
Dale Carnegie (pe numele lui real Dale Carnegey) s-a născut la 24 noiembrie 1888 la o fermă săracă din Missouri și s-a stins din viață la 1 noiembrie 1955, la Forest Hills, New York, în plină glorie. Este unul dintre deschizătorii de drum în domeniul „artei” vorbirii în public și cel mai mare autor de literatură motivațională.
După absolvirea colegiului, a lucrat ca agent de vânzări în Nebraska și a obținut câteva roluri ca actor la New York. Dezamăgit de ceea ce făcea și de traiul modest, caută o soluție și își dă seama că diploma de absolvent al State Teachers College din Warrensburg, Missouri, secția Pedagogie, i-ar putea înlesni accesul la o catedră. Este angajat de Young Men Christian Association să predea cursuri serale pentru adulți despre o temă aleasă chiar de el: vorbirea în public, domeniu în care se pregătise și obținuse rezultate de-a lungul anilor. Astfel începe faimoasa carieră de conferențiar și de autor de mare succes a lui Dale Carnegie.
Cursurile sale de la Y.M.C.A. au înregistrat un succes imediat și Dale Carnegie avea să conferențieze de aici înainte cu sălile pline. Începe să publice diverse broșuri în care-și prezintă în mod sistematizat metodele de învățare; în 1926, acestea vor fi adunate într-o carte despre vorbirea în public: Public Speaking: A Practical Course for Business Men.
În 1936, Dale Carnegie publică How To Win Friends and Influence People, carte ce a înregistrat imediat după publicare un succes răsunător, autorul devenind unul dintre cei mai faimoși din Statele Unite. De-a lungul anilor, această lucrare s-a vândut în mai bine de 44 de milioane de exemplare. Ea a fost tradusă în aproape toate limbile pământului, iar în limba română a apărut în 1997 la Editura Curtea Veche sub titlul Secretele succesului. Cum să vă faceți prieteni și să deveniți influent, în traducerea Luizei Gervescu, colecția „Cărți cheie”. Aici, Dale Carnegie aduce în lumină unul dintre aspectele puțin cunoscute la acea vreme ale psihologiei umane: rolul determinant al atitudinii individuale în condiții de stres. O altă lucrare a lui, publicată în 1948, este How to Stop Worrying and Start Living – o colecție de artificii de bun simț și foarte la îndemână prin care putem preveni stresul. Dintre cărțile lui Dale Carnegie, aceasta a avut un succes imens în Europa. Pe Dale Carnegie îl regăsim în topul celor mai bine vânduți autori din toate timpurile. La aproape jumătate de veac de la moartea lui, atât scrierile, cât și cursurile sale sunt la fel de solicitate ca și în primii ani după lansare.
Eforturile lui Dale Carnegie de răspândire a unor metode prin care oamenii să învețe să-și optimizeze relațiile cu semenii și cu lumea au fost preluate de Fundația Carnegie. Cursurile pe care însuși Carnegie le-a inițiat și predat (și care au fost reunite în volum sub titlul Discursul de efect și relațiile interumane) sunt frecventate și astăzi de mii de oameni din întreaga lume, probându-și astfel actualitatea și utilitatea. Ele sunt esențiale și în fapt obligatorii pentru toți cei care doresc să ocupe posturi importante în ierarhiile companiilor occidentale.

PENTRU A PROFITA CÂT MAI MULT
DIN LECTURA ACESTEI CĂRȚI:
a. Manifestați o voință profundă și fermă de a stăpâni principiile relațiilor interumane.
b. Recitiți fiecare capitol înainte de a trece la următorul.
c. Pe măsură ce citiți, opriți-vă și reflectați la modul de aplicare a fiecărei sugestii.
d. Subliniați fiecare idee importantă.
e. Răsfoiți această carte în fiecare lună.
f. Aplicați aceste principii cu fiecare ocazie. Folosiți cartea ca un manual de lucru util în a vă rezolva problemele zilnice.
g. Transformați experiența dumneavoastră educativă într-o provocare continuă, acceptând să fiți chiar amendat de un prieten ce vă surprinde nerespectând unul din aceste principii.
h. Verificați săptămânal progresul pe care îl înregistrați. Întrebați-vă ce greșeli ați comis, cum le-ați îndreptat, ce lecții ați reținut pentru viitor.
i. Faceți însemnări pe marginea acestei cărți, notând cum și când ați aplicat aceste principii.

PREFAȚĂ
LA EDIȚIA REVIZUITĂ
Secretele succesului – Cum să vă faceți prieteni și să deveniți influent a fost publicată pentru prima dată în 1936 într-un tiraj de doar 5 000 de exemplare. Nici Dale Carnegie, nici editorii, Simon și Schuster, nu anticipau o vânzare mai mare în momentul respectiv. Spre uimirea lor, cartea s-a bucurat însă peste noapte de un succes răsunător și au fost tipărite ediții succesive pentru a face față cererii crescânde a publicului. Secretele succesului – Cum să vă faceți prieteni și să deveniți influent ocupă un loc de drept în topul celor mai bine vândute cărți din toate timpurile. Ea a atins un punct sensibil și a răspuns unei nevoi care nu s-a stins odată cu redresarea economică, fapt probat de cererea continuă și neîntreruptă până în prezent, la aproape o jumătate de secol de la prima publicare.
Dale Carnegie spunea că e mai ușor să câștigi un milion de dolari decât să formulezi o sintagmă în limba engleză. Secretele succesului – Cum să vă faceți prieteni și să deveniți influent a devenit o antologie de astfel de sintagme, repetate, parafrazate, parodiate, folosite în nenumărate contexte de la desenele animate cu aluzii politice până la romane. Cartea însăși a fost tradusă în aproape toate limbile scrise ale Pământului. Fiecare nouă generație a redescoperit-o și i-a probat utilitatea.
Ajungem astfel la o întrebare logică: De ce să fie revizuită o carte care și-a dovedit și își dovedește încă puterea de atracție pe plan universal? De ce să nu ne mulțumim cu succesul actual?
Pentru a răspunde, trebuie să ținem cont de faptul că însuși Dale Carnegie și-a revizuit fără încetare scrierile în tot timpul vieții. Secretele succesului – Cum să vă faceți prieteni și să deveniți influent a fost concepută ca un manual pentru cursurile sale reunite sub titlul „Discursul de efect și relațiile interumane” și este folosită și astăzi în predarea acestor cursuri. Până la moartea sa, survenită în 1955, el și-a îmbunătățit și și-a revizuit în mod constant cursul, spre a-l adapta cerințelor sporite ale publicului. Nimeni nu a fost mai sensibil la pulsul schimbării din viața de zi cu zi decât Dale Carnegie. El și-a îmbunătățit și rafinat în mod constant metodele de predare; și-a reactualizat cartea cu tema „Discursul de efect” de câteva ori. Dacă ar fi trăit mai mult, ar fi revizuit el însuși Secretele succesului – Cum să vă faceți prieteni și să deveniți influent spre a reflecta cât mai fidel schimbările cu care s-a confruntat lumea începând din anii ’30.
Multe din numele oamenilor importanți din această carte, nume sonore la vremea publicării inițiale, nu mai sunt recunoscute de majoritatea cititorilor de astăzi. Anumite exemple și sintagme par la fel de ciudate și învechite în climatul social actual ca și cele desprinse dintr-un roman din epoca victoriană. Din aceste considerente, mesajul esențial și impactul de ansamblu al cărții sunt, fără îndoială, trunchiate.
În consecință, scopul acestei revizuiri este de a clarifica și a facilita accesul cititorului modern la această carte fără a-i altera conținutul. Nu am operat „schimbări” în Secretele succesului – Cum să vă faceți prieteni și să deveniți influent, cu excepția câtorva excizii și a adăugării unor exemple contemporane. Am păstrat intact stilul oral, savuros și degajat al lui Carnegie – veți regăsi aici chiar și argoul anilor ’30. Dale Carnegie scria așa cum vorbea, într-o manieră plină de vervă, colocvială și foarte apropiată de discursul real.
Deci vocea sa este la fel de sonoră ca întotdeauna în cartea și opera sa. Mii de oameni din întreaga lume frecventează cursurile Carnegie și numărul lor crește în fiecare an. Alte mii citesc și studiază Secretele succesului – Cum să vă faceți prieteni și să deveniți influent, înțelegând că pot aplica principiile cărții spre a-și croi o viață mai bună. Oferim tuturor acestor oameni prezenta ediție, revizuită în spiritul aceluiași respect cu care am ascuți și șlefui o unealtă perfectă.

DOROTHY CARNEGIE 
(Doamna Dale Carnegie)

CUM A FOST SCRISĂ
ACEASTĂ CARTE – ȘI DE CE?

de Dale Carnegie

În decursul primilor treizeci și cinci de ani ai secolului al XX-lea, editurile americane au tipărit mai mult de două sute de mii de titluri de cărți. Majoritatea acestora au fost ucigător de plictisitoare și multe s-au dovedit a fi eșecuri financiare. „Multe”, am spus? Președintele uneia dintre cele mai mari edituri din lume mi-a mărturisit că firma sa pierdea încă bani din publicarea a șapte din fiecare opt cărți tipărite, și asta după șaptezeci și cinci de ani de experiență editorială.
Cum de m-am mai încumetat atunci să scriu încă o carte? Și, după ce am scris-o, de ce v-ați deranja să o citiți?
Amândouă întrebările sunt legitime și merită un răspuns. Din 1912 țin la New York cursuri necesare în educația profesională sau pentru afaceri. La început, m-am limitat la cursurile de oratorie – cursuri concepute pentru a plasa oamenii în situații reale de viață, și având ca scop modelarea unei maniere de a gândi independente, mai clare, mai de efect și mai echilibrate, atât în cadrul interviurilor, cât și în fața unui public larg.
Dar, odată cu scurgerea vremii, mi-am dat seama că deși acestor oameni le servea cu prisosință antrenamentul în legile oratoriei, ei resimțeau o și mai acută nevoie de prețioasa știință ce facilitează contactele interumane atât în mediul afacerilor, cât și în cel social.
Treptat, am înțeles însă că cel ce resimțea cea mai acută nevoie de o astfel de instruire eram eu. Când îmi arunc privirea în trecut, asupra acelor ani, mă îngrozesc la amintirea frecventelor carențe de delicatețe și tact pe care le-am manifestat. Cât îmi doresc ca o astfel de carte să-mi fi căzut în mâini acum douăzeci de ani! De ce avantaj imens m-aș fi bucurat!
Cum să ne comportăm față de ceilalți este probabil cea mai spinoasă problemă cu care ne confruntăm, mai ales dacă facem afaceri. Da, și problema rămâne valabilă indiferent dacă este vorba de o casnică, de un arhitect sau de un inginer. Cercetările întreprinse acum câțiva ani, sub auspiciile Fundației Carnegie pentru dezvoltarea tehnicii predării, au scos la iveală un fapt extrem de important și semnificativ – un fapt confirmat de studiile suplimentare efectuate la Institutul de Tehnologie Carnegie. Aceste investigații au relevat faptul că și în domenii tehnologice, precum ingineria, aproximativ 15 procente din succesul financiar al unui individ se datorează cunoștințelor tehnice și aproape 85 de procente se constituie în aportul modelării spiritului uman – personalitatea și capacitatea de a conduce.
Ani de-a rândul am ținut cursuri periodice la Clubul Inginerilor din Philadelphia și, de asemenea, cursuri pentru Departamentul din New York al Institutului American de Ingineri Electroniști. Mai mult de o mie cinci sute de ingineri trebuie să-mi fi fost studenți. Au recurs la cursurile mele pentru că au înțeles în cele din urmă, după ani de observații și experiență, că, adesea, angajații din domeniul ingineriei cu cele mai mari venituri nu sunt aceia care cunosc cel mai bine domeniul ingineresc. Spre exemplu, cel ce posedă doar cunoștințe tehnice în inginerie, contabilitate, arhitectură sau orice altă profesie poate fi angajat cu un salariu de bază. Dar cel ce face dovadă nu doar de cunoștințe tehnice, ci și de ușurința de a exprima idei, de a fi un bun conducător și a trezi entuziasmul colaboratorilor săi – acela se îndreaptă cu pași repezi spre câștigarea unei poziții însemnate.
Aflat la apogeul carierei sale, John D. Rockefeller a spus că „ușurința de a te comporta cu semenii poate fi cumpărată ca oricare altă marfă, ca zahărul sau cafeaua. Dar pentru ea, eu voi plăti mai mult”, a spus John D., „decât pentru orice altă valoare sub soare”.
Nu-i așa că presupuneți că fiecare colegiu american are în planul de învățământ cursuri menite să cultive acea valoare mai scumpă decât oricare alta sub soare? Ei bine, dacă există măcar un singur astfel de colegiu în această țară, el a scăpat atenției mele până în momentul de față.
Universitatea din Chicago și Asociația Școlilor Y.M.C.A. au făcut o anchetă în scopul de a determina ce doresc într-adevăr să studieze oamenii.
Ancheta a costat 25 000 de dolari și a durat doi ani. Etapa finală s-a consumat la Meriden, în Connecticut, ales ca oraș american tipic. Fiecărui adult din Meriden i-au fost adresate 156 de întrebări, cum ar fi: „Cu ce vă ocupați? Ce educație aveți? Cum vă petreceți timpul liber? Ce venit aveți? Ce hobby-uri? Ce ambiții? Ce probleme? Ce vă interesează cel mai mult să studiați?” și așa mai departe. Respectiva anchetă a evidențiat faptul că sănătatea este interesul primordial al oamenilor – și că al doilea pe listă este interesul în natura umană – cum să-și înțeleagă semenii și să se înțeleagă cu aceștia; cum să-i determine pe alții să-i placă și cum să-și impună punctul de vedere.
Comitetul însărcinat cu desfășurarea acestei anchete a hotărât așadar să inițieze un astfel de curs pentru adulții din Meriden. Au purces apoi la căutarea asiduă a unui manual practic cu această temă și nu au găsit niciunul. În cele din urmă, l-au abordat pe unul din specialiștii cei mai competenți pe plan mondial în educația adulților și l-au întrebat dacă are cunoștință de vreo carte care să răspundă necesităților unui astfel de grup. „Nu”, a răspuns acesta. „Știu ce vor acei oameni. Dar cartea de care au nevoie nu a fost scrisă încă”.
Știam din experiență proprie că această declarație este adevărată, pentru că eu însumi căutam de ani de zile un astfel de ghid practic având ca temă relațiile interumane.
De vreme ce o astfel de carte nu există, am încercat să scriu una care să-mi servească la propriile cursuri. Iat-o. Sper să vă placă.
Documentându-mă pentru această carte, am citit tot ce am putut găsi cu privire la acest subiect – totul, de la articole de ziar, de revistă, cronici ale familiilor regale, scrieri ale vechilor filosofi și ale psihologilor moderni. În plus, am angajat un cercetător cu experiență care a petrecut un an și jumătate în diverse biblioteci, citind tot ce-mi scăpase mie, parcurgând cu efort tomuri erudite de psihologie, studiind cu atenție sute de articole de revistă, examinând nenumărate fișe biografice, încercând să stabilească modalitățile prin care marii conducători din toate epocile au reușit să controleze masele. Le-am citit împreună bibliografiile. Am parcurs povestea vieților tuturor oamenilor importanți de la Iulius Cesar la Thomas Edison. Îmi amintesc că ne-am servit de peste o sută de biografii doar ale lui Theodore Roosevelt. Eram deciși să nu cruțăm niciun moment, nicio sumă de bani care ne-ar facilita descoperirea oricărei idei practice folosite de oricine de-a lungul vremii pentru a lega prietenii și a deveni influent.
Am intervievat eu însumi un număr însemnat de personalități de mare succes, unele vestite în întreaga lume – inventatori, precum Marconi sau Edison; lideri politici ca Franklin D. Roosevelt și James Farley; magnați ai afacerilor, ca Owen D. Young; vedete de cinema, precum Clark Gable și Mary Pickford; și exploratori ca Marten Johnson – și am încercat să descopăr tehnicile folosite de aceștia în relațiile interumane. Am adunat tot acest material într-un discurs scurt. L-am numit „Secretele succesului – Cum să vă faceți prieteni și să deveniți influent”. La început era scurt, dar s-a dezvoltat curând într-o conferință care dura o oră și jumătate. Am ținut ani de zile această conferință cursanților Institutului Carnegie din New York.
După conferință, i-am îndemnat pe ascultători să verifice fără întârziere aceste principii în afacerile și contactele lor sociale și apoi să revină la curs și să ne împărtășească experiența și rezultatele obținute. Asta da temă interesantă! Acești oameni maturi în căutarea autodepășirii au fost fascinați de ideea de a lucra într-un nou tip de laborator – primul și singurul laborator al relațiilor interumane pentru adulți care fusese vreodată înființat.
Cartea de față n-a fost „scrisă” în adevăratul sens al cuvântului. Ea a crescut asemenea unui copil. A crescut și s-a dezvoltat având ca pântec matern acel laborator, martor al experiențelor a mii de adulți.
Cu ani în urmă, am început cu un set de reguli tipărite pe o fișă nu mai mare decât o carte poștală. Treptat, le-am tipărit pe o fișă mai mare, apoi într-o broșură, apoi într-o serie de cărțulii, fiecare dintre ele dezvoltându-se în ceea ce privește dimensiunea și sfera de interes. După cincisprezece ani de experimente și cercetări, vă ofer astăzi această carte.
Regulile enunțate aici nu sunt teorii nefondate sau hazardate. Ele funcționează ca o vrajă. Deși pare incredibil, am văzut cu ochii mei cum aplicarea acestor principii a revoluționat literalmente viețile multor oameni.
Să concretizăm. Un patron cu 314 angajați a frecventat unul dintre aceste cursuri. Ani de zile își împinsese salariații de la spate, îi criticase și îi condamnase fără a ține cont de limite și fără precauții. Nu rostise niciodată un cuvânt blând, o apreciere sau o încurajare. După ce a studiat principiile conținute în această carte, șeful și-a schimbat radical concepția despre viață. Personalului său i-a fost insuflat acum un nou spirit de loialitate și entuziasm, dar și de lucru în echipă. 314 dușmani au devenit 314 prieteni. În fața tuturor colegilor de curs, patronul a declarat cu mândrie: „Nimeni nu mă saluta când treceam prin instituția mea. Funcționarii mă evitau când mă vedeau apropiindu-mă. Dar acum îmi sunt toți prieteni, și chiar și paznicul îmi spune pe nume”.
Patronul respectiv și-a sporit profitul, a avut mai mult timp liber și – lucru infinit mai însemnat – a descoperit mult mai multă bucurie în afacerea și căminul său. Nenumărați agenți comerciali și-au sporit considerabil vânzările prin aplicarea acestor principii. Mulți și-au deschis noi piețe – piețe pe care odinioară le prospectaseră zadarnic. Autoritatea directorilor de firmă a sporit odată cu salariul. Un astfel de director a câștigat o mărire considerabilă a venitului prin aplicarea acestor adevăruri și ne-a împărtășit succesul său. Un administrator al Companiei de Gaz din Philadelphia a fost propus spre retrogradare la 65 de ani datorită insubordonării sale și a incapacității de a conduce oamenii cu tact și pricepere. Nu doar că a fost salvat de la retrogradare prin frecventarea acestui curs, dar a fost și avansat, iar salariul i-a fost mărit.
De nenumărate ori soții sau soțiile cursanților mei mi-au mărturisit la banchetele date la încheierea ciclului de conferințe că este mai multă fericire în căminele lor de când soțiile sau soții lor mi-au devenit studenți.
Oamenii sunt adeseori uimiți de noile rezultate pe care le obțin. Totul pare efectul unei vrăji. Uneori, în entuziasmul lor, mi-au telefonat acasă duminica pentru că n-au putut aștepta 48 de ore ca să-mi împărtășească succesul obținut la ora de curs obișnuită.
Odată, unul din ei a fost atât de incitat de o discuție asupra acestor principii încât le-a dezbătut cu colegii săi de curs până târziu în noapte. Interlocutorii săi au plecat acasă la ora 3 dimineața. Dar el era atât de tulburat de înțelegerea propriilor greșeli, atât de inspirat de perspectiva unei lumi noi și mai bogate care s-a deschis în fața lui, încât n-a putut să închidă deloc ochii. N-a dormit în acea noapte, nici în ziua sau noaptea următoare. Cine era acest om? Un tip naiv, un ignorant gata să îngurgiteze orice nouă teorie care apare? Nu. Nici pe departe. Este vorba de proprietarul unei galerii de artă, un om sofisticat, blazat, foarte monden, vorbitor curent a trei limbi și care absolvise două universități europene. În timp ce redactam acest capitol, am primit o scrisoare de la un german de școală veche, un aristocrat ai cărui strămoși au servit generații întregi ca ofițeri activi sub Hohenzollerni. Epistola sa, compusă pe un vapor transatlantic, vorbea despre aceste principii cu o fervoare aproape religioasă.
Un alt cursant al nostru, vechi newyorkez, absolvent al Harvard-ului, patronul unei mari fabrici de covoare, a declarat că a învățat în cele 14 săptămâni ale acestor conferințe despre complicata, dar fascinanta artă a manipulării oamenilor mai mult decât acumulase despre același subiect în cei patru ani de facultate. Absurd? Rizibil? Fantastic? Desigur, aveți privilegiul de a califica aceste afirmații cu orice epitet doriți. Eu nu fac altceva decât să vă relatez, fără a comenta, o declarație a unui absolvent conservator al Universității din Harvard, care se bucură de un succes excepțional, declarație făcută într-un discurs susținut în fața a aproape 600 de membri ai Clubului Yale din New York în seara de joi, 23 februarie 1933: „Față de cum ar trebui să fim”, spunea vestitul profesor William James de la Harvard, „suntem treji doar pe jumătate. Nu folosim decât o mică parte din resursele noastre fizice și intelectuale. În linii mari, omul nu își atinge niciodată limitele. El posedă diverse forțe de care, de obicei, nu este capabil să se servească”.
O, acele puteri de care „de obicei nu ne servim”! Scopul suprem al acestei cărți este de a vă ajuta să le descoperiți, să le stimulați și să profitați cât mai mult de pe urma acestor bunuri latente și nefolosite.
„Educația”, a spus Dr. John G. Hibben, fostul președinte al Universității din Princeton, „este soluția necesară pentru a face față oricărei situații de viață”.
Dacă după citirea primelor trei capitole ale acestei cărți nu sunteți puțin mai bine pregătiți pentru a înfrunta situațiile de viață, voi considera această carte un eșec total în ceea ce vă privește. Căci „marele scop al educației”, a spus Herbert Spencer, „nu este știința, ci acțiunea”.
Și aceasta este o carte de acțiune.

DALE CARNEGIE, 1936

NOUĂ SUGESTII
PENTRU A PROFITA CÂT MAI MULT
DIN CITIREA ACESTEI CĂRȚI
1. Dacă vreți să profitați cât mai mult din citirea acestei cărți, există o singură condiție indispensabilă, de importanță capitală, infinit mai însemnată decât orice regulă sau tehnică. Dacă nu posedați această componentă fundamentală, o mie de reguli asupra modalităților de studiu vă vor servi prea puțin. Iar dacă aveți cu adevărat această zestre neprețuită, atunci puteți face minuni fără să citiți vreo sugestie pentru a profita cât mai mult din lectura acestei cărți.
Care este această condiție magică? Simplu: o voință profundă și fermă de a învăța, o hotărâre neclintită în a vă șlefui abilitatea de a vă comporta față de ceilalți.
Cum vă puteți stimula un astfel de impuls? Reamintindu-vă în mod constant cât de importante sunt aceste principii pentru dumneavoastră. Imaginați-vă cum stăpânirea lor vă va oferi o viață mai bogată, mai deplină, mai fericită și mai împlinită. Repetați-vă mereu: „Popularitatea și fericirea mea, simțul propriei valori depind într-o măsură considerabilă de abilitatea mea în a mă comporta față de ceilalți.”

2. La început parcurgeți rapid fiecare capitol astfel încât să rămâneți cu o imagine de ansamblu a acestuia. Veți fi tentat mai apoi probabil să vă grăbiți la capitolul următor. Dar nu faceți acest pas – decât dacă citiți cartea doar din amuzament. Dacă citiți în scopul de a vă spori priceperea în relațiile interumane, recitiți fiecare capitol în întregime. Pe viitor veți face astfel economie de timp și veți obține rezultate garantate.

3. Faceți pauze dese în lectură pentru a reflecta asupra a ceea ce citiți, întrebați-vă cum și când puteți aplica fiecare sugestie.

4. Citiți cu ceva de scris la îndemână. Când nimeriți peste o sugestie care vi se pare de folos, subliniați-o. Dacă este o sugestie de însemnătate capitală, evidențiați-o cu o cariocă sau marcați-o „***”. Sublinierea și marcarea unei cărți ajută ca ea să fie revizuită cu mai mult interes și cu ușurință și rapiditate sporite.

5. Am cunoscut o femeie care fusese în colectivul de conducere al unui mare concern de asigurări 15 ani. În fiecare lună, citea toate contractele de asigurări încheiate de companie în perioada respectivă. Da, citea de multe ori aceleași contracte lună de lună, an de an. De ce? Pentru că experiența o învățase că aceasta este singura modalitate de a reține totul cu claritate.
Am petrecut odată mai mult de doi ani scriind o carte despre discursul în public și totuși mi-am dat seama că trebuie să mă întorc mereu și să răsfoiesc această carte pe care o scrisesem eu însumi. Uităm cu o rapiditate uimitoare.
Deci dacă vreți să obțineți un beneficiu real și de durată de pe urma acestei cărți, nu vă închipuiți că ajunge să o răsfoiți o singură dată cu superficialitate. După ce ați citit-o cu mare atenție, ar trebui să alocați câteva ore pe lună pentru a o reactualiza. Țineți-o pe birou, în fața dumneavoastră, zi de zi. Deschideți-o cât puteți de des. Reflectați mereu la faptul că numeroase soluții pentru a deveni mai buni dormitează încă în adâncuri. Amintiți-vă că aceste principii vă pot intra în obicei doar dacă le reactualizați și le aplicați susținut. Nu există altă cale.

6. Bernard Shaw a remarcat odată: „Nimeni nu va învăța niciodată ceea ce i se predă”. Shaw avea dreptate. Învățarea este un proces activ, învățăm pe măsură ce acționăm. Deci, dacă vreți într-adevăr să stăpâniți principiile pe care le studiați în această carte, puneți-le în practică. Aplicați aceste reguli cu fiecare ocazie. Dacă nu, le veți uita repede. Numai știința aplicată vă va rămâne în minte.
Poate vă va fi greu să aplicați aceste sugestii tot timpul. Știu asta pentru că eu am scris cartea și totuși adeseori mi-a fost greu să explic fiecare sfat pe care îl dădeam. De exemplu, când sunteți nemulțumit, vă vine mult mai ușor să criticați și să condamnați decât să vă străduiți să fiți tolerant față de punctul de vedere al celuilalt. De cele mai multe ori este mai ușor să reproșați decât să lăudați. Este mai firesc să vorbiți despre ceea ce doriți dumneavoastră decât despre ceea ce vor alții. Și așa mai departe. Deci, pe măsură ce citiți această carte, fiți conștienți de faptul că scopul principal nu este să acumulați informații, ci să încercați să vă formați noi deprinderi. Mai exact, experimentați un nou stil de viață. Asta vă va lua timp și perseverență și aplicații zilnice.
Așadar, întoarceți-vă adesea la aceste pagini. Considerați cartea un manual de lucru cu titlul: „Relații interumane” și ori de câte ori vă confruntați cu o problemă specifică – precum comportamentul față de un copil, influențarea soției, calmarea unui client iritat – feriți-vă să dați curs impulsului natural de enervare. De obicei acesta dă greș. Mai degrabă căutați în această carte paragrafele pe care le-ați subliniat. Apoi experimentați aceste noi metode și fiți martorii efectelor lor magice.

7. Acceptați ca partenerul de viață, copilul sau un asociat de afaceri să vă amendeze (la propriu!) de fiecare dată când vă surprinde nerespectând un anume principiu. Transformați astfel stăpânirea acestor reguli într-o provocare continuă.

8. Președintele unei bănci importante de pe Wall Street a vorbit o dată studenților mei despre un sistem foarte eficient pe care el l-a folosit pentru a se autodepăși. Omul acesta nu avea multă școală; totuși, a devenit unul dintre cei mai importanți din America și ne-a destăinuit că își datorează succesul unui sistem propriu pe care îl aplică fără încetare. Iată ce face. Vă voi reda cuvintele lui cât mai fidel cu putință.
„Ani de zile am ținut o agendă în care îmi notam întrevederile din cursul zilei. Familia mea nu mă includea niciodată în programul de sâmbătă seara, pentru că știau cu toții că îmi dedic o parte din fiecare astfel de seară unui proces complicat, dar edificator de autoexaminare, critică sau apreciere. După cină, mă retrăgeam, îmi deschideam agenda și revedeam toate interviurile, discuțiile și întrunirile care avuseseră loc de-a lungul săptămânii. Mă întrebam:
«Ce-am greșit cu acea ocazie?» «Ce am făcut așa cum trebuie – și cum ar fi trebuit să fac ca să iasă mai bine?» «Ce învățăminte pot trage din acea experiență?»
Îmi dădeam adeseori seama că retrospectiva săptămânii care trecuse mă întrista foarte mult. Mă cutremuram adesea de propriile gafe. Dar, desigur, cu trecerea anilor, aceste gafe s-au rărit. Uneori aveam impulsul de a mă felicita singur după o recapitulare de acest gen. Sistemul aplicat, de analiză laborioasă, de autoeducare, practicat an de an, mi-a servit mai mult decât orice altă încercare pe care o făcusem.
M-a ajutat să-mi îmbunătățesc capacitatea de a lua decizii – și mi-a fost de un enorm folos în toate relațiile mele cu ceilalți. Vi-l recomand cu toată căldura”.
De ce n-ați aplica un sistem asemănător ca să verificați aplicarea principiilor enunțate în cartea de față? Dacă faceți acest lucru, veți avea două rezultate:
Mai întâi, vă veți integra într-un proces educațional pe cât de inedit, pe atât de valoros.
În al doilea rând, veți constata că ușurința de a vă întâlni și a colabora cu ceilalți va crește semnificativ.

9. Notați triumfurile obținute de dumneavoastră prin aplicarea acestor principii. Fiți cât mai concret. Înregistrați nume, date, rezultate. Astfel de mărturii scrise vă vor stimula să faceți eforturi și mai mari; și ce fascinante vă vor părea aceste notițe când vă veți arunca privirea peste ele câțiva ani mai târziu!

Pentru a profita cât mai mult de lectura acestei cărți:

a. Manifestați o voință profundă și fermă de a stăpâni principiile relațiilor interumane.

b. Recitiți fiecare capitol înainte de a trece la următorul.

c. Pe măsură ce citiți, opriți-vă și reflectați la modul de aplicare a fiecărei sugestii.

d. Subliniați fiecare idee importantă.

e. Răsfoiți această carte în fiecare lună.

f. Aplicați aceste principii cu fiecare ocazie. Folosiți cartea ca pe un manual de lucru util în a vă rezolva problemele zilnice.

g. Transformați experiența dumneavoastră educativă într-o provocare continuă, acceptând să fiți chiar amendat de un prieten ce vă surprinde nerespectând unul din aceste principii.

h. Verificați săptămânal progresul pe care îl înregistrați. Întrebați-vă ce greșeli ați comis, cum le-ați îndreptat, ce lecții ați reținut pentru viitor.
i. Faceți însemnări pe marginea acestei cărți, notând cum și când ați aplicat principiile învățate.
PARTEA ÎNTÂI
Cum să vă comportați
în lume – tehnici
fundamentale
1.
„Dacă vreți să scoateți mierea, 
nu răsturnați stupul”
Pe 7 mai 1931, orașul New York a fost martorul celei mai pasionante urmăriri din istoria acestei uriașe metropole. La capătul a lungi săptămâni de căutări, „Two Gun” Crowley – ucigașul, pistolarul care nici nu fuma, nici nu bea – a fost încolțit și capturat în apartamentul iubitei sale de pe Bulevardul West End.
O sută cincizeci de polițiști și detectivi au asediat ascunzătoarea lui de la ultimul etaj al imobilului. Au găurit acoperișul; au încercat să-l oblige pe Crowley să iasă cu ajutorul gazelor lacrimogene. Apoi și-au amplasat mitralierele pe clădirile învecinate și, timp de mai bine de un ceas, una dintre selectele zone rezidențiale ale New York-ului a răsunat de zgomotul focurilor de armă și de răpăiala mitralierelor. Ghemuit după un fotoliu, Crowley trăgea fără încetare asupra poliției. Zece mii de spectatori tulburați urmăreau lupta. Când, în cele din urmă, Crowley a fost capturat, șeful poliției, E.P. Mulrooney, a declarat că acest criminal cu două revolvere a fost unul din cei mai periculoși infractori din istoria New York-ului. „El ucide fără avertisment”, declara polițistul.
Dar ce credea „Two Gun” Crowley despre sine însuși? Putem da un răspuns clar pentru că, în timp ce poliția trăgea spre apartament, el a compus o scrisoare adresată: „În atenția celor interesați”. În timp ce scria, sângele ce i se prelingea din răni lăsa o dâră stacojie pe hârtie. Cuvintele așternute pe foaie erau: „Sub această haină bate o inimă obosită, dar bună – o inimă care n-ar face rău nimănui”.
Cu puțină vreme înainte, Crowley și prietena lui călătoreau voioși pe un drum de țară. Pe neașteptate, un polițist s-a apropiat de mașină și i-a spus pistolarului: „Permisul dumneavoastră, vă rog”.
Fără un cuvânt, Crowley și-a scos arma și l-a doborât cu o grindină de gloanțe. Văzându-l prăbușindu-se, el i-a înșfăcat revolverul și l-a descărcat și pe aceasta în trupul bietului polițist. Astfel se comporta asasinul care scrisese: „Sub această haină bate o inimă obosită, dar bună – o inimă care n-ar face rău nimănui”.
Crowley a fost condamnat la scaunul electric. Când a ajuns la locul unde avea să fie executat, în Sing-Sing, credeți că a spus: „Asta e ceea ce merit pentru că am ucis oameni”? Nici vorbă; a spus: „Asta e răsplata pe care o primesc pentru că m-am apărat”.
Morala acestei povești este următoarea: „Two Gun” Crowley nu s-a autoînvinovățit niciodată pentru nimic.
Este această atitudine atipică în rândul criminalilor? Dacă asta credeți, ascultați:
„Mi-am petrecut cei mai buni ani din viață oferind oamenilor plăceri, ajutându-i să se distreze și, ca răsplată, am fost mereu insultat și hăituit”.
Acestea sunt cuvintele Inamicului Public numărul unu, Al Capone – cel mai cumplit gangster care a terorizat vreodată Chicago-ul. Capone nu se autoincrimina pentru nimic. Se considera mai degrabă un binefăcător al societății, dramatic neînțeles și tratat cu nerecunoștință.
La fel gândea și Dutch Schultz înainte să cadă sub gloanțele bandiților din New York. Dutch Schultz, unul din cei mai vestiți răufăcători ai New York-ului, a declarat într-un interviu pentru un ziar că era un binefăcător public. Și era pe deplin convins de asta.
Am purtat mulți ani o corespondență interesantă cu Lawes, director al rău-famatei închisori newyorkeze Sing-Sing, și el mi-a mărturisit că „puțini dintre criminalii încarcerați la Sing-Sing se consideră oameni răi. Sunt pur și simplu oameni ca dumneata sau ca mine. Deci ei gândesc, se explică. Îți pot justifica precis spargerea unui seif sau o împușcătură. Majoritatea încearcă, prin argumente – eronate sau logice –, să-și justifice actele antisociale chiar lor înșiși, repetând cu încăpățânare că sunt arestați pe nedrept”.
Dacă Al Capone, „Two Gun” Crowley, Dutch Schultz și toți ticăloșii din închisori nu se învinovățesc pentru nimic – ce să mai spunem de cei cu care intrăm zilnic în contact?
John Wanamaker, fondatorul lanțului de magazine care îi poartă numele, a mărturisit odată: „Acum 30 de ani mi-am dat seama că mustrările nu duc nicăieri. M-am străduit destul să-mi depășesc propriile bariere ca să mă mai obsedeze și faptul că Dumnezeu nu a găsit de cuviință să împartă echitabil darul inteligenței”.
Wanamaker a învățat această lecție de timpuriu, dar eu personal a trebuit să dau în gropi cam o treime de secol până să prind prima licărire a adevărului universal că în 99% din cazuri oamenii nu se învinovățesc pentru nimic, oricât de mult ar greși.
Critica este zadarnică pentru că îl plasează pe individ în defensivă și de obicei îl face să lupte pentru a se justifica. Critica este periculoasă pentru că rănește orgoliul personal, lezează sentimentul de importanță și stârnește ranchiuna.
B.F. Skimmer, vestitul psiholog, a dovedit prin experimentele sale că un animal recompensat pentru bună purtare va învăța mult mai rapid și va reține cu mai multă ușurința ceea ce învață decât un animal pedepsit pentru greșeli. Studii ulterioare au demonstrat că aceleași concluzii se pot aplica și în cazul oamenilor. Critica nu aduce cu sine schimbări de durată și provoacă adeseori resentimente.
Hans Selye, un alt mare psiholog, a spus: „Ne temem de incriminări cu aceeași intensitate cu care suntem însetați de a ni se aproba ceea ce facem”.
Resentimentele provocate de critică pot demoraliza angajații, rudele și prietenii fără a ameliora situația care le-a provocat.
George B. Johnston din Enid, Oklahoma, este responsabil cu protecția muncii la o companie de inginerie. Una din răspunderile sale este aceea de a verifica dacă angajații poartă căștile de protecție când lucrează în teren. El a declarat că ori de câte ori s-a confruntat cu cazuri în care muncitorii nu poartă căștile, i-a avertizat cu toată autoritatea investită prin lege că trebuie să respecte regulamentul. Ceea ce obținea era o supunere posacă și adesea, după ce el pleca, lucrătorii își scoteau căștile.
Atunci s-a hotărât să se poarte altfel. În următoarea ocazie în care a surprins niște muncitori fără căști de protecție, i-a întrebat dacă îi incomodează sau dacă nu li se potrivesc. Apoi, pe un ton glumeț, le-a amintit că acea cască era proiectată ca mijloc de protecție contra insultelor și le-a sugerat să le poarte permanent la serviciu. A obținut astfel o respectare mai atentă a regulamentului și a evitat orice resentiment sau reacție emoțională.
Mii de pagini de istorie abundă în nenumărate exemple de critică zadarnică. Iată, de exemplu, celebrul conflict dintre Theodore Roosevelt și președintele Taft – un scandal care a divizat Partidul Republican, l-a instalat pe Woodrow Wilson la Casa Albă și a marcat evenimente însemnate în Primul Război Mondial, schimbând cursul istoriei. Să rezumăm faptele. Când Theodore Roosevelt a părăsit Casa Albă în 1908, el l-a susținut pe Taft, care a fost ales președinte. Apoi Theodore Roosevelt a plecat în Africa să împuște lei. La întoarcere, a avut o reacție incendiară. L-a denunțat pe Taft pentru conservatorism, a încercat să își asigure nominalizarea pentru un al treilea mandat, a fondat partidul Bull Moose, dar a distrus GOP (Grand Old Party). Cu ocazia alegerilor care au urmat, William Howard Taft și Partidul Republican au întrunit doar sufragiile a două state – Vermont și Utah. Cea mai dezastruoasă înfrângere pe care o suferise vreodată partidul.
Theodore Roosevelt l-a învinuit pe Taft, dar și-a găsit oare președintele Taft vreo vină? Evident că nu. Taft a declarat cu lacrimi în ochi: „Nu văd cum aș fi putut face altceva decât ce am făcut”.
Cine era responsabil? Roosevelt sau Taft? Sincer vorbind, habar n-am și nici nu-mi pasă. Ceea ce vreau să accentuez în toată această poveste este că niciun reproș din partea lui Theodore Roosevelt nu l-a convins pe Taft de greșeala comisă. L-a provocat doar să lupte pentru a se justifica și să repete cu ochii în lacrimi: „Nu văd cum aș fi putut face altceva decât ce am făcut”.
Sau, să luăm scandalul petrolului de la Teapot Dome. La începutul anilor ʼ20 ziarele clocoteau de indignare. Toată țara s-a cutremurat! Nimeni nu pomenise un asemenea scandal în viața publică americană. Iată faptele, așa cum s-au petrecut. Albert B. Fall, ministru de interne în cabinetul Harding, a fost însărcinat cu arendarea terenurilor petrolifere ale guvernului de la Elk Hill și Teapot Dome – terenuri ce fuseseră alocate spre folosință marinei. Dar oare a permis ministrul Fall organizarea unei licitații? Nicidecum. În schimb, i-a servit pe tavă prietenului său Edward L. Doheny avantajosul contract. Și cum a reacționat Doheny? I-a acordat ministrului Fall ceea ce a numit cu plăcere un „împrumut” de 100 000 de dolari. Apoi, cu o mână forte, ministrul Fall a ordonat marinei americane din zonă să gonească pe toți concurenții ale căror puțuri învecinate extrăgeau petrol din rezervele de la Elk Hill. Acești concurenți expulzați de pe proprietățile lor cu puști și baionete au luat cu asalt tribunalele și au declanșat scandalul Teapot Dome. Putreziciunea administrației Harding a ieșit la iveală, a scârbit o națiune întreagă, a amenințat cu destrămarea Partidului Republican și l-a adus pe Albert B. Fall în spatele gratiilor.
Fall a fost condamnat fără menajamente – așa cum puține persoane publice mai fuseseră vreodată. Și credeți că a avut remușcări? Nici vorbă. La câțiva ani, Herbert Hoover a sugerat într-un discurs public că moartea președintelui Harding avea drept cauză neliniștea și chinul provocate de trădarea unui prieten. La auzul acestei afirmații, doamna Fall s-a ridicat brusc, a izbucnit în lacrimi și a strigat, blestemând soarta: „Cum! Fall l-a trădat pe Harding? Nu! Soțul meu nu a trădat pe nimeni. Soțul meu n-ar fi fost ispitit nici dacă toată această casă ar fi fost încărcată cu aur. El este cel ce a fost trădat, sacrificat ca un animal și apoi crucificat”.
Iată deci natura umană în acțiune: răufăcători care dau vina pe oricine în afară de ei înșiși. Toți suntem la fel. Deci atunci când dumneavoastră sau eu suntem tentați să criticăm pe cineva, să ne amintim de Al Capone, „Two Gun” Crowley și Albert Fall. Să ne dăm seama că reproșul este ca un porumbel călător. Se întoarce mereu acasă. Să fim conștienți că persoana pe care o vom corecta și condamna se va justifica probabil și va arunca vina asupra noastră; sau, asemenea blândului Taft, va exclama: „Nu văd cum aș fi putut face altceva decât ce am făcut”.
În dimineața de 15 aprilie 1865, Abraham Lincoln zăcea în agonie într-o mizerabilă cameră de hotel vizavi de Teatrul Ford, unde fusese împușcat de John Wilkes Booth. Trupul prea lung al lui Lincoln era întins de-a curmezișul patului prea scurt și copleșit de greutatea muribundului. O copie ieftină a vestitului tablou Târgul de cai al Rosei Bonheur atârna deasupra patului și lumina din cameră pâlpâia jalnic.
În timp ce Lincoln era pe moarte, Stanton, ministrul de război, spuse: „Aici zace întruchiparea cea mai fidelă a cârmuitorului perfect pe care lumea a cunoscut-o vreodată!”
Care era secretul succesului lui Lincoln în relațiile cu oamenii? Am studiat biografia lui Abraham Lincoln vreme de zece ani și am dedicat trei ani scrierii și rescrierii unei cărți intitulate: Lincoln necunoscutul. Cred că sunt autorul celui mai detaliat și exhaustiv studiu având ca temă personalitatea și viața privată a lui Lincoln. Am dedicat un studiu special abilității lui de a se comporta față de ceilalți. Îi plăcea să critice? O, da! În tinerețea sa, petrecută în Pigeon Creek Valley, statul Indiana, nu se mărginea doar la critici, ci scria epistole și poezii ridiculizând oamenii și le lăsa în drumul celor pe care îi viza direct. Una din aceste scrisori a trezit o ură ce nu s-a stins o viață întreagă.
Chiar după ce a devenit avocat în Springfield, Illinois, Lincoln și-a atacat adversarii în scrisori deschise publicate în ziare. Dar într-o zi s-a umplut paharul.
În toamna anului 1842 el a ridiculizat un politician vanitos și combativ pe nume James Shields. A publicat în Springfield Journal un pamflet nesemnat. Orașul a fost zguduit de un hohot imens de râs. Sensibil și orgolios, Shields a început să clocotească de indignare. A aflat cine a scris scrisoarea, a sărit în șa, l-a găsit pe Lincoln și l-a provocat la duel. La început, Lincoln n-a vrut să se lupte. Era adversar al duelului, dar n-a avut ieșire, pentru că trebuia să-și salveze onoarea.
A fost lăsat să aleagă armele. Cum avea brațe foarte lungi, a ales spada folosită de cavalerie și a luat lecții de scrimă cu un absolvent de la West Point, și, în ziua stabilită, s-a întâlnit cu Shields pe malurile râului Mississippi, gata să se lupte pe viață și pe moarte. Dar, în ultimul moment, au intervenit martorii și au oprit duelul.
Acesta a fost cel mai sângeros incident din viața lui Lincoln. A învățat astfel o lecție neprețuită în arta comunicării interumane. N-a mai scris nicio scrisoare compromițătoare. N-a mai ridiculizat niciodată pe nimeni și din acel moment n-a mai criticat vreodată pe alții.
În timpul războiului de secesiune, Lincoln a fost nevoit să schimbe în nenumărate rânduri pe generalii din fruntea armatelor de pe Potomac și fiecare din ei – McClellan, Pope, Burnside, Hooker, Meade – comitea erori de neiertat și îl aducea pe Lincoln la disperare. Jumătate din populația țării îi condamna necruțător pe acești generali incompetenți, dar Lincoln și-a păstrat calmul „fără ranchiună pentru nimeni, cu îngăduință față de toți”. Una din maximele sale favorite era: „Nu judeca, altfel vei fi judecat”.
Iar când doamna Lincoln și alții i-au criticat cu severitate pe sudiști, Lincoln a replicat: „Nu-i condamnați; se comportă exact cum ne-am fi comportat noi în aceleași condiții”.
Totuși, Lincoln ar fi fost pe deplin îndreptățit să critice. Să luăm un singur exemplu. Bătălia de la Gettysburg a avut loc în primele trei zile ale lunii iulie 1863. În noaptea de 4 iulie, Lee și-a început retragerea spre sud sub o ploaie torențială. Când Lee și armata lui învinsă au ajuns la Potomac, fluviul ieșise din matcă și nu putea fi traversat, iar armata biruitoare a nordiștilor îi urmărea. Lee era prins în capcană. Nu avea scăpare. Lincoln a înțeles. Aceasta era ocazia unică, de neratat – ocazia de a captura armata lui Lee și a pune capăt imediat războiului. Deci, plin de speranță, Lincoln i-a ordonat lui Meade să-l atace pe Lee imediat în loc să convoace un consiliu de război. Lincoln și-a telegrafiat ordinul și apoi a trimis un mesager special către Meade dispunând acțiune imediată.
Și ce a făcut Meade? Exact contrariul a ceea ce i se ceruse să facă. Într-un act de totală nerespectare a ordinelor lui Lincoln, a întrunit un consiliu de război. A șovăit. A amânat. A telegrafiat tot felul de scuze. A refuzat ferm să-l atace pe Lee. În cele din urmă, apele s-au retras și Lee a traversat Potomacul, salvându-și armata.
Lincoln era mânios. „Ce înseamnă asta?” strigă el la fiul său, Robert. „Dumnezeule mare! Ce înseamnă asta? Îi aveam în mână și nu trebuia decât să strângem pumnul și i-am fi strivit; totuși, nimic din ce am făcut sau am spus nu a mișcat armata. În astfel de împrejurări, aproape orice general l-ar fi putut învinge pe Lee. Dacă m-aș fi dus până acolo, l-aș fi nimicit eu însumi”.
Amar dezamăgit, Lincoln a redactat următoarea scrisoare către Meade. Și nu uitați, în această epocă a existenței sale Lincoln era foarte conservator și moderat în exprimare. Deci această epistolă a lui din 1863 era, pentru el, cea mai aspră dintre mustrări:

Generale,

Nu cred că sunteți conștient de consecințele dezastrului produs de fuga lui Lee. Îl aveam în mâini și capturarea lui, asociată cu recentele noastre victorii, ar fi încheiat războiul. În condițiile de față conflictul se va prelungi pe un termen nedefinit. Dacă nu ați fost capabili să-l atacați pe Lee lunea trecută, când nu erați expuși la riscuri, cum ați putea să faceți această ispravă la sudul râului, unde nu puteți transporta decât o mică parte – nu mai mult de două treimi – din forțele de care dispuneați atunci? N-ar fi înțelept să pretind și nu voi pretinde că veți avea succes acum. V-ați irosit șansa și acest eșec m-a marcat puternic.

Care credeți că a fost reacția lui Meade la citirea acestei scrisori? Meade n-a văzut niciodată această scrisoare. Lincoln n-a expediat-o niciodată. A fost găsită printre documentele lui după moarte.
Eu presupun – și este doar o presupunere – că, după ce a scris scrisoarea, Lincoln s-a uitat pe fereastră și și-a spus: „O clipă. Poate n-ar trebui să fiu atât de pripit. Mie mi-e ușor să-i ordon lui Meade să atace, de aici, din liniștita Casă Albă; dar dacă aș fi fost la Gettysburg și aș fi avut în fața ochilor la fel de mult sânge pe cât a văzut Meade în ultima săptămână, și dacă timpanele mele ar fi fost străpunse de urletele și zbieretele răniților și muribunzilor, poate nici eu nu m-aș fi grăbit atâta să atac. Dacă aș fi fost un timid, ca Meade, poate aș fi acționat exact ca el. Oricum, faptul e consumat acum. Dacă îi expediez această scrisoare mă voi descărca, dar îl voi obliga pe Meade să încerce să se justifice. Îl voi face să mă condamne. Mă va urî, nu va mai fi capabil să fie un bun comandant și poate îl voi determina să părăsească armata”. Deci, așa cum am spus deja, Lincoln a pus scrisoarea deoparte, căci învățase din amara sa experiență că reproșul ferm și mustrările se dovedesc a fi aproape întotdeauna zadarnice.
Theodore Roosevelt a declarat că de câte ori se confrunta ca președinte cu o problemă spinoasă, se așeza relaxat în fotoliu și contempla un portret mărit al lui Lincoln care era atârnat deasupra biroului său de la Casa Albă, întrebându-se: „Ce ar fi făcut Lincoln dacă ar fi fost în locul meu? Cum ar fi dat de capătul acestei probleme?”
Astfel încât, data viitoare când vă simțiți tentați să admonestați pe cineva, căutați o poză a lui Lincoln, priviți-o și întrebați-vă: „Cum ar fi rezolvat Lincoln această încurcătură?”
Mark Twain își ieșea și el uneori din pepeni și scria epistole ce înnegreau foaia de hârtie. Spre exemplu, i-a scris cuiva ce-i provocase mânia: „De ce ai dumneata nevoie e un certificat de înmormântare. La primul cuvânt pe care îl scoți, voi avea grijă să-l obții”. Cu altă ocazie, i-a scris unui editor despre încercările unui corector de „a-mi îmbunătăți ortografia și punctuația”. El i-a ordonat: „Tipărește de acum exact ca în manuscrisul meu și asigură-te că acel corector își păstrează sugestiile în terciul creierului lui de moluscă”.
Scrierea acestor epistole înțepătoare îl ajuta pe Mark Twain să se descarce. Îi permitea să-și verse amarul și, în plus, aceste scrisori nu făceau niciun rău, căci, în secret, soția lui le scotea din corespondența expediată. Ele n-au ajuns niciodată la destinație.
Cunoașteți pe cineva pe care ați vrea să-l schimbați în bine? Perfect. Sunt complet de acord. Dar de ce nu începeți cu dumneavoastră înșivă? Dintr-o perspectivă pur egoistă, este mult mai profitabil decât să încercați să-i călăuziți pe alții și, în plus, este mult mai puțin periculos. „Nu te plânge de zăpada de pe acoperișul vecinului, când nici pragul ușii tale nu este curat”, a spus Confucius.
În tinerețe, pe când mă străduiam cât puteam ca să fac impresie, i-am trimis o scrisoare stupidă lui Richard Harding Davis, un autor care s-a bucurat de perioada sa de glorie în literatura americană. Redactam un articol de revistă despre scriitori și l-am rugat pe Davis să-mi împărtășească metoda sa de lucru. Cu câteva săptămâni în urmă, primisem o scrisoare de la cineva cu o notă de subsol: „Dictată, dar necitită”. Am fost foarte impresionat. Am avut sentimentul că scriitorul trebuie să fie o persoană foarte însemnată și ocupată. Eu nu eram deloc ocupat, dar doream din răsputeri să fac impresie asupra lui Richard Harding Davis, deci am adăugat și eu nota de subsol la scurtul bilet expediat: „Dictată, dar necitită”.
Nu s-a deranjat niciodată să-mi răspundă. Mi-a trimis-o pur și simplu înapoi cu această observație proprie: „Proasta dumitale creștere nu poate fi depășită decât de prostia dumitale”. Așa este, călcasem în străchini și meritam, probabil, această insultă. Dar, om fiind, n-o puteam accepta. Îl uram atât de mult pe Richard Harding Davis încât după zece ani, când am citit despre moartea lui, mi-e rușine să recunosc că singurul gând care era încă treaz în mintea mea era jignirea pe care mi-o adusese.
Dacă dumneavoastră și eu vrem să provocăm resentimente care vor dăinui zeci de ani și nu se vor șterge decât în moarte, ajunge să ne complăcem în a face cea mai neînsemnată critică – indiferent cât de justificată ni se pare.
Când avem de-a face cu oamenii, trebuie să reținem că nu ne aflăm în fața unor făpturi logice. Ne aflăm în fața unor făpturi emoționale, clădite din prejudecăți și conduse de mândrie și vanitate.
Critica înverșunată l-a determinat pe sensibilul Thomas Hardy, unul din cei mai buni romancieri din literatura engleză, să renunțe pentru totdeauna la scris. Critica l-a împins pe poetul englez Thomas Chatterton la sinucidere.
Deși lipsit de tact în tinerețe, Benjamin Franklin a devenit atât de diplomat și îndemânatic în a-și mânui semenii, încât a fost numit ambasadorul Americii în Franța. Secretul succesului său? L-a spus chiar el: „Nu voi vorbi de rău pe nimeni… și voi vorbi cât pot de bine despre toată lumea”.
Orice prost e în stare să critice, să incrimineze și să se plângă – și majoritatea chiar o fac. Dar este nevoie de caracter și autocontrol pentru a putea înțelege și ierta.
„Un om mare își demonstrează măreția în felul de a-i trata pe oamenii mici”, spunea Carlyle.
Bob Hoover, un vestit pilot de încercare și frecvent actor în spectacolele aeriene, se întorcea odată acasă în Los Angeles de la o demonstrație aviatică în San Diego. Așa cum a fost consemnat în revista Flight Operations, amândouă motoarele s-au oprit brusc la peste 90 de metri în aer. Printr-o manevră iute și abilă, el a reușit să aducă la sol avionul, dar acesta era grav avariat, deși nimeni nu era rănit.
Primul lucru pe care l-a făcut Hoover după aterizarea forțată a fost să verifice combustibilul din avion. Exact cum bănuise, avionul cu elice din Al Doilea Război Mondial pe care îl pilotase fusese alimentat cu combustibil pentru reactoare și nu cu benzină.
Întors la aeroport, l-a căutat pe mecanicul care se ocupase de aparatul său de zbor. Tânărul era torturat de greșeala pe care o comisese. A izbucnit în lacrimi văzându-l pe Hoover apropiindu-se. Era responsabil de pierderea unui avion foarte scump și ar fi putut avea pe conștiință și trei vieți.
Vă puteți închipui furia lui Hoover. Oricine putea să anticipeze veninul vărsat în reproșuri de acest pilot orgolios și precis. Dar Hoover nu l-a mustrat pe mecanic pentru neglijență, nici măcar nu l-a criticat. Și-a petrecut în schimb brațul peste umărul mecanicului și a spus: „Ca să-ți demonstrez că sunt sigur că nu vei mai repeta greșeala făcută, vreau să te ocupi de mâine de avionul meu F-51”.
Părinții sunt adeseori ispitiți să-și critice copiii. Vă așteptați probabil să-i sfătuiesc să se oprească. N-o voi face. Le voi spune atât: „Înainte să-i criticați, citiți una din piesele clasice ale jurnalismului american, «Tata uită». A apărut inițial ca editorial în People’s Home Journal. Îl reproducem aici cu acordul autorului, așa cum a fost rezumat în Reader’s Digest (Revista Cititorilor):
„Tata uită” este unul din acele mici articole care – scris dintr-o suflare într-un moment de sinceritate – atinge o coardă vibrantă în sufletele atâtor cititori încât este apoi publicat iar și iar, fără încetare. De la prima sa apariție, „Tata uită” a fost reprodus, scrie autorul, W. Livingston Larned, în sute de reviste, în publicații locale, precum și în ziare din toată țara. A fost retipărit aproape de tot atâtea ori în mai multe limbi străine. Numai eu, personal, am acordat permisiunea de a-l citi în public la mii de oameni din domeniul învățământului, din cel religios sau organizatorilor de conferințe. A fost difuzat în nenumărate emisiuni. În mod destul de surprinzător, l-au folosit atât periodicele colegiilor, cât și revistele liceelor. Uneori, în mod misterios, un articolaș pare să declanșeze un „declic”. Acesta, cu siguranță, a făcut-o.

TATA UITĂ
de W. Livingston Larned

Ascultă-mă, fiule: îți vorbesc în timp ce dormi, cu o mânuță sub obraz și cu buclele tale blonde și umede adunate pe fruntea plină de sudoare. M-am strecurat singur în camera ta. Acum doar câteva minute, pe când îmi citeam ziarul în bibliotecă, am fost înăbușit de remușcări. Am venit lângă patul tău cu un profund sentiment al vinei.
Iată la ce mă gândeam, fiule: am fost mereu supărat pe tine, te-am certat pe când te îmbrăcai pentru școală pentru că te-ai șters prea repede cu prosopul pe față. Te-am condamnat pentru că nu ți-ai curățat pantofii. Am strigat nervos la tine pentru că ai aruncat pe jos câteva din lucrurile tale.
Te-am considerat vinovat și la micul dejun. Vărsai băutura, înfulecai mâncarea, îți puneai coatele pe masă. Îți ungeai pâinea cu prea mult unt. Și când te-ai dus la joacă și eu am plecat la slujbă, te-ai întors, mi-ai făcut cu mâna și mi-ai spus: „Pa, tati!”, iar eu m-am încruntat și ți-am răspuns: „Îndreaptă-ți umerii!”
Apoi a reînceput totul în aceeași după-amiază. Întorcându-mă de la serviciu, te-am spionat; stăteai în genunchi și te jucai cu biluțele. Șosetele îți erau găurite. Te-am umilit în fața prietenilor tăi aducându-te acasă cu forța. Șosetele costau bani – și dacă ar fi trebuit să le cumperi, ai fi fost mai atent! Închipuie-ți, fiule, așa se poartă un tată!
Îți amintești, mai târziu, cum eu citeam în bibliotecă, iar tu ai intrat tiptil, cu o umbră de durere în priviri?
Când mi-am ridicat ochii din hârtie, enervat din cauza întreruperii, ai șovăit în pragul ușii.
„Ce vrei?” m-am răstit.
N-ai spus nimic, dar ai venit în fugă și te-ai aruncat în brațele mele și m-ai sărutat, cu mânuțele tale mici încolăcite în jurul gâtului meu cu atâta dragoste, pe care Dumnezeu însuși ți-a dăruit-o și pe care nici nepăsarea n-o putea ucide. Și apoi ai plecat, tropăind ușor pe scări.
Ei bine, fiule, câteva clipe mai târziu hârtia mi-a alunecat din mâini și am fost pătruns de o groază cumplită. Ce făcuse din mine obiceiul? Prostul obicei de a căuta nod în papură, de a certa – asta era răsplata pe care o primeai fiindcă erai băiat. Nu că nu te iubeam; dar ceream prea multe de la anii tăi fragezi. Îmi stabilisem drept criteriu propria-mi vârstă.
Și era atâta bunătate, frumusețe și adevăr în sufletul tău. Micuța ta inimă era la fel de desăvârșită ca zorii ce învăluie triumfător dealurile domoale. Toate astea se adunaseră în impulsul tău de moment de a te năpusti să mă săruți și să-mi urezi noapte bună. Nimic altceva nu contează în această seară. Am venit la căpătâiul tău pe întuneric și am îngenuncheat acolo, rușinat!
E o ispășire palidă, știu că n-ai înțelege toate astea dacă ți le-aș spune când ești treaz. Dar mâine o să fiu un tătic adevărat! O să-ți fiu prieten de nădejde, voi suferi cot la cot cu tine și voi râde când râzi și tu. O să-mi mușc limba înainte să te cert. O să repet mereu, ca într-un ritual: „Nu e decât un puști – un băiețel și nimic mai mult”.
Mi-e teamă că te-am tratat ca pe un bărbat. Și totuși, fiule, acum că te văd ghemuit și ostenit în pătuțul tău de copil, îmi dau seama că nu ești decât un copilaș. Până mai ieri te purta mama în brațe și îți odihneai căpșorul pe umărul ei. Ți-am cerut prea mult, mult prea mult.

În loc să-i condamnăm pe ceilalți, haideți să-i înțelegem. Să găsim motivele pentru care fac ei ceea ce fac. Este mult mai profitabil și mai înnobilant decât critica; ne atragem astfel simpatie, toleranță și bunătate. „A ști totul înseamnă a ierta totul”.
Așa cum a spus Dr. Johnson: „Nici măcar Dumnezeu nu are de gând să judece oamenii până nu și-au dat ultima suflare”.
De ce am cere mai mult decât Dumnezeu?

PRINCIPIUL 1
Nu criticați, nu condamnați și nu vă plângeți.
2.
Marele secret 
al comportamentului uman
Nu există decât un singur mijloc pe lume care să pornească pe oricine la treabă. V-ați gândit vreodată la asta? Exact unul singur, și anume meșteșugul de a deștepta în oameni voința de a trece la acțiune.
Atenție, este singurul mijloc.
Desigur, puteți face pe cineva să vă dea ceasul său punându-i un pistol în coastă. Puteți să vă obligați angajații să lucreze – atât cât îi aveți sub ochi – amenințându-i cu concedierea. Puteți obține supunerea unui copil cu o lovitură de bici sau cu o vorbă rea. Dar aceste metode brutale au consecințe dezastruoase.
Singura modalitate prin care vă pot face să întreprindeți orice este prin a vă oferi ceea ce doriți.
Și ce doriți?
Sigmund Freud a spus că orice act al nostru este motivat din două direcții: apetitul sexual și dorința de mărire.
John Dewey, unul dintre cei mai profunzi filosofi americani, a formulat același lucru puțin diferit. Dr. Dewey a spus că cea mai adâncă dorință a naturii umane este aceea de „a fi important”. Rețineți această sintagmă: „dorința de a fi important”. E semnificativă. Vom vorbi mult despre ea în cartea de față.
Ce vreți dumneavoastră? Nu prea multe, dar puținele lucruri pe care le doriți, le doriți cu o intensitate și necesitate care nu pot fi negate. Câteva din lucrurile pe care majoritatea oamenilor le vor sunt:

1. Sănătate și conservarea vieții.
2. Hrană.
3. Odihnă.
4. Bani și bunuri cumpărate cu bani.
5. Viața de apoi.
6. Satisfacție sexuală.
7. Bunăstarea copiilor noștri.
8. Sentimentul propriei importanțe.

Aproape toate aceste nevoi sunt satisfăcute de obicei – toate mai puțin una. Există o necesitate – aproape la fel de profundă și de imperioasă ca și nevoia de hrană și somn – și aceasta este arareori îndeplinită. Este ceea ce Freud numește „dorința de mărire”. Ceea ce Dewey numește „dorința de a fi important”.
Lincoln și-a început una din scrisori cu formularea: „Toată lumea iubește complimentele”. William James a spus: „Cel mai profund principiu al naturii umane este setea de a fi apreciat”. Atenție, nu s-a referit la „dorința” sau „aspirația” sau „năzuința” de a fi apreciat. A folosit termenul „sete”.
Este vorba de o foame mistuitoare și insațiabilă și puținii oameni care își vor potoli această foame a sufletului îi vor avea pe toți ceilalți în palmă și „chiar groparul va lăcrima când îl va așeza în mormânt”.
Dorința de a fi important este un criteriu fundamental care distinge umanitatea de restul regnului animal. Iată un exemplu grăitor: în copilăria mea, petrecută la ferma tatălui meu din Missouri, aveam în gospodărie porci frumoși din rasa Duroc-Jersey și vite de prima mână. Ne duceam animalele la bâlciuri sătești și târguri de animale în tot ținutul Middle West. Ieșeam mereu primii. Tatăl meu agăța toate panglicile albastre câștigate pe o bucată mare de muselină și le arăta oricărui musafir ce ne călca pragul. El ținea prețioasa muselină de un capăt și eu de celălalt și toată asistența o admira, încântată.
Porcilor nu le păsa de trofeele repurtate. Dar tatii da. Aceste premii îi dădeau sentimentul importanței.
Dacă strămoșii noștri n-ar fi purtat în suflete această arzătoare dorință de a se simți importanți, n-ar mai fi existat civilizație. Fără o astfel de năzuință, am fi fost foarte aproape de animale.
Această dorință de a se simți important l-a împins pe un biet vânzător la băcănie, fără educație și foarte sărac, să studieze niște cărți de drept pe care le-a găsit în fundul unui butoi furat de cine știe unde și pe care el dăduse doar cincizeci de cenți. Ați auzit poate de acest vânzător. Se numea Lincoln.
Dorința de a se simți important l-a ajutat pe Dickens să-și scrie romanele sale nemuritoare. Această dorință l-a inspirat pe Sir Christopher Wren să-și înalțe simfoniile în piatră. Această dorință l-a ajutat pe Rockefeller să strângă milioane pe care nu le-a cheltuit niciodată. Aceeași dorință a impulsionat cea mai bogată familie din oraș să-și construiască o casă mult mai mare decât avea nevoie.
Această dorință vă face să fiți mereu la ultima modă, să conduceți mașini de ultimul tip și să vă lăudați mereu genialele progenituri.
Această dorință îi ademenește pe mulți tineri să se alăture unor bande și să devină infractori. Infractorul tânăr tipic este – conform declarației lui E.P. Mulrooney, o vreme șeful poliției din New York – plin de vanitate și primul lucru pe care îl solicită după arestare este permisiunea de a citi acele ziare de scandal care l-au transformat în eroul zilei. Perspectiva întunecată de a petrece niște timp după gratii pare îndepărtată atâta vreme cât își vede fotografia publicată alături de vedete sportive, de cinema și televiziune sau politicieni.
Spuneți-mi cum se naște sentimentul importanței în dumneavoastră și vă voi spune ce sunteți. Asta vă caracterizează pe deplin.
E ceea ce contează cel mai mult. Spre exemplu, John D. Rockefeller a căpătat sentimentul însemnătății publice prin finanțarea construcției unui spital modern în Beijing, China, unde milioane de săraci pe care nu i-a văzut și nu-i va vedea vreodată pot beneficia de asistență medicală. Dimpotrivă, Dillinger și-a satisfăcut sentimentul importanței fiind bandit, spărgător de bănci și asasin. Pe când era urmărit de agenți FBI, a năvălit într-o fermă din Minnesota strigând: „Eu sunt Dillinger!” Era mândru să fie Inamicul Public Numărul Unu. „Nu-ți voi face rău, dar eu sunt Dillinger!”, spunea el.
Da, singura deosebire capitală dintre Dillinger și Rockefeller este modalitatea aleasă de fiecare pentru a se simți important.
Istoria abundă în exemple pline de haz ce vorbesc de oameni vestiți care luptă să devină importanți. Chiar și George Washington dorea să fie numit „Măria sa, Președintele Statelor Unite”, iar Columb pretindea titlul de „Amiral al Oceanului și Vicerege al Indiei”. Ecaterina cea Mare refuza să deschidă scrisorile care nu-i erau adresate „Majestății Sale Imperiale”, iar doamna Lincoln s-a năpustit asupra doamnei Grant, la Casa Albă, strigând: „Cum vă permiteți să luați loc în prezența mea înainte de a fi invitată?”
Milionarii noștri au contribuit la sponsorizarea expediției Amiralului Byrd în Antarctica în 1928 cu condiția ca lanțurile muntoase acoperite cu gheață să fie botezate cu numele lor; iar Victor Hugo a nutrit speranța ca orașul Paris să fie, nici mai mult, nici mai puțin, numit asemenea lui, în semn de omagiu. Chiar și Shakespeare, cel mai talentat dintre talentați, a încercat să-și poleiască reputația procurând familiei sale titluri de noblețe.
Unii oameni devin chiar invalizi de dragul câștigării simpatiei și atenției și pentru a căpăta sentimentul de importanță. Să luăm exemplul doamnei McKinley. Ea se simțea însemnată când își sustrăgea soțul, președinte al Statelor Unite, de la afaceri de stat însemnate, reținându-l la căpătâiul ei ore întregi, ținându-l de braț în timp ce adormea. Își satisfăcea astfel acuta nevoie de atenție, insistând ca el să rămână cu ea în timp ce avea oră la dentist, ba chiar o dată a făcut o scenă urâtă fiindcă a lăsat-o singură la dentist pentru a nu rata o întâlnire cu John Hay, ministrul său de externe.
Scriitoarea Mary Roberts Rinehart mi-a spus odată povestea unei tinere, inteligente și puternice, care și-a sacrificat sănătatea în schimbul sentimentului că e importantă. „Într-o zi”, îmi istorisea doamna Rinehart, „această femeie a ajuns să înțeleagă unele lucruri – că îmbătrânea, probabil. Singurătatea care o aștepta nu-i promitea nimic bun.
S-a țintuit la pat; și zece ani de zile bătrâna ei mamă a urcat și a coborât, ducându-i tăvi cu mâncare și îngrijind-o. Într-o zi, ostenită, biata mamă muri. Invalida a lâncezit în suferință câteva săptămâni; în cele din urmă, s-a ridicat, s-a îmbrăcat și și-a reluat cursul normal al vieții”.
Unele autorități medicale declară că unii înnebunesc de-a binelea încercând să afle, în ținutul hipnotic al nebuniei, sentimentul importanței care le-a fost refuzat în realitatea crudă. În Statele Unite sunt mai mulți pacienți suferinzi de boli mintale decât de toate celelalte maladii la un loc.
Ce provoacă nebunia?
Nimeni nu poate afla răspuns la o astfel de întrebare complexă, dar se știe că anumite boli, cum ar fi sifilisul, distrug celulele cerebrale și au drept consecință demența. De fapt, aproape jumătate din numărul total al bolilor mintale pot fi datorate unor cauze fiziologice cum ar fi leziuni ale creierului, alcoolismul, toxinele și traumatismele. Dar cealaltă jumătate – și aici urmează partea cumplită a poveștii – cealaltă jumătate a celor ce înnebunesc sunt oameni fără vreun aparent dezechilibru al celulelor cerebrale. La autopsie, țesuturile creierului sunt examinate sub cele mai performante microscoape și ele sunt, aparent, perfect normale.
Atunci de ce își pierd mințile acești oameni?
Am adresat această întrebare medicului șef al unuia dintre cele mai importante centre psihiatrice. Acest doctor, care primise lauri și cele mai rare distincții pentru cunoștințele sale în domeniu, mi-a răspuns sincer că nu cunoaște cauza pentru care oamenii înnebunesc. Nimeni nu știe asta cu certitudine. Dar ceea ce mi-a spus a fost că mulți din cei ce își pierd mințile găsesc în refugiul nebuniei un sentiment de importanță pe care nu-l puteau simți în lumea reală. Apoi mi-a povestit următoarea întâmplare:
„Tratez chiar acum o pacientă al cărei mariaj s-a dovedit a fi o adevărată tragedie. Dorea dragoste, satisfacție sexuală, copii și o poziție în societate, dar viața i-a năruit toate speranțele. Soțul n-a iubit-o. A refuzat chiar să ia masa cu ea și a obligat-o să-i ducă mâncarea în camera de la etaj. N-a avut nici copii, nici statut social. Și-a pierdut treptat mințile; și, în închipuirea sa, a divorțat și și-a reluat numele de domnișoară. Acum e convinsă că e măritată cu un aristocrat englez și insistă să i se spună Lady Smith. Cât despre copii, își imaginează că naște în fiecare noapte. De fiecare dată când trec pe la ea, îmi spune; «Doctore, am născut azi-noapte»”.
Viața i-a sfărâmat toate visele de țărmurile stâncoase ale realității; dar pe insulele însorite și fantastice ale demenței, toate bărcuțele speranței sale ajung în port cu pânzele umflate de un zefir blând.
Tragic? Nu sunt prea convins. Doctorul ei mi-a spus: „Dacă aș putea să-i redau sănătatea mintală cu un simplu gest, n-aș face-o. E mult mai fericită așa”.
Dacă unii sunt atât de înfometați de sentimentul importanței încât pur și simplu înnebunesc pentru a-l avea, închipuiți-vă ce putem realiza noi recunoscând meritele celor din jurul nostru.
Unul dintre cei mai mari oameni de afaceri americani, cu un salariu de mai mult de un milion de dolari pe an (în vremea în care nu se inventase impozitul pe venit și o persoană care câștiga 50 de dolari pe săptămână era considerată înstărită), se numea Charles Schwab. El fusese desemnat de Andrew Carnegie ca primul președinte al recent fondatei Companii Americane de Oțel în 1921, pe când Schwab nu avea decât 38 de ani. (Schwab a părăsit ulterior conducerea Companiei Americane de Oțel pentru a prelua Compania de Oțel Bethlehem, pe atunci în impas, și a o reconstrui ca una din cele mai profitabile companii americane.)
De ce i-a plătit Andrew Carnegie lui Charles Schwab un milion de dolari pe an sau peste 3 000 dolari zilnic? De ce? Pentru că Schwab era genial? Nu. Pentru că știa mai mult decât alții despre fabricarea oțelului? Nici vorbă. Charles Schwab însuși mi-a mărturisit că subalternii săi știau mult mai multe despre oțelărie decât el.
Schwab spune că a fost plătit în mare parte pentru capacitatea sa de a colabora cu oamenii. L-am întrebat cum reușește. Iată secretul așa cum l-a formulat el însuși – în cuvinte care ar trebui săpate în bronz, salvate de erodare și puse în fiecare casă, școală, magazin și birou din țară – cuvinte care ar trebui memorate de copii care își irosesc în schimb vremea învățând conjugarea verbelor în latină sau cantitățile de ploaie care cad anual în Brazilia – cuvinte care ne-ar preschimba radical viața dacă doar le-am pune în practică. Iată-le:
„Cred că puterea mea de a trezi entuziasmul oamenilor cu care lucrez este cel mai prețios capital al meu și sunt convins că unicul mijloc de a descoperi ce e mai bun în oameni este prin aprecieri și încurajări.
Nu există nimic altceva care să ucidă mai grabnic ambiția cuiva decât critica superiorilor. Eu nu critic niciodată pe nimeni. Cred în stimularea oamenilor la muncă. Deci sunt oricând gata să laud în loc să dezaprob și să fac observații. Dacă îmi place ceva, aprob cu însuflețire și laud din belșug.” 
Așa acționa Schwab. Dar ce fac oamenii de rând? Exact contrariul. Dacă nu le place ceva, tună și fulgeră în fața subalternului; dacă le place, o țin pentru ei. Așa cum spune și cântecul: „Am greșit o dată și plătesc și-acum; /De-atunci fac doar bine – toți îmi zic nebun”.
Schwab a mai declarat: „În vasta mea experiență de viață, deși m-am întâlnit cu oameni însemnați din toate colțurile lumii, n-am găsit încă acea persoană, oricât de însemnată sau entuziastă, care n-a lucrat mai eficient și nu s-a străduit mai mult ca urmare a aprecierilor primite și nu ca răspuns la criticile suportate”.
Acesta era într-adevăr unul dintre motivele esențiale care au contribuit la succesul fenomenal al lui Andrew Carnegie. Carnegie își lăuda asociații atât în public, cât și în particular. El a ținut să-și laude colaboratorii și dincolo de mormânt. Și-a scris singur următorul epitaf: „Aici zace un om care a știut să stea pe lângă alții, care erau mai inteligenți decât el”.
Aprecierile sincere au constituit unul dintre primele succese ale lui John D. Rockefeller în colaborarea sa cu ceilalți. Spre exemplu, atunci când unul dintre partenerii săi, Edward T. Bedford, a pierdut un milion de dolari din cauza unei proaste achiziții a firmei în America de Sud, John D. ar fi putut să-l critice; dar el știa că Bedford se străduise mult și cu asta basta. Deci Rockefeller a găsit un motiv de laudă: l-a felicitat pe Bedford pentru că a reușit să recupereze șaizeci la sută din banii pe care îi investise. „Extraordinar”, a exclamat Rockefeller. „Nu întotdeauna ne putem descurca așa de bine”.
Am între fișele mele o poveste care știu că e imaginară, dar ilustrează un adevăr, așa că o s-o repet:
Conform acestei povești, la capătul unei grele zile de muncă, o țărancă a adus în fața consătenilor ei o căpiță uriașă de fân. Și când ei au întrebat-o, înfuriați, dacă înnebunise, ea a răspuns: „Ei, asta-i, de unde să știu că o s-o observați? Am gătit pentru voi, bărbații, douăzeci de ani și în toată această vreme nu mi-ați adresat niciun cuvânt care să mă facă să cred că nu sunteți cu toții niște rumegători”.
Care credeți că este motivul stabilit acum câțiva ani de un sondaj care a anchetat soțiile ce și-au părăsit căminul? Ei bine, faptul că au fost neglijate. Și pariez că un studiu similar având ca subiect soți fugari ar avea aceleași rezultate. Credem adesea că partenerii de viață ni se cuvin într-o asemenea măsură încât nu le spunem niciodată cât îi apreciem.
Unul din cursanții noștri a reprodus în fața colegilor dorința formulată de soția sa. Ea și un grup de femei din aceeași parohie se implicaseră într-un program de autodepășire. I-a cerut soțului să o ajute prin a-i sugera șase lucruri pe care el le credea necesare pentru ca ea să devină o soție mai bună. El ne mărturisea: „O asemenea cerere m-a luat prin surprindere. Să fiu cinstit, mi-ar fi fost foarte ușor să enumăr șase lucruri pe care aș vrea să le schimb în ceea ce o privește – și, Doamne, ea ar fi putut scrie o mie de lucruri pe care le-ar vrea diferite la mine – dar n-am făcut-o. I-am spus: «Lasă-mă să mă gândesc și-ți răspund dimineața.»
A doua zi m-am trezit foarte devreme; am sunat la florărie și i-am rugat să trimită soției mele șase trandafiri roșii cu un bilet: «Nu pot enumera șase lucruri pe care aș vrea să le schimb la tine. Te iubesc așa cum ești.»
Când m-am întors acasă în acea seară, cine credeți că m-a întâmpinat în ușă? Exact. Soția mea! Aproape plângea. Nu mai are rost să spun că eram extraordinar de fericit că n-o criticasem așa cum îmi ceruse.
Duminica următoare, la biserică, după ce a dat rezultatul cerut la problema propusă, câteva doamne cu care studiase au venit la mine și mi-au spus: «Acesta este cel mai sensibil gest de care am auzit vreodată.» Atunci am înțeles puterea unui cuvânt de apreciere”.
Florenz Ziegfeld, cel mai spectaculos producător ce a uimit vreodată Broadway-ul, și-a câștigat reputația prin subtila sa ușurință de a „glorifica femeia americană”. Nu o dată a scos din anonimat ființe neînsemnate, la care nu se uita nimeni, și le-a adus pe scenă, transformându-le în splendori misterioase și seducătoare. Cunoscând perfect valoarea aprecierii, le-a înfrumusețat pe femei prin simpla forță a amabilității și respectului. Era o fire practică: a crescut salariul coristelor de la 30 de dolari pe săptămână la 175 dolari. Și era și un cavaler perfect; în seara debutului la Follies, trimitea telegrame tuturor vedetelor din distribuție și inunda fiecare coristă din spectacol cu o ploaie de trandafiri.
Am avut o dată toana postitului și n-am mâncat șase zile și șase nopți la rând. Nu mi-a fost greu. Mi-a fost mai puțin foame la sfârșitul celei de-a șasea zi decât la capătul celei de-a doua. Totuși, știu, ca și dumneavoastră, că sunt oameni care cred că au comis o crimă lăsându-și familiile sau angajații să postească șase zile întregi; dar au inima ușoară când îi lasă șase zile, șase săptămâni și uneori chiar șaizeci de ani fără a le oferi aprecierea sinceră de care sunt aproape la fel de înfometați ca de hrană.
Când lui Alfred Lunt, unul din marii actori ai timpului său, i-a fost încredințat rolul principal în Reuniune la Viena acesta a declarat: „Nu există nimic pe lume care să-mi potolească mai bine foamea de autorespect”. 
Hrănim trupurile copiilor, prietenilor și angajaților noștri, dar cât de des le hrănim respectul de sine? Le dăm friptură și cartofi ca să îi energizăm, dar uităm să le oferim cuvinte de apreciere care ar răsuna în mințile lor ani de zile, ca muzica galactică a luceferilor de dimineață.
Într-una din emisiunile sale radiofonice „Sfârșitul poveștii”, Paul Harvey a ilustrat cum aprecierile sincere pot schimba vieți omenești. A adus în discuție cazul unei profesoare din Detroit care, cu ani în urmă, l-a rugat pe Stevie Morris să o ajute să găsească un șoarece rătăcit în clasă. Vedeți, ea a apreciat faptul că natura îl înzestrase pe Stevie cu un dar pe care nu-l avea nimeni altcineva din clasă. Stevie se născuse cu un auz formidabil, care putea să compenseze faptul că era orb. Dar asta a fost prima oară când lui Stevie i se aprecia auzul. Ani de zile după aceea, a declarat că acel act de apreciere a marcat pentru el începutul unei noi vieți. Din acel moment și-a dezvoltat aptitudinile auditive și a pornit în lume, devenind, sub pseudonimul artistic Stevie Wonder, unul dintre cei mai mari cântăreți de muzică pop și compozitori ai anilor ’70.
Unii cititori probabil că exclamă, citind aceste rânduri: „Ei, asta-i! Lingușeală! Periere! Am încercat și eu. Nu merge la oameni inteligenți”.
Normal că măgulirea nu prinde adesea la persoane cu capul pe umeri. Are un iz deșart, egoist și mincinos. E sortită eșecului și de obicei eșuează. Există însă persoane care sunt atât de flămânde și de însetate după aprecieri încât înghit orice, ca un individ lihnit care ar fi bucuros să mănânce iarbă sau râme.
Chiar și regina Victoria era sensibilă la lingușeli. Primul-ministru Benjamin Disraeli a mărturisit că recurgea la cele mai deplasate măguliri în discuțiile sale cu regina. Pentru a-l cita exact, „o peria fără încetare”. Dar Disraeli a fost unul dintre cei mai rafinați, mai abili și mai inteligenți politicieni ai vastului Imperiu Britanic. Era un geniu în domeniul său. Ce îl ajuta pe el nu ne-ar ajuta neapărat și pe noi. Pe termen lung, lingușirea rănește mai degrabă decât să ajute. Măgulirea e falsă și, ca și banii falși, îți poate aduce neplăceri dacă o folosești ca monedă de schimb.
Care e diferența dintre apreciere și lingușeală? Simplu. Prima e sinceră, a doua e falsă. Una vine din suflet, cealaltă din vârful buzelor. Prima e altruistă, cea din urmă e blamată de oricine.
Am văzut de curând un bust al eroului mexican, generalul Alvaro Obregon, în palatul Chapultepec din Mexic. Inscripția săpată în piatră reia cuvintele înțelepte din filosofia generalului Obregon: „Nu-ți fie frică de dușmanii care te atacă. Păzește-te de prietenii care te lingușesc”.
Nu! De trei ori nu! Nu propovăduiesc măgulirea! Departe de mine acest gând. Vorbesc despre un nou stil de viață. Să vă mai spun o dată. Vorbesc despre un nou stil de viață. Regele George al V-lea a pus să se scrie șase maxime pe pereții biroului său de la Palatul Buckingham. Una din ele era: „Învățați-mă cum să nu adresez și cum să nu accept niciodată o laudă ieftină”. Exact asta e lingușirea – o laudă ieftină. Am citit undeva o definiție a acestui concept care merită să fie repetată: „Măgulirea înseamnă a-i spune cuiva exact ceea ce crede el despre sine”.
„Folosiți ce limbaj vreți”, spunea Ralph Waldo Emerson, dar „nu exprimați niciodată altceva decât ceea ce simțiți cu adevărat”.
Dacă lingușeala ar fi de ajuns în orice situație, toată lumea s-ar prinde și am deveni cu toții experți în relațiile interumane.
Când nu avem o anume problemă de rezolvat, folosim adesea 95 la sută din timpul nostru pentru a ne gândi la noi. Or, dacă ne-am putea opri o vreme să ne gândim la noi și am începe să înțelegem punctul de vedere al celuilalt, n-ar mai trebui să ne servim de lingușeala atât de ieftină și falsă care poate fi recunoscută din momentul în care o rostim.
Una dintre cele mai neglijate virtuți ale existenței noastre cotidiene este aprecierea. Ne eschivăm cumva să ne lăudăm fiul sau fiica atunci când ia note bune, și uităm să-i încurajăm când reușesc să facă prima lor prăjitură sau să construiască prima căsuță pentru păsări. Nimic nu îi mulțumește mai mult pe copii decât interesul și aprobarea părinților.
Data viitoare când vă place friptura la restaurant, trimiteți un cuvânt de laudă bucătarului pentru măiestria sa culinară, sau când un comis voiajor obosit se arată foarte amabil cu dumneavoastră, răspundeți-i cu aceeași amabilitate.
Orice preot, conferențiar sau orator public știe cât de descurajant e să-și deschidă sufletul în fața mulțimii fără să primească în schimb vreun semn de apreciere. Ce e valabil pentru cei obișnuiți cu asta e și mai valabil pentru funcționari, vânzători, muncitori, rude și prieteni. În relațiile noastre cu alții, n-ar trebui să uităm niciodată că interlocutorii noștri sunt ființe umane și sunt înfometați de apreciere. Orice suflet tânjește după tandrețe.
Încercați să lăsați în urma dumneavoastră, oriunde mergeți, mici simboluri de recunoștință. Veți fi surprins să constatați cum ele vor crește în micuțe flăcări de prietenie care vor deveni lumini statornice în viitor.
Pamela Dunham din New Fairfield, Connecticut, avea printre îndatoririle sale supravegherea unui portar care nu-și făcea munca așa cum trebuie. Ceilalți îl luau peste picior și aruncau resturi în calea lui pentru a-i arăta cât de prost lucrează. Atât de prost, încât se irosea timpul de lucru al magazinului.
Pam a încercat multe soluții pentru a-l motiva, dar toate au fost în zadar. A observat însă că uneori își îndeplinea perfect sarcinile. Și-a propus să-l laude în fața celorlalți. Cu fiecare zi, calitatea muncii sale s-a îmbunătățit și curând a devenit eficient. Acum este indispensabil celorlalți și se bucură de apreciere și recunoaștere. Un cuvânt bun spus din suflet a avut efect acolo unde au eșuat critica și ridiculizarea.
Insulta nu doar că nu schimbă oamenii, dar e absolut ineficientă. O veche zicală, pe care am decupat-o și am lipit-o pe oglindă, acolo unde nu pot să evit să o văd zilnic, spune:

Voi merge pe acest drum o singură dată, deci nu mă voi da în lături de la orice binefacere pe care pot s-o aduc, sau orice lucru amabil pe care-l pot rosti. Dacă amân sau neglijez să fac astfel, nu voi mai avea această șansă, căci nu voi mai trece pe aici.

Emerson spunea: „Fiecare om ce-mi iese în cale îmi e superior într-o anumită privință. De aceea învăț de la fiece trecător”.
Dacă acest lucru era valabil pentru Emerson, nu e probabil să fie de o mie de ori mai valabil pentru dumneavoastră sau pentru mine? Să lăsăm la o parte preocuparea pentru împlinirile noastre, să încercăm să înțelegem remarcile valoroase ale celorlalți. Deci să nu mai lingușim. Să rostim doar cuvinte sincere de apreciere. Să fim „generoși în aprobare și darnici în laudă”, și oamenii ne vor aprecia cuvintele, le vor prețui și le vor repeta toată viața, mult timp după ce noi înșine le vom fi dat uitării.

PRINCIPIUL 2
Fiți drepți și sinceri în aprecieri!
3.
„Cine e în stare de asta, 
are lumea la picioare. Cine nu, 
e condamnat la singurătate”.
Aproape în fiecare vară mă duc la pescuit pe lacul Maine. Mie unuia îmi plac foarte mult căpșunile cu frișcă, dar mi-am dat seama că, dintr-un motiv bizar, peștilor le plac râmele. Deci când merg la pescuit nu mă gândesc la ce vreau eu, ci la ce vor ei. Nu am pus în cârlig căpșuni cu frișcă. În schimb, am atârnat un vierme sau o lăcustă în fața peștișorului și l-am întrebat: „Nu ți-ar plăcea așa ceva?”
De ce să nu avem același bun-simț când „pescuim” oameni?
Asta a făcut Lloyd George, primul-ministru al Marii Britanii, în Primul Război Mondial. Când a fost întrebat cum a reușit să rămână la putere după ce ceilalți conducători din timpul războiului – Wilson, Orlando sau Clemenceau – au fost uitați, a răspuns că, dacă îi datorează unui anume factor constanta sa popularitate, acela era capacitatea sa de înțelegere a faptului că trebuie să dea fiecărui pește momeala potrivită.
De ce să discutăm despre ce vrem noi? E pueril. Absurd. Normal că sunteți interesați de ce vreți dumneavoastră. Nu vă veți pierde nicicând acest interes. Dar asta nu privește pe nimeni altcineva. Restul lumii seamănă mult cu dumneavoastră: se concentrează doar asupra a ceea ce vor ei.
Deci unica modalitate de a-i influența pe ceilalți este de a vorbi despre ceea ce vor ei și a le arăta cum pot să-și împlinească dorințele.
Nu uitați asta mâine, când veți încerca să convingeți pe cineva să facă ceva. Dacă, de exemplu, nu vreți ca fiul sau fiica dumneavoastră să fumeze, nu le țineți predici, nu le vorbiți despre ceea ce vreți dumneavoastră; dovediți-le însă că țigările îi pot împiedica să ajungă jucători de baschet sau să câștige cursa de 100 de yarzi.
E bine să rețineți acest lucru, indiferent că aveți de-a face cu copii, vite sau cimpanzei. Spre exemplu: într-o zi, Ralph Waldo Emerson și fiul său au încercat să bage un vițel în staul. Dar au comis greșeala eternă de a se gândi doar la ceea ce voiau ei: unul a împins, celălalt a tras. Dar vițelul făcea același lucru ca și ei; se gândea doar la ceea ce voia el; deci s-a proptit cu nădejde și a refuzat cu încăpățânare să părăsească pășunea. Servitoarea irlandeză surprinse scena. Nu putea să scrie eseuri sau cărți, dar, măcar cu acea ocazie, a avut mai multă intuiție decât Emerson. S-a gândit la ce voia vițelul; deci și-a strecurat un deget în gura animalului, care a început să sugă în timp ce ea îl conducea ușor în staul.
Orice acțiune pe care ați întreprins-o din clipa în care v-ați născut a fost motivată de faptul că voiați ceva anume. Ce ziceți de ocazia în care ați donat o sumă însemnată Crucii Roșii? Da, nu există excepție de la regulă. Ați dat acei bani pentru că ați dorit să dați o mână de ajutor; doreați să faceți ceva frumos, altruist, de esență divină. Biblia spune: „Ceea ce ai făcut pentru cel mai umil frate al meu, ai făcut pentru mine”.
Dacă n-ați fi prețuit acel sentiment mai mult decât vă prețuiți banii, n-ați fi făcut donația. Desigur, ați fi putut face același lucru din rușinea de a refuza sau la cererea unui client. Dar ceva e sigur. Ați dat acea sumă pentru că doreați ceva în schimb.
În excepționala sa carte Arta de a influența conduita umană, Harry A. Overstreet spunea: „Motorul acțiunii noastre este o dorință fundamentală pe care o resimțim și cel mai bun sfat pentru cei care pretind să convingă, în afaceri, acasă, la școală sau în politică, este: mai întâi de toate, stârniți în ceilalți o dorință vie. Cine e în stare de asta, are lumea la picioare. Cine nu, e condamnat la singurătate”.
Andrew Carnegie, băiatul scoțian sărac lipit pământului, care a început să lucreze cu doi cenți pe oră și a ajuns să doneze 365 milioane de dolari pentru operele de binefacere, a învățat de timpuriu că singura cale de a influența oamenii este de a conduce discuția în direcția dorințelor fiecăruia din interlocutorii săi. N-a făcut decât patru ani de școală, totuși a învățat perfect arta de a se purta cu oamenii.
Să luăm un exemplu: cumnata lui era foarte preocupată de soarta celor doi fii ai ei. Erau studenți la Yale și erau așa de prinși cu propriile lor treburi, încât uitau să scrie acasă și nu dădeau nicio atenție scrisorilor disperate ale mamei lor.
Carnegie a pariat pe 100 de dolari că putea obține o scrisoare de răspuns fără măcar să o ceară. Cineva a acceptat pariul; așadar el le-a scris o scrisoare cordială nepoților săi, strecurând în post-scriptum că trimite fiecăruia o bancnotă de 5 dolari.
Dar, bineînțeles, i-a scăpat să expedieze și banii.
A primit o scrisoare de mulțumire de la băieții ce îl numeau „scumpule unchi Andrew” și-i mulțumeau pentru scrisoarea lui binevoitoare și – puteți găsi singuri sfârșitul.
Un alt exemplu viu în arta convingerii vine din partea lui Stan Novak, din Cleveland, Ohio, unul din cursanții noștri. Stan s-a întors într-o seară acasă de la lucru și l-a găsit pe Tim, băiețelul lui cel mai mic, țipând și izbind cu picioarele în podeaua sufrageriei. Urma să meargă la grădiniță a doua zi și nu voia. Reacția firească a lui Stan ar fi fost să-l pedepsească pe copil, să-l trimită în camera lui și să-i spună că va merge oricum și ar fi bine să se obișnuiască cu gândul. N-avea de ales. Dar în acea seară, înțelegând că asta nu l-ar ajuta pe Tim să înceapă grădinița cu cele mai bune gânduri, Stan s-a așezat și s-a gândit: „Dacă aș fi în locul lui Tim, cum m-ar atrage grădinița?” El și soția lui au scris o listă cu toate lucrurile distractive pe care le va învăța Tim: va picta cu degetul, va învăța cântece și-și va face noi prieteni. Apoi le-a pus în practică. „Ne-am pornit cu toții – soția mea, Lil, celălalt fiu al meu, Bob, și eu – să pictăm cu degetul pe masa din bucătărie și să ne amuzăm. Curând, Tim a început să pândească de după colț. Imediat a cerut să fie primit în joc. «O, nu! Trebuie mai întâi să mergi la grădiniță ca să înveți cum să pictezi cu degetul.» În cuvinte cât mai entuziaste, am revizuit toată lista și i-am explicat pe înțelesul lui câtă distracție îl va aștepta la grădiniță.
A doua zi dimineață, cred că s-a trezit primul. Când am coborât, l-am găsit dormind tun pe un scaun din sufragerie. «Ce faci aici?» «Aștept să merg la grădiniță. Nu vreau să întârzii.» Entuziasmul întregii familii a trezit în Tim o dorință atât de vie care n-ar fi putut să fie provocată de oricâtă vorbărie sau amenințări”.
Mâine veți vrea probabil să convingeți pe cineva să facă ceva. Înainte de a vorbi, luați-vă răgazul de a vă răspunde la întrebarea: „Cum pot să trezesc în acest om dorința de a face acest lucru?”
Această întrebare ne va împiedica să ne mai pripim în discuții mărunte și zadarnice despre propriile noastre dorințe.
Am închiriat odată sala de petreceri a unui mare hotel din New York pentru 20 de nopți pe sezon pentru a susține acolo o serie de conferințe.
La începutul unui astfel de sezon, am fost informat brusc că trebuie să plătesc de aproape trei ori mai mult decât chiria inițială. Am primit această veste după ce tipărisem și distribuisem toate biletele și anunțurile.
Evident că nu prea doream să plătesc suplimentarea, dar de ce aș fi spus personalului hotelului despre dorințele mele? Pe ei nu-i interesa decât ceea ce voiau ei înșiși. Deci, la câteva zile, am cerut audiență la director.
„Am fost puțin șocat la primirea scrisorii dumneavoastră”, i-am spus, „dar nu vă învinovățesc câtuși de puțin. Dacă aș fi fost în locul dumneavoastră, aș fi fost probabil eu însumi autorul unei astfel de scrisori. Datoria dumneavoastră de director de hotel este să obțineți maximum de profit. Dacă nu acționați astfel veți fi concediat, și pe bună dreptate. Haideți să luăm o foaie de hârtie și să scriem avantajele și dezavantajele pe care le veți avea dacă stăruiți în a mări chiria”.
Am luat o coală și am tras o linie verticală pe mijloc, intitulând o coloană „Avantaje” și cealaltă „Dezavantaje”.
În prima coloană am scris: „Sală de petreceri liberă”. Apoi am spus: „Aveți avantajul de a dispune de sală pentru a o închiria pentru ocazii festive sau întruniri. Acesta este un avantaj major, căci afacerile de acest tip aduc mult mai mulți bani decât o serie de conferințe. Dacă vă ocup sala douăzeci de seri, în plin sezon, veți rata cu siguranță aranjamente mult mai profitabile pentru dumneavoastră.
Să trecem la dezavantaje. Mai întâi, în loc să vă sporiți venitul de pe urma mea, îl veți diminua. De fapt, îl veți anula, pentru că eu nu vă pot plăti chiria pe care o pretindeți. Mă voi vedea nevoit să-mi țin conferințele altundeva.
Și mai există un dezavantaj pentru dumneavoastră. Aceste conferințe atrag spre hotelul dumneavoastră oameni educați și rafinați. E publicitate bună, nu? De fapt, nici dacă ați fi cheltuit 5 000 de dolari pe reclame în ziare, n-ați fi putut convinge atâta lume să vă calce pragul hotelului câtă vine la conferințele mele. Asta folosește mult hotelului, nu-i așa?” Pe când vorbeam, am însemnat cele două „dezavantaje” în coloana respectivă și i-am întins hârtia directorului, spunându-i: „V-aș ruga să cântăriți cu atenție atât avantajele, cât și dezavantajele cu care vă veți confrunta și să-mi comunicați decizia dumneavoastră finală”.
A doua zi am primit o scrisoare în care eram înștiințat că majorarea chiriei va fi doar de 50 la sută în loc de 300 la sută.
Remarcați faptul că am obținut această reducere fără a pomeni un cuvânt despre dorințele mele. Am vorbit tot timpul despre ceea ce dorea celălalt și despre cum putea să-l obțină.
Să presupunem că aș fi făcut ceea ce ar fi fost firesc și omenește; aș fi năvălit în acel birou și aș fi spus: „Cum vă permiteți să-mi triplați chiria după ce am tipărit și am distribuit biletele și anunțurile? Trei sute la sută mărire! Ridicol! Absurd! Nu achit așa ceva!”
Ce s-ar fi întâmplat atunci? S-ar fi încins o ceartă aprinsă – și știți la ce ar fi condus această situație. Chiar dacă l-aș fi convins că greșește, orgoliul nu i-ar fi permis să dea înapoi și să cedeze.
Iată unul din cele mai bune sfaturi în arta delicată a relațiilor interumane. Henry Ford a spus: „Dacă există vreun secret al succesului, el rezidă în capacitatea de a înțelege punctul de vedere al celuilalt și de a vedea lucrurile atât din perspectiva acestuia, cât și din a dumneavoastră”. Asta sună așa de bine, încât o voi repeta: Dacă există vreun secret al succesului, el rezidă în capacitatea de a înțelege punctul de vedere al celuilalt și de a vedea lucrurile atât din perspectiva acestuia, cât și a dumneavoastră.
Sună așa de simplu, pare atât de evident, încât oricine ar trebui să vadă adevărul de la prima privire, totuși 90 la sută din oamenii de pe acest Pământ nu țin seama de acest lucru în 90 la sută din cazuri.
Un exemplu? Aruncați o privire asupra scrisorilor de pe biroul dumneavoastră mâine dimineață și veți înțelege că cele mai multe dintre ele ignoră acest important canon al bunului-simț. Să analizăm această scrisoare expediată de șeful departamentului de radio al unei agenții publicitare care are filiala răspândită pe tot continentul. (Am înregistrat, în paranteze, reacțiile mele la fiecare paragraf.)

Domnului John Blank,
Blankville,
Indiana

Dragă domnule Blank,
Compania… dorește să-și mențină poziția de leader al agențiilor publicitare în domeniul radiofonic.

[Pe cine interesează ce dorește compania? Pe mine mă frământă propriile mele probleme. Banca declară prescrisă ipoteca pe casă, gândacii mi-au distrus nalbele din grădină, cursurile de la bursa de valori au înregistrat mari scăderi ieri. Nu am fost invitat la petrecerea lui Jones aseară, doctorul mi-a spus că am tensiune ridicată, nevrită și mătreață. Și, colac peste pupăză, ce credeți? Ajung dimineață la serviciu, îngrijorat, îmi deschid corespondența și citesc scrisoarea unui mucos încrezut din New York care pălăvrăgește despre dorințele companiei lui. Auzi! Dacă și-ar da seama ce impresie face scrisoarea lui, ar ieși din branșa publicității și ar începe să fabrice muștar.]

Rezultatele agenției noastre publicitare au contribuit la creșterea cifrei de afacere a rețelei. Programele elaborate de noi ne-au permis să întrecem toate agențiile concurente.

[Sunteți importanți, și bogați, și puternici? Și ce? Nu dau doi bani pe toate astea; nu mi-ar păsa nici dacă ați fi la fel de însemnați ca General Motors și General Electric și toată armata americană la un loc. Dacă ați avea măcar inteligența unei ciripitoare, v-ați da seama că pe mine mă interesează importanța mea – nu a dumneavoastră. Toată vorbăria asta despre succesele importante repurtate mă fac să mă simt mic și neînsemnat.]

Dorim să furnizăm clienților noștri ultimele informații cu privire la stația noastră radiofonică.

[Voi doriți! Voi doriți. Imbecililor. Puțin îmi pasă de ce doriți dumneavoastră sau ce dorește președintele Statelor Unite. Să vă spun o dată pentru totdeauna. Pe mine mă privesc doar interesele și așteptările mele și n-ați pomenit un cuvânt despre ele în epistola asta absurdă.]

Vă solicităm, în consecință, să plasați compania… pe lista clienților dumneavoastră preferențiali în ceea ce privește informația radiofonică săptămânală – în speță orice detaliu care ar putea fi util agenției în a alege cel mai convenabil timp de emisiune.

[„Lista clienților preferențiali”. Cât tupeu! Mă faceți să mă simt neînsemnat prin declarațiile astea vanitoase despre compania dumneavoastră – și pe urmă îmi cereți să vă înscriu pe o listă „preferențială” fără măcar să adăugați un „să binevoiți”.]

Un răspuns prompt la această scrisoare, prin care să ne comunicați cele mai recente activități ale dumneavoastră, s-ar dovedi folositor pentru ambele părți.

[Proștilor! Îmi expediați o biată scrisoare tip formular – o scrisoare la fel de valoroasă ca o frunză uscată purtată de vântul toamnei – și aveți nerușinarea de a-mi cere mie, care sunt îngrijorat de ipoteca mea, de nalbele mele și de tensiunea mea, să mă așez și să dictez un răspuns personal la tipizata pe care mi-ați trimis-o – și, colac peste pupăză, să mai răspund și prompt. Cum adică „prompt?” Nu vă dați seama că sunt la fel de ocupat ca și voi – sau, cel puțin, îmi place să cred asta. Și pentru că tot am ajuns aici, cine Dumnezeu vă dă dreptul să-mi dați ordine? Spuneți că ar fi „folositor pentru ambele părți”. Măcar la final ați început să luați în considerare punctul meu de vedere. Dar nu specificați cât de avantajos ar fi pentru mine.]

Cu stimă.
John Doe
Director al Departamentului Radio

P.S. Extrasul alăturat din Blankville Journal vă va interesa și există posibilitatea să doriți să-l difuzați pe postul dumneavoastră radiofonic.

[În cele din urmă, în acest post-scriptum, pomeniți de ceva care m-ar putea ajuta să-mi rezolv o problemă. De ce n-ați început scrisoarea cu asta – dar ce rost mai are acum? Un agent publicitar care e în stare să comită nerozia pe care mi-ați servit-o dumneavoastră, sub forma unei epistole stupide, e clar că e în ultima fază de cretinism. Nu vă trebuie nicio scrisoare care să vă informeze despre cele mai recente activități ale noastre, ci o doză de iod pentru glanda dumneavoastră tiroidă.]

Păi, dacă oameni care își dedică existența publicității și care se pretind experți în arta de a convinge clienții să facă achiziții pot produce o astfel de scrisoare, ce să mai așteptăm de la un măcelar sau un mecanic auto?
Iată o altă scrisoare adresată de șeful unei gări de mărfuri unuia dintre cursanții noștri, Edward Vermylen. Ce efect a avut această epistolă asupra destinatarului? Citiți-o mai întâi și vă spun pe urmă.

A. Zerega’s Sons, Inc.
Front Street, 28
Brooklyn, N.Y. 11201
În atenția domnului Edward Vermylen

Domnilor,
Faptul că un procent al materialului recepționat de noi ne parvine în orele târzii ale după-amiezii ne prejudiciază operațiunile de încărcare. Consecințele acestei stări de lucruri se materializează în aglomerarea programului, ore suplimentare, întârzieri ale camioanelor și uneori ale livrărilor. Pe 10 noiembrie am primit din partea companiei dumneavoastră un lot de 510 lăzi, care au ajuns la noi la 4:20 după-amiază.
Vă solicităm colaborarea în scopul de a înlătura aceste efecte nedorite provocate de recepționarea întârziată a mărfurilor. Ca urmare, ne permitem să vă solicităm ca în zilele în care livrați cantități însemnate de marfă, să vă asigurați că ne parvin fie mai devreme, fie într-o anumită proporție în timpul dimineții.
Acest aranjament ar prezenta avantajul unei descărcări mai rapide a camioanelor și certitudinea că expediția dumneavoastră va ajunge la destinație la termenul stabilit.

Cu deosebită stimă,
J… B… Șeful gării de mărfuri

După ce a citit această scrisoare, domnul Vermylen, directorul comercial al companiei A. Zerega’s Sons, mi-a trimis-o însoțită de următorul comentariu.

Această scrisoare a avut efectul invers față de cel scontat. Ea debutează prin descrierea dificultăților gării de mărfuri, care pentru noi nu prezintă în fond niciun interes. Apoi ni se solicită cooperarea fără a fi consultați dacă aceste noi aranjamente ar fi convenabile pentru noi sau nu și, în cele din urmă, ultimul paragraf consemnează faptul că oferindu-ne cooperarea am putea contribui la o descărcare mai eficientă a camioanelor, cu asigurarea că expedițiile noastre vor ajunge la destinație în exact ziua recepționării lor de către gară.
Cu alte cuvinte, se lasă la sfârșit ceea ce ne interesează pe noi cu prioritate și efectul de ansamblu este, mai degrabă, de opoziție decât de cooperare.

Să vedem dacă putem rescrie și ameliora această scrisoare. Să nu ne pierdem vremea vorbind despre problemele noastre. Așa cum ne atrage atenția Henry Ford, „să percepem punctul de vedere al celuilalt și să privim lucrurile din perspectiva acestuia, dar și din a noastră”.
Iată cum am putea corecta epistola. Poate că varianta propusă nu e cea ideală, dar nu este oare o variantă vădit îmbunătățită a formei inițiale?

Domnului Edward Vermylen 
Din partea A. Zerega’s Sons, Inc.
Front Street, 28 
Brooklyn, N.Y. 11201

Stimate domnule Vermylen,
Se împlinesc paisprezece ani de când compania dumneavoastră a devenit unul din clienții noștri de bază. Evident, vă suntem deosebit de recunoscători pentru fidelitatea demonstrată și ne străduim să vă oferim serviciul rapid și eficient pe care îl meritați. Cu toate acestea, regretăm să vă aducem la cunoștință că ne aflăm în imposibilitatea de a face acest lucru atâta vreme cât camioanele dumneavoastră ne livrează o încărcătură considerabilă după-amiaza târziu, așa cum au făcut-o pe 10 noiembrie. Care sunt motivele? Mulți alți clienți procedează la fel. Deci, nu se poate evita aglomerația. Drept urmare, camioanele dumneavoastră sunt reținute inevitabil pe chei și chiar expedierile pot suferi întârzieri.
Rezultatul e nedorit, dar de neevitat. Dacă v-ar fi posibil să efectuați livrările dimineața, camioanele dumneavoastră nu vor staționa, expedițiile vor beneficia de promptitudine și atenție, iar lucrătorii noștri ar putea savura la cină o porție din delicioasele paste făinoase pe care le produceți.
Indiferent de ora la care ne va parveni marfa dumneavoastră, vom depune mereu eforturi susținute să vă servim cu promptitudine.
De vreme ce știm cât de ocupați sunteți, nu vă irosiți timpul prețios răspunzând la acest bilet.

Cu stimă,
J… B… Șefia gara de mărfuri.

Barbara Anderson, funcționară la o bancă din New York, dorea să se mute în Phoenix, Arizona, din cauza problemelor de sănătate ale fiului său. Punând în practică principiile învățate la acest curs, a scris următoarea epistolă către 12 bănci din Phoenix:

Stimate Domn,
Cei zece ani de experiență pe care i-am acumulat ar trebui să intereseze o bancă în continuă dezvoltare ca cea pe care o conduceți.
Grație implicării mele sub diverse aspecte în operațiunile bancare ale Trustului Bancherilor din New York, am devenit director de filială și am dobândit cunoștințe privind toate fazele procesului bancar, inclusiv depozite, credite, împrumuturi și noțiuni administrative.
În luna mai mă voi muta în Phoenix și am certitudinea că pot contribui la dezvoltarea și profitul dumneavoastră. Sosesc în Phoenix pe 3 aprilie și aș aprecia orice ocazie oferită pentru a vă demonstra cum pot contribui la îndeplinirea obiectivelor pe care vi le-ați propus.

Cu stimă,
Barbara L. Anderson

Credeți că doamna Anderson a obținut vreun răspuns de pe urma acestei scrisori? Ei bine, unsprezece din cele douăsprezece bănci au invitat-o la interviu și a trebuit să aleagă oferta cea mai convenabilă. De ce? Pentru că doamna Anderson n-a pomenit nimic despre ce dorea ea, dar a menționat în scrisoare cum îi poate ajuta pe directorii de bănci, concentrându-se asupra necesităților lor, nu ale ei.
Mii de comis-voiajori înțesează astăzi străzile, obosiți, descurajați și prost plătiți. De ce? Fiindcă nu se gândesc decât la ceea ce vor ei. Nu înțeleg că nici eu, nici dumneavoastră nu vrem să cumpărăm nimic. Dacă am vrea, am merge la magazin. Dar și eu și alții suntem interesați exclusiv într-o soluție a problemelor noastre. Și, în ziua în care comis-voiajorii vor putea să ne demonstreze că serviciile oferite sau marfa lor sunt potențiale răspunsuri la nevoile noastre de moment, nici n-ar mai fi nevoie să ni le vândă. Le-am cumpăra singuri. Iar clienților le place senzația de a fi cumpărători, nu presiunea de a accepta ce vând alții.
Totuși, mulți comis-voiajori își petrec viața vânzând fără să învețe să vadă lucrurile din perspectiva clienților. Spre exemplu, am trăit mulți ani în Forest Hills, o comunitate mică din marele New York. Într-o zi mă grăbeam la gară și am întâlnit pe neașteptate un agent imobiliar ce-și petrecuse mulți ani din viață cumpărând și vânzând proprietăți în acea zonă. Cunoștea foarte bine Forest Hills-ul, deci l-am întrebat în pripă cum era construită vila mea: cu șipcă din metal sau doar cărămizi simple. Mi-a răspuns că nu știe și mi-a spus ceea ce știam deja – că pot afla dacă telefonez Asociației Arhitecților Forest Hills Garden. A doua zi dimineață, am primit o scrisoare de la el. Îmi dădea oare informația de care aveam nevoie? Ar fi putut să o obțină în 60 de secunde printr-un telefon. Dar n-a făcut așa. Îmi scria din nou că puteam afla ce doream printr-un simplu telefon și apoi mă întreba dacă îi permit să devină agentul meu de asigurări.
Nu îl privea câtuși de puțin interesul meu. Urmărea doar să se ajute pe sine.
J. Howard Lucas din Birmingham, Alabama, spune povestea a doi comis-voiajori ai aceleiași companii, confruntați cu aceeași problemă, soluționată însă diferit.
„Acum câțiva ani eram în echipa de conducere a unei mici companii. Birourile filialei unei mari companii de asigurări se aflau plasate în apropierea noastră. Agenții lor primiseră în sarcină anumite teritorii de lucru și companiei noastre îi fuseseră alocați doi agenți, pe care îi voi numi Carl și John.
Într-o dimineață, Carl a trecut pe la biroul nostru și a spus în treacăt că firma lor tocmai introdusese o nouă poliță pe viață pentru directori și s-a gândit că ne-ar interesa mai târziu, promițând să revină când va avea informații suplimentare.
În aceeași zi, John ne-a văzut pe stradă, întorcându-ne de la o cafea și a strigat după noi:
«Hei, Luke, stai puțin, am niște vești bombă pentru colegii tăi.» S-a apropiat de noi în grabă și ne-a spus cu mult entuziasm despre o poliță de asigurare pentru directori pe care compania lui o introdusese în acea zi. (Era identică cu cea pomenită în trecere de care.) Dorea neapărat să fim beneficiarii uneia din primele polițe eliberate. Ne-a dat niște detalii importante despre cum putem beneficia de ele și a spus în final: «Polița este atât de nouă, încât vă voi trimite mâine pe cineva de la birou să v-o explice. Ei, între timp, haideți să semnăm formularele de care ne vom servi pentru ca angajatul nostru să aibă mai multe informații.» Entuziasmul lui a trezit în noi dorința vie de a intra în posesia poliței, deși nu aveam încă detaliile necesare. Când acestea ne-au fost furnizate, au confirmat modul inițial de înțelegere a poliței de către John și nu doar că am cumpărat-o pe cea oferită, dar ne-am dublat ulterior contribuția.
Carl ar fi putut face acele vânzări, dar n-a depus nici cel mai mic efort ca să deștepte în noi dorința de a achiziționa acele polițe”.
Lumea e plină de oameni lacomi și de ființe care sunt în căutarea propriului eu. Deci, când apare un individ care încearcă, altruist, să-i ajute pe alții, obține un avantaj imens. Nu are concurență. Owen D. Young, un avocat important și unul dintre marii oameni de afaceri americani, a spus odată: „Oamenii care se pun în locul altora, care pot înțelege cum funcționează judecata acestora, nu trebuie să-și facă nicio grijă despre ceea ce îi așteaptă în viitor”.
Dacă am obține din această carte măcar un singur lucru – o tendință sporită de a raționa întotdeauna în spiritul celorlalți și de a vedea lumea prin ochii lor – dacă rămâneți măcar cu asta, s-ar putea să transformați această morală în piatra de fundație a carierei dumneavoastră.
A lua în considerație punctul de vedere al celuilalt și a trezi în el dorința vie de a face ceva nu se realizează prin manipularea acelei persoane către o acțiune care se va dovedi utilă exclusiv pentru dumneavoastră, și în detrimentul celui în cauză. Fiecare parte ar trebui să profite din aceste negocieri. În scrisorile către domnul Vermylen, atât expeditorul, cât și destinatarul mesajului scris au câștigat prin aplicarea sugestiilor făcute. Și banca, și doamna Anderson au avut de profitat din scrisoarea acesteia: banca a obținut o angajată prețioasă, iar doamna Anderson o slujbă convenabilă. Iar în exemplul lui John, care a vândut polița, și al domnului Lucas, au avut amândoi de câștigat prin această tranzacție.
Un alt exemplu în care toți profită de pe urma acestui principiu al trezirii interesului în a întreprinde o anumită acțiune este al lui Michael E. Whidden din Warwick, Rhode Island, care este un comis-voiajor zonal al Companiei de Petrol Shell. Mike dorea să devină agentul cu cele mai mari vânzări în zona respectivă, dar era împiedicat de o anume stație de benzină. La conducerea ei se afla un om în vârstă care nu putea fi stimulat să-și epureze stația. În aceste condiții precare, vânzările înregistrau scăderi semnificative.
Directorul în cauză nu a fost dispus să asculte niciunul dintre argumentele lui Mike de a-și moderniza stația. După multe discursuri și convorbiri sincere – toate rămase fără ecou – Mike s-a hotărât să-l invite pe director să viziteze cea mai modernă stație de benzină Shell din teritoriul său.
Directorul a fost atât de impresionat de facilitățile oferite aici încât, următoarea dată când l-a vizitat Mike, stația lui era pusă în ordine, iar vânzările crescuseră. Acest factor l-a propulsat pe Mike pe primul loc în topul comis-voiajorilor din acea zonă. Nu servise la nimic vorbăria și discuția îndelungată, în schimb vizita la stația modernă de benzină a trezit în director o dorință vie și atât el, cât și Mike au avut de câștigat.
Majoritatea oamenilor merg la facultăți și încearcă să citească din Vergiliu și să stăpânească misterele matematicii fără să-și pună vreodată întrebarea cum funcționează propriile lor minți. Spre exemplu: am susținut odată un curs de Discurs Eficient unor tineri absolvenți de facultate care urmau să fie angajați la Corporația Carter, una din marile producătoare de aparate de aer condiționat. Unul dintre cursanți a vrut să-i convingă pe ceilalți să joace baschet în timpul liber și iată ce le-a spus: „Vreau să veniți să jucați baschet. Mie îmi place să joc, dar în ultima vreme nu erau destui jucători ca să compună o echipă. Acum câteva seri doi sau trei dintre noi au încercat să pornească jocul și m-am ales cu un ochi vânăt. Aș dori să veniți cu toții mâine seară. Vreau să joc baschet”.
A pomenit vreun cuvânt despre ce vreți dumneavoastră? Vreți oare să mergeți la o sală de sport pe care nimeni altcineva n-o frecventează? Puțin vă pasă de ce vrea el. Nu vreți să vă alegeți cu un ochi vânăt.
N-ar fi putut să vă atragă folosind ca momeală sala? Evident că da. Ar fi pomenit de vitalitatea crescută. De o poftă de mâncare sporită. De o judecată mai limpede. De amuzament. De jocuri. De baschet.
Să repetăm aici sfatul înțelept al profesorului Overstreet: Mai întâi deșteptați în interlocutor o dorință vie. Cine e în stare de asta, are lumea la picioare. Cine nu, e condamnat la singurătate.
Unul dintre studenții cursului meu era îngrijorat de băiețelul lui. Copilul era prea slab și refuza să se alimenteze suficient. Părinții lui au folosit metoda clasică. L-au certat și l-au cicălit încontinuu. „Mama vrea să mănânci”. „Tata vrea să crești și să te faci puternic”.
A dat copilul vreo atenție acestor implorări? L-au interesat cam cât vă interesează pe dumneavoastră un firicel de nisip de pe o plajă imensă.
Cum s-ar putea aștepta cineva înzestrat măcar cu un gram de bun-simț ca un copil de trei ani să reacționeze la modul de gândire al unui părinte de treizeci de ani? Totuși, acestea erau speranțele părinților. Absurd. În cele din urmă, s-au trezit. Și s-au întrebat: „Ce vrea de fapt copilul? Cum pot să corelez ce vreau eu cu ce dorește el însuși?” Când și-au dat seama de această întrebare fundamentală, nu le-a fost greu să afle răspunsul. Băiețelul avea o tricicletă cu care adora să se plimbe în fața locuinței lor din Brooklyn. La câteva case locuia un bătăuș – un băiat mai mare care îi luă adesea tricicleta copilului ca să se plimbe el cu ea.
Firesc, băiatul alerga plângând la mama lui și ea trebuia să iasă ca să-l oblige pe micul vagabond să coboare de pe tricicletă și să-l instaleze pe copilul ei. Asta se întâmpla aproape în fiecare zi.
Ce voia băiețelul? Nu-i nevoie de un Sherlock Holmes ca să dezlege acest mister. Mândria lui, mânia lui, dorința lui de a se simți important – cele mai violente emoții pe care le putea simți – îl împingeau să se răzbune și să-l cotonogească pe ștrengarul ce-i fura tricicleta. Și când tatăl lui i-a explicat că într-o zi îl va putea face praf pe puștanul nerușinat cu singura condiție ca el să mănânce tot ce îi dădea mama lui, a dispărut orice problemă în alimentație. Acum ar fi înghițit spanac, varză murată, macrou sărat, orice, numai să aibă suficientă putere pentru a-l strivi pe fanfaronul ce-l umilise atât de des.
După ce au rezolvat această problemă, părinții au încercat să scape de alt necaz: băiețelul avea obiceiul să cam ude patul.
Dormea cu bunica lui. Dimineața, bunica se trezea și îi spunea: „Uite, Johnny, ce-ai făcut din nou astă noapte”. El îi răspundea mereu: „Nu eu. Tu ai făcut”.
Nimic n-a mers: ceartă, bătaie, umilire, repetarea la nesfârșit a faptului că părinții nu doreau ca el să ude patul. Deci părinții s-au întrebat: „Cum să ne determinăm copilul ca el să dorească singur să elimine această problemă?”
Care erau aspirațiile lui? Mai întâi, voia să poarte pijama ca tata și nu cămașă de noapte ca bunica. Bunica se săturase deja de problemele lui din timpul nopții, deci s-a oferit bucuroasă să-i cumpere o pijama dacă se îndreaptă. În plus, voia să doarmă singur. Bunica n-a avut nimic de replicat.
Mama și-a luat băiețelul la un magazin din Brooklyn și i-a făcut cu ochiul vânzătoarei, spunând: „Tânărul acesta a venit la cumpărături”.
Vânzătoarea l-a făcut să se simtă însemnat, spunându-i: „Ce să vă arăt, tinere domn?”
El s-a ridicat pe vârfuri și a spus: „Vreau să-mi cumpăr un pat”.
Când le-a fost arătat patul pe care mama îl considera potrivit, aceasta i-a făcut din nou semn vânzătoarei și astfel băiețelul fu convins să-l cumpere.
Patul a fost livrat a doua zi; iar seara, când tata a venit acasă, copilul l-a întâmpinat, strigând: „Tati! Tati! Vino până sus să vezi ce pat am cumpărat”.
Privind patul, tatăl urmă sfatul lui Charles Schwab: „a aprobat cu însuflețire și a lăudat din belșug”.
„N-o să-ți uzi patul cel nou, nu-i așa?” a întrebat tatăl.
„Nu, nici vorbă. N-am să-l ud”. Băiețelul și-a respectat promisiunea, pentru că era mândria lui în joc. Acela era patul lui. Îl cumpărase singur. Și purta pijamale, ca un bărbat adevărat. Voia să se și poarte ca un bărbat. Și așa a și făcut.
Un alt tată, K.T. Dutschmann, inginer telefonist, cursant al nostru, nu-și putea convinge fetița de trei ani să mănânce micul dejun. Părinții s-au întrebat: „Cum putem trezi în ea dorința de a mânca?”
Fetiței îi plăcea enorm să-și imite mama, să se creadă mare deja, deci într-o dimineață au urcat-o pe scaunul din bucătărie și au lăsat-o pe ea să pregătească micul dejun. Chiar în momentul-cheie, tatăl a intrat și a surprins-o amestecând cerealele. Fetița i-a spus: „Uite, tati, azi dimineață pregătesc cereale”.
A mâncat două porții fără vreun efort din partea părinților, și asta pentru că ea era acum interesată. Se simțea importantă; putea să folosească această experiență ca pe o modalitate de exprimare.
William Winter remarca odată că „exprimarea adevăratului eu este o necesitate dominantă a naturii umane”. De ce n-am aplica aceeași psihologie în afaceri? Când avem o idee genială, de ce nu i-am lăsa pe alții să se frământe și să ajungă la aceeași idee, în loc de a-i lăsa să creadă că ne aparține? În acest caz o vor privi ca pe o idee proprie; le va plăcea și poate vor servi câteva porții din ea.
Țineți minte: „Mai întâi de toate, stârniți în ceilalți o dorință vie. Cine e în stare de asta, are lumea la picioare. Cine nu, e condamnat la singurătate”.

PRINCIPIUL 3
Stârniți în ceilalți o dorință vie.

PRINCIPIUL 1
Nu criticați, nu condamnați și nu vă plângeți!

PRINCIPIUL 2
Fiți drepți și sinceri în aprecieri!

PRINCIPIUL 3
Stârniți în ceilalți o dorință vie.
PARTEA A DOUA
Șase modalități
de a deveni agreabil
1.
Faceți așa și veți fi 
primit cu brațele deschise pretutindeni
De ce să citiți într-o carte cum să vă faceți prieteni? De ce să nu studiați tehnica celui ce a reușit să-și facă cei mai mulți prieteni din lumea întreagă? Cine e el? S-ar putea să-l vedeți mâine trecând pe stradă. Când vă apropiați destul încât să-l observați, începe să dea din coadă. Dacă vă opriți să-l mângâiați, o să sară în sus de bucurie ca să vă demonstreze cât de mult vă place. Și știți bine că îndărătul acestor manifestări de afecțiune nu sunt motive ascunse, nu vrea să vă vândă proprietăți imobiliare și nici să vă ia în căsătorie.
V-ați gândit vreodată că singurul animal care nu trebuie să muncească pentru a supraviețui este câinele? Găina clocește ouă, vaca dă lapte, canarul cântă. Dar câinele își câștigă existența numai dăruindu-ți iubire.
Când aveam cinci ani, tata a cumpărat cu cincizeci de cenți un cățeluș gălbui. El era lumina și bucuria copilăriei mele. În fiecare după-amiază, în jur de patru și jumătate, se așeza în curtea din față și urmărea, neclintit, orice mișcare de pe alee. Cum îmi auzea vocea sau mă vedea venind prin tufiș, legănându-mi coșulețul de mâncare, țâșnea ca din pușcă și urca dealul în goană ca să mă întâmpine cu giumbușlucuri bucuroase și lătrături entuziaste.
Tippy a fost mereu alături de mine vreme de cinci ani. Apoi, într-o noapte tragică – pe care n-o voi uita niciodată – a fost lovit de trăsnet la mai puțin de patru metri de mine. Moartea lui a fost tragedia copilăriei mele.
Tu n-ai citit niciodată o carte de psihologie, Tippy. N-aveai nevoie. Printr-un instinct divin știai că poți, în doar două luni, să-ți faci mulți prieteni interesându-te sincer de soarta lor – mult mai mulți decât ai putea obține încercând să-i faci pe alții să se intereseze de soarta ta.
Trebuie să repet fraza. În doar două luni, puteți să vă faceți mai mulți prieteni interesându-vă sincer de soarta lor – mult mai mulți decât ați putea obține în doi ani străduindu-vă să-i faceți pe alții să se intereseze de soarta dumneavoastră.
Cu toate astea, cunoaștem cu toții oameni care comit greșeli peste greșeli, încercând să trezească interesul altora privind soarta lor.
Normal că acest truc nu ține. Nici dumneavoastră, nici eu nu-i interesăm pe ceilalți. Unica lor preocupare este propria persoană.
Compania Telefonică din New York a efectuat un studiu detaliat al convorbirilor telefonice pentru a afla care este cuvântul cel mai frecvent întrebuințat. Ați ghicit: este vorba de pronumele personal „Eu”. „Eu”. „Eu”. A fost folosit și de 3 900 de ori în 500 de conversații. „Eu”. „Eu”. „Eu”. Când vedeți fotografia unui grup din care faceți parte, la cine vă uitați prima dată cum a ieșit? Dacă încercăm doar să-i impresionăm pe alții și să le trezim interesul, nu vom avea niciodată mulți prieteni sinceri. Prietenii adevărați nu se obțin astfel.
A încercat și Napoleon, și în ultima lui întâlnire cu Iosefina, i-a spus: „Iosefina, am pornit în lume cu aceleași șanse ca oricine altcineva, și totuși, în aceste clipe, tu ești singurul om pe care pot să contez”. Și istoricii se întreabă dacă într-adevăr se putea baza fie și pe ea.
Alfred Adler, vestitul psiholog din Viena, a scris o carte intitulată: Cum ar trebui să priviți viața. În acea carte spunea: „Acela care își pierde orice interes în semenii săi și îi lovește cât mai mult posibil se va izbi în viață de cele mai mari obstacole. În acești oameni prinde rădăcini sentimentul eșecului și mulți vor deveni niște ratați”.
Puteți citi grămezi de tratate erudite de psihologie fără să întâlniți nicio informație potențial interesantă pentru mine sau dumneavoastră. Afirmația lui Adler este atât de semnificativă, încât o voi relua cu caractere italice:

Acel care își pierde orice interes în semenii săi și îi lovește cât mai mult posibil se va izbi în viață de cele mai mari obstacole. În acești oameni prinde rădăcini sentimentul eșecului și mulți vor deveni niște ratați.

Am frecventat odată un curs de nuvelistică la Universitatea din New York și am asistat la mărturisirea unui editor al unei reviste de succes. El le-a spus studenților că e capabil să ia, la întâmplare, oricare dintre zecile de articole care se adună pe biroul lui în fiecare zi și să își dea seama, doar după citirea a câteva paragrafe, dacă autorul își iubește semenii sau nu. „Dacă autorul urăște oamenii, aceștia nu-i vor savura articolele”, a spus el.
Acest editor aspru s-a oprit de două ori din discursul asupra scrierii operei de ficțiune ca să se scuze pentru faptul că își transformase discursul în predică. Ne-a spus: „Vă vorbesc despre aceleași lucruri ca și un predicator, dar țineți minte, trebuie să manifestați interes față de ceilalți dacă vreți să aveți succes ca scriitori”.
Dacă această regulă funcționează în romane, fiți convinși că se aplică perfect și când e vorba de un contact direct cu ceilalți.
Am petrecut o seară întreagă în cabina lui Howard Thurston, ultima dată când a apărut pe Broadway – Thurston era cunoscut ca regele neîncoronat al magicienilor. A călătorit prin toată lumea vreme de 40 de ani, dând naștere iluziilor, vrăjind publicul și uimind săli întregi. Mai mult de 60 de milioane de oameni au plătit bilete la spectacolele lui și a obținut un profit de aproape 2 milioane de dolari.
L-am rugat pe domnul Thurston să-mi spună secretul succesului său. Educația sa nu avea, cu siguranță, nicio contribuție, căci fugise de acasă de mic, devenise copil al străzii, călătorise cu vagoane de marfă, dormise în căpițe de fân, fusese cerșetor și învățase să citească descifrând afișele din gări, ascuns în vagoanele de marfă.
Cunoștea oare teoria magiei? Nu; mi-a spus că se scriseseră sute de cărți despre prestidigitație și o mulțime de oameni știau la fel de mult ca și el despre acest subiect. Dar avea două avantaje care le lipseau celorlalți. Mai întâi, știa să se pună în valoare sub luminile rampei. Era un maestru al scenei. Cunoștea natura umană. Tot ce făcea, fiecare gest, fiecare umbră în voce, fiecare ridicare din sprâncene fuseseră repetate cu atenție în prealabil și acțiunile lui erau planificate în secunde. Dar, în plus, Thurston manifesta un interes sincer față de semenii lui. Mi-a spus că existau mulți magicieni care se uitau la public și-și spuneau: „Iar au venit mulți fraieri, o adunătură de mocofani; pe ăștia îi am la degetul cel mic”. Dar metoda lui Thurston era complet diferită. Mi-a mărturisit că de fiecare dată când intra în scenă își spunea: „Le sunt recunoscător acestor oameni pentru că au venit să mă vadă. Ei îmi asigură existența și-mi aduc și satisfacție. Le voi oferi tot ce am mai bun în mine”.
A declarat că n-a părăsit niciodată scena fără să-și repete mereu, în lumina reflectoarelor: „Îmi iubesc publicul”. Ridicol? Absurd? Puteți să credeți ce vreți. Eu consemnez doar aceste informații fără a le comenta, ca pe o rețetă folosită de unul dintre cei mai vestiți magicieni ai tuturor timpurilor.
George Dyke din North Warren, Pennsylvania, a fost obligat să-și închidă stația de benzină după treizeci de ani de funcționare neîntreruptă pentru că a fost construită o nouă autostradă, iar benzinăria era în drum. La puțină vreme, viața de pensionar a început să-l plictisească, și a început să-și umple timpul cântând la vechea lui vioară. În curând a început să cutreiere zona ascultând muzică și vorbind cu scripcari renumiți. A crescut în el treptat dorința de a învăța, cu prietenie și modestie, câte ceva despre povestea și preferințele fiecărui muzician pe care l-a întâlnit. Deși nu cânta prea bine, a câștigat prieteni în căutările lui. A participat la concursuri și în curând a devenit cunoscut tuturor admiratorilor muzicii country din estul Statelor Unite ca „unchiul George, scripcarul din ținutul Kinzua”. Când l-am ascultat pe unchiul George, avea 72 de ani și se bucura de fiecare clipă a vieții sale. Manifestând un interes susținut față de ceilalți, și-a creat o nouă viață, la o vârstă când mulți își consideră încheiați anii de activitate.
Acesta a fost și unul dintre secretele popularității excepționale a lui Theodore Roosevelt. Chiar și servitorii îl iubeau. Valetul său, James E. Amos, a scris o carte despre el, intitulată Theodore Roosevelt, eroul valetului său. În acea carte, Amos povestește acest incident semnificativ:

Odată, soția mea l-a întrebat pe președinte ce este o potârniche. Nu văzuse niciodată una, iar el i-a descris-o amănunțit. La puțină vreme a sunat telefonul în căsuța noastră. (Amos și soția lui locuiau într-o căsuță pe moșia lui Roosevelt la Oyster Bay.) Soția mea a răspuns, și la telefon era domnul Roosevelt în persoană. A spus că a dat telefon pentru că era o potârniche chiar în fața ferestrei ei și ar putea să o vadă dacă s-ar uita afară. Îl caracterizau aceste lucruri aparent mărunte. Ori de câte ori trecea pe lângă căsuța noastră, chiar dacă nu ne vedea, striga: „Hei, Annie?” sau „Hei, James?” Era salutul lui prietenos de fiecare dată când trecea.

Cum ar putea angajații să nu se atașeze de un astfel de șef? Cum ar putea cineva să nu se atașeze de el?
Roosevelt a trecut pe la Casa Albă într-o zi când președintele și doamna Taft nu erau acolo. Simpatia lui sinceră pentru oamenii obișnuiți a fost demonstrată de faptul că a salutat pe nume pe toți vechii servitori, chiar și pe fetele ce spălau vasele.
Archie Butt scrie: „Când a văzut-o pe Alice, bucătăreasa, a întrebat-o dacă mai cocea și acum pâine din porumb. Alice i-a spus că o mai prepara uneori pentru servitori, dar niciodată pentru stăpâni.
«N-au gust, a protestat Roosevelt», și o să-i spun asta președintelui când îl văd.
Alice i-a adus o felie pe o farfurie, iar el s-a îndreptat spre birou mâncând și a salutat din mers pe toți grădinarii și muncitorii…
Vorbea cu toți cum le vorbea și înainte. Ike Hoover, care fusese șeful aprozilor la Casa Albă timp de 40 de ani, a spus cu ochii în lacrimi: «E singura zi fericită pe care am avut-o în ultimii doi ani și niciunul din noi n-ar renunța la ea, nici pentru o bancnotă de 100 de dolari.»”
Aceeași preocupare pentru lucrurile aparent neînsemnate l-a ajutat și pe agentul de vânzări Edvard M. Sykes, Jr., din Chatham, New Jersey, să păstreze un client. El povestește: „Cu mulți ani în urmă, eram responsabil cu clienții firmei Johnson & Johnson din zona Massachusetts. Unul dintre aceștia era o farmacie din Hingham. De fiecare dată când intram în magazin vorbeam câteva minute cu vânzătorul de răcoritoare și cu cel de la raionul de medicamente înainte să intru la șef și să-l conving să comande. Într-o zi m-am dus direct la proprietarul farmaciei și am fost dat afară; nu-l mai interesa să cumpere produse J & J pentru că simțea că această firmă își concentrează activitățile asupra produselor alimentare și magazinelor de solduri în detrimentul micilor farmacii. Am plecat cu coada între picioare și am rătăcit prin oraș, cu mașina, câteva ore. În cele din urmă m-am hotărât să mă întorc și măcar să-i expun proprietarului punctul meu de vedere.
Când m-am întors i-am salutat, ca de obicei, pe cei doi vânzători. Când am intrat la director mi-a zâmbit și m-a întâmpinat călduros. Apoi a dublat comanda și l-am întrebat ce se întâmplase în cele câteva ore care trecuseră de la vizita mea. El mi l-a arătat pe vânzătorul de răcoritoare și mi-a spus că, după ce am plecat, el s-a dus la director și l-a făcut să înțeleagă că eram unul dintre puținii comis-voiajori care veneau la farmacii și se osteneau măcar să-i salute și pe cei din jur. I-a spus șefului său că dacă există un singur agent care merita această slujbă, eu eram acela. Proprietarul a fost de aceeași părere și a rămas clientul nostru fidel. N-am uitat niciodată că interesul sincer față de ceilalți e deosebit de prețios pentru un comis-voiajor, de fapt pentru oricine”.
Am descoperit din experiența personală că oricine poate obține atenția, timpul și chiar cooperarea celor mai solicitate persoane doar prin manifestarea unui interes sincer față de ele.
Să ilustrez.
Cu câțiva ani în urmă, am predat un curs de scriere a romanelor la Institutul de Arte și Științe din Brooklyn și ne-am dorit ca autori distinși și ocupați precum Kathleen Norris, Fannie Hurst, Ida Tarbell, Albert Payson Terhune și Rupert Hughes să vină în Brooklyn și să ne împărtășească experiențele lor. Le-am scris deci, spunându-le că le admirăm munca și suntem foarte interesați să le ascultăm sfaturile și să învățăm secretele succesului lor.
Fiecare dintre aceste scrisori a fost semnată de aproape o sută cincizeci de studenți. Știam că acești autori sunt foarte ocupați – prea ocupați ca să pregătească o conferință. Am atașat liste de întrebări despre ei și metodele lor de lucru. Le-a plăcut această abordare. Cui nu i-ar plăcea? Deci au plecat de acasă și au călătorit la Brooklyn pentru a ne da o mână de ajutor.
Folosind aceeași metodă, i-am convins pe Leslie M. Shaw, ministru de finanțe în cabinetul lui Theodore Roosevelt; pe George W. Wickersham, procuror general în cabinetul Taft; pe William Jennings Bryan, pe Franklin D. Roosevelt și pe multe alte figuri însemnate să vină să le vorbească studenților mei.
Absolut tuturor, fie că suntem muncitori în fabrică, funcționari de birou sau regi – absolut tuturor ne place să fim admirați. Să luăm exemplul Kaiserului german. La sfârșitul Primului Război Mondial era, probabil, cel mai disprețuit om, urât cu patimă de absolut toată planeta. Chiar și poporul său s-a întors împotriva lui când a fugit în Olanda să-și salveze pielea. Dușmănia pe care o provoca era atât de aprinsă, încât milioane de oameni ar fi dat orice sâ1 sfâșie de viu sau să-l ardă pe rug. În mijlocul acestei revolte nestinse de furie, un băiețel i-a scris Kaiserului o scrisoare simplă și sinceră, plină de bunătate și admirație. Băiețelul spunea că lui nu-i pasă ce cred alții, el îl va iubi mereu pe Wilhelm ca pe împăratul lui. Kaiserul a fost profund emoționat de această scrisoare și l-a invitat pe copil să vină să-l viziteze. Băiatul a venit însoțit de mama lui – și Kaiserul a luat-o de soție. Inspirația acelei scrisori n-a venit din nicio carte despre cum să câștigați prieteni. Instinctul a fost de ajuns.
Dacă vrem să ne facem prieteni, atunci să fim dispuși să îi ajutăm pe alții – asta cere timp, energie, altruism și înțelepciune. Când ducele de Windsor era Prinț de Wales, a avut planificat un turneu în America de Sud și, înainte să plece, a petrecut luni întregi învățând spaniola, ca să poată ține discursuri în limba țării; și sud-americanii l-au iubit pentru asta.
Ani de zile m-am străduit să aflu zilele de naștere ale prietenilor mei. Cum? Deși nu cred câtuși de puțin în astrologie, încep prin a-i întreba dacă sunt partizanii ideii că data nașterii condiționează caracterul și destinul cuiva. Apoi le cer să-mi spună ziua și luna în care au venit pe lume. Dacă, de exemplu, răspunsul era 24 noiembrie, îmi repetam mereu: „24 noiembrie, 24 noiembrie”. Profitam de cea mai mică neatenție din partea prietenului respectiv ca să notez numele și ziua de naștere, ca pe urmă să transfer informația într-un carnețel special. La începutul fiecărui an, îmi marcam toate aceste date în calendar, astfel încât la timpul potrivit să-mi atragă atenția în mod automat ziua cu pricina, și trimiteam mereu o scrisoare sau o telegramă. Ce succes repurtam! Adeseori eram singura persoană de pe Pământ care își aducea aminte.
Dacă vrem să ne facem prieteni, să-i întâmpinăm pe oameni cu însuflețire și entuziasm. Folosiți același truc psihologic la telefon. Spuneți: „Alo” pe un ton care denotă o bucurie deosebită la auzul vocii de la celălalt capăt al firului. Multe companii își antrenează telefonistele să răspundă tuturor apelurilor cu un glas ce exprimă interes și vioiciune. Cel care telefonează simte astfel preocuparea companiei pentru persoana lui. Să reținem toate acestea când vom ridica receptorul mâine.
Manifestând un interes sincer pentru ceilalți nu doar vă câștigați prieteni, dar aceasta poate sădi în clienți un sentiment de loialitate față de compania dumneavoastră. Într-un număr al publicației Băncii Naționale a Americii de Nord din New York, a fost publicată următoarea scrisoare a Madelinei Rosedale, deponentă a băncii:
„Aș vrea să știți cât apreciez personalul dumneavoastră. Toți sunt atât de serviabili, de politicoși și îndatoritori. Cât de plăcut e să auzi o voce caldă după o așteptare îndelungată la coadă.
Anul trecut mama mea a fost internată în spital pe o perioadă de cinci luni. M-am dus de mai multe ori la Marie Petrucello, o casieră. O interesa starea mamei mele și a întrebat despre progresul ei”.
Se îndoiește cineva de fidelitatea doamnei Rosedale față de această bancă?
Charles R. Walters, de la una din cele mai mari bănci din New York City, a fost însărcinat cu redactarea unui raport confidențial asupra unei anume corporații. Cunoștea doar o persoană care deținea faptele de care avea nevoie atât de urgent. În timp ce intra la președinte, o tânără a crăpat o ușă și i-a spus șefului că nu avea timbre pentru el în acea zi.
„Colecționez timbre pentru băiețelul meu de 12 ani”, i-a explicat președintele domnului Walters.
Domnul Walters a explicat scopul misiunii sale și a început să pună întrebări. Președintele răspundea vag, evita să concretizeze și lăsa totul în ceață. Nu voia să vorbească și, aparent, nimic nu îl putea convinge. Întâlnirea a fost scurtă și neproductivă.
„Sincer, habar n-aveam ce să fac”, a spus domnul Walters în discursul său în fața studenților mei. Apoi mi-am amintit ce-i spusese secretara – timbre, fiul lui de 12 ani – și mi-am mai amintit că serviciul extern al băncii noastre colecționa timbre – timbre dezlipite de pe scrisori care sosesc din toate continentele, ale căror țărmuri sunt scăldate de șapte mări.
„A doua zi după-amiază, am telefonat la birou și i-am lăsat mesaj că am niște timbre pentru băiatul lui. Am fost oare primit cu entuziasm? O, da. Nici dacă ar fi candidat pentru Congres nu mi-ar fi strâns mâna cu atâta căldură. Zâmbea cu tot chipul și era plin de bunăvoință. «Lui George al meu îi va plăcea ăsta atât de mult», spunea mereu, nedezlipindu-se o clipă de timbre. «Și uite-l și pe acesta! E o adevărată comoară.»”
Am petrecut o jumătate de oră vorbind despre timbre și uitându-ne la o fotografie a copilului și apoi mi-a acordat mai mult de o oră oferindu-mi toate informațiile de care aveam nevoie – fără măcar ca eu să-l rog. Mi-a spus tot ce știa, chiar și-a chemat subalternii pentru a le cere informații suplimentare. Le-a telefonat câtorva asociați. În jargonul reporterilor de ziar, dădusem lovitura”.
Iată un alt exemplu.
C.M. Knaphle, Jr., din Philadelphia, încercase ani de zile să vândă combustibil unei rețele uriașe de magazine. Dar compania își alimenta sucursalele de la un furnizor din afara orașului și efectua transportul exact pe sub ferestrele biroului domnului Knaphle. Acesta le-a vorbit într-o zi cursanților mei, vărsându-și amarul asupra lanțurilor de magazine, înfățișându-le ca pe blestemul națiunii.
Și se întreba încă de ce nu putea să câștige clienți!
I-am sugerat să-și schimbe tactica. În câteva rânduri, iată ce s-a întâmplat. Am înscenat o dezbatere între membrii clasei mele asupra utilității sau deserviciului reprezentate de rețeaua de magazine.
La sugestia mea, Knaphle și-a modificat poziția „contra”: a acceptat să apere sucursalele și și-a luat rolul în serios intrând la directorul companiei de magazine, pe care îl disprețuia, și spunând: „N-am venit să vând combustibil. Am venit să vă rog ceva”. I-a povestit despre dezbatere și a continuat: „Vă cer ajutorul pentru că nu există nimeni altul mai convingător, gata să-mi furnizeze faptele de care am nevoie. Doresc mult să câștig această dezbatere și voi aprecia din inimă orice sprijin pe care mi-l oferiți”.
Iată sfârșitul poveștii domnului Knaphle, cu cuvintele sale:

I-am cerut acestui om un singur minut din timpul său. A acceptat să mă primească doar cu acest amendament. După ce i-am spus ce mă frământă, m-a invitat să iau loc și mi-a vorbit exact o oră și patruzeci și șapte de minute. A chemat și un alt membru al conducerii, care scrisese o carte despre rețelele de magazine. A scris Asociației Naționale a Rețelelor de Magazine și mi-a procurat o copie a unui studiu asupra acestui subiect. El e convins că lanțurile de magazine aduc un serviciu real umanității. E mândru de tot ceea ce realizează pentru sute de comunități. În timp ce vorbea, ochii îi străluceau și trebuie să recunosc că mi-a deschis perspective pe care nu le visasem vreodată. Mi-a modificat radical punctul de vedere.
La plecare, m-a condus până la ușă, m-a bătut cordial pe umăr și mi-a urat succes la dezbatere, rugându-mă să trec și pe la el ca să-i spun cum m-am descurcat. Ultimele cuvinte pe care mi le-a adresat au fost: „Vă rog, treceți pe la mine la primăvară. Aș vrea să comand niște combustibil”.
Pentru mine acesta a fost un adevărat miracol. Mă uitam la el cum se oferă să cumpere combustibil de la mine fără ca măcar eu să-i sugerez. Progresasem mai mult în două ore prin manifestarea unui interes sincer în persoana lui decât aș fi putut face în zece ani, străduindu-mă să-l interesez în persoana și produsul meu.

Nu dumneavoastră ați descoperit acest adevăr, domnule Knaphle, căci cu mult timp în urmă, cu sute de ani înainte de nașterea lui Christos, un vestit poet roman, Publius Syrus, nota: „Ceilalți ne interesează atunci când aceștia se interesează de noi”.
Interesul manifestat, ca orice alt principiu al relațiilor interumane, trebuie să fie sincer. Nu trebuie să aducă profit doar persoanei care arată acest interes, ci și celui ce primește atenție. E o poveste cu dus și întors – ambele părți au de profitat.
Martin Ginsberg, care a fost studentul nostru în Long Island, New York, a relatat cum interesul special pe care i l-a acordat o soră medicală i-a schimbat complet cursul existenței.
„Era Ziua Recunoștinței și aveam zece ani. Mă aflam într-o rezervă a unui spital municipal și eram programat pentru o intervenție chirurgicală importantă la picior a doua zi. Știam că nu mă așteptau decât luni de țintuire la pat, convalescență și durere. Tatăl meu murise; mama și cu mine locuiam singuri într-un mic apartament și trăiam din asistență socială. Mama n-a putut să mă viziteze în acea zi.
Pe măsură ce treceau orele mă copleșea un sentiment de singurătate, disperare și frică. Știam că mama era singură acasă, îngrijorată pentru mine, fără a avea pe cineva aproape și fără măcar o adevărată cină de Ziua Recunoștinței.
Ochii îmi înotau în lacrimi, și mi-am tras perna peste cap și m-am acoperit cu pătura. Am plâns liniștit, dar cu atâta amărăciune și atât de mult, încât îmi simțeam trupul nimicit de durere.
O infirmieră tânără, încă studenta, m-a auzit plângând și s-a aplecat deasupra patului meu. A tras pătura de pe chipul meu și a început să-mi șteargă lacrimile. Mi-a spus cât de singură se simțea și ea, lucrând și neputând să fie acasă cu familia. M-a întrebat dacă vreau să iau cina cu ea. A adus două tăvi cu mâncare: felii de curcan, cartofi piure, sos de măcriș și ca desert înghețată. Deși schimbul ei se termina la 4 după-amiază, a rămas cu mine până în jur de 11 noaptea. A jucat cu mine jocuri, mi-a vorbit și n-a plecat până ce n-am adormit.
Au trecut multe Zile ale Recunoștinței de atunci, dar niciuna nu trece fără să-mi amintesc de una anume și de sentimentele mele de frustrare, frică, singurătate, de blândețea și căldura pe care acea străină mi le-a arătat, făcând totul să pară mai ușor”.
Dacă vreți ca ceilalți să vă agreeze, trebuie să vă faceți prieteni adevărați, iar dacă vreți să-i ajutați pe alții, dar să vă fiți de folos și dumneavoastră înșivă, rețineți acest principiu:

PRINCIPIUL 1
Manifestați un interes sincer față de cei din jur.
2.
O cale simplă de a lăsa 
o primă impresie favorabilă
La un dineu din New York, unul dintre oaspeți, o doamnă ce intrase în posesia unei moșteniri în bani, ardea de dorința de a lăsa tuturor o impresie favorabilă. A irosit o mică avere pe blănuri de samur, diamante și perle. Dar nu și-a schimbat deloc expresia de pe chip. Acolo nu se citeau decât amărăciune și egoism. Nu știa lecția pe care alții o învățaseră: și anume că expresia pe care cineva o poartă pe chip e mult mai importantă decât hainele cu care se îmbracă.
Charles Schwab mi-a spus că zâmbetul lui a prețuit un milion de dolari. Și probabil avea dreptate. Căci personalitatea, farmecul și capacitatea sa de a-i face pe alții să-l agreeze au contribuit aproape exclusiv la succesul lui extraordinar; și unul dintre cele mai încântătoare atuuri ale personalității sale a fost zâmbetul său cuceritor.
Acțiunile spun mai multe decât cuvintele, iar un surâs spune: „Îmi placi. Mă faci fericit. Mă bucur să te văd”.
De aceea au câinii un asemenea succes. Sunt atât de încântați să ne vadă, încât aproape că nu-și mai încap în piele de mulțumire. Deci, evident, ne bucurăm să-i vedem.
Zâmbetul unui bebeluș are același efect.
Ați intrat vreodată în sala de așteptare a unui cabinet medical și v-ați uitat în jur ca să vedeți fețele morocănoase așteptând nerăbdătoare să intre la doctor? Doctorul Stephen K. Sproul, un veterinar din Raytown, Missouri, a spus povestea unei tipice zile de primăvară când îl aștepta o cameră plină de oameni cu animale pentru vaccinat. Nimeni nu vorbea și se gândeau probabil la o sumedenie de alte lucruri mai bune de făcut decât „irosirea timpului” în acea sală de așteptare. El a spus unei serii de studenți ai mei: „Așteptau deja șase sau șapte clienți când a intrat o tânără cu o pisicuță și un bebeluș de nouă luni. Spre norocul tuturor, s-a așezat lângă un domn care era foarte iritat de lunga așteptare. Pe neașteptate, copilașul și-a ridicat privirea și i-a zâmbit așa cum doar bebelușii zâmbesc: din suflet și cu multă lumină în ochi. Ce-a făcut acel domn? Desigur, exact ce aș face eu, ca și dumneavoastră: i-a zâmbit și el copilului. Curând a început o conversație cu tânăra despre copilul ei și nepoții lui, și în puțină vreme toți au intrat în vorbă, preschimbând plictiseala și tensiunea într-o experiență plăcută și distractivă”.
Un rânjet nesincer? Nu. Asta nu amăgește pe nimeni. Știm că e mecanic și îl respingem. Vorbesc despre un surâs adevărat, ce încălzește inimile și vine din suflet, acel surâs ce se vinde scump pe piața zâmbetelor.
Profesorul James V. McConnell, psiholog la Universitatea din Michigan, și-a exprimat sentimentele despre zâmbet. „Oamenii care zâmbesc”, a spus el, „au tendința să conducă, să predea și să vândă cu eficiență sporită și să crească fiice și fii mai fericiți. Surâsul exprimă mult mai multe decât încruntarea. De aceea, încurajarea e un mijloc de predare mai eficient decât pedeapsa”.
Șefa de personal a unui mare magazin din New York mi-a spus că preferă să angajeze un vânzător care n-a absolvit nici cursul elementar dacă are un zâmbet plăcut, mai degrabă decât să angajeze un doctor în filosofie cu un chip întunecat.
Efectul zâmbetului este atotputernic – chiar dacă rămâne invizibil. Companiile telefonice de-a lungul și de-a latul Statelor Unite au un program intitulat: „puterea telefonului” pus la dispoziția celor ce vând produse sau își oferă serviciile prin intermediul telefonului. Acest program sugerează să zâmbiți chiar vorbind la telefon. „Zâmbetul” dumneavoastră se oglindește în voce.
Robert Cryer, directorul unui departament de calculatoare al unei companii din Cincinnati, Ohio, ne-a relatat cum a găsit persoana potrivită pentru un loc vacant greu de ocupat.
„Încercam cu disperare să recrutez un profesor doctor în calculatoare pentru departamentul meu. Am găsit, în sfârșit, un tânăr cu calificative excepționale, proaspăt absolvent al Universității Purdue. După câteva convorbiri telefonice, am aflat că i se mai făcuseră câteva oferte de către alte companii, multe din ele mai mari și mai cunoscute decât a mea. Am fost încântat să văd că acceptă oferta mea. După ce a început să lucreze, l-am întrebat de ce ne-a preferat pe noi. S-a gândit o clipă și apoi a spus: «Cred că m-am decis pentru că directorii celorlalte companii vorbeau la telefon pe un ton rece, profesional, care mă făcea să mă simt ca un oarecare contract de afaceri. Dumneavoastră păreați bucuros să vorbiți cu mine – și nerăbdător să mă includeți în organizația dumneavoastră.» Fiți siguri, și acum zâmbesc atunci când vorbesc la telefon”.
Președintele comitetului managerial al uneia dintre cele mai mari companii de cauciuc din Statele Unite mi-a spus că, în conformitate cu observațiile sale, oamenii au rareori succes dacă nu le place ceea ce fac. Acest industriaș important nu are multă încredere în vechea zicală ce propovăduiește munca drept singura cheie fermecată ce va deschide ușa aspirațiilor noastre. El a spus: „Am cunoscut oameni care au reușit doar pentru că se distrau enorm făcând afaceri. Apoi, i-am observat schimbându-se pe măsură ce amuzamentul a devenit muncă. Afacerile îi plictiseau. Și-au pierdut tot entuziasmul și au eșuat”.
Trebuie să vă facă plăcere să vă întâlniți cu oamenii dacă vreți ca și lor să le facă aceeași plăcere.
Am rugat mii de oameni de afaceri să zâmbească tuturor în fiecare clipă a fiecărei săptămâni și apoi să vină la curs și să-mi comunice rezultatele. Cum a mers? Să vedem… Iată o scrisoare de la William B. Steinhardt, agent de bursă în New York. Cazul lui nu este singular. De fapt, este tipic pentru sute de cazuri.
„Sunt căsătorit de optsprezece ani”, îmi scrie domnul Steinhardt, „și în toți acești ani i-am zâmbit rareori soției mele. De abia îi adresam câteva vorbe din momentul în care mă trezeam și până plecam la serviciu. Eram cel mai morocănos om care trecuse vreodată pe Broadway.
Când mi-ați cerut să vă scriu în legătură cu experiența mea legată de surâs, m-am hotărât să încerc vreme de o săptămână. Deci a doua zi dimineață, în timp ce mă pieptănam, mi-am privit chipul ursuz în oglindă și mi-am spus: «Bill, astăzi o să uiți mutra asta mânioasă. Vei zâmbi. Și trebuie să calci cu dreptul.» Așezându-mă la masă, i-am adresat soției un amabil și zâmbitor «Bună dimineața, dragă.»
M-ați avertizat că va fi surprinsă. Ei bine, i-ați subestimat reacția. A fost uluită. Șocată. I-am spus că se poate aștepta ca asta să devină un obicei, și l-am menținut de atunci tot timpul.
Această atitudine schimbată a adus în căminul nostru, în două luni, mai multă bucurie decât am avut în tot anul trecut.
În drum spre birou îl salut pe liftier și îi zâmbesc. Folosesc aceeași strategie și cu portarul. Îi surâd casierului de la metrou când îi cer restul. Când ajung la Bursă zâmbesc unor oameni care până atunci nu mă văzuseră nicicând astfel.
Curând am observat că toată lumea îmi răspundea la surâs. Sunt binevoitor cu cei ce vin la mine cu plângeri sau reclamații. Le zâmbesc și îi ascult și descopăr că lucrurile se pot corecta mult mai ușor. Aceste zâmbete îmi aduc dolari, mulți dolari în fiecare zi.
Îmi împart biroul cu un alt agent de bursă. Unul dintre angajații săi, un tânăr simpatic, a fost cel pe care l-am ales pentru a-i împărtăși revelația mea privitoare la rezultatele pe care le-am obținut prin aplicarea noii filosofii despre relațiile interumane. Atunci mi-a mărturisit că în ziua când am venit pentru prima oară și am ocupat un birou la acea firmă, m-a considerat un mare morocănos – și doar de curând și-a schimbat părerea. Mi-a spus că mă umanizez cu adevărat când zâmbesc.
Am eliminat și critica din relațiile mele cu ceilalți. Acum ofer aprecieri și laude în loc de incriminări. Nu mai vorbesc despre ceea ce vreau eu. Încerc să văd punctul de vedere al celuilalt. Și toate astea mi-au revoluționat cu adevărat existența. Sunt un om complet schimbat, un om mai fericit, mai bogat, mai înconjurat de prieteni și fericire – la urma urmelor, singurele lucruri care contează”.
Nu vă vine să zâmbiți? Și atunci? Vă recomand două remedii. Mai întâi, străduiți-vă să zâmbiți. Dacă sunteți singur, străduiți-vă să fluierați sau să murmurați o melodie. Comportați-vă ca și cum ați fi deja fericit și asta vă va predispune la fericire. Iată cum a formulat psihologul și filosoful William James acest adevăr:
„Se pare că acțiunile se subordonează sentimentelor, dar de fapt acțiunea și sentimentul se îmbină; și controlând acțiunea, care este sub controlul imediat al voinței, suntem capabili să controlăm și sentimentul, care nu e produs de voință.
În acest fel, singura cale spre buna dispoziție pierdută este să ne bine dispunem noi înșine, ca și cum am purta veselia în noi înșine…”
Orice om caută întotdeauna fericirea – și există o singură cale sigură de a o găsi. Prin controlul asupra propriilor gânduri. Fericirea nu depinde de factori externi, ci de condițiile dinăuntrul nostru.
Nu ce ai, cine ești, unde ești sau ce ești te fac fericit sau nefericit. Ci cum privești aceste date. Spre exemplu, doi oameni se pot afla în același loc, făcând același lucru; ei pot dispune de aceleași sume de bani și de același prestigiu – și totuși unul poate fi nefericit, iar celălalt fericit. De ce? Din cauza diferențelor de mentalitate. Am văzut la fel de multe chipuri radiind mulțumire printre țăranii ce trudesc în căldura ucigătoare a tropicelor cu unelte primitive, ca și în birourile cu aer condiționat din New York, Chicago sau Los Angeles.
„Nu există nimic bun și nimic rău”, spune Shakespeare, „gândirea noastră împarte lumea în fericire și nefericire”.
Abe Lincoln a remarcat odată că „majoritatea oamenilor sunt pe atât de fericiți, pe cât își propun. Avea dreptate. Am fost martorul unei vii ilustrări a acestui adevăr urcând scările gării Long Island Railroad din New York. Chiar în fața mea treizeci sau patruzeci de băieți în bastoane sau cârje se chinuiau să urce. Unul din ei a trebuit să fie dus pe brațe. Am fost uimit de râsetele și veselia lor. Am vorbit despre asta cu unul dintre oamenii responsabili de acești băieți. „O, da”, mi-a spus el, „când unul din băieți își dă seama că va rămâne mutilat pe viață, la început e șocat; după ce depășește însă această stare, se resemnează de obicei cu soarta sa și apoi devine la fel de fericit ca orice băiat normal”.
Puteam să-mi scot pălăria în fața acestor băieți. Ei îmi oferiseră o lecție pe care sper că n-o voi uita.
Să lucrezi singur într-o cameră izolată dintr-un birou nu e doar dezolant, dar îți refuză ocazia de a te împrieteni cu alți angajați ai companiei. Doamna Maria Gonzales din Guadalajara, Mexico, avea o astfel de slujbă. Invidia prietenia celorlalți membri ai companiei, ale căror vorbe și râsete le auzea mereu. Trecând pe lângă ei pe hol în primele săptămâni după angajare, ea își întorcea timid privirea.
După câteva săptămâni, și-a spus: „Maria, nu te poți aștepta ca acele femei să vină la tine. Tu trebuie să faci primul pas”. Cu prima ocazie când a trecut spre frigider, a zâmbit cordial și a spus: „Bună ziua, ce mai faceți?” fiecărui om pe care l-a întâlnit. Efectul a fost spontan. I-au fost adresate zâmbete și salutări, holul a părut mai luminos, slujba mai prietenoasă. Cunoștințele s-au preschimbat în prieteni. Slujba și viața ei au devenit mai plăcute și mai interesante.
Reflectați cu atenție la acest sfat înțelept al eseistului și publicistului Elbert Hubbart – dar, atenție, nu vă va folosi la nimic să reflectați dacă nu aplicați ceea ce veți citi aici:

Ori de câte ori plecați de acasă, trageți-vă bărbia înapoi, purtați capul sus și umpleți-vă plămânii cu cât mai mult aer; inspirați adânc lumina soarelui; întâmpinați-vă prietenii cu un zâmbet, și puneți toată inima într-o strângere de mână. Nu vă temeți că veți fi neînțeles și nu pierdeți nicio clipă gândindu-vă la dușmani. Încercați să vă lămuriți exact ceea ce vreți să faceți; și apoi, fără să vă abateți de la direcția aleasă, îndreptați-vă direct spre țelul propus. Concentrați-vă asupra lucrurilor mărețe și splendide pe care ați vrea să le faceți și apoi, odată cu scurgerea zilelor, vă veți surprinde profitând de toate ocaziile posibile pentru a vă împlini idealul, exact ca un coral ce profită cât mai mult de pe urma fluxului. Creați înăuntrul dumneavoastră imaginea persoanei capabile, loiale și utile care vreți să deveniți și doar gândul acesta, adânc purtat în minte, vă va transforma, cu fiecare oră, în acel individ pe care îl visați. Gândul deține supremația. Păstrați atitudinea mentală corectă – o atitudine curajoasă, sinceră și binevoitoare. A gândi corect înseamnă a crea. Toate lucrurile vin prin intermediul dorinței și orice rugăciune sinceră va fi ascultată. Ne modelăm după idealul pe care îl purtăm în inimă. Țineți-vă mereu capul sus. Oamenii sunt Dumnezei încătușați în crisalide.

Chinezii antici dețineau o mare înțelepciune – înțelepciunea vieții; și aveau un proverb pe care ar trebui să ni-l întipărim în minte. Iată-l: „Un om care nu știe să zâmbească nu trebuie să-și deschidă magazin”.
Surâsul dumneavoastră vă oglindește bunăvoința. El luminează viața tuturor celor ce îl văd. Pentru cei ce au văzut o duzină de oameni încruntându-se morocănoși sau întorcând capul, zâmbetul acesta e ca ieșirea soarelui de după nori. Mai ales pentru acei care sunt stresați de șefi, clienți, profesori, părinți sau copii, un zâmbet poate servi ca ajutor în a înțelege că nimic nu e fără speranță – căci există bucurie pe lume.
Acum câțiva ani, un magazin din New York a oferit celor care le citeau anunțurile publicitare următoarea mostră de filosofie domestică, în semn de recunoaștere a presiunii la care erau supuși vânzătorii de Crăciun:

PREȚUL UNUI SURÂS DE CRĂCIUN

Nu costă nimic, dar oferă mult.
Îi îmbogățește pe cei care îl primesc, fără a-i sărăci pe cei ce-l oferă.
Nu trăiește decât o clipă, dar amintirea lui supraviețuiește uneori o eternitate.
Nimeni nu e atât de bogat încât să se poată descurca fără el și nimeni atât de sărac după ce i-a cunoscut avantajele.
Aduce fericirea în cămine, cultivă bunăvoința într-o afacere și este parola prieteniei.
Poartă odihna celor obosiți, speranța celor descurajați, lumina soarelui pentru cei triști și este cel mai bun antidot al Naturii pentru necazuri.
Totuși, nu poate fi cumpărat, cerșit, împrumutat sau furat, căci nu servește la nimic până nu este dăruit.
Și dacă în ultima clipă a agitației de Crăciun vânzătorii noștri vor fi prea obosiți să vă zâmbească, putem să vă rugăm să le dăruiți dumneavoastră un surâs?
Căci nimeni nu are mai multă nevoie de un zâmbet decât cel care nu mai are niciunul de dăruit.

PRINCIPIUL 2
Zâmbiți.
3.
Dacă nu procedați astfel, 
veți avea necazuri 
În 1898, s-a petrecut o tragedie în Rockland County, statul New York. Murise un copil și vecinii se pregăteau să meargă la înmormântare. În chiar acea zi, Jim Farley s-a dus la grajd să-și scoată calul și să-l înhame. Pe jos era un strat gros de zăpadă, aerul era de o răceală înțepătoare; calul nu mai fusese scos de zile întregi; pe când stăpânul îl conducea spre jgheabul de apă, el s-a învârtit în joacă, și-a aruncat amândouă picioarele din spate în aer și l-a ucis pe Jim Farley. Deci sătucul Stony Point a avut două înmormântări în acea săptămână în loc de una.
Jim Farley și-a lăsat soția și pe cei trei băieți cu câteva sute de dolari asigurare.
Cel mai mare băiat al lui, Jim, de zece ani, s-a dus să lucreze la o cărămidărie, cărând nisip cu roaba, turnându-l în forme și uscând cărămida în soare. Jim n-a avut nicio șansă să obțină o bună educație. Dar, grație genialității lui naturale, avea flerul de a se face plăcut de ceilalți. A intrat în politică și, cu trecerea timpului, și-a cultivat o capacitate supraomenească de a reține numele oamenilor.
N-a văzut niciodată cum arată o școală pe dinăuntru, dar înainte de a împlini 46 de ani, patru colegii îi oferiseră diplome, a devenit președintele Comitetului Democratic Național și, pe deasupra, ministru al poștelor.
I-am luat odată un interviu lui Jim Farley și l-am întrebat despre secretul succesului său. Mi-a răspuns, „Munca susținută” și i-am spus: „Fii serios”. Apoi m-a întrebat el care cred eu că e motivul succesului său. I-am răspuns: „Se zice că puteți reține prenumele a zece mii de oameni”.
„Ba nu. Greșiți”, mi-a replicat el. „Pot reține prenumele a cincizeci de mii de oameni”.
Nu vă îndoiți nicio clipă. Această capacitate l-a ajutat pe domnul Farley să-l instaleze pe Franklin D. Roosevelt la Casa Albă, căci el a fost directorul campaniei electorale.
De-a lungul anilor în care Jim Farley a călătorit în calitate de comis-voiajor pentru un concern de ipsos și ai celor în care a fost secretar la primăria din Stony Point, el și-a construit un sistem de memorare a numelor.
La început, era foarte simplu. Ori de câte ori făcea o nouă cunoștință, îi afla numele complet și câteva date despre familia acesteia, preferințele în politică și în afaceri. Își întipărea toate acestea în minte ca pe detaliile unei imagini și când întâlnea din nou persoana, chiar dacă asta se întâmpla peste un an, putea să-i strângă mâna, să se intereseze de familia acesteia și de nalbele din curtea din spate. Nu-i de mirare că-și făcea pretutindeni prieteni.
Cu patru luni înainte de debutul campaniei lui Roosevelt pentru președinție, Jim Farley a scris sute de scrisori pe zi oamenilor din statele vestice și nordice. Apoi s-a urcat într-un tren și vreme de 19 zile a acoperit 20 de state și peste 19 000 de kilometri călătorind cu trăsura, cu trenul, cu automobilul sau barca. Ajungea într-un oraș, se întâlnea cu oamenii lui la prânz, mic-dejun, ceai sau cină și le „ținea” un discurs sincer. Apoi se grăbea să ajungă la o altă destinație a călătoriei sale.
De-abia întors în est, a scris câte uneia dintre persoanele pe care le vizitase în fiecare oraș, solicitând o listă cu numele tuturor celor cu care vorbise. Lista finală conținea mii și mii de nume; totuși, fiecare persoană a fost măgulită în chip subtil primind o scrisoare de la însuși Jim Farley. Aceste epistole debutau cu „Dragă Bill” sau „Dragă Jane” și erau absolut întotdeauna semnate „Jim”.
Jim Farley a înțeles de timpuriu că oamenii obișnuiți sunt mai interesați de numele lor decât de toate celelalte nume puse laolaltă. Amintiți-vă numele lui și pronunțați-l cu ușurință, și astfel veți face un compliment de mare efect. Dacă însă îl uitați sau îl scrieți greșit, veți porni la drum cu un mare dezavantaj. Spre exemplu, am organizat odată un curs asupra discursului public la Paris și am trimis scrisori tip tuturor americanilor care locuiau în Paris.
Dactilografii francezi, care se pare că nu știau prea multă engleză, au completat numele și, firește, au făcut greșeli. Unul dintre destinatarii scrisorilor, directorul unei importante bănci americane la Paris, mi-a trimis o aspră notă de reproș pentru că numele său fusese dactilografiat greșit.
Uneori e greu să reții un nume, mai ales dacă e greu de pronunțat. Mai degrabă decât să îl învețe, mulți îl ignoră sau se adresează persoanei cu o prescurtare simplă. Sid Levy i-a făcut o vizită unui client vechi al cărui nume era Nicodemus Papadoulos. Majoritatea cunoscuților îi spuneau „Nick”. Levy ne-a spus: „Am făcut un efort special în a-i repeta numele înainte să mă adresez lui. Când l-am salutat cu numele complet: «Bună ziua domnule Nicodemus Papadoulos», a fost șocat. Câteva minute bune, n-a știut ce să răspundă. În cele din urmă, a izbucnit în lacrimi și mi-a spus: «Domnule Levy, în toți cei 15 ani de când sunt în această țară, nimeni n-a făcut efortul de a-mi spune pe numele meu adevărat.»”
Care a fost motivul succesului lui Andrew Carnegie?
I se spunea Regele Oțelului, totuși el știa puține despre fabricarea acestuia. Avea sute de oameni care lucrau pentru el și știau cu mult mai multe decât el.
Dar era expert în arta conducerii oamenilor, și asta l-a îmbogățit. De tânăr și-a dovedit simțul de organizator, geniul de conducător. La 10 ani, înțelesese deja uriașa importanță pe care oamenii o atribuie numelor lor. Și a folosit această informație ca să-și atragă sprijin din partea celorlalți. Spre exemplu: În timpul copilăriei sale, petrecute în Scoția, a prins odată o iepuroaică. La puțină vreme avea un coșuleț plin cu iepurași și nimic cu ce să îi hrănească. Dar a avut o idee genială. Le-a spus băieților și fetițelor de prin vecini că va boteza fiecare iepuraș cu numele acelui copil care îi va aduce de mâncare trifoi și lăptuci.
Planul a mers de minune, iar Carnegie nu l-a uitat niciodată.
Ani de zile mai târziu, a obținut milioane folosind aceeași psihologie în afaceri. Spre exemplu, dorea să vândă șine de oțel Companiei de Căi Ferate din Pennsylvania. Pe atunci, J. Edgar Thomson era președintele companiei. Deci Andrew Carnegie a construit o uriașă uzină de metalurgie pe care a botezat-o „Atelierele metalurgice Edgar Thomson”.
Vă propun o ghicitoare. Să vedem dacă o puteți dezlega. Când Compania de Căi Ferate din Pennsylvania a avut nevoie de șine de oțel de unde credeți că le-a cumpărat J. Edgar Thomson?… De la Sears, Roebuck? Nu! Nu. Greșit. Încercați încă o dată.
Pe când Carnegie și George Pullman își disputau monopolul vagoanelor de dormit, Regele Oțelului și-a reamintit lecția cu iepurașii.
Compania Centrală de Transport condusă de Andrew Carnegie se lupta cu compania rivală, deținută de Pullman. Ambele făceau eforturi pentru a prelua afacerea vagoanelor de dormit ale Companiei de Căi Ferate Union Pacific, se criticau reciproc, scădeau prețurile și își ruinau orice șansă de profit. Atât Carnegie, cât și Pullman au plecat la New York ca să se întâlnească cu comitetul de directori al companiei Union Pacific. Întâlnindu-se într-o seară în hotelul Saint Nicholas din New York, Carnegie a spus: „Bună seara, domnule Pullman, nu-i așa că ne facem amândoi de râs?”
„Ce vrei să spui cu asta?”, întrebă Pullman.
Atunci Carnegie a dat glas planurilor sale – o fuziune a celor două companii spre interesul comun. A zugrăvit în cuvinte luminoase avantajele cooperării, în loc de dezavantajele unei competiții oarbe. Pullman a ascultat cu atenție, dar nu era pe deplin convins. În cele din urmă, a întrebat: „Și cum s-ar numi noua companie?”, iar Carnegie a replicat prompt: „Cum altfel decât «Pullman Palace Car Company»?”
Chipul lui Pullman s-a destins. „Poftiți în camera mea să punem totul la punct”. Acesta a fost un reper important în istoria industriei feroviare din America.
Această strategie a reținerii și cinstirii numelor prietenilor și partenerilor de afaceri a fost unul dintre secretele succesului lui Andrew Carnegie, aflat mereu în fruntea ierarhiei. Era mândru de faptul că știa prenumele multora dintre muncitorii săi și s-a lăudat că, sub conducerea sa, nicio grevă nu a afectat uzinele lui.
Benton Love, președintele companiei bancare Texas Commerce Bankshares, e convins de faptul că, pe măsură ce se dezvoltă, o corporație devine din ce în ce mai rece, mai oficială. „O modalitate de a o umaniza puțin”, spunea el, „ar fi aceea de a reține numele oamenilor. Directorul care îmi spune că nu are memoria numelor, îmi spune prin aceste cuvinte că nu e capabil să rețină o mare parte din afacerile sale și lucrează pe nisipuri mișcătoare”.
Karen Kirsch din Rancho Palos Verdes, California, stewardesă la compania TWA, s-a obișnuit să învețe numele cât mai multor pasageri și să li se adreseze astfel pe când îi servea. Rezultatul a fost că a primit numeroase complimente, exprimate atât către ea direct, cât și companiei. Iată ce a scris un pasager: „Câtva timp n-am zburat cu TWA-ul, dar de acum nu voi mai zbura decât cu TWA-ul. Îmi dați impresia că societatea dumneavoastră s-a umanizat, și asta contează pentru mine”.
Oamenii sunt atât de mândri de numele lor, încât se străduiesc să le asigure viață lungă cu orice preț. Chiar și fanfaronul și neîndurătorul personaj P.J. Barnum, cel mai mare maestru al spectacolului din vremea sa, dezamăgit că nu avea fii care să-i ducă numele mai departe, i-a oferit nepotului său, C.H. Seeley, suma de 25 000 de dolari doar pentru ca acesta să-și spună „Barnum” Seeley.
Secole de-a rândul nobili și magnați i-au sprijinit pe artiști, muzicieni și autori astfel încât creațiile să le fie dedicate lor.
Bibliotecile și muzeele dispun de cea mai bogată colecție de oameni care nu pot suporta gândul că numele lor s-ar putea șterge din memoria umanității. Biblioteca Publică din New York deține colecțiile Astor și Lenox. Muzeul Metropolitan poartă spre eternitate numele lui Benjamin Altman și J.P. Morgan. Și aproape fiecare biserică e înfrumusețată cu vitralii în memoria donatorilor ei. Majoritatea clădirilor din aproape toate campusurile universitare poartă numele celor care au contribuit la finanțarea lor, în semn de omagiu.
Mulți oameni nu pot reține nume pentru simplul motiv că nu investesc timpul și energia suficiente pentru a se concentra, a-și repeta și a-și întipări definitiv acele nume în memorie. Apoi își confecționează scuze: sunt prea ocupați.
Dar nu au, probabil, mai multe pe cap decât Franklin D. Roosevelt, și el și-a folosit o parte din timp pentru a memora chiar și numele mecanicilor cu care a venit măcar o dată în contact.
Spre exemplu: organizația Chrysler a construit o mașină specială pentru domnul Roosevelt, care nu putea folosi un automobil obișnuit din cauza paraliziei suferite la ambele picioare. W.F. Chamberlain și un mecanic au livrat mașina la Casa Albă. Am în față o scrisoare de la domnul Chamberlain, care își relatează experiența: „L-am învățat pe președintele Roosevelt cum se manevrează o mașină cu multe dispozitive complicate, dar el m-a învățat multe despre minunata artă a comportamentului față de ceilalți”.
Domnul Chamberlain mai scrie: „Când m-am prezentat la Casa Albă, președintele a fost deosebit de amabil și binevoitor. Mi-a spus pe nume, m-a făcut să mă simt în largul meu și mai ales m-a impresionat prin faptul că demonstra un interes viu în tot ce aveam să-i arăt și să-i spun. Mașina fusese proiectată astfel încât să fie condusă exclusiv manual. S-a adunat o mulțime de oameni pentru a privi mașina, iar el a spus: «Cred că e minunată. Tot ce trebuie să faci este să apeși pe un buton și se pune în mișcare, iar tu poți șofa fără niciun efort. E magnific – nu știu ce o face să funcționeze. Mi-ar plăcea să am timpul să o demontez pentru a vedea din ce e alcătuită.»
Când prietenii și asociații lui Roosevelt i-au admirat mașina, el a spus în prezența lor: «Domnule Chamberlain, apreciez în mod deosebit tot timpul și efortul pe care le-ați investit în construirea acestei mașinării. E ceva deosebit.» A admirat radiatorul, oglinda retrovizoare specială și ceasul, farul anume adaptat, tapițeria folosită, scaunul șoferului, valizele speciale din portbagaj cu monograma lui inscripționată pe fiecare din ele. Cu alte cuvinte, a acordat o atenție deosebită tuturor detaliilor pe care știu că eu le gândisem cu foarte multă atenție. N-a uitat să înfățișeze toate aceste echipamente și doamnei Roosevelt și domnișoarei Perkins, ministru al muncii, și secretarului său personal. L-a inclus și pe bătrânul ușier de la Casa Albă, spunându-i: «George, te rog să ai mare grijă de aceste valize.»
Când lecția de șofat s-a încheiat, președintele s-a întors spre mine și mi-a spus: «Ei bine, domnule Chamberlain, i-am făcut pe cei din Comitetul Rezervelor Federale să aștepte o jumătate de oră. Cred că ar fi bine să mă întorc la lucru.»
Am luat un mecanic cu mine la Casa Albă. I l-am prezentat lui Roosevelt la sosire. Nu i-a vorbit președintelui, iar acesta i-a auzit numele o singură dată. Era un băiat timid, și se ținea mereu deoparte. Dar, înainte să plece, Roosevelt l-a căutat pe mecanic, i-a strâns mâna, i-a spus pe nume și i-a mulțumit pentru că a venit la Washington. Și nu era nimic artificial în mulțumirile adresate. Credea în ceea ce spunea. Și asta se simțea.
La câteva zile după ce m-am întors la New York, am primit o fotografie cu autograf de la președintele Roosevelt, însoțită de o notă de mulțumire, prin care își exprima recunoștința pentru ajutorul pe care i-l oferisem. Cum găsise timp pentru asta e încă un mister pentru mine”.
Franklin D. Roosevelt știa că una din căile cele mai simple, mai evidente și mai importante de a câștiga bunăvoință este reținerea numelor și investirea oamenilor cu un sentiment de importanța – și totuși, câți dintre noi facem asta?
În jumătate din cazurile în care facem noi cunoștințe conversăm câteva minute și, până ne despărțim, nici nu ne mai amintim numele persoanei în cauză.
Una din primele lecții pe care și-o însușește un politician este: „A reține numele alegătorului este o garanție a popularității și puterii. A nu-l reține înseamnă a te scufunda în uitare”.
Iar capacitatea de a memora nume are aceeași însemnătate în afaceri și contacte sociale ca și în politică.
Napoleon al III-lea, împăratul Franței și nepotul marelui Napoleon, se lăuda cu faptul că, în ciuda tuturor îndatoririlor sale regale, ținea minte numele fiecărei persoane cu care se întâlnea.
Tehnica lui? Simplu. Dacă nu înțelegea corect numele spunea: „Îmi pare tare rău. N-am înțeles exact cum vă cheamă”. Dacă numele era mai rar, întreba: „Cum se ortografiază?”
În timpul conversației, se străduia să repete numele de câteva ori și încerca să și-l asocieze în minte cu trăsăturile persoanei, expresia și silueta acesteia.
Dacă respectivul era important, Napoleon se supunea unor eforturi și mai mari. De îndată ce rămânea singur, Alteța Sa, scria numele pe o hârtie, îl privea, se concentra asupra lui și-l întipărea cu grijă în minte și apoi rupea hârtia. Astfel căpăta atât o imagine vizuală a numelui, cât și una acustică a acestuia.
Toate acestea iau timp, dar, după cum spunea Emerson, „Bunele maniere se clădesc din micile sacrificii”.
Importanța memorării și folosirii numelor nu e doar prerogativa regilor și a directorilor de corporații. Funcționează pentru noi toți. Ken Nottingham, angajat la General Motors, statul Indiana, obișnuia să ia prânzul la bufetul companiei. A observat că femeia de la tejghea era mereu ursuză. „Face sandvișuri de două ore și eu nu sunt pentru ea decât încă unul: i-am spus ce doream. A cântărit șunca pe o balanță miniaturală, apoi mi-a pus o frunză de salată, câțiva cartofi prăjiți și mi-a oferit sandvișul.
A doua zi am stat la aceeași coadă. Aceeași femeie, aceeași expresie morocănoasă. Singura diferență a fost că i-am observat numele de pe ecuson. I-am zâmbit și i-am spus: «Bună, Eunice», și pe urmă i-am dat comanda. Ei bine, a lăsat deoparte balanța, mi-a dat o grămadă de felii de șuncă, trei frunze de salată și mi-a umplut farfuria cu cartofi prăjiți”.
Ar trebui să fim conștienți de vraja închisă în fiecare nume și să înțelegem că acesta este singurul lucru ce aparține complet și exclusiv doar persoanei cu care avem de-a face. Numele individualizează, garantează unicitatea fiecăruia dintre noi. Informația pe care o transmitem sau rugămintea pe care o formulăm capătă o importanță specială când ne adresăm persoanei în cauză pe nume. De la chelnerițe la directori respectabili, numele va face minuni în contactele cu ceilalți.

PRINCIPIUL 3
Rețineți că numele cuiva este pentru el
cea mai dulce muzică ce-i poate mângâia auzul.
4.
Învățați fără efort 
cum să conversați cu ușurință
Acum câtva timp, am fost invitat la o seară de bridge. Eu nu știu să joc – și mai era acolo o doamnă care nu știa. Descoperise că fusesem managerul lui Lowell Thomas înainte ca acesta să se îndrepte spre radio și că străbătusem Europa în lung și-n lat alături de el, ajutându-l să-și conceapă conferințele ilustrate despre călătorii, pe care le susținea atunci. Așa că mi-a spus: „O, domnule Carnegie, povestiți-mi, vă rog, despre toate locurile minunate pe care le-ați vizitat și priveliștile pe care le-ați admirat”. 
Așezându-ne pe canapea, doamna respectivă mi-a povestit că ea și soțul ei abia se întorseseră dintr-o călătorie în Africa. „Africa!” am exclamat. „Ce interesant! Am vrut mereu să văd Africa, dar n-am ajuns acolo; am fost în Alger pentru 24 de ore. Spuneți-mi, ați avut ocazia să vizitați ținuturile bogate în vânat? Da? Ce noroc. Vă invidiez. Vă rog, vorbiți-mi despre Africa”. 
Doamna îmi povesti vreme de 45 de minute. Nu m-a mai întrebat deloc unde am fost, sau ce am văzut. Nu voia să mă asculte vorbind despre călătoriile mele. Tot ce dorea era un ascultător interesat, care să-i cultive orgoliul fiind deosebit de atent la istorisirile ei.
Era această femeie o excepție? Nu. Majoritatea oamenilor îi seamănă.
Spre exemplu, am întâlnit un distins botanist la un dineu oferit de un editor newyorkez. Nu mai vorbisem niciodată cu un botanist și l-am găsit captivant. Nu m-am dezlipit de pe scaun ascultându-i discursul despre plantele exotice și experimente în crearea altor forme de viață vegetală și despre grădini interioare (mi-a pomenit date fascinante chiar despre umilul cartof). Și eu aveam o mică grădină interioară – și a fost destul de amabil să-mi spună cum să-mi rezolv o parte din probleme.
După cum am spus, eram la un dineu. Probabil că se aflau acolo o duzină de alți invitați, dar am încălcat toate canoanele bunelor maniere și am vorbit ore în șir cu botanistul.
La miezul nopții, am urat tuturor noapte bună și m-am retras. Botanistul s-a adresat atunci gazdei noastre și mi-a făcut câteva complimente ce mă flatau. După el, eram „deosebit de stimulativ”, aveam câte și mai câte calități, și a încheiat spunând că sunt „un vorbitor deosebit de interesant”.
Vorbitor interesant? Eu, care abia deschisesem gura? Nici dacă aș fi vrut, n-aș fi putut participa la discuție fără să schimb subiectul, căci cunoșteam tot atâtea lucruri despre botanică cât despre anatomia unui pinguin – adică nimic. Dar avusesem și eu o contribuție: ascultasem cu mare atenție și încordare. Asta pentru că eram sincer interesat. Și el a simțit asta. Evident că l-a măgulit. Acest tip de atenție este unul dintre cele mai mari complimente pe care le poți primi. În cartea sa Iubire între doi necunoscuți, Jack Woodford a scris: „Puțini oameni se pot feri de măgulirea pe care o implică o atenție concentrată”.
Am mers și mai departe decât a-i acorda atenție. Am „aprobat cu însuflețire și am lăudat din belșug”.
I-am spus cât de mult mă instruise și mă captivase – și acesta era chiar adevărul. I-am mărturisit cât mi-aș fi dorit să știu la fel de multe ca și el, și așa era. I-am declarat că aș fi încântat să rătăcesc alături de el pe câmp, la țară – și aveam să o facem. I-am spus că trebuie să-l revăd – și așa a fost.
În felul acesta, l-am lăsat cu impresia că sunt un bun vorbitor, când în realitate, nu fusesem decât un bun ascultător și îl încurajasem să vorbească.
Care este secretul misterios al unei întrevederi de afaceri de succes? În opinia lui Charles W. Eliot, decanul Universității Harvard, „nu există niciun secret magic al unei întruniri de afaceri fructuoase… E foarte important să acordați atenție exclusivă persoanei care vă vorbește. Nimic nu măgulește mai mult decât asta”.
Eliot însuși a fost un maestru neîntrecut în arta ascultării. Henry James, unul dintre cei mai importanți romancieri americani, își amintea: „Arta ascultării a doctorului Eliot nu consta în simplă tăcere, ci era o formă de activitate. Așezat foarte drept, cu mâinile împreunate în poală, fără a face vreo mișcare în afară de rotirea lentă a degetelor mari unul în jurul celuilalt, el își privea interlocutorul și părea că aude și cu ochii, și cu urechile. Asculta cu mintea trează și cântărea cu atenție tot ce acea persoană avea să-i spună, chiar în timp ce ea vorbea… La finalul întrevederii, acel cineva rămânea cu impresia că el își enunțase deja punctul de vedere”.
Acest exemplu vorbește de la sine, nu-i așa? Nu trebuie să studiați patru ani la Harvard ca să înțelegeți. Totuși, cunoaștem cu toții proprietari de magazine care închiriază spații costisitoare, achiziționează produse la prețuri convenabile, își decorează vitrinele atrăgător, cheltuiesc mii de dolari pe publicitate și apoi angajează vânzători care nu știu să asculte – vânzători care-și întrerup clienții, îi contrazic, îi enervează, și doar că nu-i alungă din magazin.
Un magazin din Chicago a fost pe punctul de a pierde un cumpărător fidel, care cheltuia anual acolo câteva mii de dolari, doar pentru că un vânzător nu i-a dat atenția cuvenită.
Doamna Henrietta Douglas, care a frecventat cursul nostru în Chicago, și-a cumpărat o haină printr-o companie de vânzări cu reducere. După ce a adus-o acasă, a observat o ruptură în căptușeală. S-a întors a doua zi și i-a cerut vânzătoarei să o schimbe. Aceasta însă a refuzat să-i satisfacă cererea. „Ați achiziționat haina la o vânzare cu reducere”, a spus ea. A arătat o inscripție de pe perete și a exclamat: „Citiți asta: Mărfurile vândute nu se mai pot returna! Dacă ați cumpărat-o, trebuie să o păstrați. Coaseți-vă căptușeala singură”.
„Dar asta e marfă compromisă”, se plânse doamna Douglas.
„Nu contează”, a întrerupt-o vânzătoarea. „Nu se returnează și gata”.
Doamna Douglas era gata să plece indignată, jurând să nu mai calce niciodată în acel magazin, când a fost salutată de șefa departamentului, care o cunoștea din îndelungații ani în care a avut-o drept clientă. Doamna Douglas i-a povestit ce se întâmplase.
Directoarea a ascultat toată istoria cu mare atenție, s-a uitat la haină și a spus: „Vânzările cu reducere sunt «finale», astfel încât să ne debarasăm de marfă la finalul sezonului. Dar această politică de nereturnare nu se aplică pentru bunurile compromise. Fără îndoială că vom coase sau înlocui căptușeala, sau dacă preferați, vă vom înapoia banii”.
Ce diferență de conduită! Dacă n-ar fi venit directoarea să asculte plângerea clientei, un cumpărător fidel al magazinului ar fi fost definitiv pierdut.
A asculta e la fel de important acasă, ca și în lumea afacerilor. Millie Esposito din Croton-on-Hudson, New York, și-a propus să asculte mereu, cu deosebită atenție, atunci când unul din copiii ei voia să-i vorbească. Într-o seară stătea în bucătărie cu fiul ei, Robert, și, după o scurtă discuție despre ce îl preocupa, Robert a spus: „Mamă, știu că mă iubești foarte mult”. Doamna Esposito a fost impresionată și a spus: „Normal că te iubesc foarte mult. Te-ai îndoit vreodată de asta?”
Robert a răspuns: „Nu, dar sunt sigur că mă iubești pentru că de fiecare dată când vreau să-ți spun ceva întrerupi tot ce ai de făcut și mă asculți”. 
Chiar și cel care nu poate trăi fără critică se va îmblânzi și se va supune, în cele din urmă, în fața unui ascultător răbdător și înțelegător – un ascultător care va rămâne tăcut în timp ce nervosul său interlocutor află mereu defecte pretutindeni și se umflă ca o cobră, scuipând otravă pentru a nu se otrăvi pe sine însuși. Iată un exemplu: Compania Telefonică din New York s-a văzut confruntată acum câțiva ani cu unul dintre cei mai irascibili clienți care a insultat vreodată un angajat al companiei. Și blestemele lui nu se mai opreau. Tuna și fulgera. A amenințat că smulge telefonul din rădăcini. A refuzat să plătească unele taxe pe care le-a declarat false. A scris ziarelor. A depus nenumărate plângeri la Comisia Serviciilor Publice și a dat în judecată compania telefonică.
În cele din urmă, unul dintre cei mai abili reprezentanți ai companiei a fost desemnat să îl întâlnească pe acest protestatar furtunos. Angajatul a ascultat și l-a lăsat pe clientul arțăgos să se bucure vărsându-și veninul. Tot ce a făcut reprezentantul telefoanelor a fost să aprobe și să consimtă înțelegător la suferința celuilalt.
„L-am ascultat plângându-se aproape trei ore”, a spus trimisul, relatându-și experiența în fața studenților autorului. „Apoi m-am întors și l-am ascultat din nou. Ne-am mai întâlnit de patru ori și înainte de sfârșitul celei de a patra vizite devenisem deja membru onorific al organizației pe care o inițiase. O botezase «Asociația pentru protecția abonaților telefonici». Sunt și astăzi membru al acestei organizații și, după umilele mele cunoștințe, astăzi sunt unicul membru din lume cu excepția domnului.
De-a lungul acestor întrevederi l-am ascultat și l-am aprobat întotdeauna. Niciun alt reprezentant al companiei telefonice nu se comportase astfel cu el; cu mine a devenit aproape prietenos. Motivul pentru care mersesem să-l văd n-a fost menționat în cursul primei vizite, nici în cursul celei de a doua, dar cu o a patra ocazie, am clasat complet dosarul, el și-a plătit chitanța integral și, pentru prima dată în istoria neînțelegerilor sale cu compania telefonică, și-a retras, din inițiativă proprie, toate plângerile de la Comisia Serviciului Public.
Fără îndoială că domnul… se considera un cruciat sfânt ai drepturilor publice împotriva exploatării crude. Dar, de fapt, tot ce voia era să i se dea importanță. A obținut acest sentiment pentru prima dată acuzând și plângându-se. Dar de îndată ce a obținut atenția unui angajat al companiei, toate suferințele sale au dispărut”.
Într-o dimineață, acum câțiva ani, un client mânios intră vijelios în biroul lui Julian F. Detmer, fondatorul Companiei de Țesături Detmer, care a devenit apoi cel mai mare distribuitor de țesături în rețeaua de croitorie.
„Omul acesta ne datora o mică sumă de bani”, mi-a explicat domnul Detmer. „Clientul nega, dar noi știam că nu avea dreptate. Deci serviciul nostru financiar insista ca el să plătească.
După ce a primit o serie de scrisori de la contabilii noștri, clientul respectiv și-a făcut valiza și a venit la Chicago; a năvălit în biroul meu ca să mă informeze că nu numai că nu va achita factura, dar în plus nu va mai cheltui niciun dolar pe produsele Companiei de Țesături Detmer.
Am ascultat răbdător tot ce a vrut să-mi spună. Eram mereu tentat să-l întrerup, dar mi-am dat seama că ar fi un pas greșit. Deci l-am lăsat să se descarce. Când, în fine, s-a mai răcorit și a fost capabil să asculte, i-am spus pe un ton blând: «Vă mulțumesc pentru că ați călătorit până la Chicago ca să-mi relatați acest caz. Mi-ați făcut un mare serviciu, pentru că dacă departamentul nostru financiar v-a deranjat pe dumneavoastră, ar putea aduce deservicii și altor clienți de nădejde ai noștri, și asta ne-ar aduce doar dezavantaje. Credeți-mă, sunt mai interesat să aud toate astea decât sunteți dumneavoastră în a le spune.»
Era ultimul lucru din lume pe care aștepta să-l audă de la mine. Cred că a fost puțin dezamăgit, fiindcă el venise la Chicago ca să mă pună la punct, iar eu îi mulțumeam în loc să mă iau la harță cu el. L-am asigurat că i se va anula datoria, pentru că el era un om foarte atent care avea în sarcină un singur cont, pe când funcționarii noștri au pe cap mii de conturi. Deci, era mai puțin probabil să se înșele el decât noi.
I-am mai spus că înțeleg perfect cum se simte și că, dacă aș fi fost în locul lui, aș fi procedat, fără îndoială, exact la fel. De vreme ce nu mai avea să fie clientul nostru, i-am recomandat alte companii de țesături.
În trecut, când venea la Chicago, obișnuiam să luăm prânzul împreună, deci l-am invitat la masă. În ciuda unor rezerve, a acceptat, dar, întorși la birou, a depus o comandă mai mare decât de obicei. S-a întors acasă mai destins și, dorind să fie la fel de onest față de noi cum fuseserăm noi față de el, și-a revizuit chitanțele, a găsit-o pe cea rătăcită și ne-a expediat un cec, însoțit de scuzele sale.
Mai apoi, când soția i-a născut un băiețel, l-a botezat cu al doilea prenume «Detmer», și a rămas client și prieten al companiei noastre până la moartea lui, survenită cu 22 de ani mai târziu”.
Cu ani în urmă, un sărman imigrant olandez se vedea nevoit să curețe ferestrele unei brutării după școală pentru a-și ajuta familia. Părinții lui erau atât de săraci încât, în fiecare zi, el obișnuia să iasă pe stradă cu un coș pentru a aduna bucățelele rătăcite de cărbune care cădeau în șanțuri din camioanele care îl livrau consumatorilor casnici. Acel băiat, Edward Bok, n-a avut ocazia să studieze mai mult de șase ani; totuși, a reușit în cele din urmă să devină unul dintre cei mai vestiți editori de reviste din istoria ziaristicii americane. Cum a făcut? E o poveste lungă, dar putem istorisi pe scurt cum a început. A pornit aplicând principiile propovăduite în acest capitol.
A părăsit școala la treisprezece ani și a devenit curier pentru Western Union, dar n-a renunțat nicio clipă la idealul unei educații. A început să se autoeduce. A economisit banii de transport și s-a lipsit de prânz până a adunat destul încât să cumpere o enciclopedie a biografiilor americanilor remarcabili – și apoi a făcut ceva de care nu mai auzise nimeni până atunci. A citit povestea vieții fiecărui om vestit și apoi le-a scris acestora, solicitându-le amănunte suplimentare despre copilăria lor. Știa să asculte. I-a rugat să îi spună mai multe despre ei. I-a scris generalului James A. Garfield, candidat la președinție, și l-a întrebat dacă e adevărat că fusese cândva un biet băiat ce remorca șalupele pe canal; și Garfield a răspuns la scrisoare. I-a expediat generalului Grant o epistolă, întrebându-l despre o anume bătălie, iar Grant i-a desenat o hartă și l-a invitat pe acest băiat de paisprezece ani la cină, petrecându-și vremea discutând cu el.
Curând, comisionarul nostru la Western Union a început să corespondeze cu mulți dintre cei mai vestiți oameni din America: Ralph Waldo Emerson, Oliver Wendell Holmes, Longfellow, doamna Abraham Lincoln, Louisa May Alcott, generalul Sherman și Jefferson Davis. Nu doar că își scriau reciproc, dar, de îndată ce a obținut un concediu, băiatul a fost invitat acasă la aceste celebrități. Experiența i-a oferit o neprețuită încredere. Acești oameni i-au insuflat o perspectivă și o ambiție care i-au schimbat destinul. Și toate acestea, vă repet, doar prin aplicarea principiilor discutate aici.
Isaac F. Marcosson, un ziarist care a intervievat sute de celebrități, a declarat că mulți ratează ocazia de a produce o impresie favorabilă pentru că nu asculta cu atenție. „Sunt atât de concentrați asupra a ceea ce urmează să spună, încât își închid urechile… Oameni foarte însemnați mi-au spus că preferă bunii ascultători bunilor oratori, dar că arta de a asculta pare mai rară decât orice altă calitate”.
Și nu doar personajele importante tânjesc după un bun ascultător, ci și oamenii obișnuiți. După cum scria într-un număr al publicației Reader’s Digest: „Oamenii cheamă de obicei un doctor când tot ceea ce doresc este, de fapt, atenția celorlalți”.
În orele cele mai întunecate ale Războiului Civil, Lincoln i-a scris unui vechi prieten din Springfield, Illinois, rugându-l să vină la Washington. Lincoln spunea că are câteva probleme de discutat cu el. Fostul vecin veni la Casa Albă, iar Lincoln se sfătui cu el ore întregi cu privire la oportunitatea unei proclamații de eliberare a sclavilor. Lincoln revizui toate argumentele pro și contra, apoi citi scrisori și articole de ziar, dintre care unele îl acuzau pentru că nu eliberase sclavii, altele pentru că se temeau că va lua o astfel de măsură. După discuții ce au durat câteva ore, Lincoln a strâns mâna vecinului său, i-a urat noapte bună și l-a trimis înapoi, în Illinois, fără ca măcar săi ceară părerea. Lincoln se descărcase și își pusese gândurile în ordine vorbind numai el. Prietenul lui a spus: „Părea mai liniștit după această discuție. Lincoln nu voia sfaturi. Tot ce dorise fusese un ascultător prietenos și înțelegător, față de care putea spune exact ce are pe suflet”.
De asta avem cu toții nevoie când ne confruntăm cu un necaz. Adeseori, același lucru vrea și clientul iritat, și angajatul nemulțumit, și prietenul lezat.
Unul dintre cei ce stăpâneau cel mai bine arta ascultării în timpurile moderne a fost Sigmund Freud. Cineva care l-a cunoscut pe Freud descrie astfel capacitatea lui de ascultare: „M-a impresionat atât de puternic, încât nu voi uita niciodată această calitate. De altfel, el avea însușiri pozitive pe care nu le poseda nimeni altcineva. N-am văzut în viața mea o asemenea privire care citește adânc în suflet. Ochii lui erau blânzi și joviali. Vocea îi era înceată și caldă. Gesturile nu erau numeroase. Dar atenția pe care mi-a acordat-o, faptul că mi-a apreciat toate cuvintele rostite, chiar dacă erau greșite, a fost extraordinar. Nu vă puteți imagina ce senzație oferă o asemenea atenție în ascultare”.
Dacă vreți să știți cum să-i faceți pe oameni să vă ocolească, să râdă de dumneavoastră pe la spate, și chiar să vă disprețuiască, iată rețeta: Nu zăboviți niciodată ascultându-i pe ceilalți. Vorbiți necontenit despre dumneavoastră. Dacă vă vine o idee în timp ce vorbește cineva, nu-l așteptați să termine: interveniți brusc și întrerupeți propoziția exact la mijloc.
Cunoașteți astfel de oameni? Eu da, din păcate, și ce e uimitor în toată povestea asta e că unii sunt oameni de prim rang al vieții noastre. Ei nu sunt decât niște plicticoși – intoxicați de propriul eu, beți de importanța pe care cred că o au.
Oamenii care vorbesc doar despre ei înșiși se gândesc doar la ei înșiși. Și „cel ce se gândește doar la sine”, spune dr. Nicholas Murray Butler, președintele Universității Columbia, „este iremediabil prost crescut. Nu are educație, indiferent de câtă instrucție ar beneficia”.
Deci, dacă aspirați la statutul de bun vorbitor, fiți un ascultător atent. Arătați-vă propriul interes, dacă vreți să deveniți interesant. Puneți întrebări la care ceilalți vor răspunde cu plăcere. Încurajați-i să vorbească despre ei înșiși și despre împlinirile lor.
Rețineți că oamenii cu care vorbiți sunt de o sută de ori mai interesați de ei înșiși, de dorința și problemele lor, decât de dumneavoastră și necazurile pe care le aveți. O durere de măsele a unei persoane înseamnă mai mult pentru ea decât foametea din China care ucide un milion de suflete. Un furuncul de pe gâtul cuiva prezintă pentru el mai mult interes decât patruzeci de cutremure în Africa. Nu uitați toate astea când intrați într-o conversație, data viitoare.

PRINCIPIUL 4

Fiți un bun ascultător. Încurajați-i pe
ceilalți să vorbească despre ei înșiși.
5.
Cum să treziți interesul în ceilalți
Toți cei care l-au vizitat vreodată pe Theodore Roosevelt erau uimiți de vastitatea și diversitatea cunoștințelor sale. Indiferent dacă musafirul era cowboy, maestru de călărie, politician din New York sau diplomat, Roosevelt avea mereu replica pregătită. Cum reușea? Răspunsul este simplu. De fiecare dată când avea să primească pe cineva, Roosevelt se culca târziu și citea despre subiectul care știa că-l interesa pe oaspetele său cel mai mult.
Căci Roosevelt știa, asemenea tuturor conducătorilor, că o persoană vorbește din suflet doar despre lucrurile pe care le prețuiește cel mai mult.
Genialul eseist și profesor de literatură la Yale, William Lyon Phelps, a învățat din tinerețe această lecție.
În eseul său ce tratează Natura umană, el scria: „Pe când aveam opt ani, mi-am petrecut o dată un sfârșit de săptămână acasă la mătușa Libby Linsley, în Stratford on the Housatonic, și am asistat la vizita unui domn între două vârste care, după un schimb de amabilități cu mătușa mea, mi-a dedicat mie întreaga lui atenție. La acea vârstă, îmi plăceau foarte mult bărcile și musafirul a vorbit despre ele într-un chip într-adevăr interesant. După ce a plecat, am vorbit despre el cu entuziasm. Ce om! Mătușa mea mi-a spus că e avocat la New York, că nu-l impresionează deloc bărcile și subiectul îl lăsa complet rece. «Dar atunci cum de a vorbit doar despre bărci?»
«Pentru că este un om bine educat. A văzut că te interesează bărcile și atunci a vorbit despre lucruri care știa că te vor interesa și te vor captiva. A reușit să-ți fie pe plac.»”
Și William Lyon Phelps adaugă: „N-am uitat niciodată remarca mătușii mele”.
În timp ce scriam acest capitol, mi-a parvenit o scrisoare de la Edward L. Chalif, membru activ al asociațiilor de cercetași.
Domul Chalif îmi scria: „Într-o zi am descoperit că aveam nevoie de o favoare. O mare jamboree a cercetașilor avea loc în Europa și doream ca președintele uneia dintre cele mai mari corporații din America să finanțeze călătoria unuia dintre membrii noștri.
Din fericire, cu puțin înainte de a merge să vorbesc cu președintele, am aflat că după ce emisese un cec în valoare de un milion de dolari, acesta îl anulase și apoi îl înrămase.
Așadar, primul lucru pe care l-am făcut atunci când am intrat în biroul său a fost să cer să văd cecul. Un cec de un milion de dolari! I-am spus că nu cunoșteam pe nimeni care să completeze un cec cu o astfel de sumă, și că voiam să le spun băieților mei că văzusem cu ochii mei un cec de un milion de dolari. Mi l-a arătat cu plăcere; l-am admirat și l-am rugat să-mi spună toată povestea”.
Vedeți dumneavoastră, domnul Chalif n-a început prin a vorbi despre cercetași, sau despre întrunirea din Europa, sau despre ce dorea el. A vorbit în termenii care îl interesau pe interlocutorul său. Iată rezultatul:
„În aceeași clipă, președintele mă întrebă: «În ce privință veniseși să-mi vorbești?» Deci i-am spus.
Spre surprinderea mea, continuă domnul Chalif, nu doar că mi-a acordat de îndată ceea ce îi ceream, dar mi-a oferit mult mai mult. Îl rugasem să finanțeze călătoria unui singur băiat, în schimb el a plătit pentru cinci cercetași și pentru mine, mi-a dat o carte de credit de 1 000 de dolari și ne-a spus să rămânem în Europa șapte săptămâni. Mi-a oferit și scrisori de recomandare către președinții sucursalelor sale și ne-a întâmpinat personal la Paris pentru a ne oferi un tur al orașului. De atunci, a oferit slujbe unora dintre băieții cu familii sărace și este încă sprijinitor activ al grupului nostru.
Totuși, dacă n-aș fi aflat ce îl interesa, și nu l-aș fi entuziasmat, nu mi-ar fi fost nici pe departe atât de ușor să-l abordez”.
Este aceasta o tehnică valoroasă de folosit în afaceri? Credeți? Să luăm exemplul lui Henry G. Duvernoy de la Duvernoy & Sons, o firmă de dulciuri cu vânzări cu ridicata din New York.
Domnul Duvernoy a încercat în repetate rânduri să vândă pâine unui anume hotel din New York. A cerut audiențe la director în fiecare săptămână, pe o perioadă de patru ani. A început să frecventeze aceleași cercuri ca și directorul. S-a instalat chiar în hotel pentru a încheia afacerea. Dar a eșuat.
„Atunci, spuse domnul Duvernoy, după ce am studiat relațiile interumane, m-am hotărât să-mi schimb tactica. Am decis să aflu ce-l interesa pe acest om – ce-l entuziasma.
Am aflat că era membru al unei societăți a directorilor de hoteluri, numită «Bun Venit în America.» Nu doar că era membru, dar entuziasmul lui excepțional îl făcuse președinte al organizației și președinte al asociației internaționale de Bun Venit. Indiferent de locul unde se țineau convențiile, era mereu prezent.
Deci, când l-am văzut a doua zi, am început să vorbesc despre această societate. Ce răspuns am primit. Ce răspuns! Mi-a vorbit o jumătate de oră despre acest subiect, vibrând de entuziasm. Am înțeles că acesta nu reprezenta pentru el doar un hobby, ci pasiunea vieții sale. Înainte să ies din birou, mă și cooptase ca membru al organizației lui.
În tot acest răstimp, n-am suflat o vorbă despre pâine. Dar, la câteva zile, administratorul hotelului său mi-a telefonat, invitându-mă cu mostre și prețuri.
«Nu știu ce i-ai făcut șefului», mă întâmpină administratorul, «dar l-ai cucerit!»
Gândiți-vă! L-am urmărit pe acest om vreme de patru ani și l-aș urmări și azi, încercând să închei afacerea, dacă nu mi-ar fi venit ideea să aflu ce îl interesa și ce subiect îl entuziasma într-o discuție”.
Edward E. Harriman din Hagerstown, Maryland, a ales frumoasa Vale Cumberland din Maryland să se stabilească după terminarea serviciului militar. Din păcate însă, în acea perioadă erau puține slujbe disponibile în zonă. O cercetare sumară a dezvăluit că unele companii de pe acolo erau fie în proprietatea, fie sub controlul unui om de afaceri nonconformist, R.J. Funkhouser, a cărui ascensiune de la sărăcie la bogăție l-a intrigat pe domnul Harriman. Totuși, Funkhouser avea reputația unui om inaccesibil în fața celor ce-și căutau slujbe. Domnul Harriman a scris:
„Am vorbit cu mulți oameni și am aflat că interesul principal consta în setea lui de putere și bani. De vreme ce se proteja de oameni ca mine, prin intermediul unei secretare fidele și neînduplecate, m-am informat asupra intereselor și idealurilor ei și doar așa m-am hotărât să trec pe acolo. Ea fusese satelitul ce se rotea în jurul domnului Funkhouser vreme de aproape cincisprezece ani. Când i-am spus că am pentru șef o propunere care s-ar putea concretiza în succes financiar și politic s-a entuziasmat. I-am vorbit și despre potențiala ei contribuție activă la succesul lui. După această conversație, ea mi-a aranjat o întrevedere cu domnul Funkhouser.
Am intrat în uriașul și impresionantul lui birou, decis să nu cer de la început o slujbă. Din spatele unui masiv birou sculptat, el mă întrebă pe un ton impunător: «Ce dorești, tinere?» I-am răspuns: «Domnule Funkhouser, cred că vă pot ajuta să faceți bani.» S-a ridicat imediat și m-a poftit să iau loc într-unul dintre enormele fotolii tapițate din birou. I-am enumerat ideile mele și modalitățile de a le pune în practică, dar și modalitățile prin care ele vor contribui la succesul lui personal și profesional.
«R.J.,» cum am început să-i spun în curând, m-a angajat imediat; lucrez de douăzeci de ani în întreprinderile sale, și amândoi am prosperat”.
Să discuți respectând interesele ambelor părți e profitabil pentru toată lumea. Howard Z. Herzig, director în domeniul comunicațiilor, și-a subordonat întreaga activitate acestui principiu. Când a fost întrebat ce profit a avut, domnul Herzig a răspuns că nu doar că a primit răsplată de la fiecare persoană în parte, dar, în general, fusese recompensat prin aceea că își îmbogățea existența de fiecare dată când vorbea cu cineva.

PRINCIPIUL 5
Modelați-vă discursul în conformitate cu
interesele interlocutorului dumneavoastră.
6.
Cum să câștigați simpatie instantaneu
Așteptam la coadă la poșta de la intersecția străzii 33 cu bulevardul 8, în New York, pentru a expedia o recomandată. Am observat că funcționarul părea plictisit de ceea ce făcea, cântărind plicuri, vânzând timbre, completând recipise – aceleași ocupații monotone în fiecare zi. Așa că mi-am spus: „Voi face astfel încât să-i fiu simpatic acestui funcționar. Evident, ca să-mi ating scopul, trebuie să-i spun ceva drăguț, nu despre mine, ci despre el”. M-am întrebat: „Care este lucrul pe care-l pot admira sincer la el?” E adeseori greu de răspuns la o astfel de întrebare, mai ales când ea se referă la necunoscuți; dar, în acest caz, s-a dovedit a fi chiar foarte ușor. Am văzut imediat ceva pe care îl admiram fără rezerve.
În timp ce el îmi cântărea plicul, am remarcat entuziast: „Ce n-aș da să am un păr ca al dumneavoastră!”
Și-a ridicat privirea, uimit, cu chipul inundat de zâmbet. „O”, spuse modest, „nu mai e cum era odată”. L-am asigurat că deși s-ar putea să fi pierdut ceva din frumusețea de la începuturi, încă e minunat. A fost extrem de încântat. Am purtat o scurtă conversație plăcută și ultimul lucru pe care mi l-a spus a fost: „Mulți mi-au adresat complimente cu privire la părul meu”. Pariez că în acea zi acea persoană s-a dus la prânz plutind de fericire. Pariez că seara s-a dus acasă la soție și i-a povestit totul. Pariez că s-a uitat în oglindă și și-a spus: „Chiar că am păr frumos”.
Am povestit această întâmplare și cineva m-a întrebat: „Ce voiai să obții de la el?”
Ce voiam să obțin!!! Ce voiam să obțin!!!
Dacă suntem atât de autosuficienți și egoiști încât nu putem răspândi în jur puțină fericire și apreciere fără a căuta să obținem un profit în schimb – dacă sufletele noastre nu sunt mai mari decât merele pădurețe acre, ne vom alege cu eșecul pe care îl merităm din plin.
O, desigur că doream ceva de la acel funcționar. Doream ceva fără preț. Și l-am obținut. Am obținut sentimentul că făcusem ceva pentru el fără ca el să fie în stare să facă ceva în schimb pentru mine. E o senzație care persistă și îți însuflețește amintirea la multă vreme după ce s-a consumat incidentul.
Există o lege atotputernică a comportamentului uman. Dacă o respectăm, nu vom avea aproape niciodată necazuri. De fapt, ea ne poate aduce nenumărați prieteni și fericire garantată. Dar în clipa în care încălcăm această lege, ne creăm instantaneu probleme. Această lege este: Străduiți-vă întotdeauna ca interlocutorul dumneavoastră să se simtă important. După cum am enunțat deja, John Dewey a spus că dorința de a te simți însemnat este cea mai profundă aspirație a naturii umane; iar William James a remarcat: „Cel mai adânc principiu al naturii umane este dorința de a te simți apreciat”. După cum am mai spus, această aspirație este cea care ne diferențiază de animale. Acest ideal a creat însăși civilizația.
Filosofii au speculat mii de ani regulile relațiilor interumane și un precept foarte important a fost formulat după toate aceste speculații. Nu e nicio noutate. E la fel de vechi ca și istoria. Zoroastru l-a enunțat către urmașii săi din Persia acum 2500 de ani. Confucius l-a predicat în China acum 2400 de ani. Lao zi, fondatorul daoismului, l-a împărtășit discipolilor să-i din Valea lui Han. Buddha îl proclama pe malurile Sfântului Gange cu cinci sute de ani înainte de Christos. Cărțile sacre ale hinduismului l-au deslușit cu două mii de ani înainte. Iisus l-a predicat pe colinele pietroase ale Iudeei acum 1900 de ani. El l-a concentrat într-un singur gând – probabil cea mai însemnată regulă din lume: „Poartă-te cu ceilalți așa cum ai vrea ca ei să se poarte cu tine”.
Vreți să fiți aprobați și respectați de cei cu care intrați în contact. Vreți să fiți apreciați la reala valoare. Vreți să simțiți că sunteți importanți în cercul dumneavoastră. Nu doriți o lingușire ieftină și nesinceră, dar tânjiți după apreciere sinceră. Vreți ca prietenii și asociații să asculte sfatul lui Charles Schwab: „aprobați cu însuflețire și lăudați din belșug”. Asta dorim cu toții. Deci să ne croim viața în conformitate cu această lege de aur și să ne comportăm față de alții așa cum am vrea să se comporte ceilalți față de noi.
Cum? Când? Unde? Răspunsul este: Mereu, pretutindeni.
David G. Smith din Eau Claire, Wisconsin, a povestit uneia din seriile mele de studenți cum s-a descurcat într-o situație delicată când a fost solicitat să se ocupe de bufetul unui concert de caritate.
„În seara concertului am sosit în parc și am găsit două doamne în vârstă foarte prost dispuse lângă bufet. Se pare că fiecare dintre ele credea că cealaltă e responsabilă cu organizarea serviciilor culinare. Pe când stăteam acolo, în expectativă, gândindu-mă ce să fac, una dintre membrele comitetului de sponsorizare a apărut, mi-a înmânat o cutie pentru încasările de la bufet și mi-a mulțumit că am acceptat această sarcină. Mi le-a prezentat pe Rose și Jane ca asistentele mele și a plecat.
A urmat o liniște mormântală. Dându-mi seama că acea cutie era un simbol al autorității și al importanței, i-am dat-o Rosei, explicându-i că s-ar putea să nu mă descurc cu banii și spunându-i că m-aș simți mai în siguranță dacă s-ar ocupa ea de încasări. Apoi i-am sugerat lui Jane să le arate celor doi adolescenți care primiseră în grijă răcoritoarele cum funcționează dozatorul și i-am încredințat această parte a proiectului.
Seara a decurs foarte plăcut: Rose s-a ocupat bucuroasă de numărarea banilor, Jane i-a supravegheat pe tineri, iar eu am asistat liniștit la concert”.
Nu trebuie să așteptați până când deveniți ambasador în Franța sau președinte al Comitetului Clambaka din locuința dumneavoastră ca să puneți în practică această filosofie a aprecierii. Va face minuni pentru dumneavoastră aproape în fiecare zi.
Dacă, spre exemplu, chelnerița vă aduce cartofi piure, când de fapt ați comandat prăjiți, încercați: „Mă scuzați că vă deranjez, dar prefer cartofii prăjiți”. Probabil vă va răspunde: „Niciun deranj”, și vă va schimba cu plăcere cartofii, pentru că i-ați arătat respect.
Formule standard precum: „Mă scuzați că vă deranjez”, „Ați avea amabilitatea să…”, „Vă rog frumos”, „Dacă nu vă supărați”, „Mulțumesc” – mici dovezi de politețe ca acestea ung roțile mașinăriei monotone a vieții noastre de fiecare zi – și, pe deasupra, sunt dovezi de necontestat ale educației noastre.
Să luăm alt exemplu, romanele lui Hall Caine – The Christian, The Deemster, The Manxman și altele – au fost toate bestseller-uri în primii ani ai acestui secol. El era fiu de fierar. N-a mers la școală mai mult de opt ani; totuși, când a murit, a fost considerat incontestabilul maestru al oamenilor de litere ai vremurilor sale.
Iată-i povestea: Hall Caine iubea sonetele și baladele; deci a citit pe nerăsuflate poeziile lui Dante Gabriel Rossetti. A scris chiar un curs omagiind împlinirile artistice ale lui Rossetti – și i-a trimis și lui o copie. Rossetti a fost încântat. „Orice tânăr care îmi apreciază în această măsură capacitățile trebuie să fie genial”, și-a spus, probabil, Rossetti. Așa că Rossetti l-a invitat pe fiul de fierar la Londra să-i fie secretar. Aceasta a fost piatra de hotar în viața lui Hall Caine; căci, în noua sa calitate, a cunoscut mulți artiști, literați ai timpului. Profitând de sfaturile lor și inspirat de încurajările primite, a început o carieră care i-a înscris numele printre stele.
Căminul său, Greeba Castle, de pe Isle of Man (Insula Man) a devenit o Mecca a turiștilor din cele mai îndepărtate colțuri ale lumii, iar el a lăsat o moștenire de mai multe milioane de dolari. Totuși – cine știe – ar fi murit, poate, sărac și necunoscut dacă n-ar fi scris un eseu în care își exprima admirația pentru un om vestit.
Aceasta este puterea incomparabilă a aprecierii sincere, pornite din suflet. 
Rossetti se considera important. Nu e nimic ciudat în asta. Aproape toți ne considerăm importanți, foarte importanți.
Viața multora s-ar putea schimba dacă cineva i-ar face să se simtă însemnați. Ronald J. Rowland, unul dintre instructorii cursului nostru din California, este și profesor de arte și meșteșuguri. Ne-a scris despre unul dintre studenții săi, pe nume Chris, la începutul cursului său despre meșteșuguri:

Chris era un băiat timid, foarte tăcut, căruia îi lipsea încrederea în sine, tipul de student care, adeseori, nu primește atenția care i se cuvine. Predau și unui grup de studenți avansați, care a ajuns să fie un simbol pentru toți studenții care muncesc din greu pentru privilegiul de a se integra acolo.
Miercuri, Chris lucra silitor în banca sa. Am avut impresia clară că adânc în sufletul lui arde un foc nestins. L-am întrebat dacă ar vrea să facă parte din grupul de avansați. Cât aș dori să pot exprima în cuvinte reacția pe care am citit-o pe chipul lui Chris, emoțiile de nestăvilit ale acelui băiat de paisprezece ani care abia putea să-și rețină lacrimile.
„Cine, eu, domnule Rowland? Sunt destul de bun?”
„Da, Chris, ești destul de bun”.
A trebuit să plec pentru că și mie-mi dădeau lacrimile. În acea zi, când Chris a părăsit clasa, părea cu cinci centimetri mai înalt și, privindu-mă cu ochii lui albaștri și strălucitori, mi-a spus încrezător: „Vă mulțumesc, domnule Rowland”.
Chris m-a învățat o lecție pe care n-o voi uita niciodată – dorința noastră adâncă de a ne simți importanți. Ca să nu mai uit niciodată această regulă, mi-am făcut o pancartă pe care scrie: SUNTEȚI IMPORTANȚI. Pancarta e atârnată în fața clasei, astfel încât să fie văzută de toți și să-mi amintească mereu că fiecare student al meu este important.

Adevărul de necontestat este că aproape toți oamenii cu care ne întâlnim simt că ne sunt superiori într-o anumită privință și o cale sigură spre inimile lor este aceea de a-i face să înțeleagă, cu tact și subtilitate, că le recunoașteți sincer importanța.
Amintiți-vă ce spunea Emerson: „Fiecare om ce-mi iese în cale îmi e superior într-o anumită privință. De aceea, învăț de la fiecare trecător”.
Ce e mai jalnic în toată povestea asta este că, adeseori, cei ce dispun de justificarea cea mai nefondată pentru un sentiment de împlinire își alimentează ego-urile cu un torent de agitație inutilă și vanitate care provoacă dispreț. După cum spunea și Shakespeare „… omul, trufașul om/În pânza de păianjen a puterii/… Greșește atât de mult față de ceruri/Încât și îngerii îi plâng trufia”.
Vă voi spune cum au aplicat aceste principii oamenii de afaceri ce au frecventat cursurile mele și ce rezultate remarcabile au obținut. Să luăm cazul unui avocat din Connecticut (rudele lui preferă să nu i se menționeze numele).
La scurt timp după ce ne-a devenit student, domnul R… a plecat cu soția sa la Long Island, să viziteze niște rude ale acesteia. Ea l-a lăsat de vorbă cu o mătușă bătrână și a plecat să-și vadă rudele mai tinere. De vreme ce trebuia să țină în curând un discurs despre aplicarea acestor principii ale aprecierii, el s-a gândit să profite și să câștige ceva experiență din discuția cu doamna în vârstă. Prin urmare, a aruncat o privire în jur să vadă ceva ce ar merita aprecierea lui sinceră.
„Această casă a fost construită prin 1890, nu-i așa?” a întrebat el.
„Da”, răspunse ea, „exact acela este anul în care a fost construită”.
„Îmi aduce aminte de casa în care m-am născut eu”, continuă el conversația. „E splendida. Solidă. Spațioasă. Știți, nu se mai construiesc astfel de case”.
„Aveți dreptate”, aprobă doamna. „Tinerii de azi nu mai apreciază casele frumoase. Tot ce vor este un apartament mic și o mașină ca să poată hoinări”.
„Este casa din vis”, spuse ea purtând în glas amintiri blânde. „Această casă a fost înălțată din iubire. Soțul meu și cu mine am visat ani de zile la ea înainte de a o construi. N-am avut arhitect. Am desenat noi înșine planurile”.
Îl conduse pe domnul R… să vadă întreaga casă, iar el își exprimă admirația pentru superbele comori pe care ea le adunase în călătoriile sale și le păstrase cu drag o viață întreagă – șaluri de cașmir, un vechi serviciu de ceai englezesc, porțelanuri de Wedgwood, paturi și scaune franțuzești, tablouri italiene și draperii de mătase ce decoraseră odinioară un castel franțuzesc.
După ce i-a oferit domnului R… un tur al încăperilor, l-a invitat să vadă garajul. Acolo, deși pe butuci, se afla un Packard – în condiții foarte bune.
„Soțul meu a cumpărat această mașină cu puțină vreme înainte să se stingă”, a spus ea, încet. „N-am mai urcat niciodată în ea de când a murit. Dumneata știi să apreciezi lucrurile frumoase, deci îți voi face cadou această mașină”.
„Mătușă, mă copleșești”, răspunse el. „Îți mulțumesc pentru generozitate, desigur; dar n-aș putea să o accept. Nici măcar nu-ți sunt rudă. Am o mașină nouă, iar dumneata ai multe rude care ar adora să aibă un asemenea Packard”.
„Rude!”, exclamă ea. „Da, am rude care abia așteaptă să mor ca să poată pune mâna pe mașină. Dar nu va fi a lor”.
„Dacă nu vrei să le-o dai lor, poți foarte bine să o vinzi unui comerciant de mașini de mâna a doua”, i-a spus el.
„Să o vând!” strigă ea. „Crezi că aș fi în stare să vând mașina? Crezi că m-ar lăsa inima să văd niște străini conducând-o în susul și în josul străzii – această mașină pe care mi-a cumpărat-o soțul meu? Nici nu vreau să aud. Ți-o voi da dumitale. Dumneata știi să apreciezi lucrurile frumoase”.
A vrut să refuze mașina, dar nu ar fi putut fără s-o jignească.
Această doamnă respectabilă, abandonată singurătății, șalurilor de cașmir, antichităților din Franța și amintirilor ei, căuta cu disperare puțină recunoaștere. Odinioară fusese tânără, frumoasă și iubită de toți. Construise o casă din iubire și căldură sufletească și adunase lucruri de prin toată Europa ca s-o înfrumusețeze. Acum, în singurătatea tristă a bătrâneții, ducea dorul unui semn de căldură omenească, de apreciere sinceră – și nimeni nu i-l oferea. Și când l-a aflat, ca pe un izvor într-un deșert, recunoștința ei n-a putut să se exprime decât prin dăruirea neprețuitului ei Packard.
Să luăm un alt exemplu: Donald M. McMahon, administrator la Lewis & Valentine, asociație de arhitecți peisagiști din Ryes, New York, mi-a povestit următoarea întâmplare.
„La scurt timp după ce am asistat la conferința despre Secretele succesului – Cum să vă faceți prieteni și să deveniți influent, vizitam proprietatea unui vestit om al legii. La un moment dat, acesta se apropie și îmi dădu câteva instrucțiuni în legătură cu locul unde dorea să planteze rododendroni și azalee.
I-am spus: «Domnule judecător, aveți un hobby minunat. V-am admirat splendizii câini. Nu mă mir că în fiecare an, la expoziția din Madison Square Garden, câștigați atâtea panglici albastre.»
Efectul acestei mici dovezi de apreciere a fost uimitor.
«Da», răspunse judecătorul, «mă distrez enorm alături de câinii mei. Vreți să le vedeți adăposturile?»
A petrecut aproape o oră arătându-mi câinii și premiile pe care le câștigase. Mi-a adus chiar arborii genealogici și mi-a explicat cum descendența le explică frumusețea și inteligența.
În cele din urmă, m-a întrebat: «Aveți copii mici?»
«Da», am răspuns. «Am un fiu.»
«Ei, și nu i-ar plăcea să aibă un cățeluș?…» a întrebat judecătorul.
«Cum să nu, ar fi nebun de bucurie!»
«Perfect, o să-i dăruiesc eu unul», m-a anunțat judecătorul.
A început să-mi explice cum să-l hrănesc. Apoi s-a oprit. «Veți uita dacă vă spun. Mai bine vă scriu.» Deci a intrat în casă, a dactilografiat pedigree-ul și instrucțiunile de hrănire și mi-a dăruit un cățeluș în valoare de câteva sute de dolari, ca să nu mai vorbim de o oră și un sfert din timpul lui prețios, și toate acestea în mare măsură fiindcă eu îmi exprimasem admirația sinceră pentru hobby-ul și împlinirile sale”.
George Eastman, fotograf reputat, a inventat filmul transparent care a făcut posibilă existența cinematografului, a adunat o avere de o sută de milioane de dolari și a devenit unul dintre cei mai vestiți oameni de afaceri de pe Pământ. Totuși, în ciuda acestor împliniri excepționale, tânjea după aprecieri, ca mine și ca dumneavoastră.
Spre exemplu: În timp ce Eastman construia Școala de Muzică Eastman și clădirea Kilbourn în Rochester, James Adamson, pe atunci președinte al unei importante companii de scaune, Superior Seating Company din New York, dorea să preia comanda și să furnizeze scaune pentru aceste două edificii. Telefonându-i arhitectului, domnul Adamson a cerut o audiență la domnul Eastman, în Rochester.
Când a sosit Adamson, arhitectul a spus: „Știu că vreți să preluați această comandă, dar vă spun de pe acum că nu aveți nicio șansă dacă răpiți mai mult de cinci minute din timpul lui George Eastman. Disciplina sa este foarte strictă. E un om deosebit de ocupat. Deci, spuneți-vă povestea și plecați”.
Adamson era pregătit să se conformeze.
Când a fost poftit în cameră, l-a văzut pe domnul Eastman aplecat asupra unei grămezi de hârtii pe biroul său. Cum au intrat cei doi, domnul Eastman și-a ridicat privirea, și-a scos ochelarii, s-a îndreptat spre arhitect și domnul Adamson, spunând: „Bună ziua, domnilor, cu ce vă pot fi de folos?”
Arhitectul s-a prezentat, iar domnul Adamson a spus: „Așteptându-vă, v-am admirat biroul, domnule Eastman. M-aș bucura să lucrez și eu într-o asemenea cameră. Sunt un decorator de interioare în lemn și n-am văzut un birou mai frumos în viața mea”.
George Eastman a replicat: „Îmi aduceți aminte de ceva pe care aproape că-l dădusem uitării. E chiar frumos, nu-i așa? Mi-a plăcut foarte mult când a fost construit. Dar acum intru aici cu atâtea pe cap, încât uneori nu văd camera asta săptămâni întregi”.
Adamson a făcut câțiva pași, și a atins un panou. „E din lemn de stejar englezesc, nu-i așa? Puțin diferit ca structură față de stejarul italian”.
„Exact”, răspunse Eastman. „Stejar englezesc importat, selectat pentru mine de un prieten a cărui specialitate e lemnul de bună calitate”.
Apoi Eastman i-a arătat în detaliu toată camera, comentându-i proporțiile, culoarea, sculptura de mână și alte decorații la a căror proiectare și executare participase activ.
În timp ce admirau lucrătura în lemn din cameră, s-au oprit în fața unei ferestre și George Eastman, cu glasul lui blând, ce denota modestie, a adus în discuție și câteva dintre instituțiile prin care încerca să ajute omenirea: Universitatea din Rochester, Spitalul Municipal, Spitalul Homeopatic, Căminul Prieteniei, Spitalul Pediatric. Domnul Adamson îl felicită călduros pentru faptul că își folosea bogăția pentru a ușura suferințele umanității. Imediat, George Eastman a descuiat o casetă de sticlă și a scos primul său aparat de fotografiat – o invenție cumpărată de la un englez.
Adamson i-a cerut amănunte despre primele lui eforturi de a-și începe afacerile, iar domnul Eastman a vorbit cu mult entuziasm despre copilăria lui săracă, povestind cum mama lui văduvă ținea o pensiune, iar el era funcționar într-un birou de asigurări. Groaza sărăciei îi urmărea zi și noapte și s-a hotărât să câștige destui bani ca să nu-și mai vadă mama muncind. Domnul Adamson l-a stimulat cu noi întrebări și a ascultat, captivat, în timp ce el își relata experimentele legate de plăcile fotografice uscate. A povestit cum lucra toată ziua într-un birou și uneori făcea experimente toată noaptea, adormind în intervalele scurte în care chimicalele lucrau, uneori muncind și dormind în aceleași haine șaptezeci și două de ore la rând.
James Adamson intrase în biroul lui Emerson la zece și un sfert și fusese avertizat să nu-i ocupe mai mult de cinci minute, dar trecu o oră, apoi două. Și ei tot vorbeau.
În cele din urmă, George Eastman s-a întors către Adamson și a spus: „Ultima dată când am fost în Japonia am cumpărat câteva scaune, le-am adus acasă și le-am pus pe veranda mea însorită. Dar soarele a decojit vopseaua, și a trebuit să merg în oraș și să cumpăr vopsea ca să-mi vopsesc scaunele. Vreți să vedeți cât sunt de bun la vopsit scaune? Perfect. Veniți la prânz, la mine acasă și vă voi arăta”.
După prânz, domnul Eastman îi arătă lui Adamson scaunele pe care le adusese din Japonia. Ele nu valorau mai mult de câțiva dolari, dar George Eastman, acum multimilionar, era mândru de ele, fiindcă le vopsise cu mâna lui.
Comanda de scaune a crescut la 90 000 de dolari. Cine credeți că a obținut-o – James Adamson sau unul dintre concurenții săi?
Din ziua acestei povestiri și până la moartea sa, domnul Eastman a păstrat o prietenie strânsă cu James Adamson.
Claude Marais, proprietarul unui restaurant în Rouen, Franța, a folosit acest principiu și și-a salvat restaurantul de la pierderea unei angajate foarte importante. Doamna respectivă îi fusese subalternă vreme de cinci ani și reprezenta o legătură vitală între domnul Marais și personalul lui de 21 de oameni. A fost șocat să primească o scrisoare oficială de la ea, în care îl înștiința asupra demisiei sale.
Domnul Marais a spus: „Am fost foarte surprins și, mai mult decât atât, dezamăgit, pentru că aveam convingerea că fusesem corect față de ea și receptiv la nevoile ei. De vreme ce o consideram și prietenă, nu doar angajată, probabil că mă bazasem prea mult pe prezența ei necondiționată și poate că fusesem mai exigent cu ea decât cu ceilalți angajați ai mei.
Evident că nu puteam să-i accept demisia fără a-i cere explicații. Am luat-o deoparte și i-am spus: «Paulette, trebuie să înțelegi că nu pot să-ți accept demisia. Însemni mult pentru mine și pentru această companie și ești la fel de importantă pentru succesul acestui restaurant ca și mine!» Am repetat asta în fața întregului personal, am invitat-o acasă la mine împreună cu familia ei și, de față cu toți, mi-am reafirmat încrederea în ea.
Paulette și-a retras demisia și astăzi mă pot baza pe ea ca niciodată înainte. Dovedesc asta adeseori exprimându-mi aprecierea pentru ceea ce face și demonstrându-i cât de importantă este pentru mine și pentru restaurant”.
„Vorbiți-le oamenilor despre ei înșiși”, spunea Disraeli, unul dintre cei mai abili oameni care au condus vreodată Imperiul Britanic. „Vorbiți-le oamenilor despre ei înșiși și vor asculta ore întregi”.

PRINCIPIUL 6
Faceți în așa fel încât interlocutorul dumneavoastră
să se simtă important – și fiți sincer în tot ceea ce spuneți.

DE REȚINUT

ȘASE MODALITĂȚI DE A DEVENI AGREABIL

PRINCIPIUL 1
Manifestați un interes sincer față de cei din jur.

PRINCIPIUL 2
Zâmbiți.

PRINCIPIUL 3
Rețineți că numele cuiva este pentru el
cea mai dulce muzică ce-i poate mângâia auzul.

PRINCIPIUL 4
Fiți un bun ascultător. Încurajați-i pe
ceilalți să vorbească despre ei înșiși.

PRINCIPIUL 5
Modelați-vă discursul în conformitate cu
interesele interlocutorului dumneavoastră.

PRINCIPIUL 6
Faceți în așa fel încât interlocutorul dumneavoastră 
să se simtă important – 
și fiți sinceri în tot ceea ce spuneți.
PARTEA A TREIA
Cum să vă impuneți
modul de gândire
1.
Nu puteți învinge într-o dispută
La puțină vreme după Primul Război Mondial, am învățat o lecție neprețuită într-o seară, la Londra. În vremea aceea eram managerul lui Sir Ross Smith. În timpul războiului, Sir Ross fusese erou aviatic în Palestina; și, la scurt timp după declararea păcii, a uluit lumea acoperind în zbor în treizeci de zile jumătate din planetă. Nicio astfel de ispravă nu mai fusese încercată. Ecoul ei a fost uriaș. Guvernul australian l-a premiat cu 50 000 de dolari, regele Angliei l-a făcut cavaler și, o vreme, a fost cel mai vestit om din întregul imperiu britanic. Într-o seară, am asistat la un banchet dat în cinstea lui Sir Ross; și, în timpul cinei, cel ce stătea lângă mine la masă a povestit o istorioară veselă care avea drept motto citatul: „Există un Dumnezeu care ne hotărăște destinele și ni le modelează după voința sa”.
Povestitorul a accentuat că acel citat era din Biblie. Greșea. Și eu știam asta. Știam precis. Nu era nicio umbră de îndoială. Deci, spre a-mi arăta superioritatea și importanța în fața celorlalți, m-am autodesemnat ca unic, necerut și nepoftit corector al său. Interlocutorul nu era gata să cedeze. Cum? Din Shakespeare? Imposibil! Absurd. Citatul era din Biblie. Și știa ce spune.
Autorul anecdotei era așezat în dreapta mea, la stânga stătea Frank Gammond, un vechi prieten al meu. Domnul Gammond dedicase ani de zile studiului lui Shakespeare. Deci am convenit amândoi să îl desemnăm arbitru în disputa noastră pe domnul Gammond. Acesta a ascultat, m-a lovit cu piciorul pe sub masă și a spus: „Dale, te înșeli. Domnul are dreptate. Citatul e din Biblie”.
În drum spre casă, în acea seară, i-am spus domnului Gammond: „Frank, știi bine că acel citat era din Shakespeare”.
„Desigur”, mi-a răspuns, „Hamlet, Actul V, Scena 2. Dar, dragă Dale, eram oaspeți la o ocazie festivă. De ce să-i dovedești unui om că greșește? Crezi că așa o să te placă? De ce să nu-i lași reputația intactă? Nu-ți ceruse ție părerea. Nici n-o dorea. De ce să te cerți cu el? Evită întotdeauna disensiunile”. Aceste cuvinte m-au învățat o lecție pe care n-o voi uita niciodată. Nu doar că-l pusesem pe povestitor într-o postură proastă, dar îmi încurcasem și prietenul. Ce bine ar fi fost dacă nu l-aș fi contrazis.
Era o lecție de care aveam mare nevoie, căci fusesem mereu gata să contrazic. În tinerețe, mă certam cu fratele meu în legătură cu aproape tot ce mișcă sub Calea Lactee. Când am intrat la colegiu am studiat logică și știința argumentației și m-am înscris la concursuri-dezbatere. Doar eram născut în Missouri. Trebuia să fiu cunoscut. Am predat arta dezbaterii și argumentației la New York; și, o dată, mi-e rușine să recunosc, am planificat să scriu o carte despre acest subiect. De atunci am ascultat, am participat și am privit efectele a mii de discuții. Drept rezultat, am ajuns la concluzia că există o singură cale sub soare prin care să profiți cel mai mult de pe urma unei discuții în contradictoriu – și anume s-o eviți. Feriți-vă de ea așa cum vă feriți de șerpii cu clopoței și de seisme.
În 90 la sută din cazuri o astfel de discuție se termină lăsând pe fiecare dintre participanți mai convins ca niciodată că are absolută dreptate.
Nu puteți învinge într-o dispută. Nu puteți fiindcă dacă pierdeți, sunteți învins; iar dacă ieșiți învingător, sunteți tot învins. De ce? Să presupunem că triumfați asupra celuilalt și îi demonstrați că argumentele sale sunt incoerente și că el însuși este non compos mentis. Și cu asta ce? Vă veți simți bine? Îl veți face să se simtă inferior. Îi veți răni orgoliul. Va detesta triumful dumneavoastră. Și, nu uitați:

Nimeni nu poate, obligat.
Să creadă-n altceva… păcat!

Cu ani în urmă, Patrick J. O’Haire a frecventat unul din cursurile noastre. Nu avea multă școală, dar, Doamne, cât îi plăcea să se certe! Fusese șofer, și venise la mine pentru că încercase mult timp, fără succes, să vândă camioane. Câteva întrebări bine puse mi-au revelat faptul că se certa și îi irita tocmai pe oamenii cu care făcea afaceri. Dacă un client îndrăznea să critice camioanele pe care le vindea, Pat vedea roșu înaintea ochilor și se arunca direct la beregata acestuia. În acele timpuri, Pat a ieșit învingător în multe dispute. Și, pe urmă, îmi spunea: „De cele mai multe ori am ieșit din birouri felicitându-mă: «I-am zis câteva și ăstuia!» Îi zisesem câteva, dar nu-i vândusem nimic”.
Problema mea principală nu era cum să-l învăț pe Patrick J. O’Haire să vorbească. Sarcina mea esențială era să-l antrenez cum să se abțină să vorbească și să evite încăierări verbale.
Domnul O’Haire a devenit unul dintre primii vânzători la White Motor Company din New York. Cum a reușit? Iată povestea cu propriile lui cuvinte: „Dacă intru acum în biroul unui client și îmi spune: «Ce? Un camion de la compania White Motor? Nu sunt bune de nimic! N-aș lua niciunul, nici dacă mi l-ați da gratis. Voi cumpăra un camion marca Whose-It», eu îi voi răspunde: «Camionul Whose-It este o marcă bună. Dacă îl cumpărați, nu veți regreta. Compania este de renume, ca și oamenii care îți vând produsele!»
Va rămâne fără replică. Nu poate protesta. Dacă el spune că acea marcă e cea mai bună, și eu îl aprob, trebuie să se oprească. Nu poate să-și petreacă o după-amiază întreagă spunând: «Sunt cei mai buni!» dacă eu sunt de acord. Atunci lăsăm deoparte acest subiect și eu încep să vorbesc despre calitățile camionului White.
Era o vreme în care, dacă el ar fi deschis dialogul cum a făcut-o, m-aș fi înnegrit de furie. Aș fi început să critic camionul Whose-It; și cu cât aș fi continuat, cu atât interlocutorul meu și-ar fi susținut punctul de vedere; și cu cât ar fi fost mai convins, cu atât mai irevocabil l-aș fi pierdut în calitate de client.
Privind retrospectiv cariera mea de până acum, mă întreb cum am fost vreodată capabil să vând ceva. Am pierdut ani din viață certându-i pe alții. Acum îmi țin gura. Merită”.
După cum spunea înțeleptul Benjamin Franklin:

Dacă vă certați, vă supărați și contraziceți, s-ar putea să repurtați uneori și victorii; dar vor fi victorii deșarte, pentru că nu veți obține niciodată bunăvoința adversarului dumneavoastră!

Deci, gândiți-vă bine. Ce preferați – o victorie academică, teatrală sau bunăvoința cuiva? Rareori le puteți avea pe amândouă.

Transcript din Boston a publicat odată această strofă compusă din versuri proaste:

Aici azi zace William Jay 
Ce-n viață a avut doar chei –
Dreptate a avut mereu,
Dar tot e mort – îmi pare rău.

S-ar putea să aveți dreptate, perfectă dreptate într-o discuție în contradictoriu, dar în ceea ce privește schimbarea părerii, demersul dumneavoastră va fi la fel de inutil ca și cum ați greși.
Frederick S. Parsons, specialist în impozitul pe venit, s-a angajat într-o dispută aprinsă cu un perceptor. Miza era suma de 9 000 de dolari. Domnul Parsons pretindea că aceștia erau, de fapt, o datorie falsă, care nu va fi niciodată încasată fiind insolvabil. „Datorie falsă pe naiba! protestă inspectorul. Trebuie să fie încasată”.
„Perceptorul era rece, arogant și încăpățânat”, povesti domnul Parsons clasei mele. „Logica și argumentele erau risipite în zadar… Cu cât ne certam mai mult, cu atât persista mai mult în ceea ce credea. Deci, m-am decis să evit disputa, să schimb subiectul și să-i ofer apreciere.
I-am spus: «Presupun că aceasta e o chestiune foarte măruntă în comparație cu deciziile într-adevăr importante și dificile care vi se solicită de obicei. Am studiat eu însumi sistemul de impozitare. Dar eu am acumulat cunoștințele din cărți. Pe când dumneavoastră le obțineți prin confruntare directă și acumulare de experiență. Uneori mi-aș dori să am o slujbă ca a dumneavoastră. Mi-ar servi ca o lecție foarte utilă.» Eram sincer în fiecare cuvânt pe care îl rosteam.
Și iată! Inspectorul și-a îndreptat scaunul, s-a așezat mai relaxat, și mi-a vorbit mult timp despre profesia lui, explicându-mi amănuntele unor fraude inteligente pe care le descoperise. Tonul său a devenit din ce în ce mai prietenos, și în scurtă vreme a început să-mi vorbească despre copiii săi. La plecare, m-a sfătuit să mă mai gândesc la problema mea și să-i comunic decizia luată în câteva zile.
M-a sunat la birou peste trei zile și mi-a comunicat că, în conformitate cu cererea mea, mă scutea de impozitul în chestiune”.
Perceptorul dădea una din cele mai omenești dovezi de slăbiciune. Dorea să se simtă important, și, atâta vreme cât domnul Parsons se certa cu el, își împlinea această dorință prin impunerea autorității. Dar de îndată ce importanța a fost recunoscută, iar disputa a luat sfârșit, a avut posibilitatea să-și extindă eul, să devină o ființă înțelegătoare și bună.
Buddha spunea: „Ura nu dispare niciodată prin ură, ci prin dragoste”, iar o disensiune nu se termină niciodată printr-o ceartă, ci prin tact, diplomație, conciliere și o dorință plină de înțelegere de a cunoaște și punctul de vedere al celuilalt.
Lincoln a mustrat o dată un tânăr ofițer pentru a se fi lăsat prins într-o controversă violentă cu un camarad.
„Niciun om care se decide să obțină cât mai mult de la viață, spunea Lincoln, nu poate să-și petreacă timpul liber pentru a obține automulțumire. Totuși, cu atât mai puțin își poate permite să-și asume consecințele unui astfel de comportament, incluzând vicierea caracterului său și pierderea stăpânirii de sine. Faceți concesii însemnate celor care au poziții diferite de ale voastre; și mai mici celor care sunt, în mod evident, pe aceeași poziție. Mai degrabă dați-vă la o parte din calea unui câine decât să fiți mușcat în timp ce vă cereți dreptul. Nici uciderea câinelui nu va vindeca mușcătura”. 
Într-un articol din revista Bits and Pieces se menționează câteva sugestii despre cum putem evita ca o disensiune să degenereze într-o ceartă.

Întâmpinați bucuroși disensiunea. Rețineți sloganul: „Când partenerii sunt mereu de acord, unul din ei e în plus”. Dacă există vreun aspect la care nu v-ați gândit, fiți recunoscători dacă vi se aduce în atenție. Poate că această disensiune e ocazia de care aveți nevoie pentru a vă corecta înainte să comiteți o greșeală serioasă.

Nu vă încredeți în prima impresie instinctuală. Prima reacție firească într-o situație neplăcută este atitudinea defensivă. Fiți atenți. Păstrați-vă calmul și supravegheați atent prima reacție. S-ar putea să arătați ce aveți mai rău în dumneavoastră, nu ce aveți mai bun.

Păstrați-vă cumpătul. Atenție, puteți măsura calibrul unei persoane prin lucrurile care o irită.

Mai întâi ascultați. Dați adversarilor dumneavoastră o șansă să vorbească. Lăsați-i să termine ce au de spus. Nu opuneți rezistență, nu vă apărați, nu dezbateți. Asta nu face decât să ridice bariere. Încercați să înălțați punți de înțelegere. Nu ridicați bariere de netrecut de înțelegere eronată.

Căutați puncte de acord. După ce opozanții dumneavoastră și-au exprimat punctele de vedere, insistați mai întâi asupra punctelor și zonelor de acord.

Fiți cinstit. Căutați zone în care puteți admite că ați greșit și recunoașteți deschis. Scuzați-vă pentru erorile comise. Vă va ajuta să vă dezarmați dușmanii și să reduceți efectul atitudinii defensive.

Promiteți să reflectați asupra ideilor adversarilor dumneavoastră și studiați-le atent. Și vorbiți serios. Adversarii dumneavoastră pot avea dreptate. În acest stadiu este mult mai ușor să consimțiți să luați în considerație punctele lor de vedere decât să vă grăbiți și să vă plasați într-o poziție în care adversarii dumneavoastră pot spune: „am încercat să vă spunem, dar n-ați fost dispus să ne ascultați”.

Mulțumiți sincer adversarilor dumneavoastră pentru interesul manifestat. Cine e dispus să vă contrazică, e interesat de aceleași lucruri ca și dumneavoastră. Gândiți-vă la ei ca la oamenii care vor într-adevăr să vă ajute și vă puteți preschimba adversarii în prieteni.

Amânați acțiunea pentru a oferi ambelor părți timpul de a reflecta bine asupra problemei. Sugerați să vă întâlniți mai târziu în acea zi sau în ziua următoare, când totul poate fi acceptat cu mai multă detașare. Pregătindu-vă pentru această întâlnire, puneți-vă întrebări precum: E posibil ca adversarii mei să aibă dreptate? Măcar în parte? Există adevăr sau valoare în poziția adoptată sau în disensiunea creată? Oare reacția mea va rezolva problema sau va da frâu liber frustrărilor? Îi va îndepărta pe adversarii mei de mine sau mi-i va apropia? Voi fi mai respectat de ceilalți dacă reacționez astfel? Ce am de așteptat și ce am de pierdut? Ce voi avea de plătit dacă ies învingător? Dacă trec totul sub tăcere, va mai izbucni disputa? Este această situație dificilă o ocazie pentru mine?

Tenorul Jan Pierce a spus odată, după aproape cincizeci de ani de căsnicie: „Acum mult timp, soția mea și eu am încheiat un pact și l-am ținut indiferent de cât ne-am enervat unul pe celălalt. Când unul dintre noi țipă, celălalt trebuie să asculte – pentru că, atunci când doi urlă, nu există comunicare, ci doar zgomot și vibrații nocive.

PRINCIPIUL 1
Singura modalitate de a profita cât mai mult de pe urma
unei disensiuni este de a o evita.
2.
Un mijloc garantat de a vă face dușmani 
și cum să-l evitați
În perioada în care Theodore Roosevelt era la Casa Albă, el a mărturisit că, dacă ar avea dreptate în 75 la sută din cazuri, ar atinge maximumul așteptărilor sale.
Dacă acesta este recordul unuia dintre cei mai distinși oameni ai secolului al XX-lea, ce speranță ne mai rămâne mie sau dumneavoastră?
Dacă puteți fi sigur că aveți dreptate în 55 la sută din cazuri, mutați-vă pe Wall Street și veți câștiga un milion de dolari pe zi. Dacă nu puteți atinge un asemenea procent, de ce v-ați permite să spuneți altora că greșesc?
Puteți da de înțeles celorlalți că greșesc printr-o privire sau o intonație specială, sau un gest, și să fiți la fel de sugestivi ca și cum ați folosi cuvinte. Și, dacă le spuneți că greșesc, vreți să îi determinați să fie de acord cu dumneavoastră? Niciodată! Pentru că i-ați lovit direct în inteligența, judecata, mândria și autorespectul lor. Asta îi va determina să dorească să vă întoarcă lovitura. Dar nu le va schimba niciodată părerea. În zadar le predicați logica lui Platon sau a lui Immanuel Kant; nu îi veți schimba, căci le-ați rănit sentimentele.
Nu începeți niciodată prin a spune: „Vă voi dovedi cutare și cutare lucru”. E greșit. Este ca și cum le-ați spune: „Sunt mai deștept decât dumneavoastră. Vă voi spune ceva care vă va face să vă schimbați părerea”.
Așa îi provocați pe ceilalți. Ei vi se vor opune și vor vrea să câștige bătălia împotriva dumneavoastră înainte chiar ca aceasta să înceapă.
E greu, chiar sub auspicii propice, să schimbați părerile oamenilor. Deci, de ce să vă îngreunați misiunea? De ce să vă puneți singuri piedici?
Dacă aveți de gând să dovediți ceva, nu înștiințați pe nimeni de asta. Atingeți-vă scopul cu subtilitate și îndemânare, astfel încât nimeni să nu simtă ceea ce faceți. Acest adevăr a fost sintetizat de Alexander Pope:

Pe oameni să-i înveți fără s-o știe,
Aprinde-n ei a noului făclie.

Acum mai bine de trei sute de ani Galileo a spus: Nu poți să înveți pe nimeni nimic; tot ce poți face este să-l ajuți să îl găsească înăuntrul sufletului său.

Lordul Chesterfield și-a sfătuit astfel fiul: Dacă poți, fii mai înțelept decât ceilalți oameni, dar nu le spune și lor asta.

Socrate a spus în nenumărate rânduri discipolilor săi din Atena: Știu un singur lucru: acela că nu știu nimic.

Ei bine, nu pot spera să fiu mai inteligent decât Socrate, deci am renunțat să le mai spun oamenilor că nu au dreptate. Și strategia aceasta este chiar rentabilă.
Dacă o persoană spune ceva care credeți că nu este corect, – da, chiar dacă sunteți sigur că este incorect – e mult mai bine să începeți prin a spune: „Știți, eu am complet altă părere, dar s-ar putea să greșesc. Greșesc adesea și dacă greșesc, aș vrea să mă corectez. Să analizăm faptele”. Formule precum: „S-ar putea să greșesc. Greșesc adesea. Să analizăm faptele” sunt absolut magice.
Nimeni sub cer, pe pământ sau în lumea subpământeană nu va avea nimic de reproșat la formula: „S-ar putea să greșesc. Să analizăm faptele”. Unul dintre studenții noștri, care a folosit această tactică, este Harold Reinke, un comerciant de mașini Dodge din Billings, Montana. El a relatat că, din cauza stresului cauzat de comerțul cu automobile, era adeseori aspru și neînduplecat când se vedea confruntat cu plângerile clienților. Aceasta a cauzat nervi, înțelegeri năruite și nemulțumire generală.
El a mărturisit în fața întregii clase: „Dându-mi seama că această metodă nu mă conducea spre nimic bun, m-am decis să încerc o nouă abordare. Am început să spun ceva de genul: «Tactica noastră în afaceri abundă în greșeli și asta mă face să-mi fie adesea rușine. S-ar putea să ne înșelăm și în cazul dumneavoastră. Explicați-mi, despre ce e vorba?»
Această tactică dezarmează de cele mai multe ori, și până ce clientul se hotărăște să-și exprime sentimentele, el e de obicei mult mai rezonabil în ce privește soluționarea problemei. De fapt, mulți clienți mi-au mulțumit pentru atitudinea mea conciliantă. Și doi dintre ei și-au adus chiar și prieteni să cumpere mașini noi. În această piață foarte competitivă, avem mai multă nevoie de acest fel de client, și sunt convins că demonstrând respect față de toate părerile clienților și atrăgându-i cu diplomație și tact, voi putea combate toată concurența”.
Nu veți da niciodată de necaz dacă recunoașteți că s-ar putea să greșiți. Asta va combate orice disensiune și îl va îndemna pe adversarul dumneavoastră să fie la fel de cinstit, deschis și dispus să-și lărgească orizontul de cunoaștere ca și dumneavoastră. Îl va face să vrea să recunoască și el că ar putea să greșească.
Dacă aveți certitudinea că cineva a greșit, și i-o spuneți verde în față, ce se întâmplă? Să vă dau un exemplu. Domnul S… un tânăr avocat din New York, a pledat odată într-un caz însemnat pentru Curtea Supremă a Statelor Unite (Lustgarden vs. Fleet Corporation 280 US. 320). Cazul implica o sumă considerabilă de bani și o chestiune legală importantă. În timpul pledoariei, unul dintre judecătorii Curții Supreme l-a întrebat: „În legea maritimă, prescrierea este de șase ani, nu?”
Domnul S… s-a oprit, s-a uitat fix la judecător o clipă, apoi i-a spus brusc: „Onorate domnule judecător, nu există prescriere în legea maritimă”. 
„O tăcere adâncă s-a așternut în sală”, spunea domnul S… uneia dintre clasele autorului, „iar atmosfera a devenit glacială. Aveam dreptate. Judecătorul greșise. Și eu i-o spusesem verde în față. Și credeți că asta l-a făcut mai prietenos? Nu. Și acum cred cu putere că aveam legea de partea mea. Și știu că discursul meu era mai bun decât oricare altul pe care îl susțineam. Dar n-am fost convingător. Am comis gafa uriașă de a spune unui om vestit și foarte cultivat că greșise”.
Puțini oameni sunt logici. Majoritatea dintre noi suntem plini de prejudecăți, gelozie, suspiciune, frică și cei mai mulți cetățeni nu vor să-și schimbe părerea despre religia sau tunsoarea lor, despre comunism sau vedeta de cinema preferată. Deci, dacă înclinați să credeți că oamenii greșesc, vă rog să citiți paragraful următor în fiecare dimineață înainte de micul dejun. Face parte din cartea edificatoare a lui James Harvey Robinson – The Mind in the Making (Formarea unei opinii).

Ne surprindem uneori schimbându-ne părerea fără împotrivire sau emoții puternice, dar dacă ni se spune că am greșit, regretăm că am fost mustrați și ne închidem porțile inimii. Suntem incredibil de nepăsători atunci când ne formăm părerile, dar manifestăm o pasiune bolnăvicioasă față de ele atunci când cineva ne propune să renunțăm la ele. Evident, nu ne sunt dragi părerile, ci respectul de sine care se vede amenințat. Cuvântul „al meu” este cel mai important din treburile omenești, și însăși luarea lui în considerație este începutul înțelepciunii. Este la fel de puternic indiferent dacă e vorba de cina mea, câinele meu și casa mea, sau tatăl meu, țara mea și Dumnezeul meu. Nu ne afectează doar remarca referitoare la faptul că ne-a rămas ceasul în urmă, sau că mașina noastră e rablagită, ci suntem ofensați și dacă ni se sugerează că ar trebui să ne îmbunătățim cunoștințele legate de canalele de pe Marte, de pronunțarea cuvântului „Epictet”, de valoarea medicală a salicinului sau de datarea domniei faraonului Sargon I. Preferăm să continuăm să credem în ceea ce am fost obișnuiți să credem că e adevărat, iar sentimentul trezit atunci când oricare dintre presupunerile noastre este pusă la îndoială ne îndeamnă să recurgem la orice scuză pentru a o menține. Rezultatul este că majoritatea așa-numitelor raționamente pe care le formulăm constau în aflarea argumentelor în favoarea continuării credinței în ceea ce știm deja.

În cartea sa Despre formarea unei persoane, Carl Rogers, eminentul psiholog, scria:

E deosebit de important să-mi pot permite să-l înțeleg pe celălalt. Modul în care formulez această afirmație vă poate părea ciudat. E oare necesar să-ți poți permite să-ți înțelegi interlocutorul? Eu cred că da. Prima noastră reacție la majoritatea lucrurilor (pe care le auzim de la ceilalți) este o evaluare sau o judecată, mai degrabă decât un efort de înțelegere. Când cineva își exprimă un sentiment, o atitudine sau un crez, tendința noastră imediată este de a cataloga: „corect”, sau „stupid”, „anormal”, „ilogic”, „greșit”, „urât”. Arareori ne permitem să înțelegem exact ce înseamnă ceea ce spun ceilalți.

Am angajat odată un decorator să-mi confecționeze niște draperii pentru casă. Am fost îngrozit când am văzut suma scrisă pe factură.
După câteva zile m-a vizitat o prietenă și a văzut draperiile. I-am spus cât mă costaseră, și ea a exclamat triumfător: „Cum? Groaznic. Mă tem că te-a cam fraierit”.
Adevărat? Da, spusese adevărul, dar puținor oameni le place să asculte verdictul corect al afirmațiilor lor. Deci, om fiind, am încercat să mă apăr. I-am spus că niciodată calitatea nu este ieftină, căci gustul artistic nu se achiziționează la un preț negociabil, și așa mai departe.
A doua zi m-a vizitat o altă prietenă, a admirat draperiile, s-a entuziasmat peste măsură, și mi-a mărturisit că și-ar dori să își poată permite asemenea creații alese pentru casa ei. Reacția mea a fost complet alta: „Păi, să-ți spun cinstit”, i-am spus, „nici eu nu mi le pot permite. Am plătit prea mult. Îmi pare rău că le-am comandat”.
Când greșim, ne-o putem mărturisi nouă înșine. Și dacă suntem tratați cu delicatețe și tact, s-ar putea să admitem și față de ceilalți, și chiar să ne simțim mândri de sinceritatea și deschiderea noastră. Dar asta nu se va întâmpla dacă ni se bagă pe gât, cu forța, adevăruri neplăcute.
Horace Greeley, cel mai vestit editor american din timpul războiului civil, a fost într-un dezacord complet și violent cu politica lui Lincoln. El era convins că poate să îl câștige pentru cauza sa printr-o campanie de dispute, ridiculizări și insulte. A dus această campanie dură lună de lună, an de an. De fapt, e lucru știut că el a scris o epistolă dură, sarcastică și subiectivă ce îl ataca pe președintele Lincoln în seara în care a fost asasinat de Booth.
Dar oare aceste calomnii l-au făcut pe Lincoln să fie de acord cu Greeley? Nicidecum. Ridiculizarea și maltratările nu ajută niciodată.
Dacă doriți să obțineți niște sugestii excelente despre comportamentul față de ceilalți și despre stăpânirea de sine și autoperfecționare, citiți autobiografia lui Benjamin Franklin – una din cele mai fascinante povestiri scrise vreodată, operă clasică a literaturii universale americane. Ben Franklin ne spune cum a reușit să devină unul dintre diplomații cei mai abili și mai subtili din istoria Americii.
Într-o zi, pe când Ben Franklin era un tânăr ageamiu, un vechi prieten din secta Quaker-ilor l-a luat deoparte și i-a spus verde în față câteva adevăruri usturătoare, cum ar fi:

Ben, ești imposibil. Ești intolerant față de toți cei ce te contrazic. Părerile tale au devenit atât de ofensive, încât nimănui nu-i mai pasă de ele. Prietenii tăi se distrează mai bine când nu ești prin preajmă. Crezi că știi atâtea, încât nimeni nu-ți mai poate spune nimic. Într-adevăr, nimeni nu se va osteni să te învețe nimic, căci efortul nu ar duce decât la neplăceri și trudă zadarnică. Deci nu ai șansa să știi vreodată mai mult decât acum, ceea ce este foarte puțin.

Unul dintre cele mai bune lucruri care le știu despre Ben Franklin este atitudinea sa în momentul în care a primit această avertizare ce i-a deschis într-adevăr mintea. Era destul de matur și înțelept pentru a înțelege că era adevărat: era pe drumul spre eșec și dezastru social. Deci și-a schimbat complet atitudinea. A uitat de obrăznicie și încăpățânare.
Franklin spunea: „Mi-am făcut o regulă din a mă abține de la contrazicerea directă a sentimentelor celorlalți sau de la afirmarea prea categorică a părerilor proprii. Mi-am interzis chiar folosirea unor cuvinte sau expresii care implică o părere definitivă, cum ar fi: «desigur», «fără îndoială» etc., și am adoptat în schimb: «cred», «îmi închipui», «presupun», sau «mi se pare». Când cineva spunea ceva eronat, îmi refuzam plăcerea de a-l contrazice fără milă și de a-i arăta pe loc absurditatea propunerii sale; ca răspuns, începeam prin a remarca faptul că în anumite împrejurări părerea lui ar fi corectă, dar în cazul de față mi se pare că nu e tocmai corectă etc. Am remarcat în curând avantajele acestei schimbări de comportament; conversațiile pe care le inițiam erau mai plăcute. Modestia cu care îmi enunțam părerile îi îndemna să fie mai receptivi și să mă contrazică mai puțin când se descoperea că am greșit și îi convingeam mai lesne pe alții să-și uite greșelile și să mă urmeze când se nimerea să am dreptate.
Și această tactică, la început în vădită contradicție cu firea mea, a devenit cu timpul atât de simplă, atât de familiară, încât în ultimii cincizeci de ani nimeni nu m-a auzit rostind vreo expresie dogmatică. Acestui tip de comportament (dar în primul rând integrității mele) îi datorez cu prioritate faptul că am devenit atât de respectat în rândul concetățenilor mei, am putut propune noi instituții, am devenit membru în consiliile publice și le-am putut modifica; ca orator eram nepriceput, niciodată elocvent, ezitam mult în alegerea cuvintelor, adeseori nepotrivite, și totuși ajungeam să conving”.
Cum au reușit metodele lui Ben Franklin în afaceri? Să luăm două exemple.
Katherine Allred din Kings Mountain, Carolina de Nord, supervizează procesul ingineriei industriale numit procesarea firelor de tors. A explicat în fața uneia din clasele noastre cum a tratat o problemă dificilă înainte și după ce a asistat la cursuri.
Ea a spus: „O parte din responsabilitatea mea constă în crearea și menținerea unor sisteme stimulative și a unor standarde pentru operatorii noștri, în așa fel încât ei să poată produce mai mult. Sistemul pe care îl foloseam funcționa perfect cu două sau trei tipuri de fire, dar de curând ne-am lărgit inventarul și capacitățile, care ne permit să folosim mai mult de douăsprezece tipuri distincte. Sistemul actual nu mai era adecvat pentru plata lucrătorilor în raport cu munca prestată, plus un stimulent pentru a mări producția. Creasem un nou sistem care să ne permită să plătim operatorul respectiv la tipul de fir la care lucra într-un anumit moment. Când mi-am definitivat sistemul am participat la o întrunire, hotărâtă să dovedesc conducerii că acesta era singura soluție corectă. Le-am explicat greșelile comise în detaliu, le-am demonstrat că nu erau corecți și le-am spus că am soluția la toate problemele ce îi frământă. Această abordare a fost, indulgent vorbind, un eșec amar! Eram atât de preocupată să-mi apăr propria poziție, în legătură cu noul sistem, încât nu lăsasem nicio portiță acceptării binevoitoare a noii probleme ce se adăuga celor deja existente. Dezbaterea luase sfârșit.
După câteva cursuri, am înțeles perfect unde greșisem. Am convocat o altă întâlnire și, de această dată, i-am întrebat unde credeau ei că aveau probleme. Am discutat totul, punct cu punct, și le-am cerut părerile în legătură cu cea mai bună cale de urmat. Strecurând câteva sugestii discrete, la intervale potrivite, i-am lăsat să își creeze propriul sistem. La finalul întâlnirii, când mi-am prezentat sistemul, ei l-au acceptat cu entuziasm.
M-am convins acum că nu iese nimic bun, ci doar multe pagube dacă îi spui cuiva verde în față că a greșit. Singurul lucru pe care îl obții este lezarea demnității interlocutorului tău și faptul că devii prost primit în orice discuție”.
Să luăm un alt exemplu – și, nu uitați, cazurile menționate aici sunt tipice pentru experiența a mii de alți oameni. R.V. Crowley era vânzător la o companie de cherestea din New York. Crowley a recunoscut că le spusese de ani de zile inspectorilor de cherestea că greșeau. Și câștigase chiar și dispute. Dar nu-l ajutase cu nimic. „Acești inspectori”, a spus domnul Crowley „sunt asemenea arbitrilor de baseball. Când își formează o părere, nu și-o mai schimbă niciodată”.
Domnul Crowley demonstra în disputele pe care le câștiga cum firma sa pierdea mii de dolari. Deci, asistând la cursul meu, s-a decis să-și schimbe tactica și să renunțe la dispute. Cu ce rezultate? Iată povestea sa, așa cum a istorisit-o cursanților noștri:
„Într-o dimineață a sunat telefonul în biroul meu. La celălalt capăt al firului, o persoană enervată peste măsură m-a informat că un transport întreg de cherestea pe care îl livrasem întreprinderii sale era de o calitate total necorespunzătoare. Firma lui oprise descărcarea și cerea să procedăm imediat la retragerea stocului din curtea lor. Fusese descărcat un sfert din material, iar inspectorul lor de cherestea declarase că standardul calității era redus cu 55 de procente. Ca urmare, au refuzat să o accepte.
Am pornit de îndată spre fabrica respectivă și, în drum, m-am gândit atent la toate posibilitățile existente spre a face față situației. În mod obișnuit, în asemenea cazuri, aș fi adus în discuție standardele calitative și aș fi încercat să-l conving pe celălalt inspector că materialul corespundea și că interpretase greșit rezultatele verificărilor sale. Totuși, m-am decis să aplic principiile învățate la acest curs.
Odată sosit la fabrică, i-am găsit pe cel ce achiziționase marfa și pe inspectorul de cherestea foarte mânioși și gata de ceartă. Ne-am deplasat la mașină, care fusese descărcată, și le-am cerut să continue descărcarea astfel încât să observ evoluția lucrurilor. L-am rugat pe inspector să separe rebuturile de bucățile bune, așa cum făcuse și până atunci.
După ce am privit o vreme, mi-am dat seama că inspectorul era mult prea pretențios și că interpreta greșit regulamentul. Cheresteaua respectivă era de pin-strob și știam că inspectorul era un expert în lemn tare, dar nu avea experiența și competența necesare pentru a evalua pinul-strob. Pinul-strob era specialitatea mea, dar credeți că am obiectat în vreun fel modului în care evalua cheresteaua? Nicidecum. L-am privit în continuare și am început să pun întrebări cu privire la defectele bucăților respinse. N-am insinuat nicio clipă că inspectorul greșea. Am accentuat că singurul motiv pentru întrebările mele era dorința de a afla care sunt exigențele firmei lui, spre a le putea îndeplini în livrările viitoare.
Adresându-i întrebări pe un ton foarte prietenos, cooperant, și accentuând în mod repetat că avea dreptate să respingă piesele care nu-i conveneau, l-am îmblânzit, și tensiunea dintre noi a început să dispară. O remarcă aparent întâmplătoare, dar de fapt atent plasată, din partea mea, l-a făcut să se gândească la faptul că unele bucăți considerate rebuturi corespundeau, în realitate, exigențelor lor, și că prin cererea formulată avea să pretindă o calitate superioară, dar, evident, mai scumpă. Totuși, am fost atent să nu-l fac să creadă că acesta era rostul discuției noastre.
Treptat, a început să-și schimbe complet atitudinea. A recunoscut, în cele din urmă, că nu avea experiență în pinul-strob și a început să-mi pună întrebări despre fiecare piesă descărcată. Îi explicam de ce acea bucată corespundea calității cerute, dar insistam mereu că noi nu pretindem ca el să o cumpere dacă nu corespundea standardelor și scopurilor întreprinderii sale. În cele din urmă a început să se simtă vinovat de fiecare dată când punea o bucată în zona de rebuturi. Reacția finală a fost că nu specificaseră calitatea pe care o solicitau.
Rezultatul a fost că a reverificat întreaga încărcătură după ce am plecat și a acceptat tot transportul, trimițându-ne un cec cu suma integrală.
Într-o singură ocazie, puțin tact și hotărârea de a mă abține să-i spun celuilalt că a greșit, au adus companiei mele o sumă considerabilă și, ceea ce este mai greu de evaluat în bani, a fost făcută o importantă achiziție de bunăvoință”.
Martin Luther King a fost întrebat cum poate fi în același timp pacifist și admirator al generalului de aviație Daniel „Chappie” James, pe atunci ofițerul negru cu gradul cel mai înalt. Dr. King a răspuns: „Eu judec oamenii după propriile lor principii, nu ale mele”.
În același spirit a vorbit odată generalul Robert E. Lee președintelui Confederației, Jefferson Davis, descriind în termenii cei mai strălucitori pe un anume ofițer din subordinea sa. Un alt ofițer prezent la discuție a fost uimit. El a spus: „Generale, știți că omul despre care vorbiți în termeni atât de elogioși este unul dintre dușmanii dumneavoastră cei mai înverșunați, care nu ratează nicio ocazie pentru a vă face rău?” „Da”, răspunse generalul Lee, „dar președintele mi-a solicitat părerea mea despre el, nu părerea lui despre mine”.
De altfel, nu dezvălui nimic nou în acest capitol. Acum 2000 de ani, Iisus a spus: „Grăbește-te să împărtășești părerea adversarului tău”.
Și cu 2200 de ani înainte de nașterea lui Christos, regele Akhta al Egiptului i-a dat fiului său un sfat înțelept, de care am avea mare nevoie și azi. „Fii diplomat”, spunea regele. „Te va ajuta să ajungi mai ușor la ce ți-ai propus”.
Cu alte cuvinte, nu intrați în dispute cu clientul, partenerul de viață sau dușmanul dumneavoastră. Nu le spuneți că au greșit, nu-i provocați, învățați puțină diplomație.

PRINCIPIUL 2
Respectați părerile interlocutorului dumneavoastră. 
Nu-i spuneți niciodată că greșește.
3.
Dacă greșiți, recunoașteți
La mică distanță de casa mea se află un colțișor de pădure sălbatică, unde tufișuri dese de mure fac splendoarea primăverii, unde veverițele își fac cuib și își cresc puii, iar ierburile cresc înalte. Acest ținut împădurit, neatins de civilizație, se numea Forest Park – și semăna probabil mult cu pădurile pe care le-a găsit Columb când a descoperit America. Mă plimbam adeseori în acest parc însoțit de Rex, micul meu buldog de Boston. Era un cățeluș prietenos și inofensiv; și de vreme ce rareori ne întâlneam cu cineva în parc, îl scoteam pe Rex fără lesă sau botniță.
Într-o zi ne-am întâlnit în parc cu un polițist călare, ce abia aștepta să-și demonstreze autoritatea.
„Cum vă permiteți să vă plimbați câinele fără lesă și botniță prin parc?”, mi-a reproșat el. „Nu știți că e împotriva legii?”
„Ba da”, i-am răspuns cu blândețe, „dar nu cred că ar face rău nimănui aici”.
„Nu credeți! Nu credeți! Legii nu-i pasă de ce credeți dumneavoastră. Câinele ar putea ucide o veveriță sau mușca un copil. De data asta vă las, dar, dacă vă mai prind o singură dată cu acest câine fără botniță și lesă, va trebui să vă justificați față de un judecător”.
Am promis cu sfială să mă supun.
Și de câteva ori chiar m-am supus. Dar lui Rex nu-i plăcea botnița, și nici mie; deci, ne-am hotărât să riscăm. Totul a mers de minune o vreme, până când am dat de necaz. Într-o după-amiază, Rex și cu mine am alergat până la marginea unui deal și acolo – spre groaza mea, am văzut întruchiparea maiestuoasă a legii, călare pe un bidiviu murg. Rex mi-o luase înainte, direct spre polițist.
Mă prinsese. Știam. Deci nu l-am lăsat pe el să înceapă să vorbească. I-am luat-o înainte: „Domnule, sunt în culpă. Sunt vinovat. Nu am niciun alibi, nicio scuză. Săptămâna trecută m-ați avertizat că mă veți amenda dacă aduc iarăși câinele aici fără botniță”.
„Ei, da”, răspunse polițistul pe un ton blând. „Știu că oricine e tentat uneori să lase un cățeluș ca ăsta să alerge în voie când nu e nimeni prin preajmă”.
„Sigur că da”, am răspuns, „dar contravine legii”.
„Nu prea cred că un astfel de cățeluș ar fi în stare să rănească pe cineva”, a replicat polițistul.
„Nu, dar ar putea ucide veverițe”, am spus eu.
„Ei, haideți, cred că tratați problema cu prea multă seriozitate”, mi-a răspuns polițistul. „Uitați ce trebuie să faceți. Îndemnați cățelul să alerge de partea cealaltă a dealului, unde eu nu-l pot vedea – și uităm totul”.
La urma urmei, acel polițist, om fiind, dorea să simtă că e important, deci, când am început să mă autoînvinovățesc, singura modalitate prin care putea să-și alimenteze respectul de sine era prin adoptarea unei atitudini generoase de demonstrare a clemenței sale.
Dar să presupunem că aș fi început să mă apăr – de fapt, v-ați contrazis vreodată cu un polițist?
În loc să mă iau la harță cu el, am recunoscut că el avea perfectă dreptate pe când eu greșeam fundamental; am recunoscut de la început, deschis și cu entuziasm. Totul s-a terminat cu bine, el luându-mi mie apărarea, iar eu protejându-l pe el. Nici Lordul Chesterfield n-ar fi putut să fie mai generos decât acest polițist călare ce cu doar o săptămână în urmă mă obligase să respect legea.
Dacă știm că oricum vom fi mustrați, nu e cu mult mai bine să o luăm înaintea celuilalt și să ne facem autocritica? Nu e cu mult mai ușor să ascultăm ce ne reproșăm noi înșine decât să fim condamnați de altcineva?
Acuzați-vă singuri de toate lucrurile pe care știți că interlocutorul dumneavoastră le gândește, vrea sau se pregătește să le spună – și spuneți-le înaintea acestuia. În proporție de o sută la unu, atitudinea adoptată va fi cea de clemență, iar greșelile comise vor fi minimizate în același fel în care polițistul călare o făcuse cu mine și cu Rex.
Ferdinand E. Warren, artist al reclamelor publicitare, a folosit această tehnică pentru a câștiga bunăvoința unui client mereu irascibil și foarte dificil.
Spunându-ne povestea sa, domnul Warren ne-a explicat: „Precizia și acuratețea sunt foarte importante în desemnarea reclamelor publicitare. Unii editori cer executarea imediată a comenzilor lor; și în asemenea cazuri, e posibil să apară greșeli minore. Am cunoscut în special un director artistic care era încântat să găsească defecte în lucruri mărunte. Eram adeseori scârbit când ieșeam din biroul lui, nu atât de critică, cât mai ales de modalitatea lui de atac. De curând am livrat o comandă rapidă acestui editor, și el mi-a lăsat mesaj la birou să-l caut de urgență. Spusese că ceva nu e în ordine. Când am ajuns la biroul lui, m-am confruntat cu exact ceea ce anticipasem – și m-am îngrozit. Era ostil, savurând orice ocazie de critică. M-a interogat furios de ce făcusem așa și nu altfel. Ocazia mea de a aplica autocritica, despre care învățasem, sosise. Deci i-am spus: «Domnule… dacă e adevărat ceea ce spuneți, am greșit și nu am scuză pentru gafa comisă. Desenez pentru dumneavoastră de destulă vreme ca să mă descurc mai bine. Mi-e rușine de mine însumi.»
Imediat a început să mă apere. «Da, aveți dreptate, dar, la urma urmelor, nu e o greșeală gravă. Nu e decât…»
L-am întrerupt. „«Orice greșeală», i-am spus, «poate costa bani și toate greșelile costă scump, și apoi, ele sunt iritante.»
Vru să adauge ceva, dar nu l-am lăsat. Mă distram de minune. Pentru prima dată în viață, îmi făceam autocritica – și-mi plăcea enorm.
«Ar fi trebuit să fiu mai atent», am continuat. «Îmi dați multe comenzi, meritați ce e mai bun; deci, o să refac integral desenul.»
«Nu, nu!», protestă el. «Nici nu mă gândesc să vă supun unui asemenea deranj.» Mi-a lăudat lucrul, m-a asigurat că nu dorea decât o schimbare minoră și că greșeala mea nu costase firma nimic; și, în fond, nu era decât un detaliu, nu merita să-mi fac griji din această cauză.
Graba mea de a mă autoînvinovăți l-a făcut să renunțe la orice acuză. Dezarmat complet, m-a invitat la masă; și înainte să ne despărțim, mi-a dat un cec și o altă comandă”.
Există desigur o anume satisfacție în a avea curajul de a-ți admite propriile greșeli. Nu doar că elimină sentimentul de vinovăție și cel defensiv, dar adeseori ajută la rezolvarea problemei create de respectiva eroare.
Bruce Harvey din Albuquerque, New Mexico autorizase în mod incorect plata integrală a unui salariat în concediu medical. Când și-a descoperit greșeala, a supus-o atenției angajatului și i-a explicat că modalitatea prin care ar putea să remedieze eroarea ar fi reducerea plății pe următoarea lună cu suma remunerată în plus. Salariatul a spus că asta i-ar crea o problemă financiară serioasă și l-a rugat să-i permită să plătească peste un anumit timp. Harvey i-a explicat că va trebui să obțină aprobarea șefului său. „Și știam”, mărturisi Harvey, „că șeful va exploda de furie. Încercând să mă hotărăsc cum să rezolv mai bine această dilemă, am înțeles că toată încurcătura era din vina mea și că va trebui să recunosc asta înaintea șefului.
Am intrat în biroul lui, i-am spus că am greșit și apoi i-am expus situația exactă. Mi-a replicat impulsiv că e greșeala departamentului de personal. Eu am repetat că era greșeala mea. I-am explicat încă o dată că era vina mea. A incriminat alți doi oameni din birou. Dar, de fiecare dată, am reafirmat că este vina mea. În cele din urmă s-a uitat la mine și a spus: «Bine, a fost vina ta. Acum îndreaptă ce ai greșit.» Greșeala a fost remediată și nimeni n-a avut de suferit. M-am simțit ușurat pentru că am fost capabil să mă descurc într-o situație complicată și mai ales pentru că am avut curajul să nu caut scuze. De atunci, șeful meu mă respectă mai mult”.
Orice prost poate încerca să-și justifice greșelile – și majoritatea chiar o fac – dar cel ce își recunoaște propriile erori capătă în schimb o bucurie nobilă și rară și se ridică net deasupra mulțimii. Spre exemplu, unul din cele mai frumoase lucruri pe care le reține istoria despre Robert E. Lee este modul în care și-a asumat vina integrală pentru înfrângerea lui Pickett, la Gettysburg, în timpul Războiului de Secesiune.
Atacul lui Pickett a fost, fără îndoială, cel mai strălucitor și mai pitoresc ce a avut vreodată loc în lumea vestică. Generalul George E. Pickett însuși era pitoresc. Își purta părul atât de lung, încât buclele lui castanii aproape îi atingeau umerii; și, precum Napoleon în campaniile sale din Italia, a scris înflăcărate epistole de dragoste aproape în fiecare zi cât a fost pe câmpul de luptă. Trupele sale devotate l-au aclamat în acea tragică după-amiază de iulie, când s-a îndreptat furtunos spre liniile unioniste, cu bereta sa de militar acoperindu-i urechea dreaptă. L-au aclamat și l-au urmat om lângă om, șir lângă șir, cu drapelele fluturând în vânt și baionetele lucind în soare. Era o imagine vitejească. Provocatoare. Înălțătoare. Un murmur de admirație se răspândi în rândurile unioniștilor din clipa în care l-au zărit.
Trupele lui Pickett au continuat trapul ușor, prin livezi și câmpurile de porumb, peste o pajiște și o râpă. În tot acest timp, tunurile inamice loveau adânc în rândurile lor. Dar ei înaintau îndârjiți și de neoprit.
Deodată, infanteriștii unioniști s-au ridicat din spatele unui zid de piatră din Cemetery Ridge, unde se ascunseseră până atunci, și au început să tragă salve continue în trupele lui Pickett, ce înaintau mereu. Culmea dealului era în flăcări, era o lume a morții, un vulcan în erupție. În câteva minute toți comandanții de brigadă ai lui Pickett, cu excepția unuia singur, fuseseră doborâți și au fost uciși patru cincimi din cei 5 000 de oameni ai săi.
Generalul A. Armistead, comandantul trupelor în timpul atacului decisiv, a urcat pe zidul de piatră și, fluturându-și bereta militară în vârful sabiei, a strigat:
„La atac, băieți!”
Și au pornit. Au sărit zidul, și-au ucis dușmanii cu baionetele, au zdrobit tigve cu muschetele, și și-au înfipt steagurile sudiste pe Cemetery Ridge.
Dar drapelele n-au fluturat acolo decât câteva momente. Acele momente însă, oricât de scurte ar fi fost, au marcat punctul culminant al campaniei Confederației.
Atacul lui Pickett – strălucitor, eroic – a fost totuși începutul sfârșitului. Lee eșuase. N-a putut pătrunde în nord. Și știa asta foarte bine. Sudul era condamnat.
Lee era atât de trist, atât de șocat, încât și-a depus demisia și i-a cerut lui Jefferson Davis, președintele Confederației, să numească „pe cineva mai tânăr și mai capabil” în locul său. Dacă Lee ar fi vrut să învinovățească pe altcineva pentru dezastruosul eșec al atacului lui Pickett, ar fi putut găsi o mulțime de motive. Câțiva dintre comandanții de divizie l-au dezamăgit. Cavaleria n-a ajuns la timp pentru a înfrunta atacul infanteriei. Această mișcare greșită dusese la dezastrul final.
Dar Lee era mult prea nobil ca să-i învinuiască pe ceilalți. În timp ce trupele învinse și însângerate ale lui Pickett se zbăteau să ajungă înapoi, în zonele Confederației, Robert E. Lee a pornit călare singur, și i-a întâmpinat într-o atitudine de autoculpabilizare care se apropia de sublim. „Totul s-a întâmplat din vina mea”, mărturisi el. „Eu și numai eu am pierdut această luptă”.
Puțini generali ai istoriei au avut curajul și mărinimia de a accepta acest adevăr.
Michael Chaung, cel ce predă cursul nostru în Hong Kong, ne-a relatat modul în care cultura chineză privește anumite probleme speciale și cum sunt soluționate cazurile în care se ajungea la recunoașterea faptului că aplicarea unui principiu ar putea fi mai profitabilă decât păstrarea vechilor tradiții. Unul dintre cursanții săi erau un domn între două vârste care nu-și văzuse fiul de mulți ani. Tatăl fusese dependent de opiu, dar era acum vindecat. În tradiția chineză, persoana mai vârstnică nu poate face primul pas. Tatăl a considerat că era de datoria fiului său să preia inițiativa unei reconcilieri. Într-una din primele ore de curs, el povestise colegilor despre nepoții pe care nu-i văzuse și despre dorința lui fierbinte de a se împăca cu fiul său. Colegii săi, toți chinezi, au înțeles conflictul dintre aspirația sa și străvechea tradiție. Tatăl credea în respectul pe care „tinerii” ar trebui să-l poarte celor în vârstă și în decizia corectă pe care o luase – aceea de a nu se lăsa dus de aspirație și de a aștepta ca fiul să facă primul pas.
Spre finalul cursului, tatăl s-a adresat din nou studenților. „M-am gândit mult la această problemă”, spuse el. „Dale Carnegie spune: «Dacă greșești, recunoaște-o primul și susține-ți vina cu tărie.» E prea târziu pentru mine să recunosc primul, dar îmi pot susține vina cu tărie. Mi-am nedreptățit fiul. Avea dreptate să nu vrea să mă vadă și să mă excludă din viața lui. S-ar putea să-mi pierd reputația dacă cer iertare unei persoane mai tinere, dar eu am greșit și mie îmi revine sarcina de a recunoaște adevărul”. Studenții au aplaudat și l-au susținut fără rezerve. La cursul următor ne-a povestit cum a fost acasă la fiul său, a cerut și a obținut iertare și avea acum o relație specială cu fiul, nora și nepoții pe care-i cunoscuse în cele din urmă.
Elbert Hubbard a fost unul dintre cei mai originali autori care au uimit vreodată o națiune, iar exprimările sale înțepătoare trezeau adeseori resentimente puternice. Dar cu talentul său special de a-i trata pe ceilalți, își transforma adesea dușmanii în prieteni.
Spre exemplu, când vreun cititor furios îi scria pentru a-i spune că nu era de acord cu unul sau altul dintre articolele sale, terminând reproșurile prin insulte, Elbert Hubbard răspundea astfel:

Dacă mă gândesc mai bine, nici eu nu sunt de acord în totalitate cu ceea ce am făcut. Nu-mi mai place astăzi tot ce am scris ieri. Cu prima ocazie când treceți pe aici opriți-vă să ne faceți o vizită și vom elimina această problemă pentru totdeauna. Vă trimit o strângere de mână și rămân,

Al dumneavoastră.

Ce mai poți spune unui om care se comportă astfel?
Când avem dreptate, să încercăm să-i câștigăm pe ceilalți de partea noastră cu blândețe și tact, iar când greșim – și asta se va întâmpla deosebit de des, dacă suntem cinstiți cu noi înșine – să ne recunoaștem greșelile de la început și să ne asumăm vina cu tărie. Nu doar că această tehnică va da rezultate uimitoare, dar, credeți sau nu, e mult mai distractiv să procedați astfel decât să vă străduiți să vă apărați în aceste împrejurări.
Rețineți vechiul proverb: „Nu obțineți niciodată destul luptând, dar cedând, veți profita mai mult decât vă imaginați”.

PRINCIPIUL 3
Dacă greșiți, recunoașteți-o primul
și susțineți-vă vina cu convingere.
4.
Un strop de miere
Când sunteți cuprinși de furie și puteți spune verde în față ce vă irită, simțiți o mare ușurare. V-ați gândit însă la interlocutorul dumneavoastră? Va simți și el aceeași plăcere? Cu tonul acesta războinic, cu atitudinea dumneavoastră ostilă, cum să împărtășească el entuziasmul pe care îl savurați?
„Dacă veniți la mine cu pumnii încleștați, spunea Woodrow Wilson, cred că vă pot promite să-mi încleștez pumnii și eu la fel de repede; dar dacă veniți la mine și spuneți «Să stăm jos și să discutăm și, dacă ajungem la contradicții, să înțelegem unde nu suntem de acord, ideea exactă asupra căreia nu ne învoim», atunci ne vom da seama că opiniile noastre nu diferă atât de mult, că punctele de disensiune sunt puține, pe când cele de acord sunt numeroase și că singurele condiții pentru o asociere fructuoasă sunt răbdarea, puritatea și dorința de a ne asocia”.
Nimeni n-a apreciat mai mult veridicitatea cuvintelor lui Woodrow Wilson decât John D. Rockefeller, Jr. În 1915, Rockefeller era omul cel mai disprețuit din întregul Colorado. Una dintre cele mai sângeroase greve din istoria industriei americane zdruncina statul de doi ani. Mineri mânioși și gata de luptă cereau salarii mărite Companiei de Combustibile și Metale din Colorado; Rockefeller deținea controlul asupra acelei companii. Uzina fusese distrusă, fuseseră chemate trupele de ordine. Cursese sânge. Căzuseră greviști, cu trupurile ciuruite de gloanțe.
Într-un asemenea moment, în care aerul clocotea de ură, Rockefeller a vrut să-i câștige pe greviști de partea sa, făcându-i să vadă lucrurile din perspectiva lui. Și a reușit. Cum? Iată povestea. După săptămâni în care a încercat să-și facă mulți prieteni, Rockefeller s-a adresat reprezentanților greviștilor. Acest discurs este, în întregime, o capodoperă. A dat rezultate uimitoare. A potolit valurile furtunoase de mânie ce amenințau să-l înghită. A cucerit o mulțime de partizani. A prezentat faptele cu atâta prietenie, încât greviștii s-au întors la lucru fără vreun alt cuvânt despre mărirea salariilor pentru care luptaseră cu atâta violență.
Reproducem în continuare debutul acelui discurs remarcabil. Iată câtă prietenie izvorăște din el. Rețineți, Rockefeller era în fața unor oameni care, cu doar câteva zile în urmă, voiseră să-l spânzure de un măr pădureț și, totuși, el n-ar fi putut pune mai multă căldură și prietenie în cuvintele sale nici dacă s-ar fi adresat unui grup de medici ai Crucii Roșii. Discursul său strălucea prin sintagme precum: „Sunt mândru să fiu aici, să vă fi vizitat căminele, să vă fi cunoscut soțiile și copiii, nu ne-am întâlnit ca străini, ci ca prieteni… în spiritul prieteniei reciproce și al intereselor comune, mă aflu aici grație doar amabilității dumneavoastră”.
„Această zi este o piatră de hotar în existența mea”, a început Rockefeller. „E pentru prima dată când am prilejul de a mă întâlni cu reprezentanții angajaților din această uriașă companie, cu administratorii și șefii acestora, și pot să vă asigur că sunt mândru de a fi aici și că îmi voi aminti toată viața această întrunire. Dacă ne-am fi reunit acum două săptămâni, aș fi fost străin de dumneavoastră, recunoscând doar câteva chipuri. Săptămâna trecută am avut însă ocazia să vizitez toate bazinele miniere de cărbune din sud și să vorbesc personal cu practic toți reprezentanții, cu excepția celor care erau plecați; după ce v-am vizitat căminele, v-am cunoscut soțiile și copiii, nu ne mai putem întâlni ca străini, ci ca prieteni, și, în spiritul acestei prietenii reciproce, sunt bucuros să am ocazia de a dezbate cu dumneavoastră interesele noastre comune.
De vreme ce aceasta este o întrunire a administratorilor companiei și a reprezentanților salariaților, nu mă aflu aici decât grație amabilității dumneavoastră, căci nu aparțin nici primului, nici celui de-al doilea grup; și totuși mă simt strâns legat de voi, căci, într-un fel, reprezint aici atât patronatul, cât și comitetul de conducere”.
Nu este acesta un magnific exemplu ce ilustrează arta de a-i transforma pe dușmani în prieteni?
Să presupunem că Rockefeller ar fi procedat altfel. Să spunem că s-ar fi certat cu minerii și i-ar fi acuzat de stricăciunile provocate. Să zicem că tonul și aluziile sale i-ar fi acuzat pentru greșelile comise. Și că, în conformitate cu toate principiile logicii, ar fi dovedit că ei au greșit. Ce s-ar fi întâmplat? Ar fi provocat mai multă mânie, mai multă ură, mai multă revoltă.

Dacă în inima cuiva clocotesc sentimente de ură și dispreț față de dumneavoastră, niciun principiu al logicii nu îl va face să vadă lucrurile așa cum vreți. Părinții ce-și mustră copiii, șefii și soții autoritari, soțiile cicălitoare ar trebui să înțeleagă că oamenii nu vor să-și schimbe părerile. Nu pot fi constrânși să fie de acord cu mine sau cu dumneavoastră. Dar pot fi conduși în această direcție, cu blândețe și prietenie, cu toată blândețea și prietenia de care suntem în stare.

Lincoln a spus același lucru cu mai mult de o sută de ani în urmă. Iată cuvintele sale:

O veche și înțeleaptă maximă spune că „un strop de miere atrage mai multe muște decât o cană de fiere”. La fel și cu oamenii, dacă vreți să-i câștigați de partea dumneavoastră, convingeți-i mai întâi că le sunteți prieten sincer. Va fi stropul de miere ce le va cuceri inima; și astfel, după cum bine se știe, se poate ajunge la minte.

Directorii de firme au învățat că e mai rentabil să te comporți prietenos față de greviști. Spre exemplu, atunci când 2 500 de lucrători de la White Motor Company au intrat în grevă, cerând o creștere salarială și dreptul de a-și organiza un sindicat, Robert F. Black, președintele companiei, nu și-a ieșit din fire, nu i-a condamnat și n-a amenințat cu un discurs despre tiranie și comuniști. De fapt, i-a lăudat pe greviști. A publicat o notă în ziarele din Cleveland, felicitându-i pentru „modalitatea pașnică de a întrerupe lucrul”. Găsind pichetele greviștilor stând degeaba, le-a cumpărat două duzini de bețe de baseball și mănuși și i-a invitat să încingă niște partide. A închiriat și o popicărie pentru cei ce doreau să joace popice.
Aceste dovezi de prietenie din partea domnului Black au dat rezultatele pe care prietenia le dă mereu: au stimulat prietenia și în sufletele celorlalți. Deci, greviștii au împrumutat mături, lopeți și coșuri de gunoi și au început să adune chibriturile, hârtiile și mucurile de țigară din jurul fabricii. Închipuiți-vă! Închipuiți-vă cum curăță greviștii împrejurimile întreprinderii lor în timpul revoltei pentru o mărire de salariu și crearea unui sindicat. Era primul eveniment de acest fel în lunga și furtunoasa istorie a conflictelor de muncă americane. Greva aceea s-a terminat cu un compromis într-o săptămână de la debutul ei – și s-a terminat fără resentimente sau ranchiună.
Daniel Webster, cel cu chip de zeu și grai de Dumnezeu, a fost unul dintre avocații cei mai elocvenți ai timpului său; totuși, făcea loc în cele mai convingătoare pledoarii unor remarci prietenoase, precum: „E de competența juriului să aprecieze”, sau „Iată un subiect asupra căruia ar fi bine să reflectăm”, sau „Sper să luați în considerație aceste fapte”, sau „Cu știința dumneavoastră asupra sufletului omenesc, vă va fi ușor să remarcați însemnătatea acestor date”. Nu impunea niciodată nimic cu forța. Nu făcea presiuni. Nu încerca să-i oblige pe alții să fie de aceeași părere cu ei. Webster folosea metoda cuvintelor bune, calme, prietenoase și asta l-a ajutat să fie vestit.
S-ar putea să nu fiți niciodată solicitat să aplanați un conflict de muncă sau să vă adresați unui juriu, dar ați putea fi pus în postura de a dori o reducere a chiriei. V-ar ajuta atunci abordarea prietenoasă? Să vedem.
Inginerul O.L. Straub dorea să obțină o astfel de reducere. Și știa că proprietarul său era avar și neînduplecat. Într-un discurs în fața studenților noștri, domnul Straub a spus: „I-am scris, comunicându-i că îmi voi părăsi apartamentul la expirarea contractului. Adevărul e că nu voiam să mă mut. Voiam să rămân, dar cu condiția să obțin o reducere a chiriei. Dar situația părea fără ieșire. Alți chiriași încercaseră – și eșuaseră. Toți mi-au spus că proprietarul e un om foarte dificil. Dar eu mi-am spus: «Urmez un curs despre comportamentul interuman – deci voi aplica asupra lui ce am învățat – și voi verifica funcționarea acestor principii.»
Îndată după primirea scrisorii, proprietarul a venit să mă vadă, însoțit de secretară. L-am întâmpinat prietenos la intrare. Nu-mi mai încăpeam în piele de bunăvoință și entuziasm. N-am început prin a-i spune cât de ridicată este chiria. Ci i-am spus, mai degrabă, cât îmi plăcea apartamentul meu. Credeți-mă, am aprobat cu însuflețire și am lăudat din belșug. L-am lăudat pentru modalitatea în care își administra clădirea și i-am spus că aș dori foarte mult să mai pot rămâne un an, dar nu-mi pot permite.
E clar că niciun alt chiriaș nu-i mai vorbise astfel proprietarului. Nu mai știa ce să creadă.
Apoi a început și el să-mi spună ce necazuri are. Chiriași nemulțumiți. Unul dintre ei scrisese 14 scrisori, unele dintre ele de-a dreptul jignitoare. Alții au amenințat că își vor anula contractul dacă proprietarul nu îi va interzice ocupantului apartamentului de la etajul superior să sforăie. Astfel, el spuse: «Ce ușurare să ai un chiriaș mulțumit ca dumneata.» Apoi, fără ca măcar să i-o cer, s-a oferit să-mi reducă puțin chiria. Eu speram la un preț mai mic, deci am spus suma pe care o puteam plăti, iar el a acceptat-o fără niciun cuvânt. Plecând, el a adăugat: «Cum ați dori să vă tapetați apartamentul?»
Dacă aș fi încercat să obțin o reducere a chiriei prin metodele folosite de ceilalți, m-aș fi confruntat, în mod sigur, cu același eșec pe care l-au suferit ei. Abordarea prietenoasă, înțelegătoare și măgulitoare a câștigat”.
Dean Woodcock din Pittsburg, Pennsylvania, este administratorul unui departament al companiei electrice locale. Echipa sa a fost solicitată să remedieze o avarie pe un stâlp de înaltă tensiune. Această sarcină fusese încredințată înainte unui alt departament și intrase în atribuțiile secției lui Woodcock cu puțină vreme înainte. Deși oamenii săi fuseseră antrenați în acest tip de muncă, aceasta era prima dată când erau solicitați să o ducă la îndeplinire. Toată organizația era cu ochii pe ei, dorind să vadă cum se vor descurca. Domnul Woodcock, câțiva directori din subordinea sa și alți membri ai departamentului de intervenție publică s-au dus să asiste la operațiune. Au fost deplasate multe mașini și camioane și s-au adunat mulți oameni să-i vadă pe cei doi urcați pe stâlp.
Uitându-se în jur, Woodcock a observat pe cineva care a coborât din mașină cu un aparat de fotografiat. A început să facă poze ale evenimentului. Cei din departamentul de intervenție sunt foarte atenți în relațiile cu publicul, iar Woodcock a înțeles deodată cum apărea în ochii fotografului toată această desfășurare de forță – o mulțime de oameni fusese adunată pentru a face treaba a doi profesioniști. El s-a îndreptat atunci spre cel ce făcea poze.
„Văd că vă interesează operațiunea noastră”.
„Da, iar pe mama o va interesa și mai mult. E acționară la firma dumneavoastră. Aceste fotografii îi vor deschide ochii. S-ar putea să o determine chiar să admită cât de pripită a fost decizia ei de a investi. De ani de zile îi spun că sunt multe pierderi și multă risipă de energie și forțe la o companie ca a dumneavoastră. Are aici dovada. Și ziarele ar putea aprecia aceste fotografii”.
„Așa se pare, nu-i așa? Și eu aș crede același lucru dacă aș fi în locul dumneavoastră. Dar asta este o situație limită…” Și Dean Woodcock a început să-i explice că aceasta era prima operațiune de acest tip pentru departamentul său și că toată compania era cu ochii pe ei. L-a asigurat pe interlocutorul său că, în condiții normale, doi oameni ar fi putut să se descurce fără probleme. Fotograful și-a lăsat aparatul deoparte, i-a strâns mâna lui Woodcock și i-a mulțumit – pentru că și-a rupt din timpul său pentru a-i explica starea de fapt.
Abordarea prietenoasă a lui Dean Woodcock a salvat compania de o situație foarte jenantă și de multă publicitate negativă.
Un alt student al nostru, Gerald H. Winn din Littleton, New Hampshire a povestit cum a obținut o soluționare foarte avantajoasă a unei reclamații printr-o abordare prietenoasă. El ne-a spus:
„În primele zile ale primăverii, înainte de dezgheț, ținutul nostru este afectat de furtuni puternice și ploi abundente care dărâmă diguri și lasă torentele să inunde străzile; într-un an, apele dezlănțuite s-au îndreptat spre o casă pe care tocmai o construisem, ca parte componentă a unui nou lot de locuințe.
Oprită din curgerea ei vijelioasă, apa a atacat fundația construcției. A pătruns pe sub podeaua de ciment, provocând explozia acesteia, și a inundat pivnița. Astfel au fost distruse instalația de gaze și cea de încălzire a apei. Paguba provocată era de peste 2 000 de dolari. Nicio poliță de asigurare nu acoperea un asemenea dezastru.
Totuși, am aflat în curând că proprietarul casei respective neglijase să amplaseze un canal de scurgere lângă clădire, canal ce ar fi putut evita problema. Mi-am stabilit o întâlnire cu el. Parcurgând cei cincizeci de kilometri către biroul său, am recapitulat cu atenție datele problemei și, respectând cu strictețe principiile învățate la acest curs, m-am hotărât să nu-mi exteriorizez mânia, căci această tactică nu va duce la niciun rezultat. Când am ajuns am adoptat o atitudine foarte calmă și am început să discut despre recenta sa vacanță petrecută în Indiile de Vest, apoi, când am prins un moment oportun, am pomenit de „mica” problemă a inundației. A convenit imediat să contribuie la remedierea ei.
Câteva zile mai târziu, mi-a telefonat și mi-a spus că va plăti pentru stricăciuni și va instala un canal de scurgere pentru a evita ca astfel de lucruri să se întâmple din nou.
Deși era vina proprietarului casei, dacă n-aș fi început pe un ton prietenos, ar fi fost foarte dificil să-l fac să-și asume integral vina”.
Cu ani în urmă, pe când eram doar un școlar desculț ce traversa o pădure spre a ajunge la școala de țară din nord-vestul statului Missouri, am citit o fabulă despre soare și vânt. Ei se certau că nu se puteau hotărî care e mai puternic, iar vântul a spus: „Îți voi dovedi că eu am mai multă forță. Îl vezi pe bătrânul acela? Pun pariu că îi pot scoate haina mai repede decât tine”.
Și soarele s-a ascuns după un nor, iar vântul a început să sufle până a pornit o adevărată vijelie, dar cu cât sufla mai tare, cu atât își strângea bietul om haina pe el.
În cele din urmă, vântul s-a potolit și a renunțat, iar soarele a ieșit dintre nori și i-a zâmbit cu bunătate bătrânului. Imediat, acesta și-a descrețit fruntea și și-a scos haina. Atunci soarele i-a spus vântului că blândețea și prietenia sunt mult mai puternice decât mânia și forța.
Binefacerile blândeții și prieteniei sunt remarcate zilnic de cei ce au învățat că „un strop de miere atrage mai multe muște decât o cană de fiere”. F. Gale Connor din Lutherville, Maryland, a dovedit adevărul acestui dicton când a fost nevoit să-și ducă mașina la reparat, în regim de garanție, pentru a treia oară în patru luni de la cumpărare. El a spus studenților noștri: „Era clar că nici discuția, nici principiile de logică, nici urletele înverșunate nu îmi vor rezolva problemele în mod satisfăcător.
Astfel, am intrat la secretariat și am solicitat o întrevedere cu proprietarul agenției, domnul White. După o scurtă așteptare, am fost primit. M-am prezentat și i-am explicat că, în urma recomandărilor elogioase ale prietenilor mei, mă decisesem să-mi cumpăr mașină de la firma lui. I-am spus că prețurile practicate sunt foarte competitive, iar serviciile prestate sunt de înaltă calitate. A zâmbit satisfăcut ascultându-mă. I-am explicat problema mea legată de departamentul de reparații auto. «M-am gândit că ar trebui să aveți cunoștință de orice situație care ar putea să vă știrbească reputația perfectă», am adăugat. Mi-a mulțumit pentru că i-am adus-o în atenție și m-a asigurat că problema mea va fi soluționată. Nu doar că s-a implicat personal în rezolvarea ei, dar mi-a împrumutat mașina lui pe perioada în care a mea era la reparat”.
Esop era un sclav grec care a trăit la curtea lui Cresus și a compus fabule nemuritoare cu șase sute de ani înainte de Christos. Totuși, adevărurile pe care le predica despre natura umană se verifică în aceeași măsură astăzi în Boston și Birmingham ca acum 2600 de ani în Atena. Soarele vă poate face să vă scoateți haina mai repede decât vântul; în același fel, bunătatea, prietenia și aprecierea îi pot face pe oameni să-și schimbe părerea mai repede decât orice amenințări sau dezlănțuiri de furie.
Să ne amintim de ce a spus Lincoln: „Un strop de miere atrage mai multe muște decât o cană de fiere”.

PRINCIPIUL 4
Dacă vreți să câștigați pe cineva, luați-l cu duhul blândeții.
5.
Secretul lui Socrate
Când începeți o conversație, nu puneți în prim-plan lucrurile asupra cărora nu sunteți de acord. Porniți prin a accentua – și accentuați în tot discursul dumneavoastră – punctele asupra cărora vă înțelegeți. Dacă se poate, scoateți în evidență faptul că vă străduiți amândoi să obțineți același lucru, iar disensiunea creată e doar de metodă, și nu de esență.
De la bun început faceți ca interlocutorul dumneavoastră să vă răspundă cu „da”. Evitați cât mai mult posibil ca el să rostească „nu”.
Un răspuns negativ este, conform profesorului Overstreet, un obstacol greu de depășit. Când ai pronunțat prima dată „Nu”, tot orgoliul personal îți cere să rămâi ferm pe poziție. S-ar putea ca mai apoi să înțelegi că refuzul a fost nejustificat; dar orgoliul nu-ți permite. O dată ce ai afirmat ceva, intră în joc orgoliul de a-ți menține părerea. De aici rezidă importanța capitală a dobândirii, de la bun început, a consimțământului cuiva.
Un orator priceput obține din primele replici mai multe răspunsuri afirmative. Astfel, se declanșează procesul psihologic al aprobării ulterioare. E ca mișcarea unei mingi de biliard. Împinsă în direcția bună, e nevoie de mult efort pentru a o devia; mult mai mult efort de a o trimite înapoi, în direcția opusă.
Procesele psihologice sunt, în acest caz, foarte clare. Când cineva rostește un „Nu” și crede în el cu putere, nu articulează doar un cuvânt format din două litere. Întreg organismul – glande, nervi și mușchi – se încordează într-o atitudine de respingere. Uneori se înregistrează chiar o retragere fizică fie mai puțin vizibilă, fie mai evidentă. Pe scurt, întreg sistemul neuromuscular adoptă o poziție defensivă împotriva consimțământului. Dimpotrivă, când cineva rostește „Da” nu se înregistrează nicio retragere. Organismul e pregătit să înainteze, să accepte și să coopereze. Deci rostirea cât mai frecventă a cuvântului „Da” poate conduce la succesul propunerii noastre.
Dacă prima replică a unui elev, client, copil, soț sau soție este „Nu”, veți avea nevoie de înțelepciunea și răbdarea unui înger ca să îl preschimbați în „Da”.
Folosirea acestei tactici a afirmativelor i-a permis lui James Eberson, casier la Banca de Economii Greenwich din New York, să evite pierderea unui client.
„Domnul respectiv venise să-și deschidă un cont”, explică domnul Eberson, „și i-am dat formularul tip să-l completeze. La unele întrebări a răspuns fără obiecții, dar la altele a refuzat categoric să răspundă.
Înainte să studiez problema relațiilor interumane, i-aș fi spus acestui potențial depunător că, dacă refuză să furnizeze aceste informații băncii, ne vom vedea nevoiți să-i refuzăm dreptul de a-și deschide un cont la noi. Acum sunt jenat să recunosc că am și făcut astfel în trecut. Evident, un astfel de ultimatum mă făcea să mă simt bine. Mă împăunam cu superioritatea poziției mele, aducând în discuție legile și regulamentele bancare ce nu pot fi încălcate. Această atitudine nu era prea îmbietoare și nu-i făcea pe clienții noștri care veniseră să ne încredințeze economiile lor să se simtă importanți.
În acea dimineață însă, m-am hotărât să mă comport cu mai mult bun-simț. M-am decis să nu vorbesc despre ce vrea banca, ci despre dorințele clientului și, mai presus de toate, aveam ca țel principal să îl determin să spună «da», «da» de la bun început. Deci am fost de acord cu el. I-am spus că informația pe care refuza să ne-o furnizeze nu era absolut necesară.
«Totuși», i-am spus, «să presupunem că veți avea bani depuși în această bancă până decedați. N-ați dori ca banca să-i poată transfera în contul unei rude pe care o veți desemna, în termeni legali?»
«Cum să nu!», răspunse el.
«Nu credeți atunci», continuai eu, «că ar fi o idee bună să ne dați numele celei mai apropiate rude care ar putea să vă îndeplinească toate dorințele fără greș sau întârziere, în caz de o nenorocire?»
Răspunsul său a fost iarăși «Da».
Atitudinea tânărului s-a schimbat atunci când și-a dat seama că nu solicitam această informație în beneficiul nostru, ci al lui. Înainte de a părăsi banca, tânărul nu doar că mi-a furnizat informații complete despre el, dar, la sugestia mea, a deschis și un cont special, numind-o pe mama sa drept beneficiară a sumei depozitate, și a răspuns fără obiecțiuni la toate întrebările legate de mama sa.
Am observat cum, obținându-i aprobarea de la început, a uitat de contradicții și a făcut bucuros tot ce i-am sugerat să facă”.
Joseph Allison, agentul comercial al Companiei Electrice Westinghouse, ne-a povestit următoarea întâmplare: „În sectorul ce-mi fusese repartizat exista cineva căruia compania încerca de multă vreme săi vândă produsele sale. Predecesorul meu încercase să-l determine să devină clientul nostru timp de zece ani, fără vreun rezultat. Când am preluat sectorul respectiv, am insistat vreme de trei ani, fără a obține vreo comandă. În cele din urmă, după treisprezece ani de negocieri și întrevederi comerciale, i-am vândut câteva motoare. Dacă acestea se dovedeau a fi în ordine, el avea să comande alte câteva sute. Asta speram eu.
În ordine? Știam că va fi în ordine. Deci, când m-am prezentat la clientul meu peste trei săptămâni, eram foarte entuziasmat.
Inginerul șef însă m-a întâmpinat cu o frază ce mi-a înghețat surâsul pe buze: «Allison, nu îți pot cumpăra restul de motoare.»
«De ce?» am întrebat, uimit. «De ce?»
«Fiindcă motoarele voastre se încălzesc prea tare. Ard mâna celui care le atinge.»
Știam că n-avea niciun rost să-l contrazic. Încercasem asta de prea multe ori. M-am gândit atunci la tehnica afirmativelor.
«Domnule Smith», i-am spus, «sunt întru totul de acord cu dumneavoastră, dacă aceste motoare se încălzesc prea tare n-ar mai trebui să cumpărați. Vă trebuie motoare a căror temperatură să nu treacă de standardele impuse de Asociația Națională a Fabricanților de Echipamente Electrice. Nu-i așa?»
El recunoscu adevărul spuselor mele. Obținusem primul «da».
«Regulile acestor asociații spun că un motor bine realizat poate atinge în mod normal 22 grade Celsius peste temperatura camerei. Corect?»
«Da», a aprobat el. «Este perfect adevărat. Dar motoarele dumneavoastră încălzesc mult mai tare.»
Nu l-am contrazis. L-am întrebat doar: «Care este temperatura atelierului?»
«O», răspunse el, «cam 24 de grade Celsius».
«Păi atunci», am replicat eu, «dacă în atelier se ating 24 de grade și adăugăm la ele 22, avem în total 46 de grade Celsius. Nu v-ați opări dacă v-ați ține mâna sub un jet de apă la temperatura de 46 de grade Celsius?»
A fost nevoit să spună din nou «da».
«Păi atunci», i-am sugerat eu, «n-ar fi mai bine dacă n-ați atinge motoarele?»
«Știți, cred că aveți dreptate», recunoscu el. Am continuat să discutăm o vreme. Apoi și-a chemat secretara și și-a pus semnătura pe o comandă de aproape 35 000 de dolari pentru luna următoare.
Am irosit ani întregi și mii de dolari în afaceri rămase neîncheiate până am înțeles că nu are niciun sens să intri în dispută, că e mult mai profitabil și mai interesant să privești lucrurile din perspectiva celuilalt și să încerci să faci ca acea persoană să-ți răspundă mereu «da, da»”.
Eddie Snow, sponsorul cursurilor noastre în Oakland, California, ne-a istorisit cum a devenit clientul constant al unui magazin pentru că proprietarul l-a făcut să răspundă mereu afirmativ. Eddie devenise un pasionat al vânătorii cu arcul și cheltuise mari sume de bani în achiziționarea echipamentului și proviziilor de la un magazin din apropiere. Când fratele său a venit în vizită, a vrut să închirieze pentru el un arc de la acel magazin. Vânzătorul i-a spus că nu se închiriază arcuri; atunci Eddie a telefonat la un alt centru unde vindeau asemenea arme. Iată povestea lui Eddie.
„Un domn foarte binevoitor a răspuns la telefon. Replica sa la cererea mea de a închiria un arc a fost total diferită de cea primită înainte și mi-a spus că nu își mai puteau permite să satisfacă astfel de cereri. Apoi m-a întrebat dacă mai închiriasem vreodată vreun arc. I-am răspuns: «Da, acum câțiva ani.» Mi-a amintit că plătisem probabil 25 sau 30 de dolari. I-am replicat din nou «da». M-a întrebat apoi dacă sunt tipul de om care face economii. Evident că am răspuns afirmativ. Mi-a explicat că dispuneau în magazine de seturi complete de arcuri, cu tot echipamentul necesar, la un preț de doar 34,95 dolari. Aș putea cumpăra un set complet cu doar 4,95 dolari mai mult decât prețul unei închirieri. M-a făcut să înțeleg astfel de ce nu închiriau. Mi-a cerut să-i spun dacă are dreptate. Reacția mea de aprobare m-a condus la achiziționarea unui set, împreună cu alte articole existente în magazin, al cărui client fidel am și rămas din acea zi”.
Socrate, „pacostea Atenei”, a fost unul dintre cei mai mari filosofi ai lumii. El a făcut ceva ce doar o mână de oameni din întreaga istorie au fost în stare să facă: a schimbat complet cursul gândirii umane; și acum, la 2400 de ani după moarte, este cinstit ca unul dintre cei mai subtili înțelepți cu putere de convingere ce au influențat vreodată lumea aceasta frământată.
Metoda lui? Le spunea oamenilor că greșesc? Nu, niciodată. Era mult prea dibaci pentru o astfel de mișcare. Întreaga lui tehnică, numită „metoda Socrate”, se baza pe adresarea unor întrebări la care nu putea obține decât răspunsuri afirmative. Adversarul său nu putea spune decât „da”. Câștiga aprobare după aprobare, până avea o rezervă considerabilă de da-uri. Punea în continuare întrebări până când, spre final, aproape inconștient, interlocutorii săi se găseau în poziția ciudată de a accepta o concluzie pe care, cu doar câteva minute în urmă, ar fi negat-o ferm.
Prima dată când vom fi ispitiți să spunem cuiva că greșește, să ne amintim de bătrânul Socrate și să punem o întrebare dibace – o întrebare la care ni se va răspunde cu „da, da”.
Chinezii au un proverb ce adună întreaga înțelepciune a bătrânului Orient: „Cel ce merge încet ajunge departe”.
După cinci mii de ani de studiu atent al naturii umane, acești chinezi învățați au devenit și foarte perspicace: Cel ce merge încet ajunge departe.

PRINCIPIUL 5
Obțineți de la bun început
aprobarea interlocutorului dumneavoastră.
6.
O metodă infailibilă de a rezolva plângeri
Majoritatea celor care încearcă să-i atragă pe ceilalți de partea lor vorbesc prea mult. Lăsați-i pe ceilalți să se exprime. Ei știu mai mult despre afacerile și problemele lor decât dumneavoastră. Deci puneți-le întrebări. Lăsați-i pe ei să vă spună ce îi frământă.
Dacă nu sunteți de acord, aveți tendința să întrerupeți. Dar să n-o faceți. Nu vă vor acorda atenție atâta vreme cât multe dintre ideile lor se cer încă a fi exprimate. Ascultați răbdători și deschiși. Fiți sinceri. Încurajați-i să-și exprime ideile în întregime.
Este această metodă eficientă în afaceri? Să vedem. Iată povestea unui agent comercial care s-a văzut constrâns să o încerce.
Una dintre cele mai mari firme producătoare de automobile din Statele Unite inițiase negocieri pentru a încheia un contract pe un an cu o firmă de tapițerie auto. Trei fabricanți importanți propuneau mostre. Acestea fuseseră toate verificate de directorii firmei de automobile și fiecare fabricant fusese înștiințat că, la o dată dinainte fixată, va fi primit să-și apere cauza pentru obținerea contractului.
G.B.R., reprezentantul uneia dintre firmele de tapițerie, a sosit în oraș cu o criză severă de laringită. „Când mi-a venit rândul să mă întâlnesc cu directorii la conferință”, a spus domnul R., relatându-și experiența uneia dintre seriile mele de studenți, „îmi pierdusem complet vocea. Abia puteam șopti. Am fost primit într-un birou și m-am pomenit față în față cu inginerul textilist, agentul cumpărător, directorul departamentului de vânzări și președintele companiei. M-am ridicat și am făcut un efort uriaș să vorbesc, dar n-am reușit decât să scot un sunet nearticulat.
Eram așezați cu toții în jurul unei mese, deci am scris pe o foaie de hârtie: «Domnilor, îmi cer scuze. Am o criză de laringită și nu pot vorbi.»
«Voi vorbi eu în numele dumneavoastră», a spus președintele. Și s-a ținut de cuvânt. A expus mostrele mele și le-a lăudat calitățile. S-a încins o discuție aprinsă despre meritele produselor mele. Iar președintele, jucându-și în continuare rolul, a adoptat poziția pe care aș fi luat-o eu în timpul discuțiilor. Singura mea contribuție a constat în zâmbete, clătinări din cap și gesturi.
Ca rezultat al acestei conferințe unice, am obținut contractul de fabricare a peste un milion de metri de tapițerie auto în valoare de 1 600 000 de dolari – cea mai importantă comandă pe care am obținut-o vreodată.
Știu că aș fi pierdut contractul dacă aș fi putut vorbi, pentru că pornisem cu o concepție total greșită despre propunere. Am descoperit, aproape întâmplător, cât de mult rentează uneori să-i lași pe alții să vorbească”.
În acest fel veți rezolva problema atât în cadrul familial, cât și în afaceri. Relația Barbarei Wilson cu fiica ei, Laurie, se înrăutățea vizibil. Laurie, altă dată un copil liniștit și ascultător, devenise o adolescentă dificilă și recalcitrantă. Doamna Wilson a încercat cu vorba bună și vorba rea, a pedepsit-o, dar toate au rămas fără rezultat.
„Într-o zi”, se confesă ea uneia dintre clasele noastre, „m-am hotărât să renunț. Laurie nu mă ascultase și plecase în vizită la prietena ei înainte să-și termine treburile. Când s-a întors, eram pe punctul de a striga la ea pentru a zecea mia oară, dar pur și simplu n-am mai avut putere. Am privit-o doar și i-am spus trist: «De ce, Laurie, de ce?»
Laurie a văzut în ce stare eram și m-a întrebat calm: «Chiar vrei să știi?» Am dat din cap și Laurie a început să se justifice, întâi timid, apoi din ce în ce mai ferm. N-o ascultasem niciodată. Eu eram mereu cea care îi spunea să facă cutare sau cutare lucru. Când voia să-mi spună ce crede, ce simte, ce gândește, o întrerupeam, dându-i ordine. Atunci mi-am dat seama că are nevoie de mine nu ca de un șef pe post de mamă, ci ca de o confidentă, o evadare din confuzia pe care o resimțea crescând. Până atunci vorbisem numai eu, fără să ascult. N-am ascultat-o niciodată.
Din acel moment, m-am hotărât s-o las să vorbească atât cât simte ea nevoia. Îmi spune acum ce o preocupă, iar relația noastră s-a îmbunătățit considerabil. E iarăși o persoană cooperantă”.
Un anunț cu litere de o șchioapă a apărut pe pagina financiară a unui ziar din New York, solicitând o persoană cu abilități și experiență ieșite din comun. Charles T. Cubellis a răspuns la acest anunț și și-a trimis oferta la o căsuță poștală. Câteva zile mai târziu, a fost invitat printr-o scrisoare la un interviu. Înainte să se ducă, el a petrecut ore întregi pe Wall Street încercând să afle tot ce poate despre cel ce inițiase afacerea respectivă. În timpul interviului, a menționat: „Aș fi deosebit de mândru să mă pot asocia unei organizații cu împliniri ca ale dumneavoastră. Din câte înțeleg, ați pornit la drum acum douăzeci și unu de ani, cu nimic mai mult decât un oficiu și un stenograf. Așa e?”
Aproape fiecare persoană ce a dobândit succesul e măgulită să vorbească despre eforturile începutului. Acest om nu făcea excepție. A petrecut mult timp povestind cum începuse cu doar 450 de dolari în buzunar și o idee. A spus cum luptase împotriva descurajării și a ridicolului, lucrând duminicile și de sărbători câte 12 sau 16 ore pe zi, cum ieșise, în cele din urmă, biruitor și cum chiar unii dintre cei mai importanți manageri de pe Wall Street îi cereau lui informații și sfaturi. Era mândru de asemenea realizări.
Avea tot dreptul să fie, și jubila când spunea toate acestea. În cele din urmă, el i-a pus domnului Cubellis câteva întrebări scurte despre experiența sa, și-a chemat vicepreședinții și le-a spus: „Cred că am găsit persoana pe care o căutam”.
Domnul Cubellis avusese inspirația să se intereseze de împlinirile potențialului său șef. A demonstrat interes față de cel cu care avea să se confrunte și de problemele acestuia. L-a încurajat să vorbească cât mai mult – și a lăsat o impresie favorabilă.
Roy G. Bradley din Sacramento, California, a avut o problemă contrarie. A fost prezent pe când era intervievat – cu un succes considerabil – un potențial agent comercial la firma sa. Roy relatează:
„Cum eram o firmă mică de agenți de bursă, nu aveam beneficii suplimentare de oferit, precum spitalizarea, asigurarea medicală și pensii. Fiecare reprezentant al nostru își era propriul agent. Nici măcar nu dețin controlul a numeroase proiecte, căci nu avem posibilitatea de a le mediatiza, cum fac marii noștri competitori.
Richard Pryor avea experiența de care noi aveam nevoie pentru slujba respectivă, și a fost intervievat mai întâi de asistentul meu, care i-a expus toate dezavantajele legate de această slujbă. Era puțin descurajat când a intrat în biroul meu. I-am pomenit de unul dintre avantajele asocierii la firma mea, și anume acela de a fi un agent independent și, prin urmare, de a-și fi propriul șef.
În timp ce discutam despre aceste avantaje, el se elibera treptat de toate gândurile negative cu care intrase în biroul meu. De câteva ori, am avut impresia că își vorbea sieși cu fiecare gând pe care îl exprima. Câteodată, mă simțeam ispitit să îi completez și eu gândurile; totuși, spre finalul interviului, am avut senzația că se convinsese singur să lucreze pentru firma mea.
Cum fusesem un bun ascultător, și îl lăsasem pe Dick să-și exprime liber gândurile, el a fost capabil să cântărească atent amândouă opțiunile și a ajuns la o concluzie pozitivă, percepută de el ca o provocare. L-am angajat și este și azi un reprezentant de bază al firmei noastre”.
Chiar și prietenii noștri preferă să vorbească despre împlinirile lor, mai degrabă decât să ne audă umflându-ne în pene cu succesele noastre.
La Rochefoucauld, filosoful francez, a spus: „Dacă vreți să vă faceți dușmani, depășiți-vă prietenii, dar dacă vreți prieteni, lăsați-i să vă depășească”. De ce este acest lucru adevărat? Pentru că, atunci când prietenii ne sunt superiori, se simt importanți; dar, atunci când le suntem noi superiori, toți – sau majoritatea lor – se vor simți inferiori și ne vor invidia.
Cea mai populară consilieră în domeniul plasamentului salarial de la Agenția Salarială Midtown, din New York, era Henrietta G. Nu fusese mereu așa. În primele luni de la asocierea sa la agenția respectivă, Henrietta nu avea niciun prieten printre colegi. De ce? Pentru că se lăuda în fiecare zi cu plasamentele făcute, cu clienții găsiți și cu toate realizările ei.
„Îmi făceam bine meseria și eram mândră de asta”, mărturisi Henrietta uneia dintre clasele noastre. „Dar în loc ca toți colegii mei să-mi împărtășească triumful, păreau să mă urască. În schimb, eu doream ca ei să mă placă. Voiam să mi-i fac prieteni. După ce am auzit unele sugestii din acest curs, am început să vorbesc mai puțin despre mine și să-i ascult mai mult pe asociații mei. Și ei aveau cu ce să se laude și erau mai entuziaști vorbindu-mi de propriile realizări decât ascultându-mă pe mine cum mă laud. Acum, când avem puțin timp liber, îi întreb despre succesele lor și nu pomenesc de împlinirile mele decât atunci când sunt întrebată”.

PRINCIPIUL 6
Lăsați-vă interlocutorul să vorbească nestingherit.
7.
Cum să obțineți colaborare
Nu-i așa că aveți mai multă încredere în ideile pe care le descoperiți singuri decât în acelea care vă sunt servite pe o tavă de argint? Dacă este așa, nu credeți că e neinspirat să vă impuneți părerea în fața celorlalți? Nu e mai înțelept să le dați doar câteva sugestii abile – și să-i lăsați pe ei să tragă concluziile?
Adolph Seltz din Philadelphia, director comercial al unei săli expoziționale auto și student al unuia dintre cursurile mele, s-a văzut pus în situația de a insufla entuziasm într-un grup de vânzători de automobile descurajați și dispersați. Convocându-i pe toți la o ședință, el i-a rugat să îi vorbească deschis și să-i spună ce așteaptă ei de la el. În timp ce ei vorbeau, el nota ideile pe tablă. Apoi spuse: „Voi face tot ce-mi stă în putere pentru a vă da ceea ce așteptați de la mine. Acum vreau să-mi spuneți ce pot aștepta eu de la dumneavoastră”. Răspunsurile au venit într-un glas: cinste, fidelitate, inițiativă, optimism, lucru în echipă, opt ore de muncă entuziastă pe zi. Întâlnirea s-a încheiat cu un nou suflu de curaj, o nouă inspirație – un vânzător s-a oferit să lucreze paisprezece ore pe zi – iar domnul Seltz mi-a spus că vânzările au crescut fenomenal.
„Angajații meu au încheiat cu mine un pact moral”, a spus domnul Seltz, „și, atâta vreme cât mi-am respectat partea mea de înțelegere, ei au respectat-o cu sfințenie pe a lor. Nu aveau nevoie decât să-i întreb despre dorințele și aspirațiile lor pentru a obține tot ce vreau”.
Nimănui nu-i place să simtă că i se vinde ceva sau i se impune. Preferăm să avem impresia că facem totul din proprie inițiativă: cumpărăm sau acționăm conform propriilor idei.
Să luăm exemplul lui Eugene Wesson. El a irosit nenumărate mii de dolari în comisioane înainte să afle acest adevăr. Domnul Wesson vindea proiecte pentru un studio de desenatori stiliști și textili. El îl căutase pe unul dintre stiliștii de succes din New York o dată pe săptămână, în fiecare săptămână, vreme de trei ani. „Mă primea întotdeauna”, spuse domnul Wesson, „dar nu cumpăra niciodată nimic. Privea mereu cu mare atenție proiectele și apoi spunea: «Nu, Wesson, cred că nu vom încheia nici astăzi o afacere.»”
După 150 de eșecuri, Wesson a înțeles că urmase, probabil, o direcție greșită, deci s-a hotărât să-și petreacă o seară întreagă pentru a studia cum se poate influența comportamentul uman și cum poate să obțină o nouă inspirație și un nou entuziasm.
S-a decis să adopte această nouă tactică. Luându-și sub braț șase schițe nefinisate, s-a grăbit spre biroul cumpărătorului. „Vă rog mult să-mi faceți un serviciu”, i-a spus. „Am aici câteva desene neterminate. Ați putea să-mi sugerați cum să le termin în așa fel încât să vă fie de folos?” Cumpărătorul a privit schițele o vreme, în tăcere. În cele din urmă a spus: „Lăsați-le aici câteva zile și vorbim după aceea”.
Wesson a revenit peste trei zile, a obținut sugestiile necesare, și-a luat desenele la birou și le-a finisat în conformitate cu ideile cumpărătorului. Rezultatul? Toate au fost acceptate.
Apoi, Wesson a primit o mulțime de cereri de proiecte, toate pornite de la ideile cumpărătorului. „Acum am înțeles de ce am eșuat în vânzări ani de zile”, a spus domnul Wesson. „Îmi obligam cumpărătorii să achiziționeze ce credeam eu că le trebuie. Apoi mi-am schimbat radical abordarea. L-am rugat pe client să-mi spună mie ideile sale. Asta l-a făcut să creadă că el însuși concepea proiectele. Și chiar așa era. Nu era nevoie ca eu să-i vând. El cumpăra oricum”.
Să-ți lași interlocutorul să creadă că-i aparține ideea de pornire nu funcționează doar în afaceri, ci și în politică și în viața de familie. Paul M. Davis din Tulsa, Oklahoma, a povestit studenților mei cum a aplicat acest principiu:
„Împreună cu familia, mă bucuram de cea mai interesantă vacanță petrecută, vizitând obiective turistice. Visasem de multă vreme să vizităm locuri cu semnificație istorică, precum câmpul de bătălie de la Gettysburg, în timpul Războiului Civil, Independence Hall din Philadelphia și capitala țării. Pe primele locuri pe lista obiectivelor de vizitat erau Valley Forge, Jamestown și satul-colonie restaurat de la Williamsburg.
În martie, soția mea, Nancy, a spus că planurile sale pentru vacanța de vară includeau un tur al statelor vestice, atingând puncte de interes în New Mexico, Arizona, California și Nevada. Dorise să facă această excursie de ani de zile. Dar, evident, nu puteam face ambele călătorii.
Fiica noastră, Anne, abia terminase un curs de istorie americană la gimnaziu și era foarte interesată de evenimentele care modelaseră soarta țării sale. Am întrebat-o dacă i-ar plăcea să viziteze în vacanță locurile despre care învățase din cărți. Mi-a răspuns că ar fi entuziasmată.
Peste două seri, în timpul cinei, Nancy ne-a spus că, dacă suntem toți de acord, vacanța de vară o vom petrece în statele estice, căci aceasta va fi o excursie minunată pentru Anne și emoționantă pentru noi toți. Am fost cu toții de acord”.
Aceeași tactică psihologică a folosit-o și un fabricant de echipamente radiologice pentru a-și vinde aparatele unuia dintre cele mai mari spitale din Brooklyn. Spitalul amenaja și echipa pe atunci unul dintre cele mai performante departamente de radiologie din America. Doctorul L., șeful acestui departament, era copleșit de ofertele producătorilor de echipamente, fiecare dintre ei întrecându-se să laude aparatura companiei sale.
Totuși, unul dintre fabricanți a fost mai abil. Știa mult mai multe despre natura umană decât ceilalți. El a expediat spitalului următoarea scrisoare:

Fabrica noastră a finisat recent o nouă linie de echipamente radiologice. Prima livrare a acestor aparate a ajuns la birourile noastre. Ele nu sunt perfecte. Știm acest lucru, și vrem să le îmbunătățim. Deci, v-am fi profund recunoscători dacă ați putea găsi timp pentru a le testa și a ne oferi părerea dumneavoastră în scopul de a le aduce la performanța corespunzătoare exigențelor spitalului. Știind cât de încărcat vă e programul; voi fi onorat să-mi trimit mașina personală să vă ia la orice oră considerați de cuviință.

„Am fost surprins la primirea acestei scrisori”, a spus doctorul L., relatând incidentul în fața clasei. „Eram și surprins, și măgulit. Niciun alt producător de echipamente radiologice nu-mi mai ceruse părerea înainte. Mă făcea să mă simt important. Eram prins în fiecare seară a acelei săptămâni, dar am anulat o cină pentru a merge să văd aparatura. Cu cât o studiam mai profund, cu atât descopeream că îmi convine. Nimeni nu încercase să mi-o vândă. Simțeam că-mi aparține ideea achiziționării sale pentru spital. Criteriile de bază au fost calitățile ei înalte, și am comandat instalarea ei”.
În eseul său „Încredere în sine”, Ralph Waldo Emerson a spus: „În fiecare idee genială recunoaștem propriile noastre gânduri respinse; ele ne revin în minte cu o măreție acum străină”.
Colonelul Edward M. House a exercitat o influență uriașă în afacerile naționale și internaționale în timpul în care Woodrow Wilson ocupa Casa Albă. Wilson îi cerea lui sfaturi în probleme de importanță capitală mai des decât oricărui membru al cabinetului său.
Ce metodă a folosit colonelul pentru a-l influența pe președinte? Din fericire știm, pentru că House însuși a destăinuit-o lui Arthur D. Howden Smith, iar Smith a publicat confesiunea lui în The Saturday Evening Post.
„După ce am ajuns să-l cunosc bine pe președinte”, spuse House, „am aflat că cea mai bună metodă de a-l convinge de ceva era să îi pomenesc mai întâi ideea în treacăt, dar să-i stârnesc interesul – astfel încât să-i dau posibilitatea de a se gândi la ea pe cont propriu. Mi-am dat seama de asta din întâmplare. Îl vizitam la Casa Albă și îi vorbeam despre o soluție cu care nu părea să fie de acord. Dar, câteva zile mai târziu, la o masă festivă, am avut surpriza uriașă de a-l auzi pomenind ideea mea, ca aparținându-i în întregime”.
L-a întrerupt oare House ca să-i spună „Nu e ideea dumneavoastră, ci a mea”? Nu, nici vorbă. Era prea abil pentru a face asta. Nu-i păsa a cui era ideea. Dorea să obțină rezultate. Deci l-a lăsat pe Wilson să creadă în continuare că e ideea lui. Ba mai mult. A recunoscut public faptul că președintele se gândise la respectivele soluții.
Să reținem că fiecare persoană cu care intrăm în contact seamănă perfect cu Woodrow Wilson. Să folosim deci tehnica abilă a colonelului House.
Un locuitor al frumoasei provincii canadiene New Brunswick a aplicat această tehnică pe mine și i-am devenit client. Aveam de gând să îmi petrec o vreme practicând pescuitul și canotajul în New Brunswick, așa că am cerut informații la un birou turistic. Numele și adresa mea au fost, firesc, înscrise pe lista de corespondență, căci am fost copleșit de grămezi de scrisori și broșuri publicitare cu taberele organizate și cu ghizii. Eram buimăcit. Nu mai știam ce să aleg. Apoi, proprietarul unei tabere a făcut un lucru inteligent. Mi-a trimis numele și numerele de telefon ale câtorva persoane din New York care apelaseră la serviciile sale și m-a invitat să le telefonez și să aflu pe cont propriu ce servicii oferă.
Spre surpriza mea, am găsit în acea listă numele unui cunoscut. L-am sunat, am aflat ce experiența avusese și am telegrafiat taberei respective data sosirii mele.
Ceilalți încercaseră să-mi vândă serviciile lor, și doar unul singur m-a lăsat pe mine să cumpăr. Acea organizație a câștigat.
Acum 2500 de ani, Lao zi, un înțelept chinez, a spus ceva pe care cititorii acestei cărți ar putea să-l folosească și azi:
„Motivul pentru care râurile și mările primesc omagiul pârâurilor din munți este acela că se mențin sub nivelul lor. Astfel, pot domina. La fel și înțeleptul, dacă vrea să le fie superior celorlalți, trebuie să se așeze în spatele lor. Astfel, deși locul lui e deasupra lumii, oamenii nu-i simt greutatea; deși se cuvine ca el să fie în fruntea tuturor, ei nu consideră această dominare o insultă”.

PRINCIPIUL 7
Lăsați-l pe celălalt să creadă 
că face totul din proprie inițiativă.
8.

O formulă magică pentru dumneavoastră
Țineți minte: ceilalți pot greși fundamental. Dar ei nu cred asta. Nu-i condamnați. Orice prost poate să-i blameze. Încercați să-i înțelegeți. Numai oamenii excepționali, înțelepți și toleranți își dau silința în această direcție.
Există o motivație a gândirii și acțiunii celuilalt. Descoperiți această motivație – și obțineți cheia acțiunilor lui și, poate, chiar a personalității acestuia.
Încercați sincer să vă puneți în locul lui.
Dacă vă spuneți dumneavoastră înșivă: „Cum m-aș simți, cum aș reacționa în locul lui?”, vă veți scuti de timp pierdut, de enervare, căci „dobândind interes într-o anume cauză, suntem mai puțin înclinați să-i dezaprobăm efectul”. Și, în plus, veți fi mult mai îndemânatic în relațiile dumneavoastră cu ceilalți.
În cartea sa: Cum să transformați oamenii în aur, Keneth M. Goode spunea: „Opriți-vă o clipă și comparați interesul acerb pe care-l manifestați în anumite probleme cu preocuparea mai slabă pentru orice altceva. Dați-vă seama că oricine altcineva din jurul dumneavoastră simte la fel! Atunci, ca și Lincoln sau Roosevelt, veți fi pătruns secretul fundamental al abordării relațiilor interpersonale, și anume acela că succesul în comunicarea cu ceilalți depinde de o abordare corectă și deschisă a punctului lor de vedere”.
Sam Douglas, din Hampstead, New York, obișnuia să-i spună soției sale că-și pierde prea multă vreme cu grădina din fața casei, smulgând buruienile, administrând fertilizante, tăind iarba de două ori pe săptămână, când de fapt grădina nu arăta mai bine decât atunci când s-au mutat în acea casă, cu ani de zile în urmă. Evident că pe ea o deranjau aceste remarci, care nu de puține ori le tulburau liniștea serilor familiale.
După ce a urmat cursul nostru, domnul Douglas a înțeles cât greșise în toți acești ani. Nu se gândise niciodată că ei îi plăcea acea muncă și că ar putea să se bucure de un compliment ce-i măgulea sârguința.
Într-o seară, după cină, soția lui a spus că vrea să smulgă niște buruieni și l-a invitat să îi țină de urât. La început a refuzat-o, dar apoi s-a gândit mai bine și a ieșit s-o ajute. A fost vizibil încântată, și au petrecut împreună o oră întreagă muncind din greu și vorbind ca doi buni prieteni.
Din acea seară, el a ajutat-o adeseori la grădinărit și a lăudat-o pentru aspectul minunat al grădinii și pentru rezultatele uimitoare pe care le-a obținut pe o porțiune unde pământul era tare ca betonul.
Efectul: o viață mai liniștită pentru amândoi, pentru că el a învățat să privească lucrurile din punctul ei de vedere – chiar dacă nu era vorba decât de buruieni.
În cartea sa Cum să ajungi la inima oamenilor, dr Gerald W. Nirenberg comenta: „Reușiți să fiți cooperant într-o conversație atunci când arătați că apreciați ideile și sentimentele cuiva la fel de mult ca și pe ale dumneavoastră. Începând discuția prin a-i oferi interlocutorului scopul și direcția conversației, dând impresia că stăpâniți ceea ce spuneți prin ceea ce ați vrea să auziți dacă ați fi în pielea celuilalt, și acceptându-i punctul de vedere, veți încuraja ascultătorul să vă accepte ideile cu sufletul deschis.”
Dintotdeauna mi-a plăcut să mă plimb pe jos sau călare într-un parc din apropierea casei mele. Asemenea druizilor din Galia veche, care venerau stejarul, mă durea să văd cum, anotimp de anotimp, puieții și arbuștii cădeau victime ale incendiilor pornite la întâmplare. Ele nu se declanșau din neglijența fumătorilor. Aproape toate erau provocate de tineri care veneau în parc ca să retrăiască experiența băștinașilor și să prăjească un cârnăcior sau un ou la umbra copacilor. Uneori, flăcările erau atât de necruțătoare, încât erau chemați pompierii pentru a le combate.
O pancartă de la marginea parcului spunea că cel ce declanșează un incendiu e pasibil de amendă și închisoare, dar pancarta era amplasată într-o parte a parcului care nu era frecventată și puțini vinovați o vedeau. Se presupunea că un polițist călare trebuia să supravegheze parcul, dar nu își lua sarcina prea în serios, iar incendiile se repetau în fiecare anotimp. Fiind prezent când au izbucnit o dată flăcările, am alergat la un polițist și i-am spus că incendiul se răspândește repede în parc, și toate astea ca să anunțe pompierii, dar el mi-a răspuns nepăsător că nu îl interesează pentru că nu e în zona lui de control! Eram disperat, și m-am decis să înființez un comitet ce mă avea pe mine ca membru unic și avea drept scop protejarea mediului. La început mi-a fost așa de teamă, că nici n-am fost deschis la părerile celorlalți. Când am văzut flăcările șerpuind sub copaci, m-am simțit atât de nefericit, atât de nerăbdător să fac ceea ce este corect, încât am greșit. M-am dus călare la băieți, i-am avertizat că ar putea fi închiși pentru pornirea unui incendiu, le-am ordonat autoritar să îl stingă; și, cum au refuzat, i-am amenințat cu închisoarea. Mă descărcăm pur și simplu fără să mă gândesc la punctul lor de vedere.
Rezultatul? S-au supus – s-au supus posaci și împotriva voinței lor. După ce am trecut călare, de cealaltă parte a dealului, au făcut din nou focul, probabil, și s-au gândit să aprindă tot parcul.
Cu trecerea anilor, am acumulat ceva mai multe cunoștințe despre relațiile interumane, mai multă diplomație, am dobândit o tendință oarecum mărită de a vedea lucrurile din punctul lor de vedere. Acum, în loc să le dau ordine, m-aș apropia de incendiu și aș începe astfel:
„Vă distrați, băieți? Ce gătiți pentru cină?… Și mie îmi plăcea să fac focuri când eram mai tânăr – și încă îmi place. Dar să știți că flăcările pot fi periculoase aici în parc. Știu că voi nu vreți să faceți niciun rău, dar ceilalți băieți nu sunt la fel de atenți. Când vin și văd că voi ați făcut un foc, fac și ei unul și nu îl sting când pleacă acasă; încet, încet, incendiul se întinde în frunzele uscate și ucide copacii. Vom rămâne fără copaci dacă nu suntem mai atenți. Ați putea fi închiși pentru că ați făcut acest foc. Dar nu vreau să vă dau ordine și să vă stric plăcerea. Îmi place să vă văd distrându-vă; dar, vă rog frumos, îndepărtați toate frunzele din jurul focului – și, înainte să plecați, acoperiți jarul cu pământ, da? Și data viitoare când vreți să vă distrați, faceți focul în groapa cu nisip din partea cealaltă a dealului, vă rog! Acolo nu faceți niciun rău… Mulțumesc mult, băieți! Distracție plăcută”.
Ce efecte diferite se obțin printr-un astfel de discurs! Băieții sunt gata să coopereze. Nu sunt îmbufnați, nu poartă pică. Se simt mai bine, ca și mine, pentru că am evitat problema ținând cont de punctul lor de vedere.
Atunci când problemele personale devin copleșitoare, tensiunile pot li aplanate dacă lucrurile sunt văzute din perspectiva celuilalt. Elizabeth Novak din New South Wales, Australia, întârziase cu șase săptămâni plata mașinii sale. „Într-o vineri”, povestește ea, „am primit un telefon dur de la cel ce era responsabil de contul meu, informându-mă că, în cazul în care nu achitam 122 de dolari până luni dimineață, mă puteam aștepta la o reacție corespunzătoare din partea companiei sale. Nu exista nici cea mai mică posibilitate să adun asemenea sumă în weekend, așa încât, după acest telefon, mă așteptam la ce e mai rău luni dimineață. În loc să mă enervez, am privit situația din punctul lui de vedere. Mi-am cerut scuze sincere pentru că i-am pricinuit atâtea necazuri și am spus că trebuie să fiu cel mai cumplit client al său, de vreme ce nu era prima dată când întârzii cu plata. Tonul lui s-a schimbat imediat, și m-a asigurat că nu eram, nici pe departe, unul dintre clienții care îi creau cu adevărat probleme. Mi-a pomenit de multe cazuri în care clienții erau nepoliticoși cu el, îl mințeau sau evitau, adesea, să vorbească cu el. N-am spus nimic. L-am ascultat și l-am lăsat să se descarce. Apoi, fără să-i dau eu vreo sugestie, mi-a zis că nu contează dacă nu pot să-i dau toți banii imediat. Se va mulțumi cu 20 de dolari până la sfârșitul lunii și a întocmit bilanțul atunci când mi-a convenit mie”.
De mâine, înainte să impuneți cuiva să stingă un incendiu, sau să vă cumpere produsul, sau să contribuie la acțiunea dumneavoastră favorită de caritate, de ce n-ați face o pauză ca să închideți ochii și să încercați să revizuiți totul din punctul de vedere al celuilalt? întrebați-vă: „De ce vrea el sau ea acest lucru?” I-adevărat, această metodă vă va lua timp, dar vă va scăpa de dușmani și vă va aduce rezultate mai bune – cu eforturi mai mici și mai puțină agitație.
Dean Donham de la școala de afaceri din Harvard a spus: „Prefer să mă învârt două ore încheiate pe trotuarul din fața biroului unde voi da un interviu decât să intru acolo fără să am o idee clară despre ceea ce voi spune și ceea ce probabil mi se va răspunde – și totul se bazează pe faptul că îi cunosc interesele și motivele celuilalt”.
Acest pasaj este atât de important, încât îl voi repeta cu caractere italice, spre a-l scoate cumva în evidență:
Prefer să mă învârt două ore încheiate pe trotuarul din fața biroului unde voi da un interviu decât să intru acolo fără să am o idee clară despre ceea ce voi spune și ceea ce probabil mi se va răspunde – și totul se bazează pe faptul că îi cunosc interesele și motivele celuilalt.
Dacă rămâneți măcar cu ceva din lectura acestei cărți – și anume cu o tendință sporită de a gândi mereu din punctul de vedere al celuilalt și a vedea lucrurile din perspectiva lui ca și a dumneavoastră – dacă rămâneți măcar cu asta, veți avea probabil la îndemână una din pietrele de hotar ale carierei dumneavoastră.

PRINCIPIUL 8
Dați-vă silința să vedeți lucrurile din perspectiva celuilalt.
9.
Ce vor toți oamenii
Nu v-ar plăcea să știți o formulă magică ce ar opri cearta, ar elimina disconfortul, ar crea bună dispoziție și l-ar face pe celălalt să asculte cu atenție?
Ba da? În ordine. Iat-o: „N-aveți nicio vină pentru că simțiți astfel. Dacă aș fi în locul dumneavoastră, aș reacționa, fără îndoială, la fel”.
Un asemenea răspuns l-ar îmblânzi și pe arțăgosul arțăgoșilor. Și puteți fi sută la sută sincer în ceea ce spuneți, căci, dacă ați fi în pielea celuilalt, ați simți, fără îndoială, la fel ca el. Să luăm cazul lui Al Capone, spre exemplu. Să presupunem că dumneavoastră ați fi fost înzestrat cu același corp, aceeași fire și minte ca și Al Capone. Să spunem că ați beneficia de mediul și experiențele sale. Căci doar acești factori – ei și numai ei – te fac ceea ce ești. Singurul motiv pentru care nu sunteți șarpe cu clopoței este că părinții dumneavoastră nu au fost șerpi cu clopoței.
Meritați foarte puțin credit pentru că sunteți ceea ce sunteți – și, rețineți, cei ce vin să vă reproșeze, enervați, intoleranți, lipsiți de rațiune, trebuie să fie foarte puțin învinuiți pentru ceea ce sunt. Îndurați-vă de acești sărmani. Compătimiți-i. Spuneți-vă dumneavoastră înșivă: „Mă îndrept într-acolo doar din mila lui Dumnezeu”.
Trei sferturi din oamenii pe care îi întâlniți sunt înfometați și însetați să fie înțeleși. Demonstrați-le asta, și vă vor iubi.
Am avut o emisiune la radio despre autoarea cărții Little Women, Louisa May Alcott. Știam că trăise și-și scrisese cărțile nemuritoare în Concord, Massachusetts. Dar, fără să mă gândesc la ce spuneam, am vorbit de vizita pe care am făcut-o în Concord, New Hampshire, pentru a-i vedea căminul. Dacă aș fi spus New Hampshire o singură dată, aș fi fost, poate, scuzat. Dar, Dumnezeule! Am și repetat greșeala. Am fost inundat de scrisori și telegrame, mesaje insultătoare care se roteau în jurul capului meu lipsit de apărare ca un roi de viespi. Multe voci erau indignate. Altele jignitoare. O doamnă originară din Concord, Massachusetts, care locuia acum în Philadephia, m-a copleșit cu mânia ei usturătoare. N-ar fi fost mai dură nici dacă aș fi acuzat-o pe domnișoara Alcott că e un canibal din Noua Guinee. Citind această scrisoare mi-am spus: „Mulțumesc lui Dumnezeu că nu sunt însurat cu această femeie”. Îmi venea să-i scriu și să-i spun că, deși făcusem o greșeală de geografie, ea comisese o și mai mare eroare de politețe. Asta avea să fie formula de deschidere a scrisorii. Apoi aveam să pun cărțile pe masă și să-i spun ce cred cu adevărat. Dar n-am făcut-o. M-am controlat. Am înțeles că orice prost ar face exact același lucru într-un acces de furie.
Doream să mă ridic deasupra acestui nivel. M-am decis să încerc să schimb ostilitatea ei în prietenie. Ar fi o provocare, un fel de joc nou pe care l-aș putea juca. Mi-am spus: „În fond, dacă aș fi în locul ei, probabil că aș simți exact ca ea”. Așadar, m-am decis să îi împărtășesc punctul de vedere. Data următoare când m-am dus la Philadelphia, i-am telefonat. Conversația a fost ceva de genul:

EU: Doamnă Cutare, mi-ați scris o scrisoare acum câteva săptămâni, și vreau să vă mulțumesc.
EA (pe un ton incisiv, dar civilizat): Cu cine am onoarea?
EU: Nu mă cunoașteți. Mă numesc Dale Carnegie. Acum câteva duminici, ați ascultat emisiunea mea despre Louisa May Alcott și am făcut gafa de neiertat de a spune că ea a trăit în Concord, New Hampshire. A fost o greșeală prostească și aș dori să îmi cer scuze. Am apreciat gestul dumneavoastră de a-mi trimite acea epistolă.
EA: Îmi pare rău că am scris ceea ce am scris, domnule Carnegie. M-am pierdut cu firea. Trebuie să-mi cer iertare.
EU: Nu! Nu! Nu dumneavoastră trebuie să o faceți, ci eu. Orice școlar ar fi evitat gafa mea. Duminica următoare m-am scuzat public la radio, și acum vreau să mă iertați și dumneavoastră.
EA: Eu m-am născut în Concord, Massachusetts. Familia mea a deținut, vreme de două secole, monopolul treburilor politice de acolo și sunt foarte mândră de statul meu natal. M-a iritat foarte mult să vă aud spunând că domnișoara Alcott a trăit în New Hampshire. Dar mi-e rușine de ceea ce v-am scris.
EU: Vă asigur că nicio zecime din regretele dumneavoastră nu le acoperă pe ale mele. Greșeala mea nu a ofensat statul Massachusetts, ci pe mine. Rareori oameni de ținuta și cultura dumneavoastră își irosesc vremea scriindu-le celor ce vorbesc la radio și sper că îmi veți scrie din nou dacă detectați alte greșeli în discursurile mele.
EA: Știți, chiar îmi place modul în care mi-ați acceptat critica. Trebuie să fiți o persoană foarte agreabilă. Mi-ar plăcea să vă cunosc.

Deci, doar pentru că îmi cerusem iertare și îi împărtășisem punctul de vedere, ea a început să se scuze și să fie de acord cu mine. Am avut satisfacția de a-mi controla enervarea, și de a răspunde cu blândețe jignirii. M-am distrat infinit mai mult făcând-o să mă placă decât aș fi făcut-o spunându-i să se ducă să se înece.
Fiecare ocupant al Casei Albe este confruntat, aproape zilnic, cu probleme spinoase ce țin de relațiile interumane. Președintele Taft n-a făcut nici el excepție, iar experiența l-a învățat valoarea extraordinară a atitudinii conciliante în neutralizarea efectului urii și ranchiunei. În cartea sa Etica la lucru, Taft oferă o ilustrare oarecum amuzantă a modalității în care a îmblânzit mânia unei mame ambițioase, dar dezamăgite.
El scrie: „O doamnă din Washington al cărei soț se bucura de o oarecare influență politică a venit să lucreze cu mine șase săptămâni sau mai mult, cu scopul de a obține o anumită poziție pentru fiul ei. S-a asigurat de sprijinul unui mare număr de senatori și membri ai Congresului, și le-a stimulat entuziasmul din voci. Postul respectiv cerea calificare tehnică și, conformându-mă recomandării Șefului Biroului, am numit pe altcineva. Am primit o scrisoare de la mamă, ce-mi spunea cât de nerecunoscător fusesem, negându-i, într-o clipă, posibilitatea de a fi fericită. S-a mai plâns că lucrase cu delegația de stat și că a obținut voturi pentru o lege administrativă care mă interesa în mod deosebit, și asta era răsplata pe care o căpăta.
Când primiți o astfel de scrisoare, primul lucru pe care trebuie să-l faceți este să vă gândiți cât de sever puteți fi cu o persoană care a comis o impolitețe, sau a fost chiar puțin impertinentă. Apoi vă puteți încropi un răspuns. Apoi, dacă sunteți înțelept, veți pune scrisoarea într-un sertar pe care îl veți încuia. Scoateți-o peste două zile – astfel de comunicări vor suporta întotdeauna două zile de răgaz înaintea răspunsului – și, când o scoateți, n-o expediați. Exact asta am făcut eu. După aceea m-am așezat la masă și i-am scris epistola cea mai politicoasă cu putință, spunându-i că îi înțeleg dezamăgirea de mamă în asemenea împrejurări, dar că numirea n-a fost decizia mea personală, fiind obligat să aleg persoana cu calificarea tehnică și, prin urmare, să dau postul celui recomandat de Șeful Biroului. Mi-am exprimat speranța că fiul ei va împlini în viață ceea ce ea spera de la el la postul pe care îl avea atunci. Acest răspuns a îmblânzit-o și mi-a scris un mesaj în care își cerea scuze pentru scrisoarea ei impulsivă.
Dar numirea pe care am făcut-o nu a fost confirmată imediat, și, la scurtă vreme, am primit o scrisoare ce se presupunea că vine din partea soțului ei, deși semăna la scris cu celelalte. Eram informat că, datorită crizei nervoase declanșate de dezamăgirea suferită, doamna căzuse la pat și făcuse o formă dură de cancer la stomac. Eram întrebat dacă sunt dispus să-i redau sănătatea oferindu-i postul băiatului ei. A trebuit să compun altă scrisoare, adresată, de această dată, soțului, prin care îmi exprimam speranța ca diagnosticul să fie greșit, și îl asiguram că îi sunt alături în durerea pricinuită de o astfel de boală gravă a soției, dar, cu toate acestea, îmi era imposibil să schimb numirea. Persoana pe care am numit-o a fost confirmată și, la două zile după primirea scrisorii, am organizat o serată muzicală la Casa Albă. Primul cuplu care ne-a întâmpinat, pe doamna Taft și pe mine, a fost cel cu scrisorile, deși soția fusese cu puțin înainte pe patul morții”.
Jay Mangum era reprezentantul unei companii de ascensoare și scări rulante din Tulsa, Oklahoma, care deținea contractul de întreținere al scărilor rulante ale unuia dintre cele mai importante hoteluri din Tulsa. Directorul hotelului nu dorea să oprească scara rulantă mai mult de două ore, căci nu voia să-și inoportuneze clienții. Reparațiile necesare durau pe puțin opt ore, iar compania nu avea mereu un mecanic cu calificare specială, disponibil pentru lucrul în hotel.
Când domnul Mangum a reușit să desemneze un lucrător competent pentru o astfel de însărcinare, i-a telefonat directorului de hotel și, în loc să se certe cu el pentru a obține timpul necesar intervenției, a spus:
„Rick, știu că hotelul tău e foarte aglomerat și vrei să oprești scara rulantă cât mai puțin timp posibil. Înțeleg că te preocupă această problemă, și vom face tot ce ne stă în putință pentru a te mulțumi. Cu toate acestea, investigațiile noastre arată că, dacă nu efectuăm lucrări complete acum, scara va fi avariată și mai grav, ceea ce va necesita o închidere de mai lungă durată. Știu că n-ai vrea să-i inoportunezi pe oaspeții hotelului tău pe o perioadă de câteva zile”.
Directorul s-a văzut nevoit să accepte că o întrerupere de opt ore e preferabilă uneia de câteva zile. Manifestând înțelegere față de dorința acestuia de a-și vedea clienții mulțumiți, domnului Mangum i-a fost ușor să-l convingă pe director fără eforturi și fără ranchiună.
Joyce Norris, profesoară de pian în Saint Louis, Missouri, ne-a povestit cum a soluționat o problemă cu care profesorii de pian se confruntă adesea, când au de-a face cu adolescente. Babette avea unghii splendid de lungi. Acesta este un handicap serios pentru oricine vrea să devină un bun pianist.
Doamna Norris ne-a povestit: „Știam că unghiile ei lungi vor fi o barieră în calea dorinței ei de a cânta bine. În discuțiile noastre dinaintea orelor de pian, nu i-am spus nimic despre această problemă. Nu voiam s-o descurajez în ceea ce privește ideea de a lua lecții de pian, și știam că nu va voi să renunțe la ceea ce îi oferea un sentiment special de mândrie și în care investea atâta atenție.
După prima ședință, când am simțit că prind un moment potrivit, i-am spus: Babette, ai mâini frumoase și unghii splendide. Dacă vrei însă să cânți la pian la fel de bine pe cât poți și pe cât ai dori, ai fi surprinsă să constați cât de repede și ușor ți-ar fi dacă ți-ai tăia unghiile mai scurt. Gândește-te la asta, bine? Pe chipul său se citea un răspuns negativ. I-am spus și mamei ei despre această problemă, menționând cât de frumoase îi erau unghiile. Altă reacție negativă. Era evident că manichiura era foarte importantă pentru Babette.
Săptămâna următoare, tânăra a revenit pentru a doua ședința. Spre uimirea mea, își tăiase unghiile. Am felicitat-o și am lăudat-o pentru un asemenea sacrificiu. I-am mulțumit și mamei ei pentru că își influențase fiica în această problemă. Dar ea mi-a răspuns: O, nu e meritul meu. Babette a luat singură această decizie, și e pentru prima oară când își taie unghiile pentru cineva”.
A amenințat-o doamna Norris pe Babette? I-a spus oare că refuză să aibă o elevă cu unghii lungi? Nici vorbă. I-a spus fetei că unghiile ei erau splendide și ar face un sacrificiu dacă le-ar tăia. Era ca și cum ar fi spus: „Sunt de partea ta – știu că nu-ți va fi ușor, dar vei fi răsplătită prin progresele tale muzicale”.
Sol Hurok a fost, probabil, cel mai celebru impresar american. A avut de-a face, în aproape cincizeci de ani, cu artiști de primă mână precum Șaliapin, Isadora Duncan și Pavlova. Domnul Hurok mi-a spus că una dintre primele lecții pe care le-a învățat în colaborarea sa cu aceste vedete cu personalitate puternică a fost dorința lor de a fi înțelese, înțelese și iarăși înțelese în ciudățeniile lor.
Vreme de trei ani, a fost impresarul lui Feodor Șaliapin – unul dintre cei mai importanți bași ce au cântat vreodată pentru abonații selecți ai operei Metropolitan. Totuși, Șaliapin îi crea mereu probleme. Avea toane de copil răsfățat. În cuvintele unice ale domnului Hurok: „Era un tip dat naibii”. Spre exemplu, Șaliapin îl suna pe domnul Hurok la amiază, în ziua când avea concert, și îi spunea: „Sol, mă simt cumplit. Gâtul meu e carne vie. Mi-e imposibil să cânt în seara asta”. Se certa domnul Hurok cu el? O, nu. Știa că un impresar nu poate să se poarte astfel cu artiștii. Se grăbea la hotelul lui Șaliapin, copleșit de regrete: „Ce păcat”, spunea el. „Ce păcat! Sărmane prietene! Desigur că nu poți cânta. Îți anulez imediat angajamentul. N-o să te coste decât câteva mii de dolari, dar ce înseamnă asta în comparație cu reputația dumitale”.
Atunci Șaliapin ofta și spunea: „Poate ar fi mai bine să treci pe la mine mai târziu. Vino pe la cinci, să vedem cum mă simt”.
La cinci punct, domnul Hurok revenea grăbit la hotel, demonstrând aceeași înțelegere. Insista din nou să anuleze angajamentul, și iarăși Șaliapin ofta și spunea: „Poate ar trebui să mai vii o dată. S-ar putea să mă simt mai bine”.
La șapte și jumătate, marele bas consimțea să cânte, cu singura condiție ca domnul Hurok să urce pe scena operei și să anunțe că Șaliapin avea o răceală foarte puternică și nu era în voce. Domnul Hurok mințea și îi promitea că va face astfel, căci știa că e singura modalitate de a-l convinge să cânte.
În splendida sa carte Psihologia educației, dr Arthur I. Gates spunea: „Toți oamenii tânjesc după înțelegere. Copilul se grăbește să-și arate suferința; sau chiar își pricinuiește singur o tăietură sau o rană pentru a obține compasiune din belșug. În același scop adulții… își arată loviturile, își povestesc accidentele, bolile, în special detaliile operațiilor. Autocompătimirea pentru necazurile reale sau imaginare este o practică universală”. Deci, dacă vreți să-i convingeți pe ceilalți să gândească asemenea dumneavoastră, aplicați…

PRINCIPIUL 9
Arătați înțelegere față de ideile și dorințele celuilalt.
10.
Un apel eficace
Ara crescut în Missouri, la marginea ținutului lui Jesse James, și am vizitat ferma acestuia din Kearney, Missouri, unde locuia pe atunci fiul său.
Soția acestuia mi-a povestit cum jefuia Jesse trenuri și bănci, ca să dea apoi bani de ipotecă fermierilor vecini.
Probabil că Jesse James se considera un idealist, ca și Dutch Schultz, „Two Gun” Crowley, Al Capone și mulți alți „nași” ai crimei organizate, la generații distanță. Adevărul este că toți cei pe care îi întâlnim au o opinie excelentă despre ei înșiși și vor să fie preciși și altruiști în observațiile lor.
J. Pierpont Morgan a observat, în unul dintre interludiile sale analitice, că o persoană întreprinde, de obicei, o acțiune din două motive: unul care sună bine și unul adevărat.
Persoana în cauză va avea în vedere motivul real. Nu e nevoie să insistați asupra acestui adevăr. Dar noi toți, idealiști în adâncul inimii, căutăm mai degrabă motive care sună bine. Deci, pentru a-i schimba pe ceilalți, faceți apel la sentimentele nobile.
E aceasta o abordare prea idealistă în afaceri? Să vedem. Să luăm exemplul lui Hamilton J. Farrell de la Compania Farrell-Mitchell din Glenolden, Pennsylvania. Domnul Farrell avea un chiriaș nemulțumit, care amenința că se mută. Contractul mai avea patru luni până la expirare; totuși, el l-a înștiințat că se mută imediat, indiferent de prevederile contractului.
„Oamenii aceștia locuiseră în casa mea toată iarna – sezonul cel mai scump în materie de închirieri”, povesti domnul Farrell uneia dintre clasele noastre, „și știam că va fi greu să găsesc alți ocupanți ai apartamentului înainte de venirea toamnei. Mă vedeam fără banii rezultați din chirie și, credeți-mă, eram foarte mânios.
În mod obișnuit, m-aș fi repezit la chiriașul meu și l-aș fi sfătuit să-și citească din nou contractul. L-aș fi prevenit că, dacă se mută, e obligat să-și plătească integral chiria – și că aș recurge la această soluție fără ezitare.
Totuși, în loc să mă înfurii și să mă dau în spectacol, m-am hotărât să încerc altceva. Deci am început astfel: «Domnule Doe, v-am ascultat plângerile și tot nu cred că intenționați să vă mutați. După ani de zile de experiență în contracte de închirieri, am învățat câte ceva despre natura umană și mi-am dat seama că, în primul și în primul rând, sunteți un om de cuvânt. De fapt, aș paria că am dreptate.
Iată ce vă propun. Gândiți-vă câteva zile la hotărârea pe care ați luat-o. Dacă pe întâi ale lunii următoare, când trebuie să-mi plătiți chiria, veți fi la fel de decis să vă mutați, vă dau cuvântul meu de onoare că vă voi accepta opinia. Vă voi permite să vă mutați și voi recunoaște față de mine însumi că am greșit. Dar continuu să cred că sunteți un om de cuvânt și veți respecta acest contract. În definitiv, doar noi decidem dacă vrem să fim oameni sau maimuțe.»
Ei bine, la întâi ale lunii următoare, domnul respectiv a trecut pe la mine și mi-a plătit chiria personal. Discutase și cu soția – și se hotărâseră să rămână. Asta pentru că erau oameni onorabili și trebuiau să-și respecte contractul.
În ziua în care Lord Northcliffe a văzut într-un ziar o poză de-a lui care nu dorea să fie publicată, i-a scris editorului. Dar credeți cumva că i-a spus: „Vă rog să nu mai publicați acea poză a mea; mie nu-mi place?” Nu, a făcut apel la un motiv nobil. La respectul și dragostea pe care fiecare dintre noi le simte pentru mamă. A scris: „Vă rog, nu mai publicați acea poză a mea. Mamei nu-i place”.
Când John D. Rockefeller Jr. a vrut să-i oprească pe ziariști să-i mai fotografieze copiii, a făcut apel la aceleași sentimente nobile. N-a spus: „Nu vreau să le fie publicate pozele”. Nu, a făcut apel la dorința profundă din fiecare din noi de a ne proteja copiii. A spus: „Știți cum e, băieți. Aveți și voi copii și știți că nu e bine ca micuții să beneficieze de prea multă publicitate”.
La începutul carierei sale meteorice, Cyrus H.K. Curtis, băiatul sărac din Maine căruia îi era sortit să facă milioane ca proprietar al ziarelor The Saturday Evening Post și The Ladies Home Journal, nu își putea permite să le plătească colaboratorilor săi la fel de mult cât ofereau alte reviste. Nu-și permitea să angajeze redactori de primă clasă care să scrie doar pe bani. Atunci, a făcut apel la sentimentele lor nobile. Spre exemplu, a convins-o pe însăși Louisa May Alcott, nemuritoarea autoare a romanului Little Women, să scrie pentru el, în perioada ei de glorie absolută; și a făcut asta expediind un cec de 100 de dolari nu ei, ci acțiunii ei de caritate preferate.
Aici ar putea interveni un sceptic ca să spună: „Toate metodele astea s-ar putea să meargă pentru Northcliffe sau Rockefeller sau un romancier sentimental. Dar abia aștept să le văd efectul pe durii care îmi achită mie chitanțele”.
S-ar putea să aveți dreptate. Nu funcționează nimic în astfel de cazuri – și nimic nu merge pentru toți oamenii. Dacă sunteți mulțumiți de rezultatele pe care le obțineți, de ce să schimbați ceva? Dacă nu, de ce să nu încercați ceva nou?
Oricum, cred că vă va face plăcere să citiți această poveste spusă de James L. Thomas, un fost student al meu:
Șase clienți ai unei anume companii de automobile au refuzat să-și achite facturile pentru revizia și reparațiile mașinilor lor. Niciunul dintre aceștia nu contesta valoarea integrală a facturilor, dar fiecare pretindea că anumite sume erau exagerate. Toți însă semnaseră pentru munca prestată, deci compania știa că are dreptate – și a spus asta. Aceasta a fost prima greșeală.
Iată măsurile luate de personalul contabil pentru a primi contravaloarea acestor facturi neachitate. Credeți că au avut succes?

1. Au vizitat personal fiecare client și i-au spus verde în față că veniseră să ceară banii care trebuiau de mult plătiți.
2. Au accentuat că nu există niciun dubiu în faptul că dreptatea era de partea companiei; în consecință, el, clientul, greșea fundamental.
3. Au dat de înțeles că membrii companiei știu mai mult despre automobile decât ar putea el vreodată să spere. Deci, de ce s-ar fi certat?
4. Rezultatul: s-au certat.

A împăcat, oare, vreuna din aceste metode pe client sau a reglat conturile? Vă puteți răspunde și singur.
În aceste condiții, șeful departamentului de contabilitate era gata să declanșeze un proces foarte bine fundamentat când, din fericire, problema a ajuns la cunoștința directorului general. Acesta a investigat situația acestor clienți rău platnici și a descoperit că toți erau cunoscuți pentru promptitudinea cu care își achitau facturile. Ceva nu era în ordine – ceva era foarte suspect în legătura cu metoda de strângere a banilor. L-a chemat pe James L. Thomas și i-a dat sarcina să încaseze aceste sume „de neîncasat”.
Iată, în propriile sale cuvinte, etapele parcurse de domnul Thomas:

1. Vizita mea la fiecare client a avut același scop: achitarea unei facturi de mult depășite – despre care știam că este absolut corectă. Dar n-am pomenit un cuvânt despre asta. I-am explicat că venisem să văd ce făcuse sau ce nu făcuse compania.
2. Am evidențiat clar că, până nu aud versiunea clientului, nu pot să-mi dau cu părerea. I-am spus că niciodată compania noastră nu a pretins că deține adevărul absolut.
3. I-am spus că nu ne interesează decât mașina lui, și că el știa mai mult despre ea decât oricine altcineva pe lume, el deținea autoritate absolută în acest domeniu.
4. L-am lăsat să se descarce, l-am ascultat, oferindu-i tot interesul și toată înțelegerea pe care le dorea – și le aștepta.
5. În final, când clientul era într-o dispoziție prielnică, am lăsat totul în seama spiritului său de dreptate. Am făcut apel la motivele lui nobile. I-am spus: „Mai întâi, vreau să știți că, asemenea dumneavoastră, cred că această problemă a fost abordată greșit. Ați suferit neajunsuri și ați fost enervat și deranjat de unul din reprezentanții noștri. Asta n-ar fi trebuit să se întâmple. Regret nespus și, în numele companiei, îmi cer scuze. Ascultându-vă povestea, am fost impresionat de cinstea și răbdarea dumneavoastră. Și acum, pentru că sunteți cinstit și răbdător, vă voi ruga să faceți ceva pentru mine. Dumneavoastră mă puteți ajuta mai bine decât oricine altcineva, pentru că vă pricepeți cel mai bine. Iată-vă factura; știu că nu mă expun nici unui risc cerându-vă să o corectați, ca și cum ați fi președintele companiei mele. Las totul în grija dumneavoastră. Vă va fi respectată decizia”.
A modificat oare factura: Desigur, și a fost foarte măgulit. Facturile erau cuprinse între 150 și 400 de dolari – dar și-a oferit clientul prețul cel mai avantajos? Da, unul a făcut-o. Unul a refuzat să plătească vreun ban din suma cerută; dar ceilalți cinci au dat companiei câștig de cauză! Aici rezidă morala povestirii: am livrat mașini noi în următorii doi ani tuturor celor șase clienți cu probleme!

Domnul Thomas a spus: „Experiența m-a învățat că, atunci când nu poți ști nimic cert despre clienți, singura bază stabilă de pornire este asumarea sincerității, onestității și deschiderii acestora și, în consecință, credința de nestrămutat că facturile vor fi plătite. Într-o formulă mai clară, trebuie să pornim de la prezumția că oamenii sunt cinstiți și vor să se achite de obligații. Excepțiile la această regulă sunt reduse și sunt convins că aceia care sunt mai arțăgoși din fire vor reacționa de cele mai multe ori favorabil dacă îi faceți să creadă că îi considerați cinstiți, corecți și sinceri”.

PRINCIPIUL 10
Faceți apel la sentimentele nobile ale celorlalți.
11.
Marele și micul ecran dețin controlul. 
De ce nu l-ai deține și tu?
Cu mulți ani în urmă, Evening Bulletin din Philadelphia a fost calomniat printr-o campanie de zvonuri rău intenționate. Circulau știri malițioase. Cei ce își difuzau anunțuri în ziar au fost avertizați că cititorii nu mai apreciază această publicație, deoarece era prea încărcată de publicitate și prea săracă în știri. Trebuia să se ia imediat atitudine. Bârfa trebuia înăbușită.
Dar cum?
Iată cum s-a procedat.
Bulletin a selectat din ediția sa obișnuită toate materialele publicate într-o singură zi, și le-a tipărit sub formă de carte. Cartea a fost intitulată O zi. Conținea 307 pagini – la fel de mult cât un volum cartonat; totuși, Bulletin oferise toate aceste informații într-o singură zi și le-a vândut cu câțiva cenți, și nu cu câțiva dolari.
Tipărirea acestei cărți a demonstrat că Bulletin oferea o cantitate impresionantă de materiale interesante. Oglindea faptele cu obiectivitate, făcându-le însă mai incitante, mai impresionante decât ar fi reușit pagini întregi de cifre și argumente.
E timpul să demonstrăm și noi același lucru. Nu ajunge să exprimăm un adevăr. El trebuie modelat astfel încât să apară ca fiind viu, interesant, dramatic. Trebuie să folosiți arta spectacolului. Cinematograful reușește. Micul ecran reușește. Și va trebui să procedați la fel, dacă vreți să vă bucurați de atenție.
Experții în decorarea vitrinelor cunosc forța dramatizării. Spre exemplu, fabricanții unei noi otrăvi de șobolani oferă comercianților între elemente de decorare a vitrinei doi șobolani vii. În săptămâna în care au fost expuși șobolanii, vânzările au crescut de cinci ori față de rata obișnuită.
Spoturile publicitare televizate abundă în exemple de tehnici de dramatizare în vânzarea produselor. Așezați-vă într-o seară în fața televizorului și analizați intenția fiecărui regizor de spoturi publicitare. Veți observa cum un medicament împotriva acidității gastrice schimbă culoarea acidului din eprubetă în timp ce medicamentul concurenței nu reușește, cum o anumită marcă de săpun sau detergent curăță grăsimea de pe o cămașă, în timp ce cealaltă marcă lasă pete. Veți vedea o mașină care ia curbele cu multă ușurință – și astfel veți fi mult mai ușor convinși decât dacă vi se va povesti doar despre performanțele ei. Chipuri zâmbitoare își vor exprima mulțumirea față de anumite produse. Toate acestea pun în scenă pentru telespectator avantajele oferite de produsul vândut – și conving oamenii să-l cumpere.
Puteți să vă puneți în scenă ideile în afaceri sau în orice altă împrejurare a vieții. E ușor. Jim Yeamans, agent comercial al companiei National Cash Register din Richmond, Virginia, ne-a povestit cum a vândut un produs prin demonstrarea eficacității sale.
„Săptămâna trecută am făcut o vizită la o băcănie din apropiere și am văzut că mașina de bani era foarte demodată. M-am apropiat de băcan și i-am spus: «Aruncați literalmente bani de fiecare dată când aveți un client.» Spunând asta am și aruncat pe jos un pumn de monede. Imediat, a devenit mai atent. Doar vorbele mele nu l-ar fi impresionat, dar sunetul banilor pe podea i-a captat atenția. Am obținut o comandă prin care îmi solicita mașini noi”.
Această metodă funcționează și în viața casnică. Atunci când, în vremurile de demult, băiatul își cerea iubita în căsătorie, folosea doar cuvinte de dragoste? Nu. Îngenunchea. Asta ilustra elocvent vorbele sale. Acum nu mai îngenunchem când facem cereri în căsătorie, dar mulți pretendenți încă amenajează un cadru romantic înainte să ceară mâna alesei inimii.
Dramatizarea merge și cu copiii. Joe B. Fant, Jr., din Birmingham, Alabama, îi convingea cu greu pe băiețelul lui de cinci ani și pe fetița de trei ani să-și strângă jucăriile, așa că a inventat un „tren”. Joey juca rolul mecanicului (Căpitanul Cassey Jones), pe tricicleta sa. A fost atașat vagonul lui Janet, în care, seara, ea aduna tot „combustibilul” și apoi se urca și ea în timp ce fratele o conducea prin cameră. Astfel a fost curățată camera – fără certuri, muștruluieli sau amenințări.
Mary Catherine Wolf din Mishawaka, Indiana, avea probleme la serviciu și s-a decis să vorbească despre ele cu șeful ei. Luni dimineață i-a solicitat o audiență, dar i s-a spus că este foarte ocupat și va trebui să fixeze o întâlnire mai târziu în cursul acelei săptămâni, cu secretara lui. Aceasta i-a spus că programul șefului este foarte aglomerat, dar că va încerca să o ajute.
Iată relatarea doamnei Wolf despre cele întâmplate:
„N-am primit răspuns de la ea toată săptămâna. De câte ori o întrebam ce se întâmplă, îmi oferea diferite motivații pentru faptul că nu am obținut audiența. Era deja vineri dimineață și nu aflasem nimic. Doream neapărat să-l văd și să-i expun problemele mele înainte de sfârșitul săptămânii, deci m-am întrebat cum să obțin o audiență.
Iată ce m-am hotărât să fac. I-am scris că înțeleg perfect cât a fost de aglomerat toată săptămâna, dar că era foarte important să mă asculte. Am pus alături de această epistolă un formular și un plic cu adresa mea și l-am rugat respectuos să-l completeze sau s-o roage pe secretară să o facă și să mi-l expedieze. Iată conținutul formularului:

Doamnă Wolf – vă voi acorda audiența pe data de……… la ora………  Vă voi oferi………  minute din timpul meu.

Am pus această scrisoare în raftul lui de corespondență la ora unsprezece dimineața. La ora două după-amiaza, mi-am verificat scrisorile primite. Am găsit acolo plicul așteptat. Îmi răspunsese personal la formular și mi-a spus că mă va primi în acea după-amiază și îmi va acorda zece minute din timpul său. M-am întâlnit cu el, am vorbit timp de peste o oră și mi-a rezolvat problemele.
Dacă nu aș fi vizualizat în acest fel dorința mea de a-l întâlni, aș aștepta încă, probabil, acea audiență”.
James B. Boynton trebuia să prezinte un raport de piață detaliat. Firma lui tocmai întreprinsese un studiu exhaustiv ce avea ca obiect o marcă importantă de cremă. Era nevoie de date imediate despre competiția în acest sector. Clientul ce prospecta piața era unul dintre cei mai mari și cei mai formidabili oameni de afaceri în domeniul publicitar.
Și prima lui modalitate de abordare a eșuat înainte să poată fi aplicată.
Domnul Boynton ne explică: „Prima dată când am intrat în biroul lui, am fost atras fără voie într-o discuție inutilă despre metodele folosite în investigație. Am început să discutăm în contradictoriu. Mi-a spus că nu am dreptate și am încercat să-i dovedesc contrariul.
În cele din urmă, m-am impus punctul de vedere, spre satisfacția mea – dar mi se terminase timpul acordat, ca și interviul, de altfel, și nu obținusem nimic.
A doua oară, nu mi-am mai pierdut vremea cu cifre și date. M-am hotărât să mă adresez clientului meu folosind alte metode.
Când am fost poftit înăuntru, el vorbea la telefon. Când a pus receptorul în furcă, mi-am deschis servieta și am răsturnat pe biroul lui treizeci și două de borcane de cremă – toate produsele pe care le cunoștea – toate fiind produse ale firmelor competitoare.
Lipisem pe fiecare borcan o etichetă rezumând informațiile pe care le obținusem în investigațiile mele. Fiecare etichetă spunea povestea într-o manieră concisă și elocventă.
Ce a urmat?
Nu au mai fost disensiuni. S-a creat ceva nou, diferit. A ridicat, unul câte unul, borcanele de cremă și a citit etichetele. S-a încins o discuție prietenoasă. A pus întrebări. A manifestat un interes viu. Îmi acordase la început zece minute să-mi prezint rezultatele cercetărilor, dar ele au trecut, ba chiar și douăzeci, patruzeci de minute s-au scurs, și la capătul unei ore încheiate vorbeam încă.
Îi prezentam aceleași fapte ca și data trecută. Dar acum puneam în scenă informațiile, asemenea unui actor adevărat – diferența este remarcabilă.

PRINCIPIUL 11
Puneți-vă în scenă ideile.
12.
Asul din mânecă
Charles Schwab avea în subordine un director de atelier ai cărui angajați nu își îndeplineau sarcinile de muncă.
Schwab l-a întrebat: „Cum se face că un director așa de capabil ca dumneata nu poate să obțină un randament satisfăcător de la angajați?”
„Nu știu”, a răspuns acesta. „I-am încurajat, i-am îmboldit, i-am împins, i-am înjurat, i-am insultat, i-am amenințat, i-am blestemat, le-am spus că îi concediez. Nimic nu funcționează. Pur și simplu nu vor să producă”.
Această conversație a avut loc la sfârșitul zilei, cu puțin înainte să sosească tura de noapte. Schwab i-a cerut directorului o bucată de cretă, apoi s-a întors spre unul din muncitori și l-a întrebat: „Câte «turnături» pe ziua de azi?”
„Șase”.
Fără alt cuvânt, Schwab a scris cu creta pe podea un șase mare și a plecat.
Când a sosit tura de noapte, lucrătorii au văzut și au întrebat ce înseamnă.
„A venit azi patronul pe aici”, au spus cei ce-și terminaseră orele de muncă. „Ne-a întrebat cât am produs. A scris apoi cifra 6 pe podea”.
A doua zi, Schwab a trecut din nou pe la atelier.
Cei din tura de noapte șterseseră șasele și îl înlocuiseră cu un 7 la fel de mare. Cei din tura de zi au văzut dimineață cifra scrisă cu creta pe dușumea. Deci muncitorii din schimbul de noapte se credeau mai capabili decât ei? Ei, bine, le vor demonstra contrariul. Au pornit lucrul cu entuziasm, și când au plecat acasă lăsaseră în urmă un 10 uriaș și lăudăros. Lucrurile erau pe calea cea bună.
În scurt timp, acest atelier ce era mereu în urmă cu producția producea mai mult decât orice alt atelier al fabricii.
Principiul?
Să reproducem cuvintele lui Charles Schwab însuși. El spunea: „Nu poți să-i faci pe ceilalți să-și îndeplinească obligațiile decât stimulând competiția. Acest lucru nu trebuie făcut într-un spirit sordid, de goană după bani, ci deșteptând o nobilă emulație”.
O nobilă emulație! O provocare! Să le arunci mănușa! Iată cum îți croiești drum spre inimile oamenilor deosebiți.
Fără o astfel de provocare, Theodore Roosevelt n-ar fi devenit președinte al Statelor Unite. Abia întors din Cuba, Rough Rider (Călărețul Neînfricat) fusese ales guvernator al Statului New York. Opoziția a descoperit că nu mai era rezident legal al statului, iar Roosevelt, speriat, a vrut să se retragă. Apoi Thomas Collier Platt, senatorul de New York, i-a lansat o provocare. Întorcându-se spre Theodore Roosevelt, i-a strigat cu o voce vibrantă, în plină ședință: „Oare eroul de la San Juan Hill nu e decât un laș?”
Roosevelt a acceptat să lupte și restul aparține istoriei. Această provocare nu i-a schimbat viața doar lui, ci a avut un efect răsunător asupra viitorului națiunii sale.
„Toți oamenii se tem, dar cei curajoși își elimină frica și înaintează, uneori chiar spre moarte, dar întotdeauna spre victorie”, acesta era motto-ul Gărzii Regale din Grecia antică. Ce provocare mai extraordinară există decât posibilitatea de a-ți depăși propria frică?
Pe vremea când Al Smith era guvernatorul New Yorkului, s-a confruntat și el cu o situație similară. Sing-Sing, cea mai vestită închisoare de pe Insula Diavolului (Devil’s Island) rămăsese fără director. Se declanșaseră scandaluri și zvonuri urâte între zidurile acelui penitenciar. Smith avea nevoie de o mână de fier în fruntea Sing-Singului. Dar cine? A trimis după Lewis E. Lawes din New Hampton.
„Ce-ai spune dacă te-aș numi director la Sing-Sing? i-a spus el, jovial, pe când stătea în picioare în fața lui. Am nevoie de cineva cu experiență”.
Lawes era uluit. Cunoștea pericolele de la Sing-Sing. Era vorba de o numire politică, fapt ce presupune accese și capricii ale politicienilor. Directorii închisorii vin și pleacă – unul din ei deținuse această poziție doar trei săptămâni. Trebuia să se gândească la cariera sa. Merita să-și asume riscul?
Atunci Smith, văzându-l că ezită, s-a așezat comod și a zâmbit: „Tinere”, i-a spus el, „nu te învinovățesc pentru că ți-e frică. E un post foarte greu. E nevoie de cineva important ca să se instaleze și să dureze acolo”.
În acest fel, Smith a lansat provocarea, nu? Lui Lawes îi surâdea ideea să dețină un post în care era nevoie de un om „important”.
Deci a mers. Și a rămas. A rămas în același post, devenind unul dintre cei mai vestiți directori ai timpului său. Cartea lui: Douăzeci de mii de ani la Sing-Sing a fost vândută în sute de mii de exemplare. Are acum și o emisiune radiofonică, iar povestirile sale din închisoare au constituit sursa de scenarii a zeci de filme. Modul său de a-i „umaniza” pe criminali a făcut minuni în reforma sistemului penitenciar.
Harvey S. Firestone, fondatorul marii Firestone Fire and Rubber Company, mărturisea: „N-am crezut niciodată că banii și numai banii îi vor uni și îi vor menține pe oameni împreună. Cred că e vorba de jocul însuși”. 
Frederic Herzberg, unul dintre cei mai mari oameni de știință ai comportamentului uman, a fost de acord. El a studiat în profunzime modul în care lucrau mii de oameni, de la muncitori în fabrică la directori experimentați. Care credeți că este cel mai stimulativ factor într-o slujbă? Banii? Condiții decente de lucru? Beneficii suplimentare? Nu – niciunul dintre acestea. Unicul factor important care motivează oamenii este lucrul însuși. Dacă munca este interesantă și stimulativă, angajatul e entuziasmat să o facă și o va face bine.
Asta iubește fiecare persoană de succes: jocul. Șansa la exprimare de sine. Șansa de a-și dovedi valoarea, de a se autodepăși, de a câștiga. Asta provoacă oamenii să participe la maraton sau la concursurile de îngrășat porci și de mâncat plăcinte. Dorința de a fi cel mai bun. Dorința de a se simți important.

PRINCIPIUL 12
Aruncați mânușa.

DE REȚINUT

CUM SĂ VĂ IMPUNEȚI PUNCTUL DE VEDERE

PRINCIPIUL 1
Singura modalitate de a profita cât mai mult de pe 
urma unei disensiuni este de a o evita.

PRINCIPIUL 2
Respectați părerile interlocutorului dumneavoastră. 
Nu-i spuneți niciodată că greșește.

PRINCIPIUL 3
Dacă greșiți recunoașteți-o primul 
și susțineți-vă vina cu convingere.

PRINCIPIUL 4
Dacă vreți să câștigați pe cineva, luați-l cu duhul blândeții.

PRINCIPIUL 5
Obțineți de la bun început 
aprobarea interlocutorului dumneavoastră.

PRINCIPIUL 6
Lăsați-vă interlocutorul să vorbească nestingherit.

PRINCIPIUL 7
Lăsați-l pe celălalt să creadă 
că face totul din proprie inițiativă.

PRINCIPIUL 8
Dați-vă silința să vedeți lucrurile din perspectiva celuilalt.

PRINCIPIUL 9
Arătați înțelegere față de ideile și dorințele celuilalt.

PRINCIPIUL 10
Faceți apel la sentimentele nobile ale celorlalți.

PRINCIPIUL 11
Puneți-vă în scenă ideile.

PRINCIPIUL 12
Aruncați mănușa.
PARTEA A PATRA
Fiți un conducător adevărat.
Cum să transformați oamenii
fără a-i jigni sau a-i indigna
1.
Dacă trebuie neapărat să reproșați ceva, 
iată cum să începeți 
În timpul administrației lui Calvin Coolidge, un prieten de-al meu a vizitat Casa Albă la sfârșit de săptămână. Intrând în biroul președintelui, l-a auzit pe Coolidge spunând uneia dintre secretarele sale: „Ai o rochie frumoasă azi, domnișoară, și ești foarte atrăgătoare”.
Asta a fost probabil cea mai vie laudă pe care Cal cel Tăcut a adresat-o vreodată unei secretare. A fost atât de neașteptat, atât de neobișnuit, încât secretara s-a înroșit, încurcată. Apoi, Coolidge a spus: „Ei, hai, nu te bloca. N-am vrut decât să te fac să te simți bine. De acum încolo, ți-aș fi recunoscător dacă ai fi mai atentă cu semnele de punctuație”.
Metoda lui era, poate, prea explicită, dar psihologia era admirabilă. Ne vine mereu mai ușor să ascultăm lucruri neplăcute după ce am fost lăudați pentru calitățile noastre.
Frizerul îl săpunește pe client înainte să-l radă; exact același lucru a făcut McKinley în 1896, când candida pentru președinție. Unul dintre republicanii de marcă ai zilei compusese un discurs pe care îl considera puțin mai bun decât cele ale lui Cicero, Patrick Henry și Daniel Webster la un loc. Plin de orgoliu, el i-a citit discursul nemuritor lui McKinley. Avea unele puncte bune, dar nu mergea. Ar fi declanșat o furtună de critici. McKinley nu voia să-l jignească pe acest om. Nu trebuia să-i sufoce splendidul entuziasm, și totuși trebuia să spună: „nu”. Remarcați cât de abil a fost:
„Prietene, e un discurs splendid, excepțional”, a spus McKinley. „Nimeni n-ar fi putut compune unul mai bun. Ar fi perfect pentru multe ocazii, dar crezi într-adevăr că se potrivește în cazul de față? Așa sonor și sobru cum e, din punctul dumitale de vedere, trebuie să cântăresc efectul lui din perspectiva partidului. Acum du-te acasă și scrie-mi un discurs după indicațiile pe care ți le voi da, și trimite-mi o copie”.
Exact așa s-a întâmplat. McKinley l-a sfătuit și l-a ajutat să rescrie discursul, care a devenit una din cele mai eficiente piese oratorice ale campaniei sale.
Iată o scrisoare vestită a lui Abraham Lincoln (surclasată în faimă doar de cea adresată doamnei Bixby, prin care își exprima condoleanțele pentru cei cinci fii ai ei căzuți pe câmpul de luptă). Probabil că Lincoln a compus această scrisoare în cinci minute; totuși, a fost vândută la o licitație publică în 1926 pentru 12 000 de dolari, care, în paranteză fie spus, era o sumă mai mare decât economiile a cincizeci de ani de muncă grea ai lui Lincoln. Scrisoarea era adresată generalului Joseph Hooker și a fost expediată pe 26 aprilie 1863, în timpul celei mai întunecate perioade a Războiului Civil. Timp de 18 luni, generalii lui Lincoln purtaseră Armata Unionistă din înfrângere în înfrângere. Nimic altceva decât măceluri inutile, prostești. Poporul era îngrozit. Mii de soldați părăsiseră armata, se revoltaseră chiar și republicanii din Senat și doreau să-l oblige pe Lincoln să demisioneze. „Suntem la marginea prăpastiei!”, a spus Lincoln. „Mi se pare că însuși Dumnezeu și-a întors fața de la noi. Nu mai pot întrezări speranța”. Scrisoarea cu pricina a sosit în această epocă de tristețe adâncă și haos.
Tipăresc această scrisoare aici pentru că ea demonstrează cum a încercat Lincoln să schimbe un general indisciplinat în momente în care tot poporul depindea de acțiunile acestuia.
Este, probabil, cea mai incisivă epistolă a lui Abe Lincoln de la investirea sa ca președinte; totuși, veți remarca cum l-a lăudat pe generalul Hooker înainte să pomenească de greșelile lui grave.
Da, erau greșeli grave, dar Lincoln nu le-a numit astfel. El era mai conservator, mai diplomat. A scris: „Ați făcut unele lucruri cu care nu sunt complet de acord”. Iată cât tact! Și câtă diplomație!
Iată scrisoarea adresată generalului Hooker:

V-am numit în fruntea Armatei din Potomac. Desigur, am luat această hotărâre în baza unor motive întemeiate, și totuși cred că trebuie să vă informez că ați făcut unele lucruri cu care nu sunt complet de acord.
Vă stimez și vă apreciez ca pe un soldat curajos și dibaci. De asemenea, sunt convins că aveți dreptate să nu amestecați politica în profesia dumneavoastră. Credeți în forțele proprii, și aceasta e o calitate prețioasă, ba chiar indispensabilă.
Sunteți ambițios, ceea ce, în limite normale, face mai degrabă bine decât rău. Dar cred că în perioada în care generalul Burnside a comandat armata, v-ați lăsat purtat de ambiție și l-ați contracarat cât ați putut, aducând un mare deserviciu țării și unui camarad de luptă merituos și onorabil.
Înțeleg că ați spus că atât armata, cât și guvernul au nevoie de un dictator. Sper că înțelegeți că nu din acest motiv v-am acordat comanda, ci dimpotrivă.
Doar generalii care repurtează victorii pot deveni dictatori.
Vă cer acum să fiți învingător și apoi vom vedea ce se întâmplă cu dictatura.
Guvernul vă va oferi tot sprijinul său, atât dumneavoastră, cât și tuturor comandanților. Mă tem însă că spiritul de critică a superiorilor și de lipsă de încredere, pe care l-ați insuflat armatei, se va întoarce acum împotriva dumneavoastră. Vă voi sprijini în anihilarea lui, atât cât îmi va sta în putință.
Nici dumneavoastră, nici Napoleon, dacă s-ar naște din nou, n-ar putea să obțină nimic de la niște soldați care gândesc astfel, și vă avertizez să nu acționați în pripă. Nu fiți nechibzuit, fiți energic și vigilent și conduceți-vă soldații spre victorie.

Dumneavoastră nu sunteți un Coolidge, un McKinley sau un Lincoln. Vreți să știți dacă aceste metode funcționează în întâlnirile dumneavoastră zilnice de afaceri. Să verificăm.
Să luăm cazul lui W.P. Gaw de la Compania Wark, Philadelphia.
Compania Wark încheiase un contract pentru construirea unei mari clădiri de birouri în Philadelphia într-un anumit termen. Totul mergea conform planului; construcția era aproape terminată când, brusc, fabricantul care trebuia să asigure ornamentația în bronz pentru fațadă a anunțat că nu poate face livrarea la timp. Cum! Să fie întârziată finisarea unei construcții întregi! Penalizări de plătit! Pagube însemnate! Toate din cauza unui singur om!
Convorbiri interurbane! Certuri! Ton ridicat! Toate în zadar. Apoi domnul Gaw a fost trimis la New York să vâneze leul în propria-i vizuină.
„Știți că numele dumneavoastră este unic în Brooklyn?” l-a întrebat domnul Gaw pe președintele firmei fabricante imediat după ce s-au cunoscut. Președintele a fost surprins: „Nu, nu știam asta”.
„Ei bine”, i-a spus domnul Gaw, „când am coborât din tren azi dimineață, m-am uitat în cartea de telefoane după adresa dumneavoastră, și sunteți singurul abonat cu acest nume din Brooklyn”.
„Habar n-aveam”, a spus antreprenorul. A răsfoit cartea de telefoane cu interes. Apoi a spus, mândru: „De fapt, este un nume unic. Familia mea vine din Olanda și s-a stabilit în New York cu aproape două sute de ani în urmă”. A vorbit câteva minute despre familia și strămoșii săi. Când a terminat, domnul Gaw l-a felicitat pentru dimensiunile fabricii sale și a comparat-o cu alte unități pe care le vizitase.
„E una din cele mai curate și mai bine organizate fabrici de bronz pe care le-am văzut vreodată”, a spus Gaw.
„Mi-am închinat întreaga existență întemeierii acestei afaceri”, a spus furnizorul intermediar, „și sunt foarte mândru de ce am realizat. Vreți să faceți un tur al fabricii?”
În timpul inspecției sale, domnul Gaw l-a lăudat pe interlocutorul său pentru sistemele sale de fabricație și i-a explicat de ce și în ce fel păreau superioare celor ale competitorilor să-i Gaw a făcut comentarii asupra unor mașinării speciale, iar fabricantul a spus că el le inventase. Și-a petrecut mult timp arătându-i lui Gaw cum funcționează, și calitatea produselor rezultate. A insistat să-l invite să ia prânzul cu el. Atenție, până acum n-a fost rostit niciun cuvânt despre scopul real al vizitei lui Gaw.
După prânz, antreprenorul a spus: „Să trecem la afaceri acum. Evident că știu de ce ați venit. Nu mă așteptam să ne înțelegem atât de bine. Puteți să vă întoarceți la Philadelphia și vă promit că materialul dumneavoastră va fi fabricat și livrat, chiar dacă va trebui să amân alte comenzi”.
Domnul Gaw a obținut ce dorise fără ca măcar să ceară. Materialul a ajuns la timp, iar construcția a fost finisată la termen.
S-ar fi întâmplat la fel dacă domnul Gaw ar fi folosit metodele constrictive și explozive, utilizate în general în aceste ocazii?
Dorothy Wrublewski, director de branșă la Federal Credit Union din Fort Monmouth, New Jersey, a înfățișat uneia din clasele noastre cum și-a ajutat una dintre salariate să producă mai mult.
„Nu de mult am angajat o tânără la departamentul de relații cu publicul. Comunicarea ei cu clienții era foarte bună. Era precisă și eficientă în tranzacțiile individuale. Problema a apărut la finalul zilei, când era vremea bilanțului.
Șeful departamentului a venit să îmi spună că trebuie s-o concediez pe această tânără. «Îi ține pe toți în loc pentru că e foarte lentă cu bilanțul. I-am arătat de multe ori cum se face, dar nu pricepe. Trebuie s-o dați afară.»
A doua zi, am observat că lucrează repede și corect în tranzacțiile cotidiene și că era foarte amabilă cu clienții.
În curând mi-am dat seama de ce nu știe să facă bilanțul. După încheierea programului m-am dus să-i vorbesc. Era nervoasă și speriată. Am lăudat-o pentru că era atât de prietenoasă și expeditivă cu clienții, pentru precizia și viteza cu care își îndeplinea sarcinile. Apoi i-am propus să recapitulăm procedura de bilanț. Am înțeles că, de îndată ce a căpătat încredere în sine, mi-a urmat cu ușurința sfaturile și a stăpânit în curând la perfecție această tehnică. De atunci, n-am mai avut probleme cu ea”.
Dacă vă începeți discursul cu o laudă, procedați la fel ca dentistul care își începe lucrarea cu administrarea novocainei.
Pacientul tot suferă acțiunea frezei, dar novocaina este un anestezic. Un conducător va folosi…

PRINCIPIUL 1
Începeți cu laude și aprecieri sincere.
2.
Cum să criticați fără a vă atrage ura
Într-o zi, pe la prânz, Charles Schwab se plimba printr-una din fabricile sale de oțel și și-a văzut câțiva salariați fumând. Chiar deasupra capetelor lor era scris: „Fumatul interzis!” Le-a arătat Schwab semnul și le-a spus: „Nu știți să citiți?” Nu, nu era stilul lui. S-a îndreptat spre lucrători, le-a oferit fiecăruia câte un trabuc și le-a spus: „V-aș fi recunoscător, băieți, dacă le-ați fuma afară”. Ei știau că încălcaseră o regulă – și l-au admirat pentru că nu le-a spus nimic, ba chiar le-a oferit un cadou ca să se simtă importanți. Nu puteți să nu iubiți o astfel de persoană, nu-i așa?
John Wanamaker a folosit aceeași tehnică. În fiecare zi, Wanamaker trecea în inspecție prin supermagazinul său. Odată, a văzut o clientă așteptând să fie servită. Nimeni nu-i dădea atenție. Vânzătorii? Păi, ei erau ocupați râzând și vorbind într-un colț. Wanamaker n-a spus nimic. S-a strecurat neobservat în spatele tejghelei, a servit-o pe clientă și a înmânat articolul spre ambalare vânzătorilor… apoi s-a retras.
Persoanele publice sunt adesea criticate pentru că nu sunt accesibile oamenilor obișnuiți. Sunt prea ocupate și, uneori, chiar asistenții excesiv de protectori nu vor să încarce agenda șefilor cu prea multe audiențe și blochează accesul către biroul lor. Carl Langford, mulți ani primar al orașului Orlando din Florida, tărâmul Universului Disney, și-a admonestat în repetate rânduri personalul pentru că nu le permitea oamenilor să obțină audiențe. Proclama faptul că ducea politica „ușilor deschise”; totuși, secretarii și administratorii nu lăsau trecere liberă cetățenilor.
În cele din urmă, primarul a găsit soluția. Și-a demontat ușa biroului. Angajații lui au înțeles mesajul, iar primarul a putut să-și ducă la capăt mandatul din momentul în care, simbolic, s-au desființat ușile.
Simpla înlocuire a unui cuvânt de trei litere poate semnifica diferența între eșec și succes, schimbând oamenii fără a-i jigni sau a le trezi resentimentele.
Mulți își încep critica printr-o laudă sinceră, urmată de cuvântul „dar”, și încheie cu critica propriu-zisă. Spre exemplu, încercând să elimine neglijența unui copil în ceea ce privește învățătura, am putea spune: „Suntem foarte mândri de tine, Johnnie, pentru că notele tale au crescut în acest trimestru. Dar, dacă ai fi lucrat mai mult la algebră, ai fi obținut rezultate și mai bune”.
În acest caz, Johnnie ar fi putut să se simtă încurajat până la auzirea cuvântului „dar”. Ar putea să se întrebe dacă prima laudă a fost sinceră. Lui îi apărea ca o introducere abilă către reproșul datorat eșecului său. Încrederea i-ar fi spulberată și probabil că nu i-am schimba atitudinea față de învățătură.
Am putea evita ușor aceste probleme schimbând cuvântul „dar” în „și”. „Suntem foarte mândri de tine, Johnnie, pentru că notele tale au crescut în acest trimestru, și dacă ești la fel de conștiincios și în trimestrul viitor, îți vei putea îmbunătăți și nota la algebră”.
Johnnie ar accepta bucuros această laudă, pentru că nu se pomenea și nu se implica deloc noțiunea de eșec. I-am atras atenția indirect că am dori să se schimbe, și sunt șanse mari ca el să răspundă așteptărilor noastre.
Atragerea atenției indirect asupra greșelilor face minuni cu oamenii sensibili, care pot să respingă criticile aspre și directe. Marge Jacob din Woonsocket, Rhode Island, a povestit în fața uneia din clasele noastre cum a convins niște muncitori neglijenți să curețe mizeria lăsată în urmă pe când construiau noi părți ale casei sale.
În primele zile ale lucrării, doamna Jacob observa, întorcându-se de la slujbă, cum curtea era toată plină de bucățele de cherestea. N-a vrut să-i supere pe lucrători, pentru că lucrau excelent. Deci, după ce aceștia au plecat acasă, ea și copiii au adunat toate lemnele într-un colț. A doua zi dimineața l-a chemat pe șeful de echipă și i-a spus: „Îmi place cum arată iarba din fața casei acum; am curățat aseară și vecinii nu mai au nimic să-mi reproșeze”. Din acea zi muncitorii au adunat toate bucățile de lemn într-un colț, iar șeful venea în fiecare zi să se asigure că proprietarei îi plăcea cum se menținuse curățenia peluzei.
Una dintre zonele de controversă aprinsă între forțele de rezervă ale armatei și comandanții lor militari este tunsoarea. Rezerviștii se consideră civili (și așa și sunt, în majoritatea cazurilor), și nu acceptă să fie tunși regulamentar.
Plutonierul Harley Kaiser de la școala USAR nr. 542 a pomenit de această problemă pe când lucra cu un grup de subofițeri în rezervă. Fiind un plutonier demodat al armatei permanente, se presupunea că ar fi trebuit să strige la trupele sale și să le amenințe. Dar el a ales să-și îndeplinească scopurile indirect.
„Domnilor”, începu el, „dumneavoastră sunteți conducători. Veți fi mai eficienți dacă veți conduce prin puterea exemplului. Ceilalți vă vor urma. Știți ce spune regulamentul despre tunsori. Eu mă tund astăzi, deși am părul mult mai scurt decât cel al multora dintre dumneavoastră. Uitați-vă în oglindă și dacă credeți că trebuie să vă tundeți ca să dați un exemplu bun celor din jur, vă vom recomanda cel mai priceput frizer”.
Rezultatul era previzibil. Unii dintre candidați chiar s-au uitat în oglindă și s-au dus la frizerie în aceeași după-amiază ca să se tundă „regulamentar”. Plutonierul Kaiser a spus a doua zi dimineață că vede deja calitățile de conducător începând să se contureze în unii din membru detașamentului său.
Pe 8 martie 1887 a murit Henry Ward Beecher, un pastor vestit pentru talentul său oratoric. Duminica următoare a fost invitat Lyman Abbott să țină un discurs în amvonul părăsit în tăcere după trecerea în neființă a lui Beecher. Dorind să se autodepășească, el a scris, a rescris și a șlefuit predica lui cu meticulozitatea lui Flaubert. Apoi i-a citit-o soției sale. Dacă ar fi fost mai puțin inteligentă, ea i-ar fi spus: „Lyman, e cumplit. Nu merge deloc. Îi adormi pe oameni. Vorbești ca o enciclopedie. Aș vrea să știu de ce nu vorbești ca un om obișnuit? De ce nu te porți firesc? Îți pierzi reputația dacă citești așa ceva”.
Asta ar fi putut spune. Și dacă ar fi făcut-o, știți ce s-ar fi întâmplat. Știa și ea. Deci, a remarcat doar că ar fi un articol excelent pentru Revista Nord-Americană. Cu alte cuvinte, l-a lăudat și, în același timp, i-a sugerat subtil că nu va funcționa ca discurs. Lyman Abbott a înțeles aluzia, a rupt paginile atent scrise și a ținut predica fără măcar să se servească de notițe.
Un mod eficient de a corecta greșelile celorlalți este…

PRINCIPIUL 2
Atrageți atenția celorlalți
asupra greșelilor comise într-un mod indirect.
3.

Comentați-vă mai întâi propriile greșeli
Acum câțiva ani, nepoata mea, Josephine Carnegie, venise la New York să-mi fie secretară. Avea nouăsprezece ani, terminase liceul în urmă cu trei ani, iar experiența ei în domeniul afacerilor era aproape nulă. A devenit una dintre cele mai desăvârșite secretare la vest de Suez, dar la început era – cum să spun – neîncrezătoare în propriile ei capacități. Într-o zi, eram pe punctul de a o critica, dar m-am oprit și mi-am spus: „O clipă, Dale Carnegie; o clipă. Ai de două ori vârsta Josephinei. Ai o experiență în afaceri infinit mai bogată decât a ei. Cum poți să pretinzi să vadă lucrurile la fel ca tine, să judece și să ia aceleași inițiative ca și tine – oricât de mediocre ar fi ele? Și, în plus, Dale, ce făceai tu la nouăsprezece ani? Adu-ți aminte de gafele monumentale și de încurcăturile pe care le făceai! Amintește-ți când ai făcut cutare și cutare…”
După ce am cântărit totul, cu sinceritate și obiectivitate, am ajuns la concluzia că performanțele Josephinei erau superioare celor pe care le obținusem eu la nouăsprezece ani – și că, din nefericire, acesta nu era un standard demn de capacitatea ei.
Deci, de fiecare dată când doream să-i atrag atenția asupra unei greșeli, începeam spunând: „Ai greșit, Josephine, dar Dumnezeu știe că nu mai mult decât mine. Nu te-ai născut cunoscând soluția tuturor problemelor. Asta vine doar cu experiența, și ești mai eficientă decât eram eu la vârsta ta. Eu unul am comis atâtea greșeli prostești și fără rost, încât sunt cel mai puțin indicat să te critic pe tine sau pe oricine altcineva. Dar nu crezi că ar fi fost mai înțelept să faci așa și așa?”
E mult mai ușor să auzi greșelile pe care le-ai făcut dacă acuzatorul începe spunând că el însuși e departe de a fi perfect.
E.G. Dillistone, inginer în Brandon, Manitoba, Canada, avea probleme cu noua lui secretară. Scrisorile pe care i le dictase veneau la semnat cu 2-3 greșeli de ortografie pe pagină. Domnul Dillistone ne-a povestit cum a rezolvat această problemă:
„Asemenea majorității inginerilor, nu eram vestit pentru acuratețea mea lingvistică și ortografică. M-am folosit ani de zile de un dicționar de buzunar pentru cuvintele de a căror ortografie nu eram sigur. Când mi-am dat seama că nu ajungea să-i semnalez secretarei mele greșelile pe care le făcea și că nu o puteam convinge să verifice cuvintele de care nu e sigură în dicționar, m-am decis să încerc altă metodă. Când am primit următoarea scrisoare cu greșeli, m-am așezat lângă secretară și i-am spus:
«Mi se pare că acest cuvânt nu e scris corect. E unul dintre acelea pe care n-am știut niciodată cum să le scriu. De aceea am mereu cu mine un dicționar.» [L-am deschis la pagina corectă.] «Da, iată-l. Sunt foarte atent cu ortografia mea pentru că oamenii consideră că greșelile noastre de scriere sunt o dovadă de lipsă de profesionalism.»
Nu știu dacă a aplicat sistemul sugerat de mine, dar de la acea conversație, numărul greșelilor a scăzut considerabil”.
Rafinatul prinț Bernhard von Bulow s-a convins de necesitatea acută a acestei tactici în 1909. Von Bullow era pe atunci cancelarul imperial al Germaniei, sub domnia lui Wilhelm al II-lea, Wilhelm mărețul; Wilhelm arogantul; Wilhelm, ultimul dintre Kaiserii germani, care a pus bazele unei armate și a unei flote militare marine cu care se lăuda că poate să învingă toți dușmanii.
Apoi s-a întâmplat un lucru uimitor. Kaiserul a făcut declarații incredibile care au zguduit întreg continentul și au declanșat o serie de explozii, care s-au auzit în toate cele patru colțuri ale lumii. Înrăutățind cumplit lucrurile, Kaiserul a profitat de vizita sa ca oaspete al Angliei și a făcut anunțuri publice prostești, egoiste și absurde, și apoi și-a dat permisiunea să fie publicate în Daily Telegraph. Spre exemplu, a spus că e singurul german care simte prietenie față de englezi; că punea bazele unei flote destul de puternice ca să înfrunte amenințarea Japoniei; că el și numai el salvase Anglia de la umilința la care o supuseseră Rusia și Franța; că doar planul lui de campanie i-a permis lordului Roberts al Angliei să-i biruiască pe buri în Africa de Sud, și așa mai departe.
Niciodată un conducător european nu rostise asemenea cuvinte uimitoare pe timp de pace, vreme de 100 de ani. Întreg continentul clocotea de furie asemenea unui roi de viespi. Anglia fierbea de mânie. Oamenii de stat germani erau uluiți. Și pe fondul acestei consternări, Kaiserul a fost cuprins de panică și i-a sugerat prințului von Bulow, Cancelarul Imperial, să-și asume el vina. Da, dorea ca von Bulow să anunțe că totul e responsabilitatea lui, că el îl sfătuise pe Kaiser să spună toate aceste enormități.
„Dar, Maiestate”, protestă Bulow, „găsesc că e pur și simplu imposibil ca oricine în Germania sau Anglia să creadă că sunt în stare să vă adresez asemenea sugestii”.
De îndată ce a rostit aceste cuvinte, Bulow a înțeles că comisese o greșeală de nereparat. Kaiserul explodă.
„Mă consideri un măgar”, strigă el, „în stare de gafe pe care dumneata nu le-ai fi făcut în ruptul capului”.
Von Bulow știa că ar fi trebuit să laude înainte să critice; dar greșise și acum făcu ceea ce îi rămăsese mai bun de făcut. A adresat laude după critici și a obținut rezultate uluitoare.
„Departe de mine o astfel de idee”, a răspuns el respectuos. „Majestatea Voastră îmi e superioară în multe privințe; desigur, nu doar în cunoștințe despre flotă și armată, dar, mai presus de toate, despre științe naturale. V-am ascultat adeseori cu admirație dând explicații despre barometru, telegraful fără fir sau razele Röntgen. Mi-e rușine de ignoranța mea în domeniul științelor naturale, nu știu nimic despre chimie sau fizică, și îmi este imposibil să explic cele mai simple fenomene naturale. Dar”, continuă von Bulow, „posed în schimb unele cunoștințe de istorie și poate unele calități utile în politică, mai ales în diplomație”.
Kaiserul radia de satisfacție. Von Bulow îl lăudase. Îl slăvise pe el, umilindu-se pe sine. Kaiserul era acum gata să ierte orice. „Nu ți-am spus eu”, exclamă el cu entuziasm, „că ne completăm de minune? Ar trebui să ne continuăm colaborarea și așa vom și face”.
I-a strâns mâna lui Bulow, nu o dată, ci de mai multe ori. În cursul aceleiași zile, se exaltase așa de mult încât exclamă, cu pumnii încleștați: „Dacă îndrăznește cineva să-mi spună ceva contra prințului von Bulow, va simți palma mea pe obraz”.
Von Bulow s-a salvat la timp – ar fi trebuit să înceapă vorbind despre defectele lui și superioritatea lui Wilhelm – și nu să-l lase pe Kaiser să înțeleagă că e un prostuț care are nevoie să fie supravegheat.
Dacă umilirea de sine și lăudarea celuilalt pot să transforme un Kaiser arogant și jignit într-un prieten de nădejde, închipuiți-vă ce minuni pot face umilința și elogierea în viața de zi cu zi. Aplicate cu măsură, ele vor face minuni în relațiile interumane.
Admițând că ați greșit – chiar dacă nu ați fost corectat – puteți convinge pe cineva să-și schimbe comportamentul. Acest adevăr a fost ilustrat de curând de Clarence Zerhusen din Timonium, Maryland, când și-a prins fiul de cincisprezece ani învățând să fumeze.
„Normal că nu doream ca David să fumeze”, ne-a spus domnul Zerhusen, „dar eu și mama lui fumam; îi dădeam un exemplu prost permanent. I-am explicat lui David cum începusem eu să fumez cam la aceeași vârstă și cum distrusese nicotina tot ce era mai bun în mine și acum îmi crease dependență. I-am amintit cât de persistentă era tusea mea și cât insistase chiar el să renunț la țigări cu ani în urmă.
Nu i-am impus să se oprească, nu l-am amenințat și nu i-am vorbit despre pericole. Tot ce am făcut a fost să accentuez că acum eu nu mă mai puteam opri și cât îmi dăunează asta.
S-a gândit o vreme la ce i-am spus și s-a hotărât să nu înceapă să fumeze până nu termină liceul. Cu trecerea anilor, David nu s-a mai apucat de fumat și nu s-a mai gândit la asta.
Drept urmare a acestei conversații, m-am hotărât și eu să nu mai fumez și am reușit, cu sprijinul familiei”.
Un bun conducător respectă următorul principiu:

PRINCIPIUL 3
Înainte săi criticați pe ceilalți,
comentați-vă propriile greșeli.
4.
Nimănui nu-i place să primească ordine
Am avut într-o seară plăcerea să iau cina cu domnișoara Ida Tarbell, cea mai vestita biografă americană. Când i-am spus că scriu această carte, am deschis subiectul colaborării cu oamenii și ea mi-a povestit că, în timp ce lucra la biografia lui Owen D. Young, a intervievat un om care a împărțit același birou cu domnul Young vreme de trei ani. El a declarat că, în toată perioada în care îl observase, nu îl auzise niciodată pe Owen D. Young să dea un ordin direct cuiva. Dădea mereu sugestii, nu ordine. Spre exemplu, el n-a spus niciodată: „Faceți așa sau așa”, sau „Nu faceți asta” sau „Credeți că merge să acționați astfel?” De obicei, după ce dicta o scrisoare spunea: „Ce credeți?” Verificând una dintre scrisorile asistenților săi, spunea: „Poate dacă ați formula în acest fel, ar fi mai bine”. Le permitea mereu oamenilor să facă lucrurile singuri; nu dădea niciodată ordine subalternilor săi; îi lăsa să învețe pe cont propriu din propriile greșeli.
O asemenea tehnică le permite tuturor să-și corecteze erorile. O asemenea tehnică le menajează orgoliul și dă fiecăruia un sentiment de importanță. Încurajează cooperarea, și nu rebeliunea.
Resentimentele trezite printr-un ordin dur pot să dăinuie mult timp – chiar dacă acel ordin are menirea să amelioreze o situație vădit proastă. Dan Santarelli, profesor la o școală profesională din Wyoming, Pennsylvania, a povestit uneia dintre clasele noastre cum unul din elevii săi blocase intrarea într-unul din atelierele școlii parcându-și acolo, ilegal, mașina. Un alt profesor a intrat vijelios în clasă și a întrebat autoritar: „Cine și-a parcat mașina pe alee?” Când posesorul mașinii a recunoscut, profesorul a strigat: „Mută-ți mașina în acest moment, sau o leg în lanțuri și o trag eu de acolo”.
Elevul greșise. N-ar fi trebuit să parcheze acolo. Dar din acea zi, nu numai că tânărul a fost ofensat de acțiunea profesorului, dar, în plus, toți colegii săi au făcut tot ce le-a stat în putință să-i pună bețe în roate acestuia.
Cum altfel ar fi putut reacționa profesorul respectiv? Dacă ar fi întrebat prietenos: „Cine și-a parcat mașina pe alee?” și ar fi sugerat că trebuie mutată, ca celelalte mașini să poată circula liber, elevul și-ar fi mutat de bunăvoie mașina, iar el și colegii lui n-ar fi fost supărați și jigniți.
Formulându-l ca pe o întrebare, ordinul devine mai ușor de acceptat; stimulează adeseori creativitatea interlocutorului dumneavoastră. Oamenii acceptă mai ușor un ordin dacă li se lasă și lor o parte din decizia care a cauzat emiterea ordinului.
Atunci când Ian MacDonald din Johannesburg, Africa de Sud, director general al unei mici uzine specializate în fabricarea pieselor componente ale mașinilor de precizie, a avut ocazia să primească o comandă foarte importantă, și-a dat seama că nu va putea să respecte termenul de livrare. Comenzile deja existente și timpul scurt alocat făceau imposibilă terminarea la timp a lucrului.
În loc să-și oblige muncitorii să muncească mai repede, el i-a chemat pe toți, le-a explicat situația și le-a spus cât ar ajuta compania și pe el însuși dacă ar livra comanda la timp. Apoi, a început să pună întrebări.
„Putem contribui în vreun fel la onorarea acestei comenzi?”
„Poate sugera cineva vreo procedură prin care să grăbim activitatea în atelier?”
„Ar servi la ceva să modificăm programul de lucru sau însărcinările lucrătorilor?”
Angajații au adus multe sugestii și au insistat să fie preluată comanda. Au abordat totul cu o atitudine optimistă, comanda a fost acceptată și onorată la timp.
Un conducător eficient va folosi…

PRINCIPIUL 4
Puneți întrebări în loc să dați ordine directe.
5.
Cruțați amorul propriu al celorlalți
Cu ani în urmă, Compania Generală de Electricitate s-a confruntat cu dificila sarcină de a-l înlocui pe Charles Steinmetz din funcția de șef de serviciu. Steinmetz, un geniu în domeniul electricității, era complet incapabil să conducă serviciul de contabilitate. Totuși, compania nu dorea să-l jignească. Era indispensabil – și, pe deasupra, hipersensibil. Deci, i-au oferit un nou titlu. L-au investit cu funcția de inginer-consilier al Companiei Generale de Electricitate – o nouă denumire pentru munca pe care o presta deja – și a numit pe altcineva în fruntea departamentului.
Steinmetz era fericit.
Ca și directorii Companiei. Reușiseră să mânuiască abil pe cea mai temperamentală vedetă, și o făcuseră fără zgomote – cruțându-i amorul propriu.
Să cruți amorul propriu al celorlalți! Cât de extraordinar de important e acest lucru! Și cât de puțini dintre noi îl iau măcar în considerație! Adeseori călcăm în picioare sentimentele celorlalți spre a ne face drum, găsim vinovați, adresăm amenințări, criticăm un copil sau un angajat în prezența celorlalți, fără să ne gândim măcar că îi jignim. Doar câteva minute de reflecție, un cuvânt bun, o atitudine de înțelegere a acțiunilor celorlalți ar îndulci considerabil loviturile pe care ne vedem nevoiți să le dăm.
Să ținem minte aceste sfaturi data viitoare când ne confruntăm cu neplăcuta necesitate de a concedia sau a mustra un angajat.
„Nu-i plăcut să-ți dai afară angajații. Nici pentru ei nu e ușor”. (Citez dintr-o scrisoare pe care mi-a expediat-o Marshall A. Granger, contabil autorizat.) „Activitatea noastră este, în mare parte, sezonieră. Deci, suntem nevoiți să concediem o mare parte din personalul nostru când trece perioada aglomerată a calculării impozitelor pe venit.
Nimănui nu-i vine ușor să facă asta. Așadar, ne-am obișnuit să acționăm cât mai repede, spunând, de obicei, următoarele: «Luați loc, domnule Smith. Suntem în sezon mort și se pare că nu mai avem de lucru pentru dumneavoastră. Desigur că știați că vă contractasem doar pe o perioadă limitată, totuși etc., etc.»
Acești oameni se simt dezamăgiți și «înșelați». Majoritatea și-au dedicat întreaga viață contabilității și nu sunt prea încântați de o firmă care se debarasează de ei cu ușurință.
De aceea, m-am hotărât să folosesc mai mult tact și diplomație când mă văd confruntat cu astfel de situații. Acum îi chem în biroul meu pe rând, după o evaluare atentă a muncii prestate de ei în timpul iernii. Și spun ceva de genul: «Domnule Smith, ați lucrat foarte bine (dacă acesta este adevărul). Cu acea ocazie când v-am trimis la Newark, ați avut de îndeplinit o sarcină dificilă. Erați pe muchie de cuțit, dar ați reușit admirabil de bine și vrem să știți că firma e mândră de dumneavoastră. Aveți clasă – veți merge departe, oriunde veți lucra. Noi credem în dumneavoastră și vă vom sprijini, vă rugăm să rețineți asta…»
Efectul obținut? Oamenii noștri pleacă fără amărăciune. Nu se mai simt «înșelați». Știu că, dacă am avea de lucru pentru ei, i-am păstra. Și când îi chemăm din nou, revin plini de o recunoștință specială”.
Într-unul din cursurile noastre, doi studenți au discutat despre efectele negative ale descoperirii defectelor față de efectele pozitive ale grijii de a cruța amorul propriu al celorlalți.
Fred Clark din Harrisburg, Pennsylvania, ne-a povestit un incident din compania sa: „La una dintre întâlnirile noastre de producție, unul dintre vicepreședinți a pus întrebări foarte precise unui supraveghetor de producție, în legătură cu procesul de fabricație. Tonul său era agresiv și avea ca țel evidențierea greșelilor comise de supraveghetor. Cum nu dorea să fie criticat în fața egalilor săi, supraveghetorul se eschiva de la răspuns. Astfel, vicepreședintele s-a enervat, l-a dojenit aspru și l-a acuzat de minciună.
„În câteva minute a fost distrusă orice posibilă relație de serviciu existentă înaintea respectivei întâlniri. Supraveghetorul, în fond un bun lucrător, a devenit total ineficient pentru compania noastră. După câteva luni și-a dat demisia și s-a pus în slujba unui concurent, unde face treabă bună, după câte înțeleg”.
O altă studentă a noastră, Anna Mazzone, a relatat un incident similar la serviciu la ea – dar ce diferență în abordare și în rezultatele obținute! Doamna Mazzone, specialist marketing pentru o companie de ambalaje alimentare, a obținut prima sarcină însemnată a carierei sale – testarea pe piață a unui nou produs. A relatat colegilor ei următoarea experiență: „Când au sosit rezultatele testului, eram disperată. Făcusem o greșeală importantă în planurile mele, și testul trebuia repetat. Dar întrucât nu avusesem timp să vorbesc cu șeful înainte de ședința în care trebuia să-mi expun rezultatele obținute, credeam că situația se înrăutățise.
Când am fost invitată să iau cuvântul, tremuram de frică. M-am străduit cât am putut să nu eșuez și m-am hotărât să nu plâng, ca să le dau ocazia acelor bărbați să spună despre femei că nu pot face față răspunderii, pentru că sunt prea sensibile. Mi-am scurtat discursul și am spus că, din cauza unei greșeli, mă văd nevoită să refac studiul până la ședința următoare. M-am așezat așteptând explozia de nervi a șefului.
În schimb, acesta m-a felicitat pentru efortul depus și a remarcat faptul că nu era pentru prima oară când cineva greșește la primul proiect, exprimându-și încrederea că noul studiu va fi corect și va furniza date esențiale companiei. În prezența tuturor colegilor mei, m-a asigurat că are încredere în mine și că știa că mă străduisem, doar lipsa de experiență și nu capacitatea redusă ducând la eșecul meu.
Am ieșit din ședință simțindu-mă în al nouălea cer, și hotărâtă să nu-mi mai dezamăgesc niciodată șeful”.
Chiar dacă noi avem dreptate, iar interlocutorul nostru greșește fundamental, nu facem altceva decât să rănim orgoliul personal dacă îl jignim în față. Legendarul pionier al aviației franceze, Antoine de Saint-Exupéry, scria: „N-am niciun drept să spun sau să fac ceva care să înrăutățească imaginea cuiva despre sine însuși. Nu contează ce cred eu despre el, ci ce crede el despre sine însuși. E o crimă să știrbești demnitatea proprie a cuiva”.
Un conducător adevărat va respecta întotdeauna…

PRINCIPIUL 5
Cruțați amorul propriu al celorlalți.
6.
Cum să propulsați oamenii spre succes
Pete Barlow, actorul de circ, era un vechi prieten al meu. Dresa câini și porci și își petrecuse toată viața în turnee cu circuri și spectacole de vodevil. Îmi plăcea nespus de mult să-l privesc pe Pete cum își antrenează câinii. De fiecare dată când vreun câine arăta cel mai mic progres, Pete îl mângâia, îl lăuda, îi dădea carne și făcea mare caz de succesul lui.
Această metodă nu e nouă. Dresorii de animale au aplicat-o vreme de secole.
Oare de ce nu folosim aceleași tehnici inteligente încercând să-i schimbăm pe oameni așa cum schimbăm câinii? De ce nu folosim carne în loc de bici? De ce nu lăudăm în loc să condamnăm? Asta l-ar inspira pe interlocutorul nostru să-și îmbunătățească continuu imaginea.
În cartea sa Nu e mult drăguțo – dar asta-i tot ce am, psihologul Jess Lair comentează: „Lauda este raza de soare ce ne luminează sufletele; nu putem să creștem și să ne dezvoltăm fără ea. Și totuși, dacă majoritatea dintre noi sunt prea grăbiți să declanșeze vântul rece al criticii, suntem oarecum și reticenți în a oferi semenilor noștri laude călduroase și sincere.”
Dacă stau să-mi amintesc scene din viața mea, revăd ocazii în care doar câteva cuvinte de laudă mi-au schimbat viitorul.
Nu puteți oare spune aceleași lucruri despre viața dumneavoastră? Istoria abundă în exemple frapante ce vorbesc despre magia pură a elogierii.
Spre exemplu, acum mulți ani, un băiat de zece ani lucra într-o fabrică din Napoli. Visul lui era să devină cântăreț, dar primul lui profesor l-a descurajat. „Nu ești în stare să cânți”, i-a spus. „N-ai deloc voce. Când cânți, scoți aceleași sunete ca niște jaluzele prin care flutură vântul”.
Dar mama lui, o sărmană țărancă, l-a îmbrățișat și l-a lăudat și i-a spus că ea știa că el cântă bine, că deja sesiza un progres și că va merge și desculță, numai să economisească bani ca să-i plătească orele de muzică. Lauda și încurajarea acestei femei simple au schimbat viața acelui băiat. Numele lui era Enrico Caruso și el a devenit cel mai mare și cel mai vestit cântăreț de operă al epocii sale.
La începutul secolului al XIX-lea, un tânăr din Londra visa să devină scriitor. Dar totul părea să-i fie împotrivă. Nu avusese posibilitatea să meargă la școală mai mult de patru ani. Tatăl lui fusese aruncat în închisoare pentru că nu și-a putut plăti datoriile, iar acest tânăr a cunoscut adesea gustul foamei. În cele din urmă s-a angajat la o fabrică, pe post de lipitor de etichete pe sticle într-un depozit afumat și plin de șobolani dintr-un pod; dormea într-un pod infect cu alți doi băieți – copii ai străzii din mahalalele Londrei. Avea atât de puțină încredere în capacitatea sa de a scrie, încât s-a furișat în miez de noapte și și-a expediat manuscrisul, așa încât nimeni să nu poată râde de el. I-au fost refuzate poveștile una câte una. În cele din urmă, a venit ziua cea mare în care i-a fost acceptată una. Adevărat, nu i s-a dat un ban pe ea, dar un editor l-a lăudat. Un editor i-a recunoscut meritele. Tânărul a fost atât de emoționat, încât a rătăcit fără țintă pe străzi, cu lacrimi rostogolindu-i-se pe obraji.
Lauda, recunoașterea pe care le primise când i-a fost publicată povestea i-au schimbat întreaga viață, căci, dacă n-ar fi fost acea încurajare, și-ar fi petrecut toată viața lucrând într-o fabrică infestată de șobolani. Poate ați auzit de acel băiat! Numele lui era Charles Dickens.
Alt băiat din Londra își câștiga existența lucrând într-o galanterie. Se trezea la cinci dimineața, mătura magazinul, apoi trudea paisprezece ore pe zi. Nu era decât o muncă grea și fără sfârșit și o disprețuia. După doi ani a ajuns la capătul răbdării, așa că s-a trezit într-o dimineață și, fără să aștepte micul dejun, a călătorit aproape treizeci de kilometri ca să vorbească cu mama lui, ce lucra ca menajeră.
Era foarte agitat. A implorat-o. A plâns. I-a jurat că se va omorî dacă va trebui să rămână la magazin. Apoi a scris o epistolă lungă și patetică bătrânului său dascăl, mărturisindu-i că era distrus și nu mai dorea să trăiască. Acesta i-a răspuns, l-a lăudat pentru inteligența sa și l-a încredințat că e în stare de o slujbă mai bună, oferindu-i un post de profesor.
Lauda a schimbat viitorul acelui băiat și a înscris un nume important în istoria literaturii engleze. Căci acel băiat avea să scrie nenumărate cărți de mare succes și să obțină peste un milion de dolari cu stiloul său. Ați auzit, poate, de el. Numele lui este H.G. Wells.
Folosirea laudei în locul criticii este conceptul de bază al strategiei pedagogice a lui B.F. Skinner. Acest important psiholog contemporan a demonstrat prin experimente pe animale și oameni că atunci când e redusă frecvența criticii și mărită cea a laudei, va crește numărul lucrurilor bune, iar cele prost făcute vor fi trecute cu vederea.
John Ringelspaugh din Rocky Mount, Carolina de Nord, a folosit această tactică în comportamentul față de copiii săi. Părea că, asemenea situației din toate familiile, modalitatea principală de comunicare cu copiii este strigătul. Și, ca și în multe alte cazuri, copiii deveneau din ce în ce mai irascibili, ca și părinții. Părea o dilemă fără ieșire.
Domnul Ringelspaugh s-a hotărât să folosească unele dintre aceste principii pe care le învăța în acest curs pentru a-și rezolva problemele. El ne-a spus: „Ne-am decis să aplicăm lauda în locul dojenii pentru greșelile comise. Nu ne era ușor, mai ales când vedeam doar borcane în jur; era chiar greu să aflăm motive de laudă. Dar am reușit să găsim ceva, și după o zi sau două, unele dintre lucrurile care ne deranjau cel mai tare nu s-au mai repetat. Apoi au început să dispară greșelile. Au început să se bazeze pe laudele noastre. Au ajuns chiar să se abată din calea lor pentru a face lucrurile bine. Nici unuia dintre noi nu-i venea să creadă. Evident minunea n-a durat la nesfârșit, dar la o evaluare finală, lucrurile se îmbunătățiseră simțitor. Nu mai era necesar să folosim același tip de reacție. Copiii făceau mult mai multe lucruri bune decât proaste. Toate acestea au fost posibile grație laudei adresate fiecărui oricât de mic lucru bun pe care îl făceau copiii în loc de a-i critica pentru greșeli.
Această tehnică de comportament funcționează și la serviciu.
Keith Roper din Woodland Hills, California, a aplicat acest principiu la compania sa, pentru a rezolva o anume problemă. Un material excepțional ajunsese în tipografia sa. Tipograful ce era autorul acestui produs era un angajat nou, care avusese dificultăți în a se adapta la acest loc de muncă. Șeful lui era deranjat de ceea ce considera a fi o atitudine negativă și se gândea cu seriozitate să-l concedieze.
Când această situație i-a fost adusă la cunoștința, domnul Roper s-a dus personal la tipografie și a discutat cu tânărul. I-a spus cât de mulțumit era cu lucrul său de până atunci și i-a accentuat că era de cea mai bună calitate, surclasând toate celelalte produse ale acestui atelier în ultima vreme. A fost precis în demonstrarea superiorității muncii și importanței tânărului pentru această companie.
Credeți că această atitudine a schimbat comportamentul tânărului față de companie? În trei zile schimbarea remarcată era radicală. Le-a spus câtorva dintre colegii săi despre conversația avută cu domnul Roper și despre aprecierea sinceră a acestuia pentru munca lui bună. Și din acea zi, a devenit un salariat loial și conștiincios.
Domnul Roper a făcut mai mult decât să-l flateze pur și simplu pe tânărul tipograf cu o replică de genul: „Ești bun”. El a accentuat intenționat faptul că munca lui era superioară. Lauda lui a avut o semnificație cu atât mai specială pentru persoana în cauză cu cât accentuase o singură împlinire, în loc de remarci flatante. Fiecăruia din noi îi place să fie lăudat, dar când lauda este la obiect, pare sinceră – nu o remarcă pur convențională, care îl face pe celălalt să se simtă bine.
Rețineți, toți tânjim după apreciere și recunoaștere și am face orice să le obținem. Dar nimeni nu vrea să mințim. Nimeni nu vrea să fie flatat.
Să repet: Principiile enunțate în această carte nu vor funcționa decât dacă ele vin din suflet. Nu vând aici o adunătură de minciuni. Vorbesc despre un nou stil de viață.
Vorbim despre schimbarea oamenilor. Dacă dumneavoastră și eu le vom insufla celor cu care intrăm în contact dorința de a-și valorifica toate comorile adânc ascunse în inimile lor, putem împlini mult mai mult decât să schimbăm oamenii. Putem să-i transformăm pur și simplu.
Exagerez? Atunci ascultați cuvintele înțelepte ale lui William James, unul dintre cei mai distinși psihologi și filosofi americani.

Față de cum ar trebui să fim, suntem numai pe jumătate treji. Folosim doar o mică parte din resursele noastre fizice și mentale. În linii mari, individul uman nu se apropie nici pe departe de limitele sale. Posedă anumite capacități pe care, de obicei, nu se pricepe să le folosească.

Da, dumneavoastră care citiți aceste rânduri posedați diverse tipuri de capacități pe care nu vă pricepeți să le folosiți, de cele mai multe ori; iar una dintre aceste capacități pe care, probabil, nu le folosiți la justa valoare, este capacitatea fermecată de a lăuda oamenii și a le inspira dorința de a-și realiza potențialul latent. Capacitățile se ofilesc sub o ploaie de critici; încurajarea le face să reînvie.

PRINCIPIUL 6
Lăudați cea mai neînsemnată îmbunătățire
și cel mai mic progres.
„Aprobați cu însuflețire și lăudați din belșug”.
7.
Investiți încredere în semeni
Cum reacționați dacă o persoană care a fost un lucrător bun începe să producă rebuturi? O puteți concedia, dar asta nu rezolvă prea multe. Puteți mustra muncitorul, dar asta trezește adeseori sentimente potrivnice. Henry Henke, director de servicii pentru o companie ce făcea comerț cu camioane din Lowell, Indiana, avea un mecanic ce a început să lucreze mai prost. În loc să-l bată la cap sau să-l amenințe, domnul Henke l-a chemat în biroul său la o discuție cu cărțile pe față. „Bill”, spuse el, „ești un mecanic perfect. Ai lucrat în branșă câțiva ani buni. Ai reparat multe vehicule, spre satisfacția clienților. De fapt, am primit multe complimente la adresa modului în care lucrezi. Totuși, în ultima vreme, ai lucrat mai încet și nu te-ai ridicat la standardele cu care ne-ai obișnuit. Cum ai fost dintotdeauna un mecanic excepțional, m-am gândit că îți este clar că nu sunt mulțumit de această situație; poate că împreună vom putea să rezolvăm această problemă”.
Bill a spus că nu-și dăduse seama că nu-și îndeplinea datoria la lucru și și-a asigurat șeful că munca pe care o prestează nu era domeniul său, dar că va încerca să învețe în viitor. S-a ținut de cuvânt? Ba bine că nu. A redevenit mecanicul rapid și atent de altă dată. Domnul Henke era conștient de capacitățile lui esențiale, și ce putea face era mai mult decât făcuse în trecut.
„Omul obișnuit”, a spus Samuel Vauclain, pe atunci președintele Companiei de locomotive Baldwin, „poate fi condus cu ușurință dacă aveți respectul său și dacă demonstrați că îl respectați și dumneavoastră pentru o anumită capacitate a sa”.
Pe scurt, dacă vreți să îmbunătățiți o anumită latură a unei persoane, comportați-vă ca și cum acea caracteristică făcea deja parte din calitățile ei excepționale. Shakespeare a spus: „Asumați-vă o virtute, dacă n-o posedați”. La fel de bine puteți asuma și declara direct că ceilalți oameni au exact acea calitate pe care dumneavoastră vreți să o posede. Faceți-i să se ridice la înălțimea așteptărilor, și vor face eforturi supraomenești mai degrabă decât să vă vadă dezamăgiți.
În cartea ei Amintiri, Viața mea cu Maeterlinck, Georgette Lebland descrie uimitoarea transformare a unei Cenușărese belgiene.
„O servitoare de la un hotel din apropiere îmi aducea mesele”, scrie ea. „Era poreclită «Marie, spălătoreasă de vase», fiindcă începuse să muncească pe acest post. Era un fel de monstru, sașie, cu picioarele strâmbe, slabă la trup și la suflet.
Într-o zi, în timp ce ținea în mână farfuria mea cu macaroane, i-am spus brusc: «Marie, habar n-ai ce comori sălășluiesc în tine.»
Obișnuită să-și înfrângă emoțiile, Marie a așteptat câteva clipe, neîndrăznind să facă nici cel mai mic gest, de teama unei catastrofe. Apoi a pus farfuria pe masă, a oftat și a rostit inteligent: «Doamnă, n-aș fi crezut asta niciodată.» Nu s-a îndoit, n-a pus o întrebare. Pur și simplu s-a întors la bucătărie și a repetat ce spusesem, cu atâta credință, încât nimeni n-a râs de ea. Din acea zi, a început să fie respectată. Dar cea mai surprinzătoare schimbare a avut loc în Marie însăși. Crezând cu putere că ascunde miracole nevăzute, a început să-și îngrijească trupul și chipul, astfel încât tinerețea ei sleită a început să înflorească din nou și să-i mascheze, încet-încet, înfățișarea de odinioară.
Două luni mai târziu, m-a anunțat că se va mărita cu nepotul bucătarului. «Voi fi o doamnă», a spus ea, mulțumindu-mi. O replică, aparent neînsemnată, i-a schimbat cursul vieții”.
Georgette Lebland îi oferise „Mariei Spălătoreasa” o reputație pe care trebuia să o respecte – și acea reputație o transformase.
Bill Parker, agent comercial al unei companii alimentare din Daytona Beach, Florida, era foarte încântat de noile sortimente de produse pe care le introducea compania sa și a fost supărat atunci când șeful unei mari piețe comerciale de alimente a refuzat ocazia să vândă acele produse în magazinul său. O zi întreagă, Bill a suferit pentru această înfrângere și s-a hotărât să se mai ducă să mai încerce o dată la încheierea programului.
„Jack”, a spus el, „de când am plecat azi dimineață, mi-am dat seama că nu îți oferisem o imagine completă a noii noastre linii de produse și ți-aș rămâne îndatorat dacă mi-ai oferi puțin din timpul tău ca să-ți aduc la cunoștință și punctele pe care le-am omis. Respect în tine faptul că ești mereu deschis să asculți și superioritatea dovedită prin aceea că poți să-ți schimbi părerea dacă faptele garantează o schimbare”.
Ar fi putut Jack să refuze să-l asculte? Nu, după ce o asemenea reputație îi fusese atribuită.
Într-o dimineață, doctorul Martin Fitzhugh, un dentist din Dublin, Irlanda, a fost șocat când unul dintre pacienți i-a arătat că erau oarecare urme de murdărie pe cana din metal cu care își clătea gura. Adevărat, pacientul folosise paharul din carton, dar nu era profesional să folosească echipament murdar. Când a plecat pacientul, doctorul s-a retras în biroul său particular ca să-i scrie un bilet lui Bridgit, camerista care venea de două ori pe săptămână să-i curețe cabinetul. I-a scris:

Dragă Bridgit,
Te văd rar, așa că m-am gândit să îți mulțumesc pentru excepționala curățenie pe care o faci. Și cum veni vorba, m-am hotărât să-ți propun să faci și câteva ore suplimentare în afară de cele două ore de două ori pe săptămână. Astfel, când simți nevoia să faci o curățenie generală, cum ar fi curățarea ceștilor și-așa mai departe, ia-ți o jumătate de oră în plus de lucru, pe care, evident, ți-o voi plăti.

„A doua zi, când am intrat în cabinet”, ne-a povestit domnul Fitzhugh, „biroul meu era lustruit ca o oglindă, ca și scaunul, de pe care aproape am alunecat. Când am intrat în cabinet, am găsit pe suport cea mai curată și mai strălucitoare cană placată cu crom. Nu o tratasem niciodată pe femeia mea de serviciu cu respectul necesar, și un mic gest ca acea scrisoare a făcut-o să se autodepășească.
Cât timp suplimentar i-a trebuit? Exact – deloc”.
Există o zicală veche care spune: „Jigniți-l pe celălalt și e ca și cum l-ați fi ucis. Dar lăudați-l și fiți martorii a ceea ce se întâmplă!”
Când domnișoara Ruth Hopkins, învățătoarea unei clase a patra din Brooklyn, New York, a văzut agitația din clasă în prima zi de școală, bucuria și nerăbdarea ei de a începe un nou trimestru au scăzut considerabil, fiind înlocuite de îngrijorare. În acel oraș îl avea ca elev pe Tommy J., cel mai vestit „băiat rău”. Învățătoarea lui din clasa a III-a s-a plâns mereu de Tommy colegelor sale, directorului și oricui altcuiva era dispus să asculte. El nu era doar rău; a cauzat probleme serioase de disciplină în clasă, se lua la bătaie cu băieții, le necăjea pe fete, era obraznic cu profesorii, și părea că devine mai rău pe măsură ce creștea. Singura lui calitate salvatoare era capacitatea de a învăța repede și a stăpâni materia cu ușurință.
Doamna Hopkins s-a hotărât să-l înfrunte pe „Tommy copilul-problemă” imediat. Când și-a salutat noii elevi, ea a făcut comentarii sumare față de fiecare: „Rose, ce rochie frumoasă porți”, „Alicia, am auzit că desenezi minunat”. Când a ajuns la Tommy, l-a privit drept în ochi și i-a spus: „Tommy, mi s-a spus că ești un conducător înnăscut. Vei fi ajutorul meu și vom face împreună din această clasă cea mai bună clasă a IV-a din acest an”. A accentuat acest lucru în primele zile, lăudându-l pe Tommy în legătură cu tot ce face și comentând cum se vedea prin asta ce elev bun era. Cu această reputație de păstrat, niciun băiețel de nouă ani nu o putea dezamăgi – și nici n-a făcut-o.
Dacă vreți să fiți un conducător excelent, în stare să schimbați atitudinea sau comportamentul semenilor folosiți…

PRINCIPIUL 7
Obligați-i pe ceilalți să respecte
standardele unei reputații nepătate.
8.
Dați impresia că orice greșeală poate fi îndreptată
Un prieten de-al meu de vreo 40 de ani, burlac, s-a logodit, iar viitoarea mireasă l-a convins să ia niște lecții întârziate de dans. „Dumnezeu știe că aveam nevoie de aceste lecții”, mi s-a confesat el, „căci dansam exact ca atunci când începusem, în urmă cu douăzeci de ani. Prima profesoară pe care am angajat-o mi-a spus, probabil, adevărul. Mi-a spus că greșeam fundamental: trebuia pur și simplu să uit totul și s-o iau de la capăt. Dar asta mi-a secat toate puterile. Nu mai aveam energie.
Așa că am renunțat la serviciile ei.
Următoarea profesoară mințea poate, dar mi-a plăcut. A spus indiferentă că stilul meu de dans e, probabil, puțin demodat, dar pașii de bază sunt corecți, și m-a asigurat că nu voi avea deloc probleme în învățarea altor pași. Prima profesoară mă descurajase, accentuându-mi greșelile.
Aceasta făcuse exact contrariul. Nu se mai oprea să-mi elogieze punctele bune și îmi minimiza mereu greșelile. «Ai un ritm înnăscut», m-a asigurat ea. «Ești un dansator prin definiție».
Bunul meu simț îmi spunea și îmi va declara mereu că sunt un dansator de mâna a patra, totuși, în adâncul sufletului, tot cred că poate vorbea serios. Ca să am această certitudine, o plăteam ca să-mi spună asta; dar de ce menționez acest lucru?
Oricum, știu că sunt mai bun la dans decât aș fi fost dacă nu mi-ar fi spus că am un ritm înnăscut.
Asta m-a încurajat. Mi-a dat speranțe. Și m-a făcut să doresc să fiu mai bun”.
Spuneți copilului, partenerului de viață sau salariatului dumneavoastră că este prost sau bătut în cap la ceva, că nu are chemare pentru nimic, că tot ce face este greșit, și ați distrus aproape orice scânteie de dorință de a se îmbunătăți. Dar folosiți tehnica opusă – fiți darnic în încurajări, faceți orice să pară ușor, înștiințați-l pe celălalt că aveți încredere în capacitățile și flerul lui înnăscute – și se va strădui zi și noapte ca să poată să respecte aceste standarde.
Lowell Thomas, un artist excepțional al relațiilor interumane, a întrebuințat această tactică. A dat încredere, curaj și credință. Spre exemplu, am petrecut un sfârșit de săptămână cu soții Thomas; sâmbătă seara, am fost invitat să joc o partidă de bridge în fața unui foc îmbietor. Bridge? O, nu! Nu!
Nu! Nu eu. Habar n-aveam de jocul ăsta. Fusese mereu o gaură neagră pentru mine. Nu! Nu! Imposibil!
„Ei, hai, Dale, nu-i niciun truc aici”, a răspuns Lowell. „Doar memoria și judecata contează la bridge. Ai scris articole despre memorie. Bridge-ul va fi o floare la ureche pentru dumneata. Ți se va potrivi ca o mânușă”.
Și instantaneu, aproape înainte să înțeleg ce făceam, m-am surprins așezându-mă pentru prima dată la o masă de bridge. Totul pentru că cineva îmi spusese că am un fler înnăscut pentru jocul ce mi-a fost prezentat ca fiind ușor.
Discuția despre bridge mi-a amintit de Ely Culbertson, ale cărui cărți despre bridge au fost traduse într-o duzină de limbi și s-au vândut în milioane de exemplare. Totuși, mi-a spus că nu ar fi transformat acest joc în profesie dacă nu l-ar fi încurajat o tânără, spunându-i că are chemare într-o asemenea direcție.
Când a ajuns în America în 1922, a încercat să-și câștige existența ca profesor de filosofie și sociologie, dar a ratat.
Apoi a vrut să vândă cărbuni, dar nu i-a mers.
Apoi a încercat să comercializeze cafea, dar n-a reușit nici asta.
Jucase ceva bridge, dar nu se gândise niciodată pe atunci că într-o zi l-ar putea preda. Nu doar că era un jucător de cărți lamentabil, dar era și foarte încăpățânat, pe deasupra. Punea atâtea întrebări și diseca atâta partida după terminarea ei, încât nimeni n-a mai vrut să joace cu el.
Ulterior, a cunoscut o frumoasă profesoară de bridge, Josephine Dillon, s-a îndrăgostit și s-a căsătorit cu ea. Ea a observat cât de atent își analiza el cărțile și l-a convins că era un potențial geniu la masa de joc. Culbertson mi-a spus că numai și numai acea încurajare l-a propulsat spre cariera sa de profesor de bridge.
Clarence M. Jones, unul dintre instructorii cursului nostru din Cincinnati, Ohio, ne-a relatat cum încurajările și tactica de a face ca orice greșeală să pară ușor de corectat au schimbat complet viața fiului său.
„În 1970, fiul meu David, care avea pe atunci cincisprezece ani, a venit să locuiască cu mine în Cincinnati.
Dusese o viață grea.
În 1958 fusese operat la cap în urma unui accident de mașină și rămăsese cu o cicatrice groaznică pe frunte. În 1960 eu am divorțat de soție și el s-a mutat cu mama lui în Dallas, Texas. Până la cincisprezece ani fusese integrat în clase speciale de elevi cu probleme la învățătură din sistemul de educație din Dallas. Poate din cauza cicatricei, directorii școlii au crezut că fusese operat pe creier și că nu putea face față unui ritm educațional normal. Era cu doi ani în urmă față de grupa sa de vârstă, deci era doar în clasa a VII-a. Totuși, nu știa tabla înmulțirii, aduna pe degete și citea foarte greu.
Era la un singur lucru bun. Adora să lucreze cu aparate de radio și televizoare. Dorea să devină tehnician TV. L-am încurajat și i-am arătat că avea nevoie de matematică spre a se califica în această meserie. M-am hotărât să-l ajut să devină mai bun la acest obiect. Am scris o serie de exerciții pe cartonașe: înmulțire, împărțire, adunare și scădere. Parcurgându-le, am pus răspunsurile corecte într-o grămăjoară la care nu mai aveam să revin. Când David nu știa, îi ofeream soluția, apoi puneam cartonașul în grămăjoara ce trebuia repetată, și am continuat astfel până n-au mai rămas cartonașe. L-am lăudat din tot sufletul pentru fiecare exercițiu rezolvat, mai ales dacă nu îl știuse de prima dată.
Recapitulam în fiecare seară cartonașele cu probleme până le știa la perfecție. În fiecare seară cronometram exercițiile. I-am promis că atunci când va rezolva totul, corect, în opt minute, nu vom mai lucra în fiecare seară. În prima seară i-a luat 52 de minute, în a doua 48, apoi 45, 44, 41, și, în final, sub 40 de minute. Sărbătoream fiecare reducere de timp, îmi chemam soția, îl îmbrățișam amândoi și încingeam un dans. La sfârșitul lunii, rezolva perfect toate exercițiile de pe cartonașe în mai puțin de opt minute. Când făcea un progres oricât de mic, dorea să repete. A făcut descoperirea excepțională că învățătura este ușoară și distractivă.
Evident, notele sale la algebră au crescut. E uimitor cât de simplă poate fi algebra dacă știi să faci înmulțiri. A fost și el surprins când a adus acasă un 9 la matematică. Nu se mai întâmplase niciodată. Au intervenit rapid alte schimbări. A devenit mai bun la citire, și a început să-și folosească talentul înnăscut la desen. În același an școlar, profesorul lui de științe i-a încredințat fabricarea unui exponat. A ales o serie complexă de modele care demonstrează efectul de pârghie. Necesita pentru realizarea lui nu doar abilitatea de a desena modelul, dar și aplicarea cunoștințelor matematice.
Exponatul a obținut premiul în expoziția științifică a școlii, s-a înscris în competiția municipală și a câștigat premiul al doilea pe Cincinnati.
Asta spunea totul. El era același copil care ratase doi ani de studiu, care suferise «leziuni pe creier», care fusese poreclit «Frankenstein» de colegii lui de clasă și căruia i se spunea că i se extirpase creierul la operație. Deodată, a descoperit că poate să învețe și să reușească. Rezultatul?
Din ultima parte a clasei a VIII-a și tot liceul, n-a mai ratat niciodată premiile. În liceu, a fost ales în societatea națională de premianți. De îndată ce a aflat că poate învăța cu ușurință, viața lui s-a schimbat”.
Dacă vreți să-i ajutați pe alții să devină mai buni, rețineți…

PRINCIPIUL 8
Folosiți încurajările. Dați impresia că orice greșeală
poate fi îndreptată.
9.
La antipodul tehnicii de constrângere
În 1915 America era sub teroare. De mai bine de un an, popoarele Europei se măcelăreau între ele cu o violență nemaiîntâlnită în paginile însângerate ale istoriei omenirii. Va reveni oare pacea? Nimeni nu putea fi sigur. Dar Woodrow Wilson s-a decis să încerce. A trimis un reprezentant personal, un emisar de pace, ca să negocieze cu mai-marii europeni.
William Jennings Bryan, secretar de stat, Bryan apostolul păcii, ardea de nerăbdare să meargă. A simțit că avea ocazia să facă un mare serviciu umanității și să-și facă numele nemuritor. Dar Wilson a desemnat pe altcineva, pe consilierul și prietenul lui apropiat – colonelul Edward M. House; îi revenea lui House sarcina spinoasă de a-i anunța vestea proastă lui Bryan fără ca, totuși, să-l jignească.
„Bryan a fost vădit dezamăgit când a auzit că eu eram cel ce aveam să merg în Europa ca emisar de pace”, scria colonelul House în jurnalul său. „Mi-a spus că se pregătise el pentru această sarcină.
I-am răspuns că președintele se gândise că nu era prea prudent să recurgă în mod oficial la acest demers, și că, dacă ar pleca el, personalitatea lui ar fi fost atât de remarcată, încât oamenii s-ar întreba ce face acolo…” 
Înțelegeți acum implicația spuselor sale! House i-a comunicat practic lui Bryan că e prea important pentru această misiune – și Bryan a fost mulțumit.
Colonelul House, abil și experimentat în lecțiile vieții, nu făcea decât să respecte una dintre cele mai importante reguli ale comunicării interumane: Asigurați-vă întotdeauna că interlocutorul dumneavoastră e fericit să facă ceea ce-i propuneți.
Woodrow Wilson a respectat această tactică și atunci când i-a propus lui William Gibbs McAdoo să devină membru al cabinetului său. Aceasta era cea mai înaltă onoare pe care o putea acorda cuiva, și totuși Wilson a lansat invitația în așa fel încât să-l facă pe McAdoo să se simtă și mai important. Iată povestea lui McAdoo în cuvintele sale:
„Wilson a spus că își alegea membrii cabinetului și că ar fi foarte încântat dacă aș accepta portofoliul Tezaurului de stat. A pus problema cu o măiestrie desăvârșită: mi-a dat impresia că i-aș face o favoare acceptând această mare onoare”.
Din nefericire, Wilson n-a fost întotdeauna la fel de plin de tact. Dacă ar fi fost, istoria ar fi fost alta. Spre exemplu, Wilson n-a dat Senatului și Partidului Republican satisfacția de a include Statele Unite în Liga Națiunilor. A refuzat să asculte șefi republicani foarte însemnați, precum: Elihu Root, Charles Evans Hughes sau Henry Cabot Lodge. A luat, în schimb, membri necunoscuți ai partidului său. I-a umilit pe republicani, le-a refuzat dreptul să simtă că au și ei un cuvânt de spus, că, în fond, Liga era atât ideea lor, cât și a lui; ca rezultat al acestui comportament dur, și-a ruinat cariera, sănătatea, și-a scurtat viața, a exclus America din Ligă și a schimbat istoria universală.
Oamenii de stat și diplomații nu sunt singurii care trebuie să folosească principiul enunțat mai sus. Dale O. Ferrier din Fort Wayne, Indiana, ne-a povestit cum și-a încurajat unul dintre copii să facă, de bunăvoie, treburile cu care fusese însărcinat.
„Una din sarcinile lui Jeff era să adune perele ce cădeau din păr, astfel încât cel ce tunde iarba să nu se oprească să le culeagă. Nu-i plăcea să facă asta, și, adeseori, fie că nu culegea nicio pară, fie atât de puține, încât cel ce tundea iarba trebuia să se oprească să culeagă fructele ce îi scăpaseră. Mai degrabă decât să-l cert aspru, i-am spus într-o zi: «Jeff, hai să încheiem un pact. Îți dau un dolar pentru fiecare coș cu pere. Dar asta numai după ce termini, pentru că, pe fiecare pară pe care o găsesc în curte, îți voi lua un dolar. Ce crezi?» Cum v-ați așteptat, nu doar că a cules toate perele, dar a trebuit să-l supraveghez ca să nu rupă fructe din copac spre a-și umple coșul”.
Cunosc pe cineva care a trebuit să refuze multe invitații de a ține discursuri, invitații făcute de prieteni, sau de oameni față de care avea obligații; și o făcea cu atâta pricepere, încât celălalt era pe deplin mulțumit la finalul conversației. Cum făcea? Nu folosea, pur și simplu, pretextul că era prea ocupat sau mai știu eu ce. Nu, după ce își exprima mulțumirea că a fost invitat și regretul că nu poate accepta, sugera un înlocuitor. Cu alte cuvinte, nu dădea celuilalt timp ca să fie nefericit din cauza refuzului său. Schimba imediat gândurile celuilalt către un alt vorbitor care ar putea să accepte invitația.
Gunter Schmidt, care a participat la cursurile noastre din Germania Federală, ne-a spus povestea unei angajate într-un magazin alimentar aflată în subordinea sa, care nu punea etichetele cu prețuri pe rafturile cu produse. Asta cauza confuzie și plângeri din partea clienților. Atrăgându-i atenția, admonestând-o, confruntându-se personal cu ea, patronul nu a obținut nimic. În cele din urmă, domnul Schmidt a chemat-o în biroul său și a numit-o Supraveghetor al Etichetării Produselor pe întregul magazin, comunicându-i că va fi responsabila de punerea prețului pe toate produsele din magazin. Această responsabilitate nouă și titlul obținut i-au schimbat complet atitudinea și de atunci și-a îndeplinit cu bine toate sarcinile.
Infantil? Poate. Dar asta i-au spus și lui Napoleon când a creat Legiunea de onoare și a distribuit 15 000 de cruci de onoare soldaților săi și a numit pe optsprezece din generalii săi „Mareșali ai Franței”, iar trupele sale au fost numite „Marea Armată”. Napoleon a fost criticat pentru că a dat „jucării” veteranilor săi, trecuți prin focul războaielor, dar replica lui a fost: „Oamenii sunt conduși de jucării”.
Această tactică de a da titluri și autoritate a funcționat pentru Napoleon, și veți obține și dumneavoastră succes aplicând-o. Spre exemplu, o prietenă de-a mea, doamna Ernest Gent din Scaradale, New York, era necăjită pentru că unii băieți alergau pe iarba din fața casei și i-o distrugeau. A încercat cu cearta. A încercat cu vorba bună. N-a mers nici într-un fel. Apoi a încercat să ofere celui mai obraznic din grup un titlu și un sentiment de autoritate. L-a numit „detectivul” ei personal și l-a făcut responsabil să-i țină pe ceilalți intruși departe de iarba ei. Astfel, și-a rezolvat problema. „Detectivul” a meșterit un fier înroșit la flăcările unui foc înălțat în curtea din spate și a amenințat să însemne pe oricine pune piciorul pe vreun fir de iarbă.
Un conducător de succes ar trebui să rețină următoarele principii menite să schimbe atitudinea sau comportamentul celorlalți:

1. Fiți sinceri. Nu promiteți nimic din ceea ce nu puteți oferi. Nu vă mai gândiți la propriul profit și concentrați-vă asupra binelui celuilalt.
2. Fixați-vă clar în minte ce doriți să facă ceilalți.
3. Citiți gândurile celuilalt. Întrebați-vă ce vrea într-adevăr cel de lângă dumneavoastră.
4. Analizați beneficiile pe care o persoană le-ar obține urmând sugestiile dumneavoastră.
5. Comparați acele beneficii cu dorințele celuilalt.
6. Când cereți ceva, formulați-vă cererea într-o formă care să lase clar faptul că și celălalt va profita, negreșit. Un ordin concis ar suna astfel: „John, ne vin clienți mâine și trebuie curățată magazia. Deci mătur-o, pune produsele în grămezi ordonate pe rafturi și lustruiește tejgheaua”. Sau, am putea exprima aceeași idee arătându-i lui John ce va câștiga el, personal, dacă va face această treabă: „John, avem ceva de făcut care n-ar trebui să fie amânat. Dacă terminăm acum, nu ne vom mai bate capul cu asta după aceea. Mâine aduc niște clienți ca să le arăt ce avem pe aici. Aș vrea să îi duc să vadă și magazia, dar e cam în dezordine. Dacă ai putea să o mături, să pui produsele în grămezi ordonate pe rafturi și să lustruiești tejgheaua, ne-ar face să părem eficienți și tu ți-ai fi îndeplinit rolul foarte special în crearea unei bune imagini pentru companie”.

Va face John bucuros ceea ce îi sugerați? Poate nu va exploda de bucurie, dar va pune mai mult entuziasm în ceea ce face decât dacă nu i-ați fi scos în evidență beneficiile. Presupunând că știți că John e mândru de cum arată magazia și îl interesează să contribuie la imaginea companiei, puteți fi sigur că va coopera. I se va fi spus, de asemenea, și faptul că, oricum, această treabă va trebui să fie făcută și, dacă e terminată de pe acum, nu se va confrunta cu ea mai târziu.
Este copilărește să credeți că veți obține numai reacții favorabile folosind aceste metode, dar experiența multora arată că e mai probabil să schimbați atitudinile astfel – și dacă vă măriți succesele cu măcar 10%, ați devenit un conducător cu 10% mai eficient decât înainte – și acesta este profitul dumneavoastră.
E mai probabil ca oamenii să facă ceea ce vreți dumneavoastră să facă dacă folosiți…

PRINCIPIUL 9
Asigurați-vă întotdeauna că interlocutorul dumneavoastră
e fericit să facă ceea ce-i propuneți.

DE REȚINUT

FIȚI UN CONDUCĂTOR ADEVĂRAT

Un conducător este adesea confruntat cu situații în care trebuie să schimbe atitudinea sau comportamentul celor pe care îi conduce. Iată câteva sugestii ce pot servi în asemenea împrejurări:

PRINCIPIUL 1
Începeți cu laude și aprecieri sincere.

PRINCIPIUL 2
Atrageți atenția celorlalți asupra 
greșelilor comise într-un mod indirect.

PRINCIPIUL 3
Înainte săi criticați pe ceilalți, 
comentați-vă propriile greșeli.

PRINCIPIUL 4
Puneți întrebări în loc să dați ordine directe.

PRINCIPIUL 5
Cruțați amorul propriu al celorlalți.

PRINCIPIUL 6
Lăudați cea mai neînsemnată îmbunătățire 
și cel mai mic progres. 
„Aprobați cu însuflețire și lăudați din belșug”.

PRINCIPIUL 7
Obligați-i pe ceilalți să respecte 
standardele unei reputații nepătate.

PRINCIPIUL 8
Folosiți încurajările. Dați impresia 
că orice greșeală poate fi îndreptată.

PRINCIPIUL 9
Asigurați-vă întotdeauna că interlocutorul dumneavoastră 
e fericit să facă ceea ce-i propuneți.


CALEA CEA MAI SCURTĂ
SPRE CELEBRITATE

de Lowell Thomas

Această informație biografică despre Dale Carnegie a fost concepută ca introducere la ediția originală a volumului: Secretele succesului – Cum să vă faceți prieteni și să deveniți influent.
Este retipărită în această ediție cu scopul de a oferi cititorilor cunoștințe suplimentare legate de Dale Carnegie.

Era o seară rece de ianuarie a anului 1935, dar vremea nu era o piedică pentru el. 2 500 de bărbați și femei umpluseră până la refuz marea sală festivă a Hotelului Pennsylvania din New York. Până la șapte și jumătate se ocupaseră toate scaunele disponibile. La ora opt, mulțimea curioasă intra încă în sală. Spațiosul balcon a devenit în curând înțesat de lume. Fiecare loc în picioare devenise prețios, și sute de oameni, obosiți după o zi solicitantă la serviciu, au stat în picioare o oră și jumătate în acea seară, ca să asiste la ce?
La o prezentare de modă?
La o cursă ciclistă de șase zile sau la prezența specială a lui Clark Gable?
Nu. Ei fuseseră atrași acolo de un anunț în ziar. Cu două seri în urmă, văzuseră următorul text pe o pagină întreagă în New York Sun:

ÎNVĂȚAȚI ARTA ORATORIEI
PREGĂTIȚI-VĂ SĂ FIȚI CONDUCĂTORI ADEVĂRAȚI

Vechituri? Poate, dar, fie că ne credeți sau nu, în orașul cel mai sofisticat de pe Pământ, în mijlocul unei depresiuni economice care ne-a obligat să acordăm asistență socială unui procent de 20% din totalul populației, 2 500 de oameni și-au părăsit casele și s-au grăbit spre hotel ca să răspundă acestui anunț.
Oamenii care au răspuns aparțineau unor clase economice superioare – directori, angajați și profesioniști.
Acești oameni veniseră să asculte lecția introductivă a unui curs extraordinar de modern și de practic despre „Discursul de efect și arta de a influența oamenii de afaceri” – curs susținut la Institutul Dale Carnegie de Oratorie și Relații Interumane.
De ce se aflau acolo acești 2 500 de oameni de afaceri?
Datorită unui apetit extraordinar pentru educație, provocat de depresiune?
Se pare că nu, căci același curs fusese susținut în diverse locuri din New York în fiecare sezon în ultimii 24 de ani. În acest răstimp, 1 500 de oameni de afaceri și profesioniști fuseseră elevii lui Dale Carnegie. Chiar marile organizații sceptice și conservatoare, precum Compania de Electricitate Westingshouse, Editura McGraw-Hill, Compania sindicală de gaz din Brooklyn, Camera de Comerț din Brooklyn, Institutul American al Inginerilor Electroniști și Compania de Telefoane din New York, au introdus acest curs în programul de specializare a membrilor companiilor și directorilor.
Însuși faptul că acești oameni, la 10 sau 20 de ani după absolvirea școlii elementare, liceului sau facultății, vin și asistă la acest curs este un comentariu elocvent asupra șocantelor deficiențe ale sistemului nostru educațional.
Ce vor adulții să studieze? Iată o întrebare importantă, și, pentru a răspunde, Universitatea din Chicago, Asociația Americană a Educației Adulților și Școlile Unite YMCA au efectuat un sondaj pe o perioadă de doi ani.
Sondajul a evidențiat faptul că interesul fundamental al adulților este dirijat către sănătate. A mai dat la iveală că, pe locul al doilea în topul intereselor, se află o capacitate sporită de a comunica cu ceilalți – vor să învețe tehnici de a colabora cu semenii lor și a-i influența pe ceilalți. Nu vor să devină oratori, nici să asculte discursuri pompoase despre psihologie; vor sugestii simple, care pot fi aplicate imediat în afaceri, în contactele sociale și acasă.
Asta doreau oamenii maturi să studieze, nu-i așa?
„În ordine”, au spus autorii sondajului. „Le vom oferi ceea ce vor”.
Căutând un manual, au descoperit că nu fusese scrisă niciodată o carte de acest tip care să-i ajute pe oameni să-și rezolve problemele cotidiene în relațiile cu ceilalți.
Frumoasă treabă! Sute de ani se scriseseră volume erudite ce aveau ca subiect greaca, latina și matematicile superioare – subiecte care nu-l interesau nici cât negru sub unghie pe omul obișnuit. Dar nu exista nici măcar un rând scris despre subiectul despre care el e însetat să știe mai mult, simțind o adevărată dorință pentru supraveghere și sprijin în această direcție.
Așa se putea justifica prezența a 2 500 de adulți curioși ce se înghesuiau în marea sală de festivități a Hotelului Pennsylvania, răspunzând unui anunț de ziar. Găseau aici, în cele din urmă, ceea ce căutaseră atât de mult.
În școală și facultate au sorbit informațiile din cărți crezând că știința dobândita le va fi suficientă pentru a deschide porțile fermecate ale succesului financiar și profesional.
Dar câțiva ani de confruntare directă cu lumea de afară i-au copleșit cu o dezamăgire acută. Văzuseră cum cele mai importante succese în afaceri fuseseră obținute de cei ce posedau, alături de cunoștințe bogate, și abilitatea de a vorbi convingător, de a-i convinge pe ceilalți să gândească la fel ca ei și de a „se vinde”, atât pe ei, cât și ideile lor.
Au descoperit curând că, dacă vor să fie adevărați oameni de afaceri de succes, personalitatea și capacitatea oratorică sunt mai importante decât cunoașterea conjugării verbelor în latină sau pergamentele de piele de la Harvard.
Anunțul din ziarul newyorkez The Sun promitea o întâlnire interesantă și antrenantă. Așa a și fost.
Optsprezece oameni care absolviseră cursul s-au perindat prin fața microfonului – și unui număr de 15 dintre ei li s-au dat exact 75 de secunde pentru a-și spune povestea. Doar 75 de secunde de discurs, și apoi președintele suna din clopoțel și striga: „V-a expirat timpul! Următorul!”
Totul se mișca cu repeziciunea unei turme de bivoli străbătând în goană o câmpie. Spectatorii au rămas nemișcați vreme de o oră și jumătate privind spectacolul.
Vorbitorii erau desprinși din rândul oamenilor obișnuiți: câțiva agenți comerciali, un director al unui lanț de magazine, un brutar, un președinte sindical, doi bancheri, un agent de asigurări, un contabil, un dentist, un arhitect, un farmacist ce venise din Indianapolis la New York pentru a urma acest curs, un avocat care sosise din Havana spre a se pregăti pentru un discurs important de trei minute.
Primul vorbitor avea un nume cu rezonanțe galice – Patrick J. O’Haire. Originar din Irlanda, el nu a absolvit decât patru clase primare, apoi a venit în America, unde a lucrat ca mecanic sau ca șofer.
Acum, deși avea 40 de ani, soția lui era gravidă și avea nevoie de bani în plus; așadar, a încercat să vândă camioane. Cum suferea de un complex de inferioritate care, după cum spunea el, îl chinuia îngrozitor, îi era cumplit de greu să bată la ușa unui birou, deși se învârtea în fața ușii de multe ori. Era atât de dezamăgit de activitatea sa de comis-voiajor, încât se gândea să se întoarcă la lucrul cu brațele într-un atelier mecanic – toate până în ziua în care a primit o scrisoare prin care era invitat la o întâlnire organizatorică a cursului lui Dale Carnegie despre vorbirea eficientă.
Nu dorea să participe. Se temea că va fi alături de mulți absolvenți de facultate și că se va simți inferior.
Soția lui insista foarte mult să meargă, spunându-i: „S-ar putea să te ajute, Pat. Dumnezeu știe că ai nevoie de asta”. S-a dus, în cele din urmă, la locul de întâlnire și a rămas cinci minute pe trotuar înainte să-și facă curaj să intre în încăpere.
În puținele ocazii în care a încercat să vorbească în fața celorlalți, amețea de frică. Dar, pe măsură ce treceau săptămânile, și-a pierdut treptat spaima în fața publicului larg și a descoperit în scurt timp că adora să vorbească – cu atât mai bine cu cât mulțimea era mai numeroasă. Și-a pierdut emoțiile în fața oamenilor și a superiorilor, în discuții față în față. Își prezenta ideile în fața lor, și curând a fost promovat în departamentul comercial. A devenit un membru apreciat și plăcut al companiei sale. În seara conferinței din Hotelul Pennsylvania, Patrick O’Haire a rezistat cu succes în fața a 2 500 de oameni și a relatat vesel și exuberant povestea împlinirilor sale. Publicul a izbucnit adeseori în hohote de râs. Puțini oratori de meserie au fost în stare să-i egaleze performanța.
Următorul vorbitor, Geofrey Meyer, era un bancher grizonant, tatăl a 11 copii. Prima dată când a încercat să vorbească în clasă, a amuțit, pur și simplu, de emoție. I s-a blocat mintea. Povestea lui este o ilustrare elocventă a influenței pe care o are spiritul de conducere asupra cuiva care ține un discurs.
Lucra pe Wall Street, și locuise în Clifton, New Jersey, vreme de 25 de ani. În toată această perioadă, nu luase deloc parte la treburile comunității și cunoștea, poate, 500 de oameni.
La puțin timp după ce s-a decis să urmeze cursul lui Carnegie, a primit chitanța de impozit și s-a înfuriat din cauza a ceea ce el considera că sunt sume cerute fără acoperire. În mod obișnuit ar fi rămas acasă, arzând de mânie, sau s-ar fi descărcat, certându-se cu vecinii. Dar, în loc să facă asta, și-a pus pălăria, a mers la întâlnirea din oraș și și-a exprimat indignarea public.
În urma acestei denunțări publice, cetățenii orașului Clifton, din New Jersey, l-au implorat să candideze ca membru în consiliul municipal. Astfel, săptămâni întregi, a participat la multe întâlniri, denunțând risipa și extravaganța municipală.
Se confrunta cu 96 de candidați. Când s-au numărat voturile, atenție, numele lui Geofrey Meyer era primul. Devenise, aproape peste noapte, o figură publică pentru cei 40 000 de locuitori din comunitatea sa. Ca rezultat al discursurilor sale, își făcuse de 80 de ori mai mulți prieteni în șase săptămâni decât în ultimii 25 de ani.
Și salariul său ca membru al consiliului municipal reprezenta un profit de 1 000 de procente pe an al investiției sale în cursul lui Carnegie.
Al treilea vorbitor, directorul unei importante asociații naționale a fabricanților de alimente, ne-a spus cum fusese incapabil să-și susțină punctul de vedere și să-și exprime părerile la întrunirile comitetului director.
Ca rezultat al procesului de învățare a secretului de a fi el însuși, s-au petrecut două lucruri uimitoare. A devenit, în curând, președintele asociației, și, în această calitate, a trebuit să întreprindă călătorii de-a lungul și de-a latul Statelor Unite. Citate din discursurile sale au fost incluse în telegramele de la Associated Press, au fost publicate în ziare și reviste comerciale din toată țara.
În doi ani, după ce a învățat să vorbească mai eficient, a primit mai multă publicitate gratuită pentru compania și produsele sale decât putuse să obțină înainte pentru un sfert de milion de dolari cheltuiți exclusiv pentru publicitate. Acest vorbitor a mărturisit că ezitase înainte să telefoneze unora dintre cei mai importanți directori din Manhattan, ca să-i invite să ia prânzul cu el. Dar, ca rezultat al prestigiului dobândit în urma acestor discursuri, directorii au fost cei care au telefonat, l-au invitat la prânz și s-au scuzat pentru că i-au răpit din timpul atât de prețios.
Talentul oratoric este cea mai scurtă cale spre celebritate. Vă aduce în centrul atenției, vă înalță capul și umerii deasupra mulțimii. Și persoanei care poate vorbi acceptabil de bine i se acordă, de obicei, credit pentru această abilitate mai degrabă decât pentru orice calitate pe care o posedă.
O campanie de educație pentru adulți a cuprins toată națiunea, și cea mai spectaculoasă forță a acestei mișcări a fost Dale Carnegie, omul care a ascultat și a criticat mai multe discursuri ale oamenilor decât oricine altcineva pe acest Pământ. Conform unei caricaturi a lui „Credeți-mă sau nu” Ripley, a criticat 150 000 de discursuri. Dacă cifra aceasta nu vă spune nimic, rețineți că asta înseamnă un discurs în aproape fiecare zi de când Columb a descoperit America sau, altfel spus, dacă toți cei care vorbiseră în fața lui ar fi folosit doar trei minute și ar fi apărut înaintea lui în succesiune neîntreruptă, i-ar fi luat zece luni în cap, zi și noapte, să-i asculte pe toți.
Însăși cariera lui Dale Carnegie, distinsă prin contraste violente, a fost un exemplu grăitor a ceea ce poate realiza cineva dacă nu renunță la ideea originală și își menține treaz entuziasmul.
Născut într-o fermă din Missouri, la cam 18 kilometri de o cale ferată, Carnegie n-a văzut un automobil până la vârsta de 12 ani; totuși, până la 46 de ani a ajuns să cunoască și colțurile cele mai îndepărtate ale planetei, din Hong Kong în Hammerfest; o dată, a fost mai aproape de Polul Nord decât a fost amplasat cartierul general al Amiralului Byrd față de Polul Sud.
Puștiul din Missouri care culesese cândva căpșuni și tăiase scaieți pentru cinci cenți pe oră a devenit profesorul bine plătit al directorilor de mari corporații, pe care i-a inițiat în arta exprimării de sine.
Acest cowboy de odinioară care mânase vite și însemnase vițeii cu fierul roșu, și sărise peste garduri, călare, în vestul Dakotei de Sud, a venit la Londra și a organizat spectacole sub patronajul familiei regale.
Băiatul care, în primele șase ocazii, când încercase să vorbească în public, eșuase lamentabil a devenit ulterior propriul meu director general. Mare parte din succesul meu se datorează cursurilor lui Dale Carnegie.
Tânărul Carnegie a trebui să se lupte ca să dobândească educație, căci ghinionul lovea adesea bătrâna fermă din nordul statutului Missouri și pagubele erau cumplite. An de an, râul „102” își ieșea din matcă, inunda porumbul și lua pe sus fânul. An de an porcii puși la îngrășat se îmbolnăveau de holeră și mureau, nu mai erau vite și catâri la târgul de animale, iar banca amenința să prescrie ipoteca.
Sătulă de atâtea dezamăgiri, familia Carnegie a vândut ferma și a cumpărat alta lângă Colegiul Național al Profesorilor în Warrensburg, Missouri. Puteai obține masă și casă acolo pentru doar un dolar pe zi, dar tânărul Carnegie nu-și putea permite nici această sumă. Așa că a stat la fermă și a mers călare, în fiecare zi, pentru a ajunge la facultate, aproape șase kilometri. Acasă mulgea vacile, tăia lemnele, hrănea porcii și învăța conjugarea verbelor latine la lumina unei lămpi cu ulei de huilă, până i se împăienjeneau ochii și începea să moțăie.
Chiar dacă se culca la miezul nopții, își punea ceasul să sune la trei dimineața. Tatăl lui creștea porci din rasa Duroc-Jersey – și exista mereu pericolul, în nopțile cu frig aspru, ca purceii să înghețe și să moară, deci erau puși într-un coș, acoperiți cu pânză groasă de sac, și așezați în spatele cuptorului. La ora trei dimineața, purceii aveau nevoie de o masă caldă. Când suna ceasul, Dale Carnegie ieșea de sub pătură, lua coșul cu purcei și îi ducea la scroafă, aștepta să fie alăptați, și îi aducea înapoi, la căldura cuptorului.
Erau șase sute de studenți la Colegiul Național al Profesorilor, iar Dale Carnegie era unul dintre cei șase care nu putea să-și permită o cameră în oraș. Era rușinat de sărăcia care îl obliga să se întoarcă în șa la fermă și să mulgă vacile în fiecare seară. Îi era rușine de haina lui prea scurtă și de pantalonii prea scurți. Și-a creat rapid un complex de inferioritate, dar a avut puterea să caute calea cea mai scurtă spre celebritate. A observat curând că erau câteva categorii de studenți care se bucurau de influență și prestigiu – jucătorii de fotbal și baschet și cei care câștigau concursurile de oratorie și dezbaterile.
Înțelegând că nu era un bun atlet, s-a hotărât să fie un bun orator. A petrecut luni întregi pregătindu-și discursurile. Le-a repetat în șa, în drum spre facultate sau spre casă. Le-a repetat pe când mulgea vacile; și apoi a urcat o căpiță de fân în hambar, și cu mare aplomb și cu gesturi histrionice, a ținut predici porumbeilor înfricoșați despre problemele arzătoare ale zilei.
Dar, în ciuda seriozității și pregătirii sale, se confrunta mereu cu înfrângeri. Pe atunci avea 18 ani – era sensibil și orgolios. A devenit atât de descurajat, atât de deprimat, încât s-a gândit până și la sinucidere. Apoi, brusc, a început să câștige, nu o competiție, ci toate concursurile de oratorie din facultate.
Alți colegi l-au implorat să-i învețe și pe ei, și au câștigat.
După absolvirea facultății, a început să vândă cursuri prin corespondență fermierilor din dealurile de nisip, din Nebraska de Vest până în Wyomingul de est. În ciuda energiei și entuziasmului său debordant, n-a reușit să devină o persoană importantă. Acest fapt l-a descurajat într-atât, încât s-a retras în camera lui de hotel din Alliance, Nebraska, în miez de zi, s-a aruncat pe pat și a început să plângă, cu disperare. Dorea să se întoarcă la facultate, să capituleze și să nu mai lupte cu viața. Dar nu putea. S-a hotărât să meargă la Omaha și să obțină altă slujbă. Nu avea bani pentru un bilet de tren, așa că a călătorit într-un vagon al unui tren de marfă, hrănind și adăpând două încărcături de cai sălbatici, în schimbul banilor de călătorie. Ajuns în Omaha de Sud, s-a angajat ca vânzător de șuncă, săpun și untură de porc la Armour & Company. Teritoriul acoperit se întindea din Badlands până în ținuturile indiene ale vestului Dakotei de Sud. Acoperea această distanță într-un tren de marfă, în diligențe și călare, dormea în hoteluri noi unde singura formă de separare a camerelor era o bucată de muselină. A studiat cărți despre arta de a vinde, a călărit armăsari și a jucat poker cu indienii, și a învățat cum să strângă bani, și când, spre exemplu, un vânzător din teritoriul său n-a putut plăti șunca pe care o comandase, Dale Carnegie a luat o duzină de perechi de pantofi de pe rafturile acestuia, i-a vândut angajaților Companiei de Căi Ferate și a trimis facturile către Armour & Company.
Călătorea adeseori, cu un tren de marfă, sute de kilometri pe zi. Când trenul se oprea să descarce marfa, el se repezea în oraș, se întâlnea cu trei sau patru negustori, își obținea comenzile, și, când se suna din fluier, se grăbea din nou, cu răsuflarea tăiată, traversa în fugă și urca în trenul deja în mișcare.
În mai puțin de doi ani, preluase sub controlul său un teren neproductiv ce ocupa locul al 25-lea și îl propulsase pe locul întâi în topul tuturor celor 29 de șosele ce conduceau spre ieșirea din South Omaha. Armour & Company i-a propus imediat avansarea în funcție. I s-a spus: „Dumneata ai realizat ceea ce părea imposibil”. Dar a refuzat avansarea, a demisionat, a plecat la New York, unde s-a înscris la Academia Americană de Arte Dramatice și a plecat într-un turneu prin țară, jucând rolul doctorului Harley în Polly de la circ.
N-avea să fie niciodată un Booth sau un Barrymore. A fost destul de înțelept ca să recunoască asta. S-a întors la cariera sa comercială de vânzător de automobile și camioane pentru Compania de Automobile Packard Motor.
Nu știa nimic despre mașinării și nici nu era interesat. Groaznic de nefericit, era nevoit să se osândească singur la o nouă zi de lucru. Ar fi vrut să aibă timp să studieze, să scrie cărțile la care visase în facultate. Dar s-a resemnat. Avea să-și trăiască viața scriind nuvele și romane și întreținându-se din predarea la o școală cu cursuri serale.
Ce să predea? Reevaluarea activității sale din facultate l-a ajutat să vadă că orele petrecute învățând arta oratoriei l-au făcut să capete mai multă încredere în sine, curaj, echilibru și capacitatea de a se întâlni și a trata cu oamenii de afaceri mai eficient decât toți colegii săi la un loc. Așadar, a implorat școlile YMCA din New York să-i ofere șansa de a iniția un curs ce ar avea ca subiect discursul public pentru oamenii de afaceri.
Cum adică? Să transforme oamenii de afaceri în oratori. Absurd. Și cei de la YMCA știau asta. Încercaseră să urmeze astfel de cursuri – și eșuaseră totdeauna. Cum au refuzat să-i plătească doi dolari pe seară, el a acceptat să predea pe bază de comision și să preia un procentaj din profitul net – dacă avea să existe așa ceva. Și, în baza acelei înțelegeri, peste trei ani îi plăteau treizeci de dolari pe seară – în loc de doi.
Cursul a luat amploare. Alte asociații în afară de YMCA (Asociația Tinerilor Creștini) au auzit de el, apoi alte orașe. În curând, Dale Carnegie a devenit un invitat de onoare celebru al orașelor New York, Philadelphia, Baltimore și, mai apoi, Londra și Paris. Toate manualele erau prea sofisticate și greu de folosit pentru oamenii de afaceri care veneau în număr mare la cursurile lui. Din această cauză, a scris o carte intitulată: „Discursul de efect și arta de a influența oamenii de afaceri”. Această carte a devenit manualul oficial al tuturor asociațiilor YMCA și al Asociațiilor Bancherilor Americani și a Creditorilor Naționali.
Dale Carnegie a remarcat faptul că toți putem vorbi la mânie. A spus că dacă pocnești în maxilar pe cel mai ignorant om și îl dobori, se va ridica și va vorbi cu o elocvență, pasiune și convingere ce ar rivaliza cu cel mai vestit orator al lumii. William Jennings Bryan, la apogeul carierei sale, a afirmat că aproape oricine poate să vorbească în public, dacă are încredere în sine și în ideile ce se nasc înăuntrul său.
Maniera în care se dezvoltă încrederea în sine este, conform spuselor lui, acel lucru ce vă determină să faceți ceva de care vă e frică și care vă creează o serie de experiențe de succes pe care le lăsați în urmă. Așa că și-a obligat fiecare student să vorbească la fiecare curs. Publicul e înțelegător. Sunt toți în aceeași situație; și, exersând mereu, devin curajoși, încrezători și entuziaști în a ajuta oamenii să vorbească în public.
Dale Carnegie v-ar spune că nu și-a câștigat existența în toți acești ani învățându-i pe ceilalți să țină discursuri în public – asta a fost accidental. Slujba lui principală a fost de a-i ajuta pe ceilalți să-și învingă spaima și să devină plini de curaj.
A început prin a susține un curs de oratorie, dar studenții lui erau oameni de afaceri. Mulți dintre ei nu mai intraseră în vreo sală de clasă în ultimii treizeci de ani. Majoritatea își plăteau orele în rate. Doreau să obțină rezultate rapide – rezultate pe care să le aplice a doua zi în interviurile de afaceri și în discursurile publice.
A fost nevoit să fie iute și practic. Astfel, a pus bazele unui sistem de învățământ unic în lume – o combinație izbitoare de oratorie, artă de a comercializa, de a comunica cu ceilalți și de psihologie aplicată.
Fiind subordonat unor reguli deloc stricte, a compus un curs la fel de adevărat ca și lumea din jurul său și de două ori mai distractiv.
Când s-au terminat cursurile, absolvenții au pus bazele unor cluburi proprii și au continuat, vreme de ani de zile, să se întâlnească o dată la două săptămâni. Un grup din cele 19 din Philadelphia s-a întrunit de două ori pe lună în timpul iernii, vreme de 17 ani. Studenții parcurg adesea 100 sau 200 de kilometri ca să asiste la cursuri. Unul dintre cursanți acoperea săptămânal distanța Chicago-New York.
Profesorul William James de la Universitatea Harvard spunea că omul obișnuit își folosește doar zece la sută din capacitățile sale mentale latente. Ajutându-i pe oamenii de afaceri să-și pună în valoare aceste capacități latente, Dale Carnegie a pus bazele unuia dintre cele mai însemnate curente în educația adulților.

